「你聽日係咪會再翻黎呢到玩架？」小女孩問。「會，一定會！我應承你啦。」小男孩答翻個女仔。...「醒啦，自修室要閂門啦！」有把好似天使嘅聲音突然將我由夢境拉番去現實，我抬頭望一望，個女仔已經轉身走咗。算啦，嚟咗自修室咁耐，都未遇過啲所謂女神嘅女仔，老蘭個故都呃人嘅，就算有都唔會睇得上我呢啲小毒毒，都係翻屋企繼續瞓下教好過。可能見到靚女嘅機率仲高。但係，到咗第二日...「恭喜你個發財呀，個鬧鐘又唔響嘅??!」我即刻跳落床，用唔夠5分鐘時間換好衫刷好牙就衝落樓下截的士。當我幾經辛苦先截到架的士，車門另一邊又有個人開咗車門上車。「尖沙咀呀唔該!」有個著住校服嘅女仔上咗車就即刻講。What the fuck?!?!邊個咁唔識做同本大爺爭的士呀？等陣，把聲咁熟嘅？不過係呢啲生死存亡嘅時刻，邊理得咁多野，我梗係唔作出讓步，劈頭一句，「喂，架車我截先架喎，落車啦！」「咩呀，你點證明呀，總...總之我就唔落車架啦！」個女仔仲串番我轉頭。「有冇搞錯呀，咁刁蠻嘅你...」話口未完，個的士佬講突然插把口，「算啦後生仔，同個女仔爭有咩謂呢，俾啲風度你讓俾人啦！」屌呀！而家唔係話咩男女平等架咩？什麼叫做風度呀？！！公平咩，呢個世界公平咩？就係咁，架的士就絕塵而去，個女仔仲特登伸個頭出窗對我做咗個鬼臉，最毒婦人心，果然冇錯。就係咁，我又再次遲到。當我行過拍卡機嘅時候，我望一望訓導梁主任果個令人不寒而慄嘅笑容，我永遠唔會忘記佢呢個笑容。就即係等於帶我上去一個充滿毒蛇猛獸嘅火山口上，唔理我嘅哭叫，唔理我嘅哀嚎，狠狠地，毫無憐憫地，將我用腳一伸，伸落去火紅嘅岩漿裏頭。係幾咁恐怖，幾咁奸險！！佢笑住咁講：「同學，又遲到啦啵！」「佢好似永遠對住你笑，笑到你心都寒埋。」我腦入面浮現咗呢句野，唉屌，又係留堂室見。其實我覺得我都唔算壞學生，但係唔知點解個訓導好似特別對我有偏見咁，一有位，就會乘機入我波。「喂，廢紙，看招！」我行入課室，都未反應得切，就已經俾人一腳kick底咗。「搞咩呀死肥豪，晨早流流省尻我，痴線架？！仲有呀，唔好再叫我廢紙！我係姓費(秘)架！」我好嬲咁講。噢，係喎，都唔記得講番，我叫費子楓。稍為有啲常識嘅都知逢親姓氏「費」字都係讀「秘」字。偏偏我身邊班friend都好似冇咩常識咁，個個都叫我廢紙。都唔知我老豆係同我有仇定我同我老豆有仇！話說頭先省尻我果個叫阿豪。其實佢都唔算太肥，只係有個肚腩仔，所以我地都叫佢肥豪。我同佢由小學已經識。就係咁，我地就做咗對死黨。佢係個標準嘅漫畫迷。無論咩香港定日本嘅漫畫佢都好鐘意睇。我諗佢都係琴日唔知睇咗咩武俠漫畫學到新招先搵我黎做白老鼠。「哈哈，佢玩咗咁多人得你一個中伏，果然係廢紙。算啦，你又唔係第一日識佢，放過佢啦。」講野嘅係阿月。係個帶住副眼鏡嘅文青少年。睇落斯斯文文，其實就好鬼大隻。讀書都唔差。好多女仔迷佢架。但係佢好似全部都睇唔上眼，聽聞係因為佢都有意中人。佢同我地一樣都係同一間小學升上黎。我由小四開始就同佢同班到而家中五。我間直係見證住男神嘅蛻變。「點解今日咁多人叫我算數架！」我大嗌。「會唔會係你今日特別黑？ 」阿言問。阿言係我地班嘅學霸。唔係唔係，應該係我地級。基本上佢有讀嘅科都可以包辦曬第一…除咗數學。唔係因為佢數學差。相反仲係最好。但係事實係點，根本冇人知。佢係除咗馬壯以外第二個最接近神嘅男人。佢又曬一個全能嘅人都會有嘅特點。不過呢啲都可以遲下再講。話時話又係喎，點解今日好似咁黑仔，係咪咩特別日子？唔得，今晚要睇睇通勝先。而家嘅我已經身心受到摧殘，希望今日唔會再有咩倒霉事發生係我身上啦。「Good Morning Class！」班主任郭sir 行入黎講。我對於呢個班主任，可以話係又愛又恨...

「Good morning Mr. Kwok!」「費子楓，你又遲到？今年第幾次呀？再係咁你就知死！」一敬完禮，郭sir就對住我大喊。「嘩，郭sir我好驚呀，你會對我點架」我用對手遮住個後欄問佢。「你…你…坐翻低，唔好再遲啦！」「好啦，各位同學，今日班主任堂都冇咩野做我地直接教書! 」佢俾我激到扎扎跳咁講。郭子儀，我地班主任，亦同樣係我地數學老師。大約三十出頭。同平定安史之亂嘅郭子儀同名同性同姓。但係成就就差得遠。可能因為年紀關係，同我地都冇咩隔膜。係學校其中一個受歡迎嘅老師。而確實佢又幾關心啲學生。我地叫佢阿王。因為佢自小好崇拜郭富城，仲將自己英文名改做Aaron。真係...  但係佢就成日都搵我笨，洗人唔洗本。點解要搵我落手？因為佢正正係我表姐個男朋友。佢地係同一間U grad ，喺Year 3一齊之後就到而加。當我Form4知道係佢做我班主任之後，我就知道大禍臨頭啦。果然不出我所料，開學第一日就屈尻我做班長兼班會副主席。係好彩今年阿豪自薦做班長我先倖免於難。終於捱到去放學。阿言問我同肥豪：「去唔去星矢吧呀？今日有9折。」星矢吧係我地學校附近一間小食店，有時我地放學會去果到打蹙。我地幾個都好鐘意睇星矢，仲自稱為「黃金聖鬥士」。「你唔記得佢今日要留堂咩，嘻嘻嘻」阿豪講。就係咁，佢地好無情咁去咗星矢吧hea，我自己死死氣咁去咗留堂室。「又係你呀，自己搵個位坐啦。」去到留堂室，個當值生一見到我就話。佢叫做汪映霖，都係我地班嘅一份子。我地都叫佢做小霖。佢嘅清新脫俗已經冇辦法用言語黎形容。唯一係為人cool到死，名副其實係一個冰山美人。講到咁你地都估到。佢又係一個女學霸。好多厹都拜喺佢石榴裙下。但係有種人你知道同佢最盡都係去到知己嘅關係。我同小霖就係呢種關係。佢比我阿媽更加了解我，所以有咩野我都會搵佢幫手。「成日都遲到，然後就留堂，你唔厭架咩？」小霖問我。「你咁準時咪又係要坐喺到。」我駁番佢轉頭。「冇你咁好氣。」佢答。「仲好講，唔係今朝有個女仔搶咗我架的士我洗咁狼狽？比我再見到佢我實大卸佢十八塊，再學黃秋生咁將佢整成叉燒包！」「變態。」 佢答。「抖夠未啊，抖夠就落自修室啦。」我阿媽叫。我阿媽好緊張我啲成績，每晚食完飯就會摧我落去溫書。都啱嘅都就黎大考。係時候都努力下。雖然我嘅成績冇阿月阿言佢地標青，但係其實都算中規中距架。每年級排名都可以穩住喺30名以內。經濟就最好，通常都有頭五。我屋企係起喺個小型屋宛入面。屋苑個會所有個自修室，通常都開到11點先閂門，又少人。所以我都幾鐘意落去溫書。去到自修室我就不斷望下有冇類似尋日果個女仔嘅物體出現。我發誓我落自修室絕對唔係為咗溝女架下。不過有少少FF都唔過分嘅。有個身形相當健碩嘅四眼妹望過黎向我微笑。嚇得小楓楓一陣嘅龜縮。「唔會係果個四眼暗瘡妹掛..」我心諗。我即刻唔敢再幻想任何野，只怕希望愈大失望愈大。都係專心溫書。門口有2個女仔入咗黎。其中一個竟然係今朝同我搶的士嘅女仔！我地對望嘅一瞬間，即刻風起雲湧，江湖即將又掀起一場腥風血雨嘅…講笑姐，邊有咁誇。不過佢即刻用個好唔友善嘅眼神啤尻住我。喺我身邊經過果陣仲特登踩咗我一腳。「呵呵，唔好意思喎」佢好細聲，又好輕挑咁講。好彩我仲意識到自己喺自修室，先冇嗌出黎。但係真係眼淚在心裏流。可憐我隻腳成為呢場戰爭第一個犧牲者。佢地番到埋位之後仲一路望住我一路喺到唔知講咩，不過我諗同呢個女仔都難免勢成水火啦！

「廢子楓！」第二日翻到學果陣，阿王突然一邊追住我一邊大嗌我個名。出於本能反應我梗係即刻跑起上黎。點知佢好似食咗春藥咁，三兩下就追到我。「你做咩愈叫愈走！」佢問。「咁你做咩又捉賊咁追住我？！」我又問番佢。「你走我咪追你囉。」「你追我咪走囉。」「你唔走我咪唔追你囉。」「你唔追我咪唔走囉。」天啊！究竟呢個係咪真係老師黎，竟然真係同個學生係到拗埋啲無聊野。「好啦，唔同你玩。有啲野想你幫下手。」阿王突然好認真咁講。我好少可見佢咁認真。每當佢咁認真嘅話，通常都會有大事發生。「咩事？」我有啲唔係幾好嘅預感。「下個禮拜你表姐個生日會你都會去架可？」「梗係會啦，佢由細到大都咁錫我...等陣先！你唔係想...」我答。「係呀！我果日想同佢求婚！你會幫我架可？！」佢突然用一種好卑鄙嘅威脅語氣問番我。What the fxxk！？我本應只係想問佢係咪想唔黎，佢竟然俾啲咁嘅答案我？「都冇得唔幫啦，唔幫我仲洗喺呢間學校立足嘅？」我諗如果我拒絕佢我會俾呢間學校嘅所有男仔日夜con死，再日日俾啲女仔用十大酷刑折磨。可想而知阿王係幾受學生歡迎。「嘻嘻，咁就得啦，果日早啲到，招呼唔到呀。」講完佢就好滿意咁走咗去，真係當自己男主人咩.... 為咗呢件事，我成朝都冇里神氣咁。我唔知阿王做咗我表姐夫之後會點。雖然佢真係幾好人，但係佢啲小人性格又真係好變態。到咗小息我同阿豪佢地講咗呢件事。佢地個個都知我同阿王嘅關係，而且佢地同我表姐都幾熟。「呵呵，廢紙，你都有今日囉！遲啲你實做咗阿王嘅奴隸。」我發覺阿豪除咗串我就唔識講其他野。但係其實呢樣亦都係我擔心嘅野。俾佢下下用我表姐做擋箭牌仲得了嘅。「我覺得，佢做咗你表姐夫都唔錯。其實佢份人都幾老實。而且對你表姐都唔算差呀。」阿月托一托眼鏡咁講。「你覺得你唔幫佢你仲有命係到講咁多廢話咩？」冇錯呀，咁一針見血嘅說話係阿言講。「屌呀？！你又啱喎」阿豪又加把臭口埋黎。「放心啦，阿王求婚單野我地幾個都會幫手，佢唔會對你點嘅！」阿月又托一托眼鏡咁講。有佢地呢番說話我先定番啲。又到夜晚，又要去自修室。「咦，你都喺到呀？」我落到自修室之後見到小霖就問。「你盲架？」小霖好冷淡咁講。小霖同我都係住同一個屋苑。我地之所以咁熟係因為細個成日落會所個遊樂室玩。都算係青梅竹馬嘅。「咁你又唔係成日落黎自修室。」「溫書啦，仲講咁多。」當我做trigo果陣做到我頭都爆埋。點解可以咁難！我最差嘅就係數學。可能前世我係俾個算盤扑死咗。我一有唔識就會問小霖。佢啲數就好好啦，三爬兩撥就搞掂一題。可惜佢名次前面仲有2個近乎無敵嘅存在。其中一個梗係完美嘅阿言。令到小霖每次數學都淨係得第三。「你上堂究竟有冇聽書架，郭sir咪教得好清楚！」雖然佢好細聲，但係我都聽得出佢嘅唔耐煩。「唔好提個死人老王啦！」我仍然為梗今朝嘅事好煩惱。就喺我地拉鋸緊嘅同時，果個巴渣妹又入咗黎自修室。佢見到我同小霖坐埋一齊果陣，個樣好似有啲愕然。但係好快又換番個好不可一世嘅表情。「喇！咪就係呢個巴渣妹囉！搞到我截唔到的士！」我同小霖講。「咁你仲唔過去大卸佢十八塊？不過佢幾靚呀，你捨得？」睇真啲個女仔又真係幾靚嘅。佢唔似果啲文青女神咁白白淨淨，相反仲黑黑實實咁。帶住副圓框眼鏡，眼大大，又扎咗個包子頭，其實睇落都幾可愛。不過可惜呀，心地唔好呀！天使咁嘅面孔都冇用。「算啦睇你都唔敢，好啦，我走啦，阿媽叫我翻去飲湯。聽日見啦。」講完之後小霖就走咗。冇咗小霖喺到，搞到我都溫得悶悶地，溫下溫下仲訓著咗。當我醒番果陣，自修室都接近閂門，巴渣妹果陣都走咗。我背脊好似痴住咗啲野咁。原來係張memo紙。「點解你成日都訓教架xdd」唔通係上次個女仔？？

眨下眼，已經係表姐生日嘅日子。阿王倒塔咁早就打比我叫我去會合佢。收咗線之後我再打埋比阿月佢地同佢地講番。「喂衰仔呢邊呀！」阿王一見到我就大嗌。「你請我做野可唔可以好啲聲氣？」我好唔耐煩咁講。「咦，你地都黎咗呀？」阿王完全無視我，對住阿月佢地三個講。「係呀，郭Sir 你求婚咁大件事我地點可以唔幫手！」肥豪好雀躍咁答。我地陪阿王去咗APM買咗啲佈置野，再去到附近嘅一間party room，個老闆都好好人咁比我地早啲黎佈置。「喇，一陣呢就咁咁咁，阿言你就…」阿王好興奮咁同我地講佢個計劃。聽落都幾有心思，睇黎佢都準備咗幾耐。 生日會就黎開始，阿王就去咗接表姐。留低咗我地幾個。我地唯有鋤下D。啲親戚朋友都陸續到啦。最先到嘅係我老豆。「阿媽呢？」我問老豆。「佢同你姨媽去咗行街，一陣先黎。咦，阿豪你地都係到呀？玩緊咩呀？」「uncle！我地鋤緊D之麻，一齊啦，阿楓佢好廢呀，成日都輸。」肥豪又係到潤我。「搞錯呀，身為我個仔一啲賭術細胞都冇嘅？唔怪得啲人叫你廢紙！」下？！個名唔係你改架咩，唔係你我會比人叫做廢紙咩！？我老豆係個40幾歲嘅男人，我有記憶開始佢已經成頭白髮。個人都幾高大。聽講以前係出黎行嘅，後來識到我阿媽先行翻老正。佢份人都幾玩得，而且都好錫我。都可以話係一個慈父。阿月佢地都好鐘意同我老豆玩。佢成日教我地啲賭野，話出黎社會一定要識喎。「哈哈，結啦，阿月阿豪炒！」老豆一落場已經殺到佢地片甲不留，得阿言倖免於難。「老野你又係到教壞佢地啦！」呢個時候阿媽同2個姨媽仲有婆婆都到啦。我阿媽係3姊妹最細嘅。佢地個名係跟「蘭」、「桂」、「芳」咁排。上一輩啲人改名係咪咁興食字-.-「同D細嘅玩下之麻。」我老豆答。我阿公就跟隨其後到場。一見到我阿公，我老豆就好似烏龜咁。好似因為我老豆嘅過去所以我阿公一直唔太鍾意佢。而且，我阿公一出場嘅霸氣都嚇驚唔少人。「阿…阿爸..」我老豆一見到阿公就笠曬水咁即刻走去招呼佢。「喂，死人楓，你表姐呢？」突然有人搭一搭我膊頭問。「邊個咁冇禮貌..」噢，我轉過頭望下係邊個。之後我呆咗。原來係小霖。佢今日著得勁靚。佢著咗一條白色連身裙，將平時扎起嘅頭髮放咗落黎，揹咗個斜咩袋，仲化咗個淡妝，簡直就好似跌落凡間嘅天使咁。老實講我都有啲心動。「做咩呀，未見過靚女呀？」佢咁問一問我先回過神。「超，普通啦，嘻嘻嘻。」「唔識貨！」「嘩..嘩小霖你今日好靚呀，飲唔飲野呀？我幫你拎呀。」阿月行埋黎同小霖講。一向冷靜嘅阿月竟然都口窒窒咁。睇黎真係俾小霖嚇親。「HI！大家咁快到齊啦。」主角終於出場。冇錯啦，就係我表姐。佢撓住個死人王行入黎。都唔知死人王係咪前世平定安史有功，今世可以有個好似我表姐咁靚嘅女朋友。無論樣定身材，都足夠令天下男人葡萄。咁確實佢地拍埋一齊又真係男才女貌嘅。「多謝你地賞面黎喎，聖鬥士們！」表姐周圍同人social之後，終於得閒過殷同我地傾幾句。「係我地嘅榮幸先啱啦，雅典娜！」肥豪爭住講。呃，死仔平時又唔見你咁好口。「豪仔仲係咁識講野呀下，肯定溝唔少女啦！」表姐講我地不約而同咁笑咗出黎，之後話「係呀係呀，但係冇次溝到呢。」「係呢，表姐，你覺得郭sir份人點？」阿言突然咁問。「佢呀，幾好架，份人擔屎都唔識偷食，又任勞任怨，最緊要對我好呀麻。」「妖，又係一個老婆奴。」呢句當然係心諗嘅。不過睇個款阿王今晚成功嘅機會都幾大。「係呢，表弟咁你點呀，仲未帶個女仔比我睇嘅？」「叫佢食屎啦，搭訕佢都唔敢啦，仲話識女仔。」究竟我點解會同呢個仆街豪咁friend....「哈哈哈！」個個都係到恥笑我，連小霖都陰陰笑。咦，阿言呢？「喂，細路，準備開始啦！」我突然收到阿王嘅whatsapp。我向阿月同阿豪佢地打一打眼色，佢地都好識做咁走去準備，淨係留底咗一頭霧水嘅小霖同表姐。頃刻，成個場嘅燈都熄曬。咁當然唔係停電。係阿月熄曬嘅。阿豪就捧住個生日蛋糕唱住生日歌。其他人都跟住一齊唱。之後又係許願呀，切蛋糕呢啲例牌野。「Aaron，我地一齊切..咦，Aaron呢？」表姐問。呢個時候，我推咗個大箱入去，阿言都彈起「約定」伴奏。阿王都幾好野，知道呢到有間音樂主題嘅party room，所以可以係隔離借部keyboard翻黎。 雖然一百個唔願意，但係我都硬住頭皮笑住咁講：「表姐，生日快樂，睇下份禮物啦！」表姐一打開個箱就見到阿王拎住戒指蹲咗係到，表姐驚訝到口都收唔埋。「我請在座各位見證，我郭子儀希望娶你趙雪凝為妻，唔知你願唔願意呢？」呢個時候表姐已經喊到缺堤咁，一路淨係係到UP頭。NOOOOOOOO!!!!!!!!!!就係咁，郭子儀，正式成為我表姐夫。

「嗚，好彩今日係禮拜六，唔洗翻學，瞓多..」「起身啦，幾點呀，唔洗溫書呀？」「陣...」唉尋晚搞到成點幾先有得瞓，想瞓多陣都唔得！...「嘩..搞咩呀，晏咗小小落黎已經咁多人嘅。」一到禮拜六日自修室就會變到好多人。除咗啲中學生之外，仲會有啲大學生去做SEM project，又會有好多阿伯係到睇報紙，總之遲咗就好難搵位。幾經辛苦終於搵到個位。但係我認到隔離位個粉紅色書包，係巴渣妹架喎，坐唔坐埋去呢咁。「噓，怕咩姐，又唔係身有屎。」於是我就坐咗埋去，隔多陣，巴渣妹都翻咗黎。「哼，冇位坐啦咩。」巴渣妹問。「你冇眼睇架咩，有我都唔想坐喺到啦。」「你...哼，我都未見過男人咁小氣架！」巴渣妹講完之後鼓起泡鰓，又真係幾可愛。欸，費子楓你諗緊咩架，呢件野仲惡過雙刀火雞姐，仲點會可愛呀！溫書啦！溫書！之後我地就再冇理大家。因為當務之急我真係要做好啲數去，唔係個大考真係死俾你睇。直至,,..「搞錯呀，條circle咁易都唔識做。」巴渣妹突然講。「唔好嘈啦，巴渣妹。咁叻你做啦。」「好呀，怕你呀！」再給我兩分鐘，讓我把…「做完了！」什麼，廿秒炸喎？咁快做好？「呢題係入門野炸喎，你咁都唔識？」「我…咩唔識姐，我只係..」我都諗唔到點駁。「你只係發緊夢冇認真諗呀麻。」…..突然覺得肥豪啲毒舌都只係小兒科。 係我暴受一萬點攻擊之後，我嘗試自己再做下。但係實在太恐怖。我好奇之下望一望巴渣妹做緊咩，原來都係經濟。仲要係我最擅長嘅MACRO。「答案係AD跌。」我話。「係AD跌咩。」「都話係。」我答。「係喎…做咩姐，幾時要你教我，我有話唔識咩？」「唔識就唔識啦，仲要逞強。」「車，你咪又係一樣。」佢講。講起上黎又好似係喎。估唔到我地呢樣又有啲似。「你地係到做咩呀！放開佢呀！」有個男仔推開曬其他人擋住咗係個女仔前面。「關你咩事呀，走開啦。」死肥仔首領對住個男仔大嗌仲打咗個男仔一拳。點知個男仔好似上咗電咁打番拳落個死肥仔到，驚到個死肥仔跑走咗，佢啲黨羽都落荒而逃。「你冇事呀麻？你傷咗啦。」小女孩好擔心咁問。「小事啦，好快就冇事。」小男孩個媽媽呢個時候就黎到接小男孩走。「你聽日係咪會再翻黎呢到玩架？」小女孩問。「會，一定會！我應承你啦。」小男孩答翻個女仔。「會，一定會！我應承你啦。」「會，一定會！我應承你啦。」..「唉呀！」我瞓瞓下覺個頭唔覺意撞咗落牆，就咁冚醒咗。「點解又係呢個夢嘅，仲要咁鬼老套，TBB都唔知播過呢啲劇情幾多次啦。」我一邊捽個頭一邊自言自語。不過話時話個夢又幾真實。我望一望個鐘，6點鐘。做過學生嘅各位都知，最屎忽鬼就係呢啲時間，又想瞓多陣先翻學，又驚唔知醒。「唉屌，落街食個老麥算。」嘩，而加老麥啲早餐都咁Q貴。一個餐都兩兜幾。咁我呢啲成日遲到嘅，通常都翻學校先食架啦，邊得閒去買老麥早餐姐。我是但食咗個通粉餐之後就去咗等40號巴士。咁啱見到小霖。(根據番故事個時間點，40號果陣係未改道，所以係去到我學校嘅)「咦，你老豆冇車你咩？」我問小霖。「佢去咗公幹。」小霖依舊淡淡咁講。「少有喎，你都咁早。」佢接住講。「唉，唔好提，今朝發咗個九唔搭八嘅夢，之後就醒咗。」「個人無厘頭發啲夢都古古怪怪。」小霖微微咁笑住講。佢笑起上黎真係好charm，直情係傾國傾城果隻。「笑多啲咪好囉，成日黑口黑面。」我乘機挖苦佢。「死啦你去！」講講下，架40號都黎咗。上咗車之後，我地都不約而同咁講咗句：「坐上層嚕。」我地都相視而笑。細個果陣我地嘅阿媽都會帶我地搭巴士出去補習，每一次都係要坐上層最前果格，但係自從升中學之後就冇了。估唔到佢仲記得。我坐咗係近窗嘅位。臨開車之前我見到個粉紅色書包行緊去巴士站，再睇真啲原來係巴渣妹。原來佢都係….

當我翻到學校經過拍卡機嘅時候，我眼尾睨一睨梁主任，佢掛住一副不可思議嘅表情。佢都唔相信我咁早就翻到。我第一次咁有自信咁行過拍卡機再上課室。雖然而家諗番起係好MK，但係學生時代間唔中做啲平時唔會做嘅野，果種自豪感同埋令人O曬嘴嘅感覺真係好鬼正。「嘩！！係廢紙呀！！！佢竟然咁早翻到黎呀！！」肥豪一行入黎就大嗌。唔知以為佢翻咗侏羅紀見到真恐龍咁。同行嘅阿言都乘機挖苦我：「喲，真係世界變喎，我地嘅遲到大王竟然都咁早番。」「拜託，我今日只係早翻咗少少姐，唔洗咁窒我呀？」我真係冇佢地咁好氣。「係啦阿言，你有睇過天涯俠醫呀？我尋日翻睇番，幾好睇。」小霖問。「梗係有啦，我以前睇果陣就封咗張家輝做偶像。」「天涯俠醫，成8年前架啦喎，2位電視精呢排玩懷舊呀？」我插嘴。阿言同小霖係出曬名嘅無記忠實fans，佢地好鐘意睇埋大台啲劇集，開頭我都估唔到學霸嘅興趣咁反璞歸真。「關你鬼事！」小霖講。唔知你地有冇同感，有時翻學其中一個樂趣就係臨上堂之前果幾個字。幾條友講下東，講下西，你講下尋晚套劇，我講下邊個邊個首新歌。其實真係好開心好輕鬆。「Good Morning Class!」係呀，又係阿王..係表姐夫先啱。佢行入黎果陣春風滿面，睇黎仲沉醉係果晚嘅成功。能夠隔咁耐都仲咁開心，睇黎佢真係好鐘意我表姐。「阿SIR你咁開心嘅，有咗身紀呀？」姚智星問。姚智星係我地班其中一個活躍人物，我地都叫佢做阿星。佢同阿言係隔離鄰舍，所以同我地都熟絡。平時講野超級無厘頭。當晚我地幾個有份在場嘅當然知咩事。我地你眼望我眼咁係到奸笑。但係其他同學都未知，我地有共識都係等阿王自己宣布。「痴線，你個傻星又係到亂講野。哈哈哈」阿王笑住講。大佬，你啲戲假到呢....「好啦，大家靜啲，班會主席有野同大家講。」佢繼續講。呢個時候阿言就行咗出去。每一步都充斥住領導者嘅風範。冇錯啦，阿言就係班會主席。你地依家明點解我只係個副架啦。「咳，就係咁嘅，學校打算係2個禮拜後舉辦班際歌唱比賽，但係因為F.6要準備DSE，所以我地只會同其餘3班比賽架姐。我心中已經有一定嘅參賽人選，但係我都想睇下有邊個係想參加，而加就傳張人名紙落去，有興趣嘅就係自己個名隔離剔一剔。」歌唱比賽，咁鬼麻煩架，真係咪搞我。打死都唔要參加。「世事多變，豈可豈可盡如人意！」...............肥媽?!?!咁得閒呀「好啦，大概都睇咗大家嘅意願。而家宣佈人選。」阿言放學之前講。成班友都屏息以待，難得一見咁靜。「汪映霖、蕭皓月、曾泳詩。」正路呀，唱家班。「龍應豪、姚智星、張子妮、林佳宜。」班上面嘅鐵膽，應該係自願。「廖霆堅、文仕揚、費子楓、我。係咁多，以上同學放學留一留低，我地開始傾下。」「世事多變，豈可豈可盡如人意！唉，嘥氣，嘥氣！」......肥媽你好嘢！阿言一翻埋位，我就用盡我畢生元氣，全力灌輸落我隻手第三隻手指，再對住阿言舉出崆峒派鎮山絕學→一陽指。...你唔好問我一陽指係咪崆峒架啦，我知春咁多咩。你想知問翻肥豪啦。「首先，歡迎大家參與呢次嘅比賽，我知當中有人想參加，有人唔想。但係呢次比賽係為班而戰，我地應該全力以赴，為班爭光！」阿言簡單幾句就提高曬大家啲士氣。佢講到尾果陣仲好狼死咁啤住我，為咗小楓著想..算，我屈服。「首先，我想今次嘅比賽歌都係用MEDLEY形式，所以定咗歌曲同埋唔同樂器嘅handler之後就要盡力去搵譜...」佢繼續一輪嘴咁講一大堆野。佢地好踴躍咁講咗好多建議出黎，仲好似講得好high咁。「好啦，時間都唔早。好多謝大家咁踴躍俾意見。今晚阿楓就會集合大家意見佢揀歌，我地俾啲掌聲阿楓。」「WWUU，阿楓好野！」大家難得好齊心咁講。WTF?!散咗BAND之後，我地幾個聖鬥士就去咗星矢吧飲野。「好耐冇黎啦喎細路。係咪照舊？」娜姐問。娜姐係個廿七八歲左右嘅女人。呢間野叫得星矢吧，就梗係要有個雅典娜坐鎮。咪睇佢年紀輕輕，佢都好多野都好瞭解，可以話係我地嘅人生導師。「係呀！唔該娜姐！」我地異口同聲咁講。「做咩要裝我彈弓姐，明知我都唔再玩呢家野。」一坐低我就問阿言。「你知架。」阿言講。「唔通咁耐你仲未放低咩？」阿月問我。「點放呀，唔係我呢件事會發生咩？你仲叫我點唱翻歌？」係，我之所以唔想參加個比賽就係怕再次記起果樣野。阿言就係想趁呢個機會要我走出陰霾。「唔係你係我死黨，我都廢閪事理你啦！總之我決定咗係咁，就要你一定走出呢個陰影。」阿言拍曬枱咁講。「阿楓你聽下阿言講啦，俾個陰影纏一世你甘心咩？」阿豪同我打一打眼色。當連阿豪都叫我阿楓，就知果陣環境已經去到一個冰點。我地知道再令阿言發嬲會好大件事。「好啦，咁我試下啦。」估唔到咁耐冇去星矢吧，走果陣係咁不歡而散。臨走前，我地俾錢果陣，阿言問娜姐一句：「係呢，娜姐，阿晴佢…好嘛？冇落黎幫手嘅？」「佢呢排報咗補習班，比較忙，不過幾好，有心。」阿然…又係阿言心入面嘅一條刺。翻到屋企之後，我成個人都好亂，所以選擇撻落床咩都唔諗瞓一陣。食完飯之後，突然諗起今晚要揀好歌交差，唔係又俾阿言柄。反而呢樣係我強項呀。我都聽唔少流行曲，我諗應該唔太難。我選擇咗落會所自修室諗。唔知幾時開始，自修室就成為我一個好想依賴嘅地方，一有野做，要溫書，都想留喺自修室。一行入去，果然又見到巴渣妹同佢個friend。究竟佢係咪住係自修室！?我地對望咗一眼，我唔知點解唔敢行埋去，所以就是但搵個位坐。原來簡歌都唔係一件咁易嘅事。唔係是但搵幾首串埋一齊就收工。如果係咁我都都唔住自己。我係咁搵個歌庫，都揀唔落手。於是我就行出去自修室啲梳化到抖下氣。「哈哈，林峯真係超型呀，我都超鐘意佢。」突然聽到巴渣妹把聲，原來佢同佢個friend都走。我望住佢個背影，突然覺得有啲熟悉。

「做咩咁愁呀，好多野煩？」巴渣妹又翻轉頭，坐咗喺我隔離講。「關你咩事呀巴渣妹，你唔係走咗啦咩，做咩又翻轉頭？」「車，人地見你成個人灰咗機咁，先好心翻黎睇下你，估唔到又俾人鬧！仲有呀！我唔係叫巴渣妹！我叫林小涼！」「算啦，啲衰人都唔領情，我走啦！」「唔好，陪我傾下計啦。」我情不自禁捉住佢對手講。其實我冇心捉住佢，但係果一刻真係想佢留係到。之後我就同佢講咗今日發生嘅事。「哦….咁你啲兄弟都幾為你著想..既然你入選你事實就做好去啦!!」佢聽完之後講。「係嘅，我知佢地係為我好，但係我實在唔想再諗起果次件事。」「究竟係咩事呀？」我靠近佢耳邊，細細聲咁講：「唔話你知！」「喂呀，衰人！」佢係咁打我以還擊。「不過咁，我同你一齊揀歌啦，我驚你揀到自修室閂門都未諗掂呀！」「你得唔得架..？」「唔得？阿姐我號稱NEWAY十三姐呀！Nuar」佢又扮鬼臉。….佢真係好可愛。之後我就將我地晏就傾嘅野話俾佢知，等佢方便啲諗。搞咗成個鐘。「呼，終於搞點啦，信我啦，你地確班用呢段medley一定嬴呀。」「多謝你呀，巴渣妹，夜啦，走啦。」「都話我唔係叫巴渣妹！」當我臨瞓前，突然係到諗，今日好似過得特別長。由早起身，食麥記，同小霖搭巴士，到歌唱比賽，係星矢吧嗌交，直至揀好歌，瞓係床呢一刻，足足係18個鐘。好彩得巴渣妹...係小涼先啱開解同幫手我先舒服啲。其實佢都幾好人啊，雖然係惡啲，但係又幾可愛。多謝你呀，林小涼。

第二日我將個rundown俾佢地睇，佢地睇完都話好掂。「嘩廢紙，個medley真係你諗架？啲歌揀得好好喎。」阿豪講。「確實唔錯，有曬起承轉合。」阿言講。經過一番商討，我地首先決定咗人選。鋼琴絕對係阿言嘅囊中物。上次隨手彈首約定都繞樑三日。鼓手係阿堅，BASS同結他係子妮同阿揚。小霖同阿月，我同詠詩會負責主音而其他就係和音。「你肯定要咁安排？」我問阿言。「係！」佢都好堅定。由於我地級個比賽係得一級參加，所以時間上比較充裕。係獨唱環節完咗之後，每班至多有8分鐘表演時間。用盡啲時間都唔代表好，因為仲容易會亂同埋做得唔好會好悶。係禮拜六，我地約咗出去練。我地去咗阿豪舅父嘅BAND房練習。凡果到地方好闊落，係練習嘅好地方。「一追再追，只想追趕生命裏一分一秒..」琴聲緩緩奏起，阿言配合住琴聲唱起《追》。果然係才子呀。呢一刻嘅阿言真係好迷人。「一追再追，追縱一些生活最基本需要..」之後阿月仲加入埋合唱，變成一幅好美麗嘅畫面，在場嘅人都聽到如痴如醉。「有了你即使平凡卻 最重要。」最後呢句由小霖唱出，平淡得黎又不失光彩嘅歌聲，令到第一首歌華麗收尾。呢啲就係學霸之間嘅默契？只係第一次練就已經練好一首歌。不過接下來就輪到我了。我一路行去Mic Stand，個心一直砰砰跳。仿佛世界都得翻我嘅心跳聲。我握到個拳頭實一實，神經都繃到十分緊。 「開始啦。」 為何能呼吸這麼好 「你黎睇我比賽好冇？」 能同享多一個清早 「好呀，你唱我一定黎支持你！」 誰還有入夜才共舞 「醒呀！你唔好離開我呀！」 你令我記得 我也要傾訴 「對唔住！」「對唔住！」「對唔住！」.. 「夠啦！唔好再逼我唱啦！」 我奪門而出，我唔記得我係條街到跑咗幾耐，總之淨係想離開band房，離開我嘅回憶。 當我跑到攰果陣我見到架的士，我諗都冇諗就沖咗上去。 翻到屋企，唔知點解果種不安感仍然未散退，我好想發泄。果一刻，我淨係諗到一個地方，我淨係諗起佢。 我著番鞋，諗住出門口。 「啱啱翻黎又去邊呀？」我阿媽問。 「我落自修室之麻！」..喺Band房入面..「阿楓佢做咩..啊？」子妮唔知道發生咩事，好愕然咁問。「殊，唔好出聲。」阿星示意佢。「你而加打算點？」阿月問阿言。「等佢冷靜下，可能佢未習慣先會咁。」「你肯定咁樣做真係為佢好？」「你諗下啦阿月，除咗件事發生果日，你幾時見佢為咗呢件事喊過？佢一直都係死頂炸，如果唔俾佢克服嘅話，佢成世都會活喺恐懼架炸。」阿星講。呢個時候，小霖突然沖咗出去....我落到會所之後，即刻行去自修室。行到入去之後四周圍望，但係都唔見佢。突然有一絲嘅失望，之後我行落去休息區諗住靜下，經過洗手間果陣..「傻佬，今日咁晏先落黎嘅？」小涼咁啱喺洗手間出黎。咦！？點解佢又會喺到嘅。「點解你係到嘅，明明係上面唔見你？」我問。「頭先上面冇曬位呀，所以就落咗黎溫。」「等陣先..做咩咁留意我呀？」「邊…邊有姐，我見唔到你不知幾開心。」「噢..係呀？咁我走架啦。哈哈。」「喂等陣，可唔可以陪我傾陣？」「都feel到你有唔妥架啦，行啦，你唔係想係個廁所門口講呀？」我地翻咗去小涼坐開果個位，之後我就將今日Band房嘅事話咗俾佢聽。「你心病都好重喎，究竟之前發生過咩事？」「你係純粹八掛炸？」「超，你咁唔好講囉，我只係想幫你，估唔到你咁睇我！」佢愣開臉，好似真係嬲咗咁。「好啦好啦,我講啦。」

「好多人可能成個中學生涯都拍唔到一次拖，又有啲可能拍先覺得係一段黑歷史。但係我比較好彩，我中二果陣識到一個女仔，佢係中二先轉到我果班。因為鄰座關係，我地好快就好熟絡，仲經常唔經唔覺就會有啲曖昧。但係直至中三聖誕節我先同佢表白。」我將呢段唔想再提嘅往事一一話俾小涼聽。「同佢一齊果半年，我有好多前所未有嘅感覺。佢好靚，引黎好多狂風浪蝶。佢同其他男仔傾計，我試到咩叫呷醋，好彩嘅係佢好堅決拒絕其他男仔。我地行街果陣試到咩叫甜蜜，佢病果陣我試到咩叫肉赤。」「可惜嘅係，因為佢家庭關係，我地唔可以將戀情公開，唔可以好光明正大咁拍一次拖。身邊都係得阿言佢地..即係我幾個死黨知道。但係我地雙方都唔介意。直至..」「有一次我同阿言阿月報咗出面嘅歌唱比賽，我地唱咗首《及時擁抱》。我希望透過呢首歌表達對佢嘅愛意。佢應承咗我佢會黎，但係唔知點解佢最後冇出現到。」「比完賽之後先接到佢屋企人電話，原來佢喺黎嘅途中遇到車禍，昏迷前係咁嗌住我個名，佢父母係佢電話搵到我聯絡方法先通知到我。我去到醫院之後同佢父母講出我地嘅關係，佢老豆好嬲，仲唔比我見佢，係我地拉扯期間醫生話佢受到細菌感染，之後就….」「好老套呀可？係咪覺得自己睇緊大台啲劇？原來人生如戲，戲如人生係真嘅。」「所以你就一直咁自責？」小涼問。「根本就係我嘅錯，係我累咗佢，本應佢會有個好好嘅前途，佢地一家三口會好開心咁生活！」我愈講就愈激動。「佢嘅死令到你唔敢再唱歌，直至呢次比賽..」「冇錯呀 ！我一唱歌就會諗番起佢呀！」唔知點解講到有啲心抽搐咁。雖然我同巴渣妹識咁唔係好耐，但係對佢又有一種無名嘅信任，令我好想講曬啲野比佢知，當發泄又好，傾訴又好。「你一個人自責就大曬呀？！你可唔可以顧下其他人呀！」嗯?!講野嘅唔係小涼。我地四周圍望，就見到小霖企咗係到。「點解你..知我喺到？」「你知唔知阿言佢地為咗你呢件事做咗幾多野？」「每次一到學校sing-con佢地就會好戒備，好驚你見到台上表演會觸景傷情，」「係件事發生之後佢地好盡力咁係學校唔俾其他同學提起天蕊，佢地又好怕你聽到佢個名會做傻事，」天蕊就係我女朋友。「直至今次個比賽，佢地知道咁落去唔係辦法先一定要你一齊參加比賽，佢地冒住你會嬲佢地，怪佢地嘅風險都要逼你！你估佢地好過癮呀？」「仲有我呀，你知唔知我幾擔心你呀？你愈冷靜我就愈驚，驚你諗埋一邊呀，你知唔知你好自私呀？」小霖一邊講，眼淚就不斷係到流。我都從未見過佢咁激動。「但係我真係好對唔住佢啊嘛！」我都忍唔住，伏咗喺小霖膊頭喊。唔知幾耐之後，小霖佢遞咗張紙巾俾我再開口講：「你當係為咗我，為咗阿言佢地，試下忘記天蕊啦好冇？」「我嘗試下啦..係喎，你點知我係到？」「我知打你電話你都唔會聽架啦，所以我打去你屋企問auntie咪搵到你。好啦，翻屋企啦。」佢真係無時無刻頭腦都咁清醒架喎。「咦！巴渣妹呢？」「佢走咗啦！包紙巾都係佢比我嘅。你幾時同人咁熟架？」「鬼同佢熟呀，唔好講佢啦，走啦。」講完之後唔知點解個心有啲唔舒服。

經過2日嘅沉澱，我覺得自己都諗通唔少野。其實生死真係人無法逃避嘅事。可能我係比部分人早咗去接觸死亡，去面對死亡。我相信天蕊都唔想我就咁放棄咗唱歌。因為唱歌承載住好多野，承載住我班兄弟同小霖嘅付出，承載住我同天蕊嘅回憶。我唔應該辜負所有人對我嘅期望。之後我地都有再約出黎練習，開頭我都仲係有少少怯場，但係佢地不斷鼓勵我，由其阿豪嘅一句：「兄弟，頂住。」盡在不言中。感謝兄弟。..終於到咗比賽嘅日子，我地隊已經準備得好充足。爭在我唔知當我企喺台上果陣可唔可以突破埋最後嘅心理關口。經過抽籤之後，我地班係最後一隊出場。比賽開始之後，頭果3班嘅實力都好強橫。每個隊員嘅配合都好完美，而且Vocal把聲都可以媲美專業歌手，令到我地增添唔少壓力。「唔洗驚佢地，做好自己！」阿言輕輕嘅一句，盡顯佢嘅領袖風範同自信，亦令我地士氣同信心大增。輪到我地果陣，我地係台上SET好曬啲野，準備演出。「加油加油，5A無敵!!」阿王係台下大嗌，之後我地班隨之吶喊助威。呢個阿王真係。我合上雙眼，盡量冷靜。「阿楓加油，我會一直係你身邊支持你架！」「多謝你，天蕊。」我向阿言示一示意，佢隨之開始唱。阿言:「一追再追，只想追趕生命裏一分一秒，原來多麼可笑 你是真正目標」阿言+阿月：「一追再追 追蹤一些生活最基本需要 原來早不缺少 」小霖：「有了你 即使平凡卻最重要..」我：「但願 及時開始擁抱」天蕊，我會永遠將你放喺心底，「不必花花天地中 一個玩耍」永遠記得你，「凝望世界變化 變二人的畫」記得你帶俾我小小嘅回憶，開拓一段新嘅人生。..「今年嘅歌唱比賽冠軍係..5A嘅情人MEDLEY!!」「WOOHUU！得咗啦我地！」阿豪同阿星同步咁講。我同阿言、阿月相對望，之後攬埋一齊。「多謝你地，兄弟。」我講。「係兄弟就唔好講呢啲。」阿言答。隨住我地係台上面拎咗個獎，亦都代表住我對過去嘅釋懷。冇咗個枷鎖，成個人都好似輕鬆好多咁。

「無得頂呀！今次我地5A攞曬彩呀！」阿王上到課室之後就講。佢好似仲開心過我地咁。「今次真係多得阿言嘅帶領！我地俾啲掌聲阿言！」「都係有賴各位同學幫手姐，係咪呀阿楓？」阿言突然拋個波俾我。「係嘅係嘅，真係多謝曬大家嘅幫忙先可以嬴到個比賽。」心水清嘅就知道我唔單止講緊個比賽。「咁郭SIR你係咪應該有啲表示先？」今次仲唔到我乘機屈番阿王一筆。「好啦好啦，今個禮拜日就去我屋企燒野食 ！有興趣今晚就喺班group報名！」「郭SIR萬歲！」其實阿王，都真係幾好呀。為咗個比賽，都成個禮拜冇落自修室，今日一於落去溫下書，順便話呢個好消息俾小涼聽先。「咦，咁晏都未到？」見佢未黎，就隨便搵個位坐住先。等咗一陣，佢終於都黎。我向佢揮一揮手，點知佢好似扮睇我唔到咁，去咗第二到坐。佢行過果陣跌咗本校簿都唔知，我執起咗佢，望一望個封面，寫住「Hazel Lam」估唔到佢啲字又幾靚。我拎番本簿俾小涼，喺佢隔離坐低咗。「做咩揮曬手都唔過黎坐？」我問佢。「係咩，睇唔到喎。」佢好冷淡咁講。「咁都睇唔到..係啦，我地個比賽嬴咗啦！我終於克服到個陰影！多謝你之前聽我呻。」「恭喜曬。我都冇做啲咩。」「你幫咗我好多架啦！係呢..」「我想溫下書..唔該。」佢突然截停我之後講。「好啦..咁唔阻你。」之後我就翻翻自己位，人地講到咁都無謂賴死唔走。「究竟搞咩呢佢？」臨瞓前我不斷係到諗。諗諗下我都恰著咗。..「我仲估你一定會遲到。」第二日翻學我約咗小霖一齊搭巴士。「約咗汪大小姐喎，我點敢呀。」「講你就叻，你試下連續一個禮拜唔遲呀。」「其實唔難，哈哈。」講講下我就見到小涼排咗喺格離線。係喎，佢喺尖沙嘴翻學架喎，唔怪得啦，我又會一直都醒唔起嘅。「喂，巴渣妹，翻學呀？」「唔通耕田呀？」「哈哈..」我都覺得自己問得一啲廢，但係果一刻我真係諗唔到同佢講啲咩。「做咩呀佢？」小霖好細聲咁問我。我聳一聳肩，表示唔清楚。直至佢架車黎咗之後，佢連BYEBYE都冇講就上咗車走咗，好似仲冷淡過尋日。我同小霖一路上係到分析佢究竟搞咩，但係都得唔出結果，仲令我愈諗愈煩咁，翻到學校都頹下頹下咁。「嘩，你2個搞咩？冇厘神氣咁嘅？」阿月翻到班房就問我同阿豪。「我尋晚終於睇到太子同埋灰狗死果到啦！太子死得好慘呀！」阿豪仰天長喊。「邊個太子呀？」「咪就係古惑仔入面最好打果個囉..」我搭嗲。豪仔呀，如果你知道2017年嘅古惑仔係咩境況，你喊得仲勁呀。「廢紙咁你呢，你又做咩？」我冇答阿月，淨係唉咗聲。「咪因為巴渣妹囉可。」小霖講。阿月同阿豪即刻衝過黎按住我，問：「邊個巴渣妹？」「我唔講！」「講唔講呀？」佢地將我對手向後屈。「痛...痛呀！放手呀仆街！我..我講啦。」唉，費子楓呀費子楓，點解你咁撚弱，2野就比人收皮。 於是我就講咗同巴渣妹啲野俾佢地聽。「呃，你個衰仔，啱啱先放低咗天蕊，咁快又想溝第二個？」阿豪聽完就講。「唔係呀！咁我真係覺得奇怪姐，突然又好似唔識咁。」「但係你地的確唔係好熟炸喎。」阿月講完，阿豪猛咁點頭。「我都係咁同佢講。」小霖補充一句。「點呀，講緊咩？」阿星突然嘅一個亂入。下，又要講多次呀？！...好吧「咁奇怪？唔太熟又幫你呢樣幫你果樣。」阿星聽完就講。「我都唔知啊。」「做咩呀，你想溝人呀？」阿星問。「屌，都話唔係！」「唔係你咁緊張做咩？」「咁有日阿言突然唔理你，你唔會覺得奇怪架咩？」「邊個係到講我？」嘩屌，阿言你前世係曹操呀？咁神出鬼沒嘅？「條友不嬲好串架啦，叫親佢杜德偉都應人。」阿星答翻。「講梗咩呀你地？」阿言顯得一頭霧水。「救命，我唔想再重覆。」我大嗌。「佢鍾意咗個自修室女仔，個女仔唔理佢，哈哈哈！」「死肥豪！唔係呀！！」「好啦好啦，唔好玩啦，佢個樣就黎喊。XD」阿言講。「有新對象都好嘅，對佢病情又有幫助。哈哈」屌，黎爵言你好野。上會計堂果陣，坐我後面嘅阿言拍一拍我。「你真係識咗個女仔？」「係呀，但係唔係佢地講咁架。」我講到好似向包龍星伸冤咁。「我明嘅，啱啱先完全放低咗個。不過如果真係遇到個啱心水嘅記得唔好放過。」「遇鬼遇馬咩，頭先阿豪講得啱嘅，雖然我唔知點解仍會一次又一次幫我，但係我地始終識又唔算識咗好耐，可能真係我諗多咗。」「我覺得係你唔知做咗啲咩激嬲人。唔明就去問下佢啦，你男人黎加麻，做咩咁婆媽？」「但係我連佢聯絡方法都..唔係喎，我可以試下用Instagram搵佢！」「諗通就去做啦。」我即刻上ig 搵睇下搵唔到。個老師一味係到教，都唔會理我地係到做咩。「Hazel Lam」..嘩屌10鳩幾個Hazel Lam，逐個搵都夠死。試下「lamsiuleung」先..少好多。搵搵下，見到有個叫「lam_siuleunghazel」嘅，多數係呢個啦。但係佢private咗，唯有等佢accept個request。佢個icon係一個望住夕陽嘅背影，點解望親佢個背影就會覺得咁熟悉呢？唔知你地有冇試過follow個對象而佢又private咗？個等待真係好煎熬，好漫長。你會成日check住佢accept咗未，驚佢會reject你。最怕就係又唔reject又唔accept，令到你唔知收唔收番個reject好。期間會有好多好多嘅暇想，總之就會令到自己係果一刻都心神恍惚。直至放晏，食食下個細蓉，個電話震咗震。「lam_siuleunghazel (HaZel LaM)已接受你的追蹤要求，現在你可以瀏覽她的照片或影片」。

「Yes！搞點！」好彩佢都follow番我，都叫做有彎轉。「咩搞點呀？」阿月問。「冇…冇..野，食..食野啦」我都係唔想比佢地知咁多住，等遲小小先算。「你覺得我信你咩！？」阿豪鍥而不捨咁問。我向阿言打一打眼色，發出求救嘅訊號。「好啦好啦食野啦，就夠鐘啦，佢要講就唔會扮冇野。」我即刻報以感激嘅眼光，感謝啊言哥！「仲唔問？」阿言細細聲問我。「我唔識呀..應該點問？」「唉屌，成個師奶咁，拎個電話黎。」「HI 自修室女孩。」佢幫我send咗句咁嘅野。「喇，幫你開咗頭啦，之後點你自己諗點去。」喺番學校途中，我一路係到睇小涼IG啲相。原來佢嘅生活都幾多姿多彩。又有跳舞，又打籃球。唔怪得佢唔似果啲細細粒嘅文青女神。原來佢啱啱先過咗生日，哈，同我生日差唔夠10日。喺我睇睇下嘅途中，彈咗個訊息出黎。「你點搵到我ig？」「知你個名要搵你有幾難，haha。」「聽講我地唔係好熟炸，你咁隨便起人底。」我一時之間都唔係好知點應，咁啱又翻到學校，所以就暫時唔理佢住。突然我都好佩服阿言，就咁打一句就令到佢打出個重點。該面對的還是要面對，放學之後，我回咗句：「唔熟你又幫我咁多？」可惜，只係換來一個狠狠嘅已讀。唔緊要！只要佢會落自修室，我就有機會問清楚！落到自修室後，果然俾我見到佢。「上啦！飛雲！係機會啦！」我走過去，拉住佢隻手，一直行咗落休息區。佢朋友都好愕然。「放手啦...好痛呀..！喂！」佢fing開咗我隻手。「想點姐你？」佢問。「應該係我問你呀。做咩突然又好似唔識我咁？」「聽講我地真係唔係好認識架喎。我連你叫咩名都未知呀！」又好似真係喎，好似得我知佢叫林小涼，佢唔知我叫費子楓。「冇野啦麻？咁我上去啦。」「等陣！」我叫停佢。「我..我叫費子楓。今年十七歲，白羊座，我而加單身！」「讀馬嘉諾二世中學，中五甲班，最好嘅朋友叫黎爵言、龍應豪同蕭皓月！」「最鍾意嘅顏色係黑色，最愛睇嘅卡通係聖鬥士星矢！」「最鍾意聽嘅係黎明嘅今生不再，最鐘意嘅明星都係黎明！」「最唔鍾意食臭豆腐，最成日做嘅運動係打籃球！」「最叻嘅科係中文，最差係數學！」「我最憎人睇我唔起同摸我個頭！」「屋企有父有母，最錫我嘅親戚係我表姐，佢就黎結婚，我表姐夫仲要係我班主任！」我一口氣講曬我嘅野比佢聽，希望佢感受到我嘅誠意啦..佢聽完之後呆咗幾秒，之後偷偷地笑咗笑，然後又忍住咁講。「你話曬啲野比我知做咩，我都冇話要知。」「我唔知，我淨係知我想同你做朋友，所以就講曬啲野比你知，我相信你了解咗我之後就會想同我做朋友！」「傻佬！白痴！」之後佢就轉身走咗。「咁即係點呀？」「溫書呀，溫唔溫呀你，"朋友"？」  「溫呀！等埋呀！」「嘻，原來佢單身。」我同佢行翻去果陣好隱約咁聽到呢句，不過可能聽錯，因為佢講得好細聲。

呢日，我地齊集咗喺西貢，為嘅就係參與一個高峰會議。...講笑姐，過多陣，我地就會去到阿王屋企BBQ，慶祝之前嬴果個歌唱比賽。「HI大家，你地係咪郭SIR啲學生呀？」有把好好聽嘅聲音講起野，嘩，把聲咁好J嘅，等陣…WTF係表姐呀!!!!唔怪得啦。「係呀係呀！」阿揚突然好似隻狗咁衝上前講，爭在未伸埋脷。阿揚係全班出曬名嘅淫蟲，成日講埋啲有味笑話，我地都見慣不怪。但係今次唔同！「死開啦，你惹唔起架啦！」阿豪好醒咁拉走咗佢。「咦，表姐，點解你係到嘅？郭SIR呢？」阿月問。「吓，表姐？ ！」成班嘩然。「指意果舊飯一個搞曬啲野你地天黑都未燒得。」表姐所言甚是，所言甚是。「我頭先落惠康買野咪順便黎接你地囉，橫點見到你地幾個都唔會認錯架啦。」「喂死仔，仲唔過黎幫我拎野？想重死我呀？」「死仔？！」佢地又再嘩多次。個死仔梗係講我啦，仲有邊個，唉。「我幫你拎啲啦。」咁善解人意嘅梗係小霖啦xd現場，除咗我地幾個知情者，就留下咗一堆問號俾其他同學。見到佢地一頭霧水個樣真係諗番起都好笑XD。「咦，你地黎啦？」阿王開門迎接我地。見到佢圍住條HelloKitty圍裙真係好好笑，雖然佢平時已經冇咩形象淨。「嘩郭SIR你屋企好大呀。」阿星同子妮入到去就講。佢同表姐遲啲就係住係到啦..我四周圍打量。「你地想打機果到有PS3，想打麻將呀鋤D果啲就自己拎，自己招呼自己啦，我仲要腌埋啲雞翼。」阿王同我地講。佢呢刻真係成個家庭主夫咁。「我換件衫再過黎幫你手啦。」表姐講。好一個準賢妻呀。睇見都幸福。我同阿言入廚房睇下有咩可以幫下阿王。「醃得有板有眼喎。」我笑佢。「梗係啦，唔係你以為我淨係識教書呀？」「聽講你教書都唔係好好炸喎，我啲數仲係咁差！」「超，關咩事，又唔見我係咁。」阿言串我。「收皮啦學霸，邊個教你都係咁勁架啦。」「咁唔通我分唔到邊個真係識邊個唔識咩？郭SIR真係教得好，係你天資差。」「好啦好啦，唔好拗啦，阿楓其實我都想搵你傾下，我發覺你啲數唔係差，但係就成日錯埋啲大意野。」「我知我果套未必適合你，但係都想盡量幫下你，我都唔忍心睇到你因為數學而拉低成績。如果唔係我無論係數學老師定班主任，什或至表姐夫呢個角色都難辭其咎。」死啦，突然覺得佢好MAN添。「你表姐真係執到支好籌。」阿言講。「做咩呀，邊個係到講我呀？」「嘩操，阿言你先同表姐有親呀？2個都咁神出鬼沒嘅。」...「可以黎燒啦！」阿王一聲令下，個個就好似燕歸巢咁，捕實個燒烤爐。「我要燒腸！」「我要燒雞翼尖！」一開波，個個就好似餓鬼上身咁，爭到好似七國分地盤咁。燒到咁上下，阿王就開始講野。「好啦，今日嘅目的就係慶祝我地班贏咗個比賽啦，呢2個禮拜大家都辛苦啦。今晚盡情食，盡情玩！黎，飲杯先！」「飲杯！」齊聲喧嘩。「除此之外呢，係要同你地宣佈一件事嘅。終於要來了嗎..「就係我同你地身旁嘅呢位，即係阿楓嘅表姐，就黎結婚啦！所以就誠邀你地黎觀禮嘅。」「WOW！！」個個都拍曬手叫曬囂咁助興。「原來阿楓有個咁靚嘅表姐，點解阿楓又...」阿堅講。「收聲啦！妖！」「你地果日早啲黎啦，我表弟會通知番你地詳情架啦。」表姐講。「小霖，可唔可以幫我拎罐啤酒？」我問。「仲飲呀你，第四罐啦喎？」「高興呀麻！」確實，果晚真係玩得好開心，個個都打成一片。連表姐同阿王都玩埋一份。或者因為佢地2個都係我屋企人，所以唔會有啲咩隔膜，令到我更覺得呢個團體好溫暖。一個好嘅班主任真係可以好好咁提升一班嘅團結。呢樣野阿王無可否認做得好好。佢令平時COOL到死嘅阿言都願意放低身段同我地玩餐飽。但係呢啲日子真係只會發生喺學生年代。出到社會，根本唔會有咁大班人同你一齊玩，一齊癲。好多謝阿王為我地留下一個咁美好嘅回憶。「今晚個個都玩得好開心呀可？嘻嘻」翻屋企果陣，我問小霖。得佢同我同路。「都叫你唔好飲咁多啦，你醉啦。」「我邊有醉姐？」「冇你又係到傻笑？」「我..冇...」我記憶中最後嘅畫面就係訓咗落小霖嘅膊頭。而第二朝起身，我已經喺屋企張梳化。一坐起身，個頭勁痛，仲暈下暈下咁。「你醒啦？」阿媽問。「衰仔，唔飲得又學人飲，搞到尋晚不省人事咁。」「咁我點解⋯」「多得阿霖送你翻黎炸！你自己牛高馬大，抬得人幾辛苦。」「呢個女仔真係唔話得，咁辛苦抬你個衰仔翻黎之後仲幫你敷埋熱毛巾先走都冇怨言，你好去多謝番人添呀！」聽完之後都搞到我有啲內疚，真係要好好多謝佢先得。我即刻拎部電話出黎打俾小霖「喂，小霖？尋晚唔該曬！」「你醒啦？」「茶几放咗粒頭痛藥，你送水食啦。」佢真係好貼心。「好呀！係喎，阿媽話今晚煮餐飯多謝你，你過黎食啦。」「唔洗啦，咁勞煩auntie。」「你唔黎佢都會煮架啦。」「咁好啦..」「咁我地落自修室溫陣書再上黎食啦，我想你教下我啲數。」「嗯，自修室見。」收咗線之後，我就去刷牙，刷完牙之後就見到小涼ig direct我：「去唔去自修室呀？」「去啊！」我答。之後我好後悔果陣咁口響...

我諗住都係同一個地方溫書，可以順便俾佢地認識下對方，當識多個朋友嘛，所以都冇因為一個而推咗第二個。「阿楓，呢到啊。」我落到自修室就見到小涼，佢細細聲嗌我。我冇同佢講我花名，反正呢啲名真係唔提都罷。「咁早嘅你？」「我聽日有Econ quiz啊，所以早啲落黎溫，順便有咩唔識可以問你啊嘛。」「咁你溫到邊？」「溫緊啲inflation 囉，做極啲CPI都係錯。」「哦～呢啲好易姐，首先你要清楚base year 同current year個price index..」我一路教佢就一路似懂非懂咁點頭，都唔知佢係咪真係明，不過見佢冇特別野問我就當佢真係明。後來見佢再做多幾題都啱，咁就應該真係明啦。「好嘢，我識啦，阿楓你好勁啊！」「殊，細聲啲啦。」「係喎，哈哈。」其實我生平最憎嘅係果啲嗲聲嗲氣，懶係可愛果啲偽女神。但係小涼把聲完全唔係呢種，所以當佢讚我同埋扮傻果陣嘅語氣完全係我杯茶，淨係J把聲都有排J...我要澄清我冇咁變態，打個譬如姐。呢個時候，小霖都落到黎了。我向住佢猛咁揮手，我驚佢睇唔到我地。佢見到我地果陣，又係先有啲愕然 (可以睇翻<六>果篇就會明。)，即使好快又帶住微笑行過黎，都令我覺得個笑容好牽強。 佢坐低之後我突然feel到個氣氛有啲尷尬，所以就即刻介紹佢地俾對方識。 「哈哈，你地未識呀可？佢係...」 「巴渣妹呀麻，阿楓成日講起你。」 小涼突然睥咗我一眼，好似好唔滿意我周圍叫佢做巴渣妹咁。 「哈哈..之前未知你個名呀麻..」嚇得我騰..騰..震..啊.. 「哈哈，唔洗理個傻佬啦，我叫小涼呀！你好！係呢，未知你叫..？」 小涼呢招高呀！先黎嗌我聲傻佬，以顯得同我經已好熟，再扮唔知小霖嘅存在，等如話俾小霖聽我從來冇提過佢。 包大人！伸冤呀！我有提過小霖架！ 「我叫小霖呀。係阿楓個'好''朋''友'。」小霖特登拉長最後幾個音，聰明嘅你地都明咩意思。 包大人...我暈啦。 小涼主動伸出手，之後佢地握起手。喺果一息間，我感覺到一陣嘅風起雲湧，好似要將我嘅理智捲走咁。 佢地一直都係笑住，係笑住架！我終於體會到笑裡藏刀嘅威力，仲厲害過虎頭鍘。 包大人你都係殺咗我罷啦。 「哈哈..大家識咗就好啦..溫書啦..溫書啦..哈哈。」請原諒我嘅無能，鬼唔望可以好似包龍星咁能言善辯咩。但係當下除咗笑我都唔知點樣黎舒緩我嘅老尷。 但係原來頭先果啲先係序幕。 喺接下來嘅兩個鐘，我完全體會到當初劉華係點樣2間戲院周圍走。下？咁都唔知我講咩？你地冇睇過「最佳損友」架？ 「費子楓你咪要我教你數？坐過黎啦。」「你想學咩？」「我啲Trigo好弱，完全唔知點做。」「Trigo你首先要學識點樣用sine formula同cosine formula啦，之後就..」對我黎講，數學就好似數碼世界咁，係好危險嘅地方，個個topic都好似吸血魔獸咁。「你試下做呢幾題啦，唔識再問我。」隔咗一陣...「阿楓，點解呢題個答案係Gold好過Silver做錢嘅？」「因為.......」「我聽得唔太清楚呀，不如你坐翻過黎講啊。」於是我又坐翻過去講咗一大輪，因為小涼一次過又問咗幾條問題。搞到我都有啲亂，所以啲數亂咁做完之後就俾番小霖對。「錯咗好多呀..費子楓，係咪我解釋得唔太清楚呀？你過黎我再講一次俾你聽啦。」又隔咗一陣..「阿楓呀...」OH SHIT!!「今日問題如不盡，像處圈中圈，了斷也了不斷。」嗯，唔該曬EASON ，你可以休息下啦。根本是心聲啊。「好啦，我係時候翻去食飯啦，得閒再一齊溫書啦。」小霖講。佢指一啲書，再同我打一打眼色就走咗。佢意思應該係將啲書放番佢屋企再去我屋企。佢走咗，就代表我應該折騰完了。點解溫個書好似仲辛苦過耕田咁，但係其實我好似冇咩收穫。「阿楓，點解你好似咁攰咁嘅？」「冇啊，唔係啊，可能尋晚唔夠瞓姐。」真係問得好啊。「其實我知道頭先係搞到你好辛苦架啦，但係唔知點解我頭先我有一種好久違嘅感覺，所以先...」「久違嘅感覺？」「我...di..di..唔好意思。」佢電話突然響，出咗去講電話。「唔好意思呀，我要翻去食飯啦，下次再講啦，拜拜。」個自修室突然變得好靜，明明頭先好嚮往呢種寧靜，而家就有啲唔慣。不過算啦，都係時候走。「你番黎啦？」係小霖。「衰仔咁遲翻架，要人地霖霖等你咁耐，洗個手幫手開飯啦。」「得啦，Auntie，我開得啦，佢今日應該好攰架啦。」我一行去廁所，老豆咁啱又係廁所出黎。「嘩屌，好心你著番件衫啦，你想你啲蛇貓鳳俾人睇曬咩。」我係講緊佢啲紋身。「哈哈係喎，我都唔記得添，幫我拎件衫啦，一陣嚇親新抱仔就唔好。」「妖！」食飯果陣，又係一場嘅攻防戰。「點呀，霖霖，啲餸啱唔啱胃口呀？」「啱呀，好好食！」「啦人地都話好好食，你兩父子仲成日嫌三嫌四。」「呵呵呵！」你笑乜春姐老豆。「唔係呀，阿楓成日係我面前都讚你啲手勢架。」「佢個衰仔有咁好心？佢呀，成日都搞到我咁激氣。你得閒幫我管下佢啱架啦。」「媽呀..」「呵呵呵！」你又笑乜春姐老豆？「佢平時係貪玩啲姐，其實個人都唔差嘅。」講完之後佢面頰都有啲紅。「係啦，玩啦麻，玩到冇曬心機讀書，啲數學呀，黎黎去去都咁差。」「媽呀！食飯啦。」「呵呵呵！」我忍夠你啦死老嘢！「我會幫手教佢啲數架啦，郭SIR都會幫佢。」我承認呢場仗我輸咗，仲好徹底。食完飯我就翻咗房溫數，做咗成日都係果啲數，都係唔識做。「都估到你唔識做啦，晏就咁樣騰黎騰去。」「你仲好講？」「其實你Feel唔到..果個小涼對你有啲意思架咩？」「點會呀？傻架咩。」「唔係今日就唔會..」「唔會咩？」「冇野啦，做數啦，我教多你一次啦。」今次教完之後，真係明咗好多，原來都好似真係唔太難。「夜啦，我走啦，有咩唔明whatsapp我啦。」「我送你啦。」「唔洗啦，咁近。細個我都係自己走架啦。」「係喎可，咁你自己小心啲啦。」「嗯！」「err..小霖！」「吓？」「呢2日..多謝你。」「聽日見啦！」佢嫣然一笑，轉身就走。微微一笑真係很傾城架！撻落床之後，我好快就瞓著。梗係啦，一日打2場仗，老虎都變老鼠啦！各位睇故嘅都早抖啦！

「唉屌，又唔知醒！」我又用我多年來苦練嘅飛翔境界勁快咁刷好牙換好衫就落樓。不過今次好彩唔洗爭的士。「阿楓早晨！你氣都喘曬嘅，又唔知醒啦？」我去到巴士站嘅時候小涼仲等緊車。「係呀，遲咗10分鐘起身，算遲得少架啦。」「咁你咪未食早餐囉？」「梗係未啦，諗住翻小食部先再買。」「你唔餓咩？」「餓都冇辦法啦。」「喇，俾你啦！」係最愛嘅魚柳包！「嘩正呀！」我抵制唔住心中嘅喜悅，不過冷靜落黎之後再問佢，「你俾咗我你咪冇得食？」「我食咗塊薯餅架啦，你肚餓就頂住先啦，我都可以翻小賣部買架姐。」「呃係啦！你拎轉身呀！」佢突然叫。「做咩？」「你拎咗先啦。」咁我唯有照做。隔咗幾秒之後佢又話可以拎番轉，但係我完全感覺唔到佢做過咩黎。「好啦，巴士黎啦，今晚見啦。」「拜拜！」我等多幾分鐘，我架巴士都到咗，當我上咗車坐好之後，將個書包放係前面。先發覺原來個傻婆放咗支水喺我書包執邊個袋。「就咁食包好乾架，睇你都冇帶水架啦。」佢whatsapp我。「傻架咩你，咁你咪冇得飲？」「你估我喺荒島讀書咩！都話有小食部。」「係喎哈哈。咁真係唔該曬啦，估唔到你個巴渣妹都幾細心。」「唔好再叫我巴渣妹呀，衰人！」「咁之前見你真係巴巴渣渣咁。」「你再講今晚就知死！」「小氣。」「點解你仲可以咁有精力，明明尋晚溫Quiz溫到咁夜。」「我青春呀麻，好似你咁咩成日無厘精神又唔知醒。」是咁的，話說尋晚我沖完涼之後，見到佢又有野問我，佢仲喺到溫緊今日個Econ Quiz，但係direct send嘅相size有限，佢影唔曬條題目俾我睇，於是我就叫佢whatsapp俾我，所以我就成功咁抄咗佢牌，嘻嘻。就係咁，我地喺whatsapp 講下啲無謂野又搭咗一程，呢一程巴士好似比往時嘅短。「呼，好彩趕得切姐。」一入到課室就打起鐘。「早晨啊咁多位！」「點呀楓哥，乜咁風騷啊？」阿星問。「肯定係搞點咗個自修室妹啦。」阿豪講。「痴線啦，friend黎炸。你都唔知我尋日幾...」我突然望到小霖，都係唔講咁多，費時俾佢鬧。「幾咩呀？」「幾...勁呀。竟然搞掂咗啲3D喎！」「車！」佢地一見冇花生食就散曬。 你地睇下人類係幾咁現實。我對住小霖好尷尬咁傻笑，佢回我一個無奈嘅微笑。「係咩，咁勁呀？搞點咗3D添呀？咁冇野難到你啦喎」阿王入到黎課室就講。我突然有啲極之極之不祥嘅預感...「既然係咁，為咗應付大考，下星期一測驗，內容係今年教過嘅範圍！比足一個禮拜時間你地溫，比心機啦。」Fuck...!「阿郭sir啊，你可唔可以轉一轉身對住黑板？」阿星問。「噢，好呀。」點解呢個人一啲戒心都冇= =佢地擺明要...係咪衰呢阿王你，引起公憤啦咦咪住，點解佢地全部都係「嗱」我架？！「費子楓你真係當我傻架，啦各位同學我頭先咩都睇唔到，你地見證架。」 阿王你好野！ 小息果陣，阿豪突然好心急咁衝入黎講。「大件事，大件事！阿晴好似同個男仔一齊咗，仲要係C班果個阿Roy!」我地不期然將個目光轉移到去阿言到。「關我咩事，佢有啲新生活都好正常。」阿言好冷淡咁講。「但係你明明仲...」小霖講。「過去的就讓它過去 曾經畢竟只是曾經。」妖，扮咩忘了愛姐。「總之佢嘅野唔再關我事，我地都唔好理人咁多。」之後佢就借啲意走開咗。「唉，真係可惜。」我感歎。「你同天蕊可惜啲～」佢地異口同聲咁講。「你班契弟呀！」放學我地去咗星矢吧，點知爭啲攤上大事..

「娜姐，照舊四杯凍檸茶，1杯少甜少冰，1杯正常，2杯多甜多冰。」阿豪一去到就好熟手咁落單。「好，即到！」「唉，翻屋企就要溫數，最衰都係你啦廢子楓。」佢落完單就喺到呻。「你估我好你好多，你又唔係唔知我啲數..」「努力啦同志們！」阿月阿言2位學霸喺旁邊講風涼話。「阿楓！」「嗯！」「崆峒絕學，一陽指！」「4杯檸..茶。係..你地呀？」係阿晴..「係呀，你黎幫你家姐手呀？」阿月問。「嗯，呢排唔洗補習，所以落黎幫手。」「睇下先，少甜少冰係阿月嘅，多甜多冰就阿豪阿楓兩個屎忽仔啦，杯正常..就係阿言你嘅。」「勁呀，仲記得喎。」阿豪講。「我去做野先啦，仲有好多人幫襯。」由頭到尾，阿言眼尾都冇睨過阿晴一眼。都唔知佢避忌啲咩。「嘩，靚女，放咗學都仲要打工呀？過黎同我坐陣我就俾錢你啦。」幾個流氓係到挑釁呀晴。「死開啦垃圾！」阿晴好惡咁講。「Wow，好惡呀，我好驚呀！」佢地大佬就將個玻璃杯dum落地下。「喂！」我同阿豪阿月忍唔住就喝停佢地，而阿言仍然坐咗喺到飲檸茶。喂大佬飲少陣啦「再搗亂我就報警！」我講。「你大我呀？！你報呀，兄弟，做野。」佢地開始亂dum野，嚇走曬啲客。頂，唔記得佢地真係嚇大添。呢下愈幫愈忙。我地為咗唔好俾佢地整爛曬呢到啲野，都出手阻止。期間難免有啲肢體碰撞，受到少少傷。然而，個大佬一路行近阿晴，阿晴好驚咁一路後退。「哎呀！」個大佬突然嗌咗聲，原來阿言衝咗過去拗條HIHI個手臼。「你試下再搞佢！我即刻拗甩你手臼。」「唔..唔好 ！」妖，原來係無料扮大袋，咁我頭先驚乜春。其餘果啲二打六見到個大佬比人夾住都唔敢再亂郁。「唔好再搞事，走！」班友即刻賴曬屎咁走夾唔頭。「你冇事呀？」阿言問阿晴。「關你咩事姐？我幾時要你救呀？係你話以後各不相干架，你救我做咩呀？」阿晴突然淚如雨下。「我..」阿言竟然都有應唔到機嘅時候。「算啦，你地走啦。」「你地走先啦，呢到我地執得啦。」娜姐都講。阿月放低咗茶錢，我地就走咗。之後我地就散咗Band，各自各番歸。「咦，阿楓你黎啦？」係呀，我又返到自修室，一個令我放低所有煩惱嘅地方。「你塊面做咩呀？」小涼一見到我塊面瘀咗一大撻就問，佢好似好緊張咁。「同人有少少碰撞之麻，冇野嘅。」「下？發生咩事呀？」之後我就講咗件事俾佢聽啦，佢聽完之後就話：「哈哈，你好渣呀，係到搞亂檔。」「咩姐，我都係想嚇走班爛仔之麻。」「算啦，見你都係想幫你朋友解圍，咁就唔笑你啦。仲痛唔痛呀？」「唔搞佢都..嘩屌！」佢特登整蠱我，用手指篤我個瘀傷，我地仲要喺自修室入面，搞到我又唔可以嗌出黎。乜用手指篤人塊面嘅情節唔係好SWEET架咩？童話裡果然都是騙人的T.T「嘻嘻，仲整蠱唔到你？」佢笑果陣，泛起咗淺淺嘅笑窩，果一刻嘅佢確實幾迷人..如果唔係用黎整蠱我嘅話。「你個衰妹..溫書啦！」我冇佢咁好氣。之後我又拎啲數出黎做，天呀，今次仲要考咁多，點溫得曬！「點解你黎黎去去都係溫數？其他唔洗溫架咩？」「要呀！但係下個禮拜有個TEST，要test翻我地成年學過嘅數，所以冇計啦！」「哈哈，等我救下你啦。雖然我啲ECON麻麻但係啲數都唔差架！唔識就問我！」「咁好死！？好呀。」「不過你都要教翻我ECON！」「超，你幫唔幫我都要我教你ECON架啦！」「嘻嘻，係喎，咁等我諗過第二啲野俾你報答下我啦。」唔知點解，有小涼係到果陣溫書係會有效率好多，有時又講下笑咁，時間都過得快啲。最可幸係，佢同小霖好似漸漸熟落咗。過2日放學，小霖都落咗黎自修室溫數。自從上次單野之後我都驚驚地佢地同場。「呢題咁難嘅..你地識唔識？」一時間多咗2個「老師」，我都唔係好知問邊個好，所以索性2個都問。「俾我睇下！」佢地兩個同時間講。「一齊睇啦。」好彩小霖作出咗讓步。隔咗一陣，，「又真係幾難...我都唔係好識。」小霖講。「嗯...我都唔太識。不過我唔信做唔到！」小涼答。佢地一路係到計，反而我坐喺隔離無無聊聊等答案咁，成碌廢柴咁。「呢個角應該同呢果隻一樣，但係又好似奇奇怪怪咁。」小涼講。「係囉，2隻角應該come from同一條segment，但係都係搵唔到個unknown。」佢地竟然喺到討論起上黎，我仍然係到得個望。「計到啦！個答案係36度！」佢地幾乎同一時間計好，仲一齊係到嗌。好快佢地都意識到自己係自修室，仲一齊笑咗出黎。惜英雄重英雄原來唔係淨係得男人先會，自從計好呢條數，佢地就好似變得好好傾咁。咁當然，成件事嘅大贏家，梗係我。時日如飛，好快就到禮拜一，其實我都知一個禮拜要溫識曬都冇咩可能，但係盡做啦。我都唔想辜負佢地2個嘅心機。一打開份卷，一堆一堆數字就喺我腦海轉動，成個過程我好似將啲數字同份卷做配對咁。當中一定有識有唔識，但係收卷果一刻我已經好滿足，我知道自己已經盡咗力。完卷後我對住小霖做咗個咁嘅手勢，佢用翻佢最殺死人嘅笑容回敬我。「我講明呀，最低分果4位同學每逢禮拜六都要翻黎補課，直至大考完為止。」阿王收咗卷之後就講。「千祈唔好係我，千祈唔好係我！」我心入面默念。

「點呀，考成點？」小涼whatsapp我。「上堂偷用whatsapp？」我地第一次喺翻緊學whatsapp。「老師唔理架，淨係喺到教教教。」「噢..過得去啦，不過信心唔太大，好多都唔肯定。唔想禮拜六翻去補課！」「俾啲信心自己啦，你一定得架！考得好記得報答我！」「你想我點報答呀？我唔賣身架！」「唔稀罕囉！到時話你知啦。」「車，神神秘秘咁。」之後佢就冇覆到，可能要聽書。放學之後，小霖行過黎問我：「今日我唔洗當值。一齊走？」「但係我同阿月佢地落樓下打陣波，你一係等埋我？」「嗯..都得嘅，咁我留喺到溫陣書先，你走得同我講啦。」落到籃球場，佢地已經喺到射緊波。「嘩屌，咁快開唔等我！」我即刻衝過去。放學後嘅籃球場，係唔少男仔嘅天堂，我地喺果到揮灑熱血，揮灑青春，揮灑汗水，可以同班波友打一陣波已經好開心。完咗學習生涯，打飛機都未必得閒，更加唔好講同班兄弟一齊打波，所以我好珍惜同佢地打波嘅日子。「頂，又炒咗粉。」阿豪射失咗球三分，係到仰天長屌。「咁屎波，去玩籃球機啦，阻住曬！」係阿ROY..呢排佢同阿晴一齊嘅傳聞吹得好勁。佢應該特登黎挑釁我地，特別係阿言，藉此施下馬威。「你講咩呀！挑機呃。」阿豪最受唔起挑釁，即場爆seed。典型MK仔對白。「你有資格咩？」「黎爵言，你同我打！」阿ROY指名同阿言打。「你又有資格咩？」阿言好淡定咁講。「我話曬都係A grade隊..」「收皮啦，走啦我地。」佢未講完就俾阿言截停。「垃圾先會撻朵。」佢走之前就留低咗呢句。瀟灑！走之前我先突然記得要搵番小霖，於是就叫佢地走先。我上到課室，唔見咗小霖，連書包都冇埋，咁應該走咗啦。到我行到去學校門口先見佢企咗喺到等我。「你去咗邊呀？」我問佢。「我見都差唔多夠鐘，咪拎埋書包落黎等你，順便買咗支水俾你，驚你口乾嘛。」「點知買完你地已經唔見曬，我見到阿月佢地先知你上去搵我咪係到等你囉。」「咁細心？！咁走啦我地！我好肚餓啦。」行去巴士站途中，突然諗起頭先嘅事，於是我就問小霖，「你同阿晴咁熟，你知唔知阿晴同阿Roy單野係真定假？」「唔知呀，我地都冇講過呢件事。」「唉，阿晴同阿言本身就好襯，一個太大男人，另一個就不屈係佢權威之下，佢根本就係最治到阿言嘅人，可惜又搞成咁。」「如果阿言果陣唔係咁衝動，肯聽阿晴解釋，根本就唔會分手。」小霖講。「阿晴又優柔寡斷，肯一早拒絕個男仔，阿言又點會誤會？仲要應承同個男仔食飯，先有機會俾個男仔大做文章。」「不過自從上次星矢吧單野，我肯定阿言仲未放低阿晴，只係佢唔講。」「人地啲野我地邊理得咁多呀，而加阿晴肯放低阿言同第二個發展都係好事呀。」「邊到好呀，個阿Roy咁花FIT，恃住自己識打波就周圍食女。頭先先俾阿言挫一挫佢銳氣。」「你叫阿晴小心啲條友添呀！」我補充。「係啦係啦，知你重視朋友啦。」佢苦笑。「 呃，串我咁話啦喎。」 我地就係咁樣吵吵鬧鬧咁行到去巴士站，上到車之後，我就收到小涼嘅來電。「喂，小涼？」「嗚嗚，阿楓，我喺醫院呀！」

收到小涼嘅來電我就即刻去咗搵佢，去到醫院就見到佢自己一個一直喺到喊。「小涼！」佢一見到我就沖咗過黎，伏咗喺我膊頭喊。「細佬佢發高燒..發咗好耐都未退，爹地媽咪又去咗公幹，而家先趕緊番黎。我好驚呀，我唔知點算，果刻我淨係諗起你炸！」「嚇死我啦，你喺電話講到唔清唔楚，我以為你有咩事。」我去緊醫院果陣，我一路都好驚，我好驚又係好似上次天蕊嘅來電咁。不過後來諗諗下係小涼自己打黎先冇咁驚。「死啦，細佬會唔會有咩事架？」「冇事嘅，醫生會醫好佢架啦，打支退燒針應該冇野架啦。」「最衰都係我啦，佢係咁推我去翻學，我應該係屋企照顧佢。」小涼細佬係個中二生，呢個時期話大唔大，話細唔細，又真係好易忽略嘅。「你冷靜啲啦，有我喺到我會陪住你架啦。你餓唔餓呀？我買啲野俾你食啦。」「我冇咩胃口。」「冇胃口都食啲啦，唔食野點撐落去？」之後我就去咗canteen買咗兜粥，順便打俾阿媽同佢講唔翻去食。不過我冇講我喺醫院，廢時佢擔心。「你買咗一兜炸？你唔洗食咩？」「你話冇胃口，我驚你食唔曬成兜咪兩份囉。」「攣大口呀，我餵你啦。」佢隊咗一羹埋黎，我呆咗呆，之後就食咗。「你食完先俾我啦。」「我驚你都肚餓加麻。」「傻妹。」佢唔巴渣果陣的確好好嘅。呢個時候，醫生都出黎了。「醫生，我細佬點呀？」小涼一見到醫生出黎就即刻問。「佢頭先一直都係高燒狀態，我地幫佢打咗枝退燒針之後慢慢就退緊燒，不過今晚都要留一晚院。」「喇，冇事啦。」「嗯，好彩姐，」「小涼！」有一男一女行過黎，應該係小涼父母。佢爸爸高高大大，俾人一種好威嚴但係又好可靠嘅感覺。而佢阿媽著得好雍容華貴，同我屋企果件個感覺完全唔同。雖然我同小涼係住同一個屋苑，但係就好似兩個世界咁。佢地望住我，我循例都同佢地打聲招呼。「世伯，伯母。」「佢係我朋友阿楓呀，好彩有佢喺到炸，唔係我一個都唔知點算。」佢地黎咗代表我可以功成身退。「咁我走先啦世伯伯母，我仲要翻去溫書。」「好，唔該曬！」小涼爸爸伸隻手出黎同我握手。「唔麻煩。」翻到去我都冇落到自修室，橫掂今日先搞掂個test，翻去沖完涼瞓覺仲好。「你翻到屋企啦？」臨瞓前收到小涼whatsapp。「翻咗好耐啦，準備瞓啦，你呢？」「爸爸車緊我地翻去呀，就到啦。」「今日唔該曬呀！」「唔洗客氣啦，我都冇做啲咩。」Send完之後我就瞓著咗，仲瞓得好腍。小涼「有你喺我身邊就夠啦。」01:30

「咁我咪係一支定海神針，哈哈。」雖然我懶係回得好輕鬆咁，其實係因為唔想覆得咁曖昧。我唔肯定我對佢嘅感覺係點，所以唔想行到去呢步。我同小涼都係識得兩個幾月，聽落或者唔算長，其實又差唔多日日都見，分分鐘仲見得多過自己老豆。但係我對佢了解其實仍然唔太多，可能我對佢係有啲好感，不過你問我鐘意佢啲咩，我又答唔到。佢有啲咩喜好，我亦唔太知。如果貿貿然同佢玩曖昧，我怕會令到我地嘅關係變質，若果我之後發覺其實對佢嘅好感只係錯覺，令佢誤會咁點？若果我真係鐘意佢，然而只係我自己一廂情願，咁我又點？所以都係睇定啲，以而加我地呢個階段，其實作為朋友佢真係好稱職，我都唔想冇咗呢個朋友。而接下來，可能會引發一個連劉華都好難拆得掂嘅炸彈。「今日揀蟀，參加黎緊嘅籃球比賽！」阿言喺PE堂講。唔好問我點解又係籃球比賽，個個故都要加啲籃球比賽「啞」字數。有得揀我都唔想玩，如果我知道之後會令我咁煩嘅話。最後結果出到黎，我、阿言、阿星、阿月同我地班嘅三分王龍嘉俊做到正選，阿豪同阿揚係後備。初賽我地係對B班，咁都好啲，唔洗對住個阿ROY住。等決賽先慢慢打爆條柒頭。決定咗人選之後，即日放學阿王就召集曬我地去到學校後山個球場練波。佢由小學開始打籃球打到而加30歲，經驗都算十分豐富，所以順里成章做埋我地教練。「上次我地已經咁威，今次一定要再下一城！」「好！」大家都好有鬥心。估唔到，一開始練波，阿王已經魔鬼教練上身，比起平時教書chur得我地仲勁，都咪話唔吃力。到操完之後個個都散曬咁滯。「辛苦啦，過黎飲啲野啦。」子妮同詠詩捧住啲野飲過黎，小霖都同埋佢地一齊黎。「你地要努力呀，雖然你地第一場係對B班，佢地多數讀書人多，運動唔太叻，應該好易搞掂，但係決賽多數係對住C班，佢地正選有3個都係籃球隊，但係我地得阿俊同阿星打過籃球隊，所以一定要操好啲先夠打。」阿王講。「超，果個阿ROY之麻，阿俊同阿言聯手都搞得掂啦！」阿豪講。睇黎佢仲未下啖氣。「都唔係架，一個阿ROY我地對付到，但係佢同另外2個籃球隊隊友李至圖同譚偉峰合作就棘手好多。」阿俊講。呢個阿俊係我地班籃球技術最高嘅，曾經喺學界入面一場拎到個人18分成績，係個超難搞嘅對手。「冇錯啦，總之唔好輕敵。」阿言再補充，佢永遠都係咁保守。..「你咁晏仲喺到嘅？」我地散咗之後，我就同小霖番屋企。「頭先當完值撞到子妮佢地咪同佢地一齊睇你地打波囉。」行行下佢突然停咗係到搵野。咁我就企係到用電話等佢。突然間有人喺到搞我額頭，我回過神望一望，原來佢係到幫我抹汗。「咁大個人有汗都唔識抹架咩？」佢冷冷地說。(呢個形容真係要用書面語先夠貼切XD)「少少唔梗要啦。」「一陣撘巴士冷親咁點？咁多年都仲係咁。」時空突然好似翻咗去5年班，我果陣報咗會所啲籃球暑期班，果陣阿媽會帶埋小霖黎接我，之後就去食下午茶。阿媽每次見我成身汗都話幫我抹汗，但係我總係周圍跑黎跑去。但係有一次小霖可能知我又會跑黎跑去，等我出到黎果陣就行過黎幫我抹汗。「抹咗汗就唔好再走黎走去啦。」唔知點解我又真係咁聽話，乖乖地同佢地行去食下午茶。「真係得你先治到佢架炸。」阿媽都冇我咁好氣。此情此境確實似曾相識，唔知係咪出於懷念，我竟然講咗一句：「有你幫我抹咪得囉。」佢面紅一紅，之後答：「你就想！」

「阿楓，你有冇諗過贏個比賽？」有日放學阿言問我。「都有嘅，當係再為班爭光。你呢？」「有。我唔止要贏個比賽，仲要..」「贏番阿晴係咪？」「哈，從來都係我睇得透人，估唔到今次俾你睇穿我。」「我知你仲鍾意佢架。上次見你救佢就知。」「一直以黎，佢係唯一一個唔怕我嘅人，得佢先會反抗我。所以先令我對呢個女仔有興趣，令我好想征服佢。」「但係慢慢相處落，我發覺佢嘅善良，同埋當佢為我著緊嘅時候仲吸引我，令我慢慢真係鍾意佢。」「佢冇一科勁過我，唯獨係數學有得同我比較下，所以我永遠都會扮炒咗最後一題，令佢高分過我，當係哄佢開心又好，又或者令佢對讀書唔好冇曬信心。」唔怪得明明數學好勁，但係佢永遠數學都係第二啦。(如果疑惑可以睇番第2章)「有咩野我都會問過佢，我知道得佢先會同我講出我每一個選擇有啲咩問題，佢就好似係我嘅明燈，指引我人生嘅明燈。」「我好後悔當初冇聽佢解釋，我後來聽小霖講番原來佢果晚係想同個男仔講清楚，但係又唔想當聚落個男仔面先希望私底下解決，佢就係咁為人著想。點知個垃圾一聽到阿晴肯同佢食飯就興奮到周圍唱，所以我先咁嬲，仲講出以後大家互不相干呢啲咁不負責任嘅說話。」我第一次聽阿言講咁多野，從來佢有咩事都係自己頂，從來唔洗我地干預，可能今次真係要靠我地幫手。「你都係緊張佢姐，所以先咁唔理智。」「放心啦，我地會幫你手贏個獎番黎，仲贏番阿晴對你嘅信心！」「多謝呀，兄弟。」喺夕陽下，我地碰拳，簡單嘅一個動作，卻蘊含住男人之間嘅承諾。自從開始準備班籃，每日我都會抽多一個鐘去屋苑個籃球場練波。務求可以喺比賽果陣發揮得最好。我係果啲懶得去做，但係一做就想做到最好嘅人。我都希望可以贏到個冠軍，當係幫阿言追番阿晴。喺屋苑打有個好處就係可以同唔同嘅人鬥波，從而吸收更多唔同嘅經驗。當然，打完波之後都會落去自修室溫書，唔可以荒廢學業加麻。除咗經濟之外，我另一個選修科就係會計，但係我冇咩放時間落去溫過。「終於捨得溫accounting啦？」小涼問我。「而家先溫都夠做啦。」「牙刷刷咁，黎近個大考鬥高分呃，輸咗請食飯。」小涼都有讀呢科。換言之我地6科都一樣。「咁你準備定錢都得啦。」對於呢科，我都有一定嘅信心。「你練波練成點呀？」「都幾好呀，都幾上手。」「加油啦，支持你！」「多謝啦，巴渣妹。」

「我改好你地份卷啦。講真呀，好多人嘅成績都未達到我要求。或者只係勉強夠應付今次大考。」「但係出年你地就要DSE，內容要考番呢6年學過嘅野，呢個成績絕對唔夠應付個試，希望大家可以繼續努力，唔明真係要問。」「特別係你費子楓，你都知你屋企人對你有咩期望架啦。」聽完阿王講呢番說話，突然個心淆一淆，唔通今次又炒？！唉，算啦，預咗。「不過，你今次進步真係好大，我一直都知你係得嘅，要keep住呢個成績呀，出黎拎份卷啦。」阿王繼續講。我拎過份卷睇之後，竟然有72分！！係72分！我升咗上高中之後都冇試過拎多過60分。今次竟然有呢個分。「多..多謝郭Sir，我..我會繼續努力架啦。」我真係太興奮。「呃，你個死仔竟然肯嗌我做郭sir。」「哈哈哈。」成班都係到笑柒我。我翻埋位之後即刻將呢個消息whatsapp俾小涼知。「真係架，好叻呀你！！」「今次真係好多謝你添。想我點報答你先？」「嗯...聽朝陪我食早餐啦。」「冇問題冇問題。我請！」除咗小涼之外，都要多謝小霖嘅。所以我就去同佢道謝。「咁我應承咗auntie要幫你加麻，今次實開心死佢啦。」「咁你要繼續射住小弟呀。」「係喎，啱啱我約咗小涼食早餐，當係多謝佢，你都一齊呀？」「你咁快..就同佢講咗啦？」「係呀，頭先就whatsapp咗佢。」「噢..我唔去啦，聽朝爸爸會車我。」「我..我想去廁所呀。」之後佢就跑咗去。唔知佢做咩呢，奇奇怪怪咁。「有冇急成咁呀..」「小霖佢做咩呀？」阿月行過黎問。「唔知呀，講講下突然好似急到瀨咁就跑咗去。」..放學之後，就係籃球比賽嘅初賽。首先係我地班對B班。好阿王之前話齋，B班多數都係讀書嘅人，所以都唔太怕佢地。我地暫時唔俾阿言上場住。其餘2班都會睇呢場比賽，我地唔想俾佢地知道阿言嘅實力。而因為佢地對阿俊已經好熟悉，都冇咩好隱瞞，所以就將佢放喺首發，盡量用佢黎屠殺對方。我地一落場，就有好多人歡呼。當然啲歡呼聲唔係比我=.=除咗支持對方，就係支持阿月。冇法啦，阿月又高大又靚仔，梗係多fans。一開波，阿俊就好似一匹脫疆嘅野馬咁，攞到波就沖去對方個籃底，上籃，唔洗6秒嘅時間已經開齋。對方都仲未反應得切就送咗2分俾我地。之後對方明顯想著力防住阿俊，竟然搵3個人防一個阿俊，是多麼愚蠢的做法。結果就俾我同阿月阿星不斷嘅合作交替，如入無人之境。佢地根本毫無反擊之力。最後我地班以30-12順利入決賽。之後就係C班同D班嘅比賽。C班固然贏面比較大。但係D班其實都唔差，佢地都有打開籃球嘅隊員。所以場賽事都係有睇頭。當阿ROY一出場，好多女仔都為佢歡呼。睇見條柒頭個串樣就覺得黑人憎。阿晴都落咗去睇佢比賽。一開始兩方都好似旗鼓相當，大家有來有往。但係熟行情都知C班根本未出全力，只係喺到誘餌D班。而D班又相信自己真係有得同佢地打。阿ROY同譚偉峰、李至圖無意一兩球嘅合作已經盡顯佢地默契。上半場大家嘅分都係相差唔太多，但係實情係D班用上好多嘅氣力去維繫。到咗下半場，D班好多隊員體力已經不勝負荷，而換上嘅後備實力都唔太好。令到C班三子可以盡情肆虐對方，下半場好似變咗佢地三個嘅表演咁。最後結果已經唔洗多講，佢地將會係我地決賽嘅對手。「黎爵言，睇下我點打謝你。」阿ROY過黎挑釁我地。「隨時候教。」阿言都唔再退縮，露出好堅定嘅眼神。仲望咗望阿晴，可惜阿情好似煞有介事咁避開咗。

第二日，我就當然去咗同小涼食早餐。其實種感覺好奇怪，明明我地前一晚溫書溫到11點先番屋企，前後都只係8個鐘，我地又再見面。但係唔知點解，我又冇咩厭嘅感覺。「其實你成日對住我唔厭架咩？」我問佢。「厭架，對住你個木獨佬仲多過爸爸媽咪，悶到死！」「咁你仲約我食早餐-3-」「嘻嘻，愈厭就愈想對住喎。」費子楓，你要冷靜，冷靜..「超，唔理你，買野食。」「哎，家陣啲男人小氣到呢。」「咁係咪唔食呀？巴渣妹？」「板燒雞腿扭扭粉餐豬骨湯底加黑椒要可樂少冰！我去搵位！」佢即刻一輪嘴講低想食咩。食物果然係俘虜女人最大嘅武器。「係呢，咁你地幾時決賽？」我買完野食之後佢就問。「禮拜五放學呀，做咩？」「冇呀，我估你果日都唔會去自修室架啦，咁我都唔落啦。」走果陣我帶起個耳機聽歌，行行下有隻手係我面前揮下揮下。「喂，嗌極你都唔應架！」「聽緊歌呀麻。對唔住大小姐。」「聽咩呀？我又要聽！」「唔啱你架，係啲老餅歌。」「我要聽呀！」於是我就分咗一邊耳機俾佢，我地就係咁一人帶住一邊耳機行去巴士站。「係今生不再喎！」佢聽到之後講。「你又識？」「我細個坐爸爸車成日聽架！佢成日播天濛光啲歌。」「天濛光？」「咪即係黎明囉死蠢！」「係喎，哈哈。識貨喎你，我都好鐘意聽黎明啲歌。」「你唔記得我叫Neway 十三姐咩？我聽唔少歌啦。佢果啲廣告真係超正 ！」「嗯嗯！好似..喂，阿MAY?」「仲有我係咪好任性呀？」「係！不過我揀嘅。」我地好似都notice到好似講咗啲唔應該講嘅野，所以突然變得尷尷尬尬咁。之後就咁聽住歌行去巴士站。「喂，咁早呀楓少。」阿月翻到黎就問。「噢HI。」佢hea應佢。「做咩呀？冇厘神氣咁？」「喂你有冇試過對一個女仔有種講唔出，好虛無縹緲嘅感覺？」「即係點呀？」「大概即係你唔肯定自己係咪鐘意佢，又唔知佢係咪鐘意你咁上下啦。」「屌，我解釋到我都唔洗咁煩啦！」「你鐘意咗個人？自修室妹？」我都分唔清呢個問題究竟係佢問我，定係我問我自己。「我都唔撚知。」突然「啪」一聲，阿月好大力咁拍張檯。「你唔可以鐘意佢架！千祈唔可以！」佢一路講，之後係咁搖我。「喂..喂..喂！停手呀屌。」「你講咩呀？點解唔可以？」「下..總之就唔得啦。」搞咩呀，佢打打下鎮定劑轉咗食海洛英呀？再有「Bling」一聲，我地望到小霖整跌咗佢個飯壺。之後啲飯餸跌曬落地，我同阿月行過去幫佢清理番。「啲飯食唔到架啦..今日你同我地食啦。」我同佢講。「下..好啦，唯有係咁啦，一齊食啦。」我幫佢拎個兜去垃圾桶倒咗啲飯果陣，好隱約聽到阿月問佢「你聽到曬呀？」我果陣背住佢地，所以睇唔到小霖嘅反應。點解阿月會咁樣問佢嘅？我翻去佢地到果陣，佢地又借啲意轉話題，唔通佢地有咩瞞住我？果陣入世未深嘅我，一直抱住呢個疑惑。但係而加嘅我奉勸大家一句，有啲野真係唔知好過知。..放學之後，我地又去咗後山練波。如果上次果個特訓係算辛苦嘅話，今次可以話係來回地獄又折返人間。阿王完全冇當我地係佢嘅學生，佢完全當咗自己係馴獸師去訓練我地。我地都明白佢咁緊張嘅原因，所以我地都無怨言咁服從。因為我地都想贏，仲要係開巷果隻。之後幾日我地每一日都係咁操。雖然辛苦，但係我地都好享受。呢個係我地最後可以享受熱血嘅時候。搞搞下我都覺得我地隊有啲湘北。我地有個好似良田嘅小巨人阿星，有好似流川楓嘅萬人迷阿月，阿俊就好似三井壽咁射波咁準，阿言就好似赤木咁帶領住我地..係嘅，我承認我想做櫻木。唔係因為佢係男主角，而係因為我同佢對贏都有入執著。眨下眼，賭上榮譽同未來嘅比賽就開始了。一陣就係同C班嘅決賽。上場之前，小霖走過黎同我講咗聲加油。「輸咗又幫唔到阿言我就殺咗你。」「你咁樣鼓勵我架？好失望囉。」「理得你呀，集合啦。」「算！」當我轉身準備走果陣，「喂！」佢叫番住我，「加油啦白痴！」每次有咩事都係佢為我注入支強心針，我一定唔可以令佢失望。到列隊果陣，對方果三子又擺起個臭款。垃圾ROY又喺到講：「睇住黎啦你地，今日嘅勝利一定係我地，仲有阿晴，佢都係我嘅！」佢講完之後先發覺我地一早已經去準備，得番佢一個喺到自吹自擂。「嗶！」開始了。我地今輪首發仍然係阿豪代住阿言，跳躍能力極強嘅阿月一跳球就拍走個波，敏捷嘅阿星以迅雷不及掩耳嘅速度衝上前接應。「阿星呢邊！」阿俊喺外圈接收阿星嘅傳球。「太慢啦，龍嘉俊！」喺阿俊準備起手之際，對面嘅李至圖已經跑到阿俊面對鎖死佢，令佢冇辦法射波。「嘻！」阿俊將個波傳番後，有個人接住咗之後沖入內圈。「等我黎開齋啦！」一個完美嘅走籃令我地班率先打開紀錄。「阿楓好野！」哈哈，咁有型嘅野梗係由我黎完成！全場支持我地班嘅都作出歡呼。嘛，咪俾我型一陣囉！成篇文第一次咁型炸！「阿圖，阿峰，到我地啦！」阿Roy 開波。第一次面對佢地3個，都令我地不禁嚴陣以待。「阿月，睇住阿峰！」阿言喺場外咆哮。可惜都係俾阿圖傳到個波俾阿峰。佢地嘅速度真係好快，唔知以為佢地師承玉面雙飛龍。（唔明就睇下少林足球啦下。）「6號仔空曬呀！」當我地以為阿峰會傳番個波俾阿Roy，點知佢傳咗俾佢地班嘅得分後衛，我地趕唔切防守，所以令佢有機會入波。佢地嘅實力果然不容小覷，成個上半場我地都防守得好辛苦，但係都落後4分。直至下半場...「阿言，上場啦。」阿王臨開始果陣叫。「我冇任何戰術要交待，盡情發揮你地嘅能力啦！」佢補充。「鍾海晴！我要你翻黎我身邊！」阿言上場前向住2樓嘅阿晴大嗌，全場叫囂。阿晴個樣好惘然，但係之後都對住阿言微一微笑，有機嘅有機嘅！阿言一上到場，就好似一隻沉睡嘅獅子甦醒過來，向住對手流露出最原始、最兇狠嘅眼神，誓要向對方作出最殘酷嘅殺戮！下半場開始由對方開波，佢地貫徹以三人為攻擊中心嘅作戰模式。「阿俊睇實阿圖，阿月mark住阿峰。等我黎會一會呢個阿Roy。」阿言發號施令。阿roy見到其餘2個都俾我地隊mark住，個人霎時亂一亂就亂傳咗個波出去，阿言把握機會截住咗個傳球，然後發揮獅子嘅本能跑去三分區，入咗球靚絕嘅3分。「好！」阿王忍唔住爆咗句，然後全場隨之吶喊助威。阿Roy竟然喺到責怪佢地隊友，令到佢地士氣一度低落。到阿roy攞到波，佢向住阿言衝過去。「黎爵言，我唔怕你架！」佢好似發咗癲咁。「垃圾即係垃圾！」阿言一個瞬步，單手截住阿Roy個波，阿Roy剎唔切制，成個人仆咗落地下，引到全場大笑。阿言傳咗個波俾我，對方根本回唔切防，眼白白又送多2分俾我地，我地終於反超前。「快啲傳俾我！」對方球員開波果陣，阿Roy大嗌，可惜連對方都唔聽佢支笛，轉而傳俾阿圖。呢個係徹底瓦解佢地攻勢嘅好時機，我地當然唔放過。透過人盯人嘅方法，暫時阻住佢地嘅攻勢。點之阿Roy竟然搶咗佢隊友嘅波。「你玩完啦。」阿言諗住封阻呢球本應該手到拿來，點知阿Roy竟然將成個波掟落阿言個肚，阿言即刻痛到起唔到身。阿Roy執翻個波再沖上籃底上籃。當然喺之前佢已經俾人吹罰兼趕出場。「阿言，你冇野呀？」我地即刻圍住佢。「痴線架你？收買人命呀？」衝動嘅阿豪爭啲去打阿Roy，好睇俾阿言截住咗。「行開，行開呀！」一把女聲響起而且推開曬我地沖咗上黎。「你冇事呀麻？！」係阿晴。「梗係...冇事啦！我話過要贏咗場波...同埋你加麻。」阿言答。「白痴！傻仔！痴線佬！我翻啦我翻啦！我翻黎你身邊啦！你快啲去抖下啦！」果陣阿晴已經喊到孟姜女咁。「唔...得！我仲要打！我應承過佢地要帶佢地贏冠軍！」嘩屌，好彩我唔係女人，唔係阿晴實多個情敵，呢刻阿言真係型到出曬汁。我知道都冇人阻到佢。於是就講：「上啦兄弟！」冇咗阿Roy阻頭阻勢，的確容易咗好多。但係打籃球重點唔係雙方實力有幾懸殊，而係過程中得到啲咩。呢場比賽入面我地最後都得到一個公平嘅較量，令到個比賽更加有意義。最後，我地以22:21，以一分之差，打贏咗C班，獲得咗冠軍！「掂呀！A班無敵呀！！」阿王沖埋黎攬實我地。「終於實現到我後生嘅夢。」原來阿王都想拎次冠軍，可能命運嘅原因，令佢一直做唔到。當然，最大贏家梗係我地言哥啦，呢場野佢拎曬彩，而且..嘻嘻嘻。「以後唔好再離開我！」佢攬實阿晴，好情深咁講。「唔離啦，邊捨得！」阿晴講。咁輸家呢？你地覺得係C班，實在太狂妄啦你地。你地邊估到，其實我先係真正嘅大輸家，輸到爭啲連個兄弟都冇埋。呢part可能你地睇得唔太明 上面幾句係黎明啲和記廣告對白，我本身就好鬼鐘意黎明，所以想插一啲情節滿足自己https://www.youtube.com/playlist?list=PLoXDYYock7F0MrG9Bb4IUK2IpLoIYnaV2篇文節錄咗93同98年嘅 有興趣可以睇下其他

完咗比賽之後，我地班就打算去星矢吧慶功。「喂，你今次好勁喎。」小霖走過黎講。「有幾勁呀？入得果6分。」「唔係啊，我係指阿言同阿晴...」「佢地係有緣嘅點整都唔會拆得散啦。」「咁你呢？冇諗過搵個新嘅緣份？」「我？邊有人會睇得上我呀。」「我。。」「阿楓！」「點解..?!」「點解我會係到呢。」我地行到出學校門口，小涼失驚無神出現喺我地面前。「㗅～靚女喎。」個個喺到起哄。「食屎啦你地，friend黎炸。」我屌佢地。「我特登飛的黎睇你打波架！不過只可以喺門口睇。你地今日打得好好呀！」「阿楓，佢就係...」阿言拖住阿晴講。「嗯...嗯嗯。」「嘩屌！」我突然俾人好大力咁拉走咗，原來係阿月。「佢就係你之前講嘅有特別感覺果個呀？」佢問。「下？！係...」「又真係幾靚喎...你冇興趣嘅不如...」「你想溝佢啊？！」「哈哈，咁靚嘅女仔食得唔好嘥啦。」我可能霎時俾佢撻著把火，忍唔住扯住佢衣領，「仆街講咩呀你？咩叫食得唔好嘥？」「即係你唔溝個女仔就唔好阻我搵食！」我即係當堂想打柒佢。「你地做咩呀？」阿言喝停咗我。「冇，冇事，阿楓同我玩下姐。」佢扯開我隻手，陰陰森森咁講。「Hi，靚女，我叫阿月啊，你係阿楓啲朋友啊可？一齊去慶功啦！」佢搭住小涼膊頭講。好彩小涼都推開咗佢，行埋黎我到講：「咁我同你地去得唔得呀？」小涼望住我，我係咁擰頭，但係佢好似接收唔到咁，「好啦好啦，俾我去啦！」最後我好無奈咁都要俾佢去，沿途佢都同小霖傾計，但係去到星矢吧...「下次你想黎都同我講聲啦。」「諗住俾啲驚喜你嘛。」「今次真係唔荒唔驚喜啦...」我好細聲咁講。「點解呀？」佢眼仔碌碌咁望住我問，真係成隻小牧羊咁。「你小心啲果個阿月啦，你成為人地狩獵目標啦。」「唔會啦，你諗多咗姐，佢唔係你兄弟黎架咩？」「你唔好問咁多啦，我唔想你落喺佢手上！」sorry，我好似激動咗少少，不過一直保持好細聲。「噢，你都會緊張我架喎。」死啦，搞到我都有啲心如鹿撞添。「鬼得閒理你。」我要保持理智。「嘢食到！」阿言同阿晴拎啲野食出黎，十足十一對小夫妻。「HI小涼，你悶唔悶呀？我同你傾陣計啦。」阿月無啦啦坐過去小涼隔離。「我唔悶呀，有阿楓陪我呃嘛。」我一路留意住佢地講嘅野，費事有咩差池。「你地識咗好耐架啦？」屌，扮咩呀，你明明知！「唔係呀，幾個月炸。」「咁你地咁快就咁熟架啦？」「我地差唔多日日都落自修室，所以慢慢就熟起黎。」「佢對你好好？」「係呀，佢對我好好呀，成日教我Econ架。」「都夜啦喎，我送你翻去先啦不如。」點解條仆街進取到咁。「唔洗啦，我同阿楓走就得啦。」「唔緊要啦，我送你啦。」「下，咁...」「唔洗啦，我送佢得啦！」呢個時候我都忍唔住出聲。「小霖你走未，一齊呃？」我都唔係好想留喺果到。「你地走先啦，我玩多陣。」佢好冷淡咁講。「好，咁走啦我地。」行到出巴士站，我先發現原來我一直拖住小涼隻手。「呃，唔好意思啊。」當我發現果陣就即刻放開佢隻手。「唔...唔緊要嘅，你想拖咪...繼續。」佢愈講愈細聲，可能怕醜掛。小涼見到我正想將隻手伸出去，但係又縮番，個樣好似有啲失望。但係經過頭先嘅事，其實我都幾肯定，我好緊張小涼，我係鐘意咗佢！「你俾啲時間我，我一定會俾個答覆你。」我唯有咁講，因為我都想搞清楚阿月個衰仔搞咩先。「嗯，我等你！」嗚呀，呢句說話由佢把口講出黎好好聽，好有說服力！上到車之後，可能我做得太多運動，頭先又發生咁多野，令到我真係好攰，所以我唔覺意訓著咗。「醒啦白痴，到啦。」到咗之後小涼就嗌醒我，原來我瞓瞓下挨咗落佢膊頭瞓。「我..好重啊可，哈哈。」唉屌，好尷尬。「唔會呀，我想話你知嘅係，無論你背負住幾多責任同負擔，我都係你嘅一個避風港，俾你依靠。」試問邊個聽到呢啲野唔會動心，我真係行大運！「對唔住，你同我一齊，我俾唔到信心你，仲要你幫我咁多。」「我咪係你最大嘅信心囉傻佬。」果一刻，我真係好想攬住佢，但係我冇咁做，我希望我下一次有機會咁做，係所有事都搞清之後。「多謝你！」可能我淨係做到咁多。

「你今日都攰啦，翻去好好休息啦，唔好落自修室啦。」小涼講。之後我地就喺街口分別，我翻到去之後，沖完涼就攤落床瞓著咗。去到第二朝，我見今日放假，所以就whatsapp問小涼一唔一齊食晏。「我今日要翻學校幫手搞funfair啊！」「係呀？！咁算啦。」「你記得落自修室溫書啊，大考就黎啦！」「收到巴大人！」「巴你個頭！」我是但食咗啲野就落咗自修室溫書，確實，籃球比賽之後就真係差不多大考。我一落去就見到小霖。「咁早就落到黎啦？」我問佢。「就黎考試啦，仲唔溫咩。」「你又啱，我試下今次數學可唔可以再考好啲先。」「有野幫手就出聲。」「我實會，唔會錫住你！你唔好嫌我煩就得。」「我係嫌你煩晨早同你絕交啦。」「小涼呢？冇落黎？」「佢番咗學校幫手啊，今日應該唔會黎。」唔知點解，今日嘅小霖好似比平時開朗，仲係由心而發嘅自然。「我又唔係好識做呢題，個Locus應該係點？」「佢地係perpendicular ，所以應該...」成個過程唔知點解好和諧，和諧到有啲唔正常。就咁就溫咗兩日書...去到星期一，我知道我同阿月應該要講清楚。「喂，阿楓！我有野問你啊。」我一入課室阿月就行過黎，啱曬，自己搵上門。「想點啊你究竟？」「我上次原來冇拎小涼電話，你可唔可以..」「你喺到講乜春啊？要咩電話啊？」我一時大聲咗，令到好多人都望住我地。「係你自己唔追佢咁我咪去馬囉，你咁緊張做 咩？」「之前你未見過佢，你又話我唔可以鐘意佢，當你見到佢，你又話要追佢，一見鐘情都唔係咁呀？」「同埋你同小霖講嘅野我都聽到，就算俾小霖聽到又點，你同我講清楚！」佢好似一時俾我嚇窒咗，就講：「你俾就一句唔俾就兩句，唔好咁多爹！」「唔撚俾！」「好，咁咪撚俾。」之後佢就走咗去。阿言行埋黎叫我坐低冷靜啲。「你話阿月喺到做咩野？點解突然變到成隻狗公咁？」「係囉，你話有冇可能呀？」阿言反問。「冇...下？你話佢可能只係扮出黎嘅？」佢冇答我，只係點頭默認。「傾緊咩呀？」阿晴行咗入黎搵阿言，咁啱見到我地傾計。「阿晴，你覺得一個人突然轉變咁大會有咩原因？」「點轉先？」「由個對愛情無欲無求嘅人變到成隻狗公咁。」「下？咩事？」我瞟一瞟阿言，示意問下佢講唔講好。 佢up一up頭。之後我就講咗件事俾阿晴聽。「嗯..咁奇怪？」「你地有冇聽過阿月好似有個鐘意嘅人？」「有呀，但係好似一直冇人知係邊個。」「會唔會係因為阿月鐘意嘅人鐘意咗你...所以佢傻到希望追走個自修室女仔而...」「而令到我可以鐘意佢鐘意嘅女仔？」「可能係。」佢答。「咁..關小霖咩事啊？」我再問。「可能因為佢同小霖講過所以先搵小霖求助。」「我覺得冇咁簡單。」阿言呢個時候講。「點解？」我地都抱住個疑問。「你地覺唔覺頭先你地喺到鬧交，有個人一直冇咩反應？」.....阿豪？「你係講阿豪？」我問。「嗯，以往我地嘈交佢都係做和事佬果個，但係頭先佢竟然坐喺到咩行動都冇。」「你講講下又係喎...」我都冇留意到呢點。「我地去觀察下佢地兩個再算啦。」呀！！點解會咁煩？前幾日我地幾個仲係好地地，點知無聲無息就搞到咁，究竟係發生咩事？我地將對阿豪嘅顧慮變成一個秘密，所以佢仲未知我地對佢有所懷疑。每當佢行埋黎同我地講嘢果陣，我地都感到佢有啲唔自然，好似喺到做緊戲咁。「呃，阿豪，你睇到陳浩南由菲律賓翻黎果段未？」我有一次問佢。「下..睇..睇咗啦。」平時嘅佢，係一個超級漫畫迷，佢對所有睇過嘅漫畫情節唔會有記錯嘅時候。一有人講錯，佢就會即刻糾正對方。但係，陳浩南其實係喺老撾番黎，並唔係菲律賓，佢真係有啲問題。佢愈唔自然，我就愈怕，我怕件事真係同佢有關，咁樣我可能會一次過冇咗兩個我最好嘅兄弟。平時有親咩事，我都會同小霖講，問佢意見，但係今次我冇咁做，畢竟佢都係牽涉在內，令到我都唔知應該點開口。但無論點都好，日子都總係要過，個大考都係一日一日咁逼近，我唔可以俾呢啲嘢擾亂。其他科我都唔太擔心，都係得數學我先唔太掂。「阿楓，可唔可以教我呢題？點解個Sales要加三十萬？」小涼喺到問緊我會計。「睇下...你漏咗個Sales or return Basis啊。」「咦，係喎，哈哈。」唯有同佢一齊，我先可以唔諗其他嘢，盡情去溫書。喺佢面前，已經冇任何嘢需要我牽掛。「你同你啲兄弟仲未和好啊？」佢溫溫下問我。「未呀。而加每日番學都好似鬼打鬼咁，都唔知邊個真，邊個假。」「阿言又有番阿晴，成日都糖痴豆咁。搞到我成日都係一個人。」「小霖呢咁？」「佢啊..表面上其實冇咩嘢嘅，但係一諗到佢都有嘢瞞住我，就好想逃避。」「我真係人如其名啊可，廢紙廢紙，咩都做唔到。」我不禁悲從中來，喺到自嘲。「放心啦，所有嘢都會水落石出，你等下啦。」佢拍一拍我個頭講。由細到大我都好憎人拍我個頭，但係呢一刻，我覺得好warm，可能係因為我感受到佢對我果份支持。「唉，唔諗啦唔諗啦。溫好啲數先算啦！如果有份雞精notes溫下就好。」「放心啦，我會幫你操好啲數嘅，嘻嘻。」「傻妹！」我篤一篤佢額頭。「傻佬！」

第二朝翻學，去到巴士站。「喂，早晨！」我見到小霖喺到等緊車。「呵，早晨，愈來愈早喎你。」「嘩，搞咩呀你？成晚冇瞓啊？」「下..唔係啊，瞓得唔好之麻。」「係喎，你啲數溫成點啊？」「嗯…還好啦，都叫有啲進步。」「咁就好啦。」之後我地就陷入好長嘅沉默，唔知點解會產生呢種生疏感，但係一時之間真係唔係太諗到話題。直至翻到學校，阿月佢地自成一角喺到吹水，我冇專登埋去參與。我同佢就一直維持住佢唔犯我，我唔犯佢嘅關係。就係咁，我一個人無無聊聊咁做下呢樣，做下果樣。其實唔係好知自己想點，但就係想搵啲嘢做等啲時間可以快啲過。「喂，阿言！」佢一入課室我就嗌佢。「有冇刮到啲咩料？」佢行到過黎我就細細聲問佢。「暫時未有，佢地都好似冇咩動靜咁。」其實我唔係想抽絲剝繭咁去搵真相，我係想佢地可以露出少少破綻而可以俾我問個明白。畢竟如非必要，我都唔想傷害我地兄弟感情。放學果陣，我去完廁所翻課室拎完書包就去咗搭巴士。呢條路好似行得特別長同特別耐咁。平時總係一班人同我行，又或者有小霖，今日就得我一個人。上到車之後諗住喺書包拎支水出黎飲，打開書包之後俾我見到本野...係一本notebook喎...我掀開第一頁，《費子楓的數學雞精筆記》係小霖啲字...「就黎大考啦。今次係我地中學最後一次嘅期終試。相信你都想考得好好睇睇，做場好戲俾伯母睇。我應承過佢會幫你溫好啲數，所以就整咗呢本筆記俾你。鐘意數嘅話其實會覺得數學好好玩，你一定要好好學呀，唔好浪費我一番心機。意象係做數做重要嘅野，特別係trigo，少啲想象力都唔係好做得到，要花多啲時間。你得嘅一定，希望呢份野真係幫到你啦！」我一路喺到揭，裏面啲嘢真係好詳盡，每一個topic都分好曬，有好多唔同嘅題型，簡單啲講都可以係一份百科全書。佢一定整咗好多晚....唔怪得佢個樣殘曬。果一刹那我真係好感動，竟然有人為我咁樣付出。我即刻打俾佢，同佢講多謝。「喂，小霖？」「喂，阿楓？」「你喺邊呀？」好老套嘅開場白。「啱啱當完值，行緊去巴士站。」「哦....好多謝你本筆記！」「你要好俾心機溫啊，今次數學再肥我實唔放過你。」「放心啦，我應承你，我實做得到高分！」「加油啦！」..「阿楓，今日放學C'est Cafe等。」阿言小息同我講。C'est Cafe係我地學校嘅一個休憩區，俾學生喺一間房入面休息。去到果到之後，我正諗住敲門睇下有冇人。點知...「阿言嗌我地黎做咩？唔通佢知道咗？」係阿豪把聲，咁即係仲有阿月。「唔出奇，我都預咗佢遲早會知。」果然有阿月。「咁點算？俾佢話俾阿楓知你為咗幫我先搞咁多嘢，佢地實嬲死我地。」「冇得避，都要攤牌，鬼叫你同阿楓仲有小霖都係我好朋友。」我一路聽就一路覺得好乸亂，係好叉亂！阿月要幫阿豪啲咩？佢地喺我背後搞咗啲咩？佢地當我兄弟咁有咩瞞住我？仲有究竟關小霖咩事？「你聽到好亂呢？」係阿言同阿晴。「你地知發生咩事？」「咔」一聲，阿言就打開度門，阿豪同阿月就好驚訝咁棟咗喺到。「你地...」阿豪嚇到講唔到嘢。「大家都係兄弟，今日唔講清楚邊個都唔准走！」阿晴好大聲講，好有阿嫂風範。我地4個就好似玩緊2 on 2 WWE咁，一直對峙住。「你地，知道曬？」阿月首先發動小攻擊試探。「你覺得我地應該要知啲咩？」阿言好一個反客為主。「頭先你地講嘅嘢我聽到曬。」我適時作出個助攻，暫時擊退阿月。「你地都以為我真係想追果個小涼呢？」阿月終於肯講出真相。「唔係，我識嘅阿月唔會咁魯莽。」我答。「冇錯，我的確唔會，我係為咗個人先咁做。」「為咗你意中人？」我問。「唔係，我根本冇咩意中人。」「我係受人之託先阻止你同小涼一齊。」「係阿豪！」阿言講。阿豪果陣已經好尷尬咁低曬頭。「唔係！」估唔到佢仲維護住阿豪。「咁樣我地好難講落去，做兄弟唔係要坦白咩？」「好啦！係我呀！阿月一直維護嘅係我！」阿豪怒吼。「你地究竟有咩瞞住我？」「你仲好問？費子楓，都係因為你炸！你點可以背叛小霖同小涼一齊？」相信小霖黨嘅你地都係咁諗。「你知唔知道小霖對我係幾重要？我暗戀咗佢5年啦！」「係我求阿月幫我手阻止你同小涼，俾你同小霖一齊！」原來係阿豪求阿月咁做..咁我咪怪錯阿月？我望一望阿月，佢聳聳肩，表示阿豪講嘅係真話。「你…講咩呀？我唔同小涼一齊都唔代表會同小霖一齊架。」我講。「小霖鐘意你呀！唔係得阿月同佢求證，我都會覺得自己有機會！」「但係佢一直眼入面都只得你，得你先可以俾幸福同快樂佢，我想佢得到快樂，所以先想撮合你地！」「之前你同天蕊件事搞到佢幾唔開心？」「之前你同佢一齊翻屋企佢又開心咗幾耐？」「你醉醒之後多謝佢佢又有幾興奮你知唔知？」「你放低天蕊冇幾耐又走個小涼出黎，令佢幾折磨你又知唔知？」「當佢以為終於到佢有機會，你又整熄佢希望，仲要對住你扮冇嘢果種痛苦你又明唔明？！」「點知你個仆街識到個新女就完全唔記得佢！」其實我唔太能夠接受阿豪講嘅嘢。原來阿豪一直鐘意小霖。但係小霖原來係鐘意我？！佢竟然會鐘意我？Are you kidding?!阿豪一時講得太激動諗住向我揮拳，我冇諗住避，如果可以令佢舒服啲。阿言一隻手阻止佢嘅攻擊：「講還講，唔好郁手。」「停手啊你地！！」係阿星帶埋阿王衝入黎。 「有咩唔可以好好傾要打人？平時唔係稱兄道弟咩？」阿王好嬲咁講。 「阿言，你唔係叫我帶郭sir黎話有嘢傾咩？點解..？」阿星全然唔知咩事。 阿豪突然沖咗出去，應該唔想再留喺到。阿王同阿星都去追佢。 現場得翻我、阿言阿晴同阿月。 「我諗..你地男人嘅事都係你地解決啦可，我出去先啦。」阿晴真係個好識做嘅女人，難怪黎爵言會鍾意佢。 「咁你地而加都清楚曬啦。」阿月率先打破沉默。 「緊係唔清楚啦。」阿言講。「成壇嘢根本就錯曬，阿豪叫你做咩你就做咩，你唔洗諗後果架咩？」「你平時啲冷靜細心去曬邊？你憑咩可以左右佢地啲事？」「阿豪係我兄弟，阿楓係我兄弟，小霖都係我好好嘅朋友。阿豪果陣不斷希望我幫佢，佢寧願扼殺自己嘅機會都想小霖幸福，我可以唔幫佢咩？」「而且我又知道咗小霖係鐘意阿楓嘅，佢一定會好好咁對阿楓，阿楓同佢一齊一定可以好幸福，呢個媒人都係要做。」「我知咁樣會對阿楓唔公平，但係如果我咁做可以令阿豪、小霖同阿楓同樣得益咁唔好咩？」「你唔怕阿楓嬲你成世咩？」阿言繼續問。「怕。但總好過小霖見到阿楓同小涼一齊，佢打擊一定好大。亦總好過阿豪見到自己心上人終日愁眉苦臉，就連佢自己都頹埋一份。你知佢係幾咁善良，個人又冇機心，好簡單，所以作為兄弟，佢願望係咩，我做到都會幫佢達成。我知道佢嘅決定已經諗得好清楚。只係估唔到，你地咁快就懷疑到阿豪。」「所以你就寧願犧牲自己，寧願變成犯眾憎。」「兄弟嘛。」「對唔住，係我誤會咗你，果日仲打咗你一拳。」錯就要認嘛，咁我唯有認錯。「傻啦，我練到咁大隻，洗怕你個廢紙？」「呃你…講開又講，你幾時知道小霖鐘意我？」該面對嘅都要面對。「記唔記得上次練sing-con果單野？」「我唱唱下走咗去果日？」「冇錯，果日你走咗冇幾耐，小霖就跟住沖出去 (可以睇番第十五章)，我即刻跟去睇下咩事，佢一路跑，一路係到嗌你個名，但係搵極都搵唔到你，果陣我都估到啲。之後再問一問佢，佢都直認不諱。」「仲有我呀，你知唔知我幾擔心你呀？你愈冷靜我就愈驚，驚你諗埋一邊呀，你知唔知你好自私呀？」小霖一邊講，眼淚就不斷係到流。我都從未見過佢咁激動。「之後佢就成日同你講阿楓啲野？」阿言問。「係，無論佢點同小涼針鋒相對，佢飲醉之後啲嘢，巴士站啲嘢，抑或本筆記都知。」再聯想翻阿豪頭先謂嘅嘢，點解我咁蠢，咁都睇唔出？仲以為係因為識咗咁耐先會咁做。「點解唔一早同我講？」「同你講有咩用？你係鍾意佢嘅唔洗我講，你唔鍾意佢我講黎都冇意思。」愛情呢樣嘢點解咁煩，點解唔可以好似考試咁迫出黎？阿月嘅決定都係啱嘅，我而家知咗真係唔知點算，我唔識點去對呢件事。「不如我地拆掂阿豪單野先啦。」阿言開腔。「冇錯，佢係我地最好嘅兄弟，一定要同佢解釋清楚。」我補充。「我地仲係兄弟？」阿月問我。「梗係啦！再問剃曬你啲腳毛呃啦。」阿月對腳真係好多毛..翻屋企途中，我拎番小霖本雞精出黎溫，一拎上手，就諗起頭先啲野。原來小涼出現會引發咁多嘢，一定唔可以俾佢知道。當我再睇睇第一頁果陣，我個心突然有一陣絞痛，小霖你真係傻，我根本唔值得你咁做….「我應承過佢會幫你溫好啲數，所以就整咗呢本筆記俾你。鐘意數嘅話其實會覺得數學好好玩，你一定要好好學呀，唔好浪費我一番心機。意象係做數做重要嘅野，特別係trigo，少啲想象力都唔係好做得到，要花多啲時間。你得嘅一定，希望呢份野真係幫到你啦！」

接下來呢幾日，我都全力博盡去溫書，有時都溫到不知晝夜。「你仲溫呀？8點啦喎，食啲嘢先啦。」好多時我都會溫到連食嘢都唔記得，今日都唔例外。「我唔餓呀，你去食嘢啦。」「但係…」「你肚餓就去食啦，我餓都會去架啦。」當我仲喺到努力背緊accounting啲priniciple嘅定義果陣，有個魚柳包喺我眼前飄下飄下，我諗係我肚餓得制有幻覺。「你睇你餓到，真係有個魚柳包喺面前都唔覺。」原來佢幫我買咗個餐。我坐咗喺出面食嘢，突然覺得而家雖然每日都好過得好匆忙，但係就好充實，好滿足。「慢慢食啦，濁死你呀。」小涼坐喺我隔離講。「食你買嘅嘢死，都抵曬啦。」「呃！亂講嘢。」「我係咁口沒遮攔架啦，吹咩。」「再亂講嘢我就打死你！」「你捨得咩？」我捉住佢隻手問，果陣佢塊面已經紅過紅蘋果。「我…」喺佢仲諗緊點答果陣，我又敲番佢個額頭。「但係我捨得喎。哈哈。」「衰人又玩我！」每日咁樣吵吵鬧鬧，令我有啲唔捨得呢啲生活。但係大考始終都到了…第一日就係考通識。我成日覺得呢科真係好吊詭，又冇固定model answer，啲分又俾得好主觀，咁取巧嘅嘢點可以用黎考驗學生？不過今次考果份問啲嘢都係我比較了解嘅課題，如果啲概念字用得啱我諗問題應該都不大。過往考完試，我地幾個都會圍埋一齊討論啲答案。但係今次得翻我地三個傾，阿豪好似想疏遠我地咁，考完就撇咗。「幾時搞搞佢？」阿月問。「仲問？而家啦！」之後我地3個就追咗出去。我恨不得想馬上同佢講清楚，雖然佢成日串我，窒我，但係因為有咗佢先令我人生變得咁豐富。佢同我地一齊成長，我唔想之後嘅人生都冇咗佢同我地一齊見證。「阿豪！」我地嗌停咗佢。「我地有嘢想同你講。」「我冇嘢想同你地講。」我地三個互望咗眼，就一齊抬起阿豪去到後山籃球場。「喂！放我落黎呀仆街！」「想點姐你地？」「我地想點？我地想同你講清楚炸。」我答。「仲有咩好講，我都俾你地揭開曬底牌！」「我知你想為小霖做啲嘢，但係為咗佢而搞到我地冇朋友做值得咩？」「但係每一次見到你咁對佢我都好憎自己，只係可以喺旁邊睇住你地點樣開心，只可以喺阿月口中知道佢點受傷害，而自己咩都做唔到，呢種感受真係唔好過架！」「咁你就可以一直逃避架咩？懦夫！」阿言嬲啦，阿言嬲啦 ！「你鍾意小霖咪自己爭取囉，你以為自己自把自為撮合佢地好撚偉大呀？」「你睇下而加搞成點？爭啲阿月同阿楓冇朋友做，搞到阿楓夾咗喺小霖同果條女中間，搞到我地4個面左左，呢個真係你想要嘅結果？」「阿言冷靜啲。」阿月喺隔離講。「阿豪，你信我地啦，我地一定會幫你追到小霖，唔好為咗咁小事而令到我地感情有損啦。」佢再勸阿豪。「真係可以咩…」阿豪終於態度有啲軟化。「信我，一定得，就算唔得都至少嘗試過，咁樣人生先會無悔。」我一個完美嘅助攻。「對唔住各位兄弟！我真係好戇居，做埋啲白痴嘢令咁多人受傷害。」「我地冇怪你，我地都知你只係為小霖付出。」阿言終於嬲完之後講。「好！完咗大考之後，我地就實行黃金聖鬥士求愛行動！」「聖鬥士萬歲！」我地手搭手再大嗌！

考完通識之後果2日就係考中文。閱讀卷不嬲都係靠下天才波，佢今次出咗3篇文，所以好似有啲做唔曬，有啲失手。寫作我一向都係揀記敘文作，唔洗撻咁多例子嘛，文筆上我都覺得自己唔錯，今次發揮應該唔錯。不過考完中文之後，就係同數學嘅搏鬥了..好彩之後係星期六，所以有2日半溫數。自從有小霖呢本筆記之後，我晚晚臨瞓之前都會用黎溫數。呢本嘢好似係針對我嘅弱點做出黎，好多題型都係我最唔熟嘅，真係可以令我短時間內了解自己嘅弱點，從而去改善。呢一刻，我正正坐喺小霖對面，拎住佢本筆記去溫數。「你本筆記真係好好用，我覺得自己啲數進步咗好多。」我對住佢講。「有用咪幾好，唔會辜負我心機。」「你實整咗好耐啦，值得用咁多時間？」我呢一刻唔係想同佢攤牌，只係試探下。「你考到高分就值得。」佢好似輕輕一推就推走我個試探。老實講如果冇必要我都冇打算同佢講清楚，我淨係想用一啲暗示去令佢get到我嘅訊息。我以為咁樣係對佢傷害最低嘅方法。不過，我的以為，只是我以為..「阿楓，咁早嘅你..咦小霖你都喺到？」隔咗冇耐，小涼都到咗自修室。「係呀 ！」小霖瞇起個腰果眼對住小涼微笑，呢刻嘅佢真係美若天仙，可惜我唔配得到呢份美。「你地星期一考數呀？」「嗯，所以努力衝刺緊。」「嘩，呢本筆記係小霖你整架？好有心機呀你。」佢見我拎住咗溫就問。自從拎到呢本筆記，我都冇刻意拎去自修室溫，只係黎近考數，先拎落去。「哦...係呀。我借咗俾阿楓溫，你知佢啲數幾差架啦。」「哈哈..係呀係呀。」媽的，好尷尬。我唔知點解小霖要講大話，不過既然佢咁講我就配合下。難得有2個數學高手喺到，我都唔放過呢個機會，將自己唔識嘅嘢一次過問曬佢地。有佢地2個幫手，我肯定我今次啲數可以有個大躍進呀！然而喺小霖走咗之後...「本筆記係佢特登整俾你嘅？」小涼問我。「你點知嘅..」「頭先你去廁所我拎咗本嘢黎睇下，見到佢寫俾你嘅嘢。」「我冇心呃你架，我都估唔到佢會話係佢嘅。」「你係咪有嘢想講？」佢都真係..挑通眼眉。「原來小霖..佢鐘意我。」「你終於都發現？」「係阿月同我講我先知。」原諒我又講多個大話。「等等..終於？你一早知？」我反問佢。「嗯，第一次見佢已經feel到，只係一直都冇講。」原來全世界都知，得我一個仲戇居居。「咁你..諗住點呀？」「順其自然啦，我都未知點做，唯有繼續扮唔知。」「做咩呀，驚我俾佢搶走啊？」「痴線，無人想同佢爭喎。」「咁就好啦，原來我冇人要嘅，咁我可以去識下女仔啦咁。」「你試下！」佢好大力咁擰我耳仔。我捉實佢隻手，再講：「我邊敢呀！嘻嘻！」「算你啦..」紅蘋果又再出現啦，嗚呀，好迷人呀頂！「快啲溫啦，唔係就溫唔切啦！」「知道巴大人！」「又叫我巴大人！」究竟我同佢算唔算情侶呢？！唔算。我仲欠佢一個表白，呢一樣一定要補番先得。

考完份Paper 1，心情史無前例咁輕鬆。今次我終於可以同阿言佢地討論下啲題目。以往我都係喺執邊得個聽。 雖然都係有唔識嘅地方，但係好明顯比過往嘅少好多。 「喲，好有自信喎，唔錯啦呢鋪。」阿星講。 「希望啦，做落都幾順手，應該唔差掛。」 「做埋一陣份MC先講啦。」阿月搭嘴。頂，唔可以俾少少鼓勵架咩？ MC的確係我一個好大嘅障礙，呢份嘢佔又唔係佔得多分，但又係決定分數嘅一個好重要嘅因素，要喺個幾鐘入面答40幾題數，相信過往嘅你地都覺得好撚辛苦。 不過今次唔同嘅係，我有小霖份筆記加持，佢本嘢有好多答MC嘅skills，，雖然短時間內唔可以有好大提升，但係都唔會失分失得太過分。 可惜就係溫果陣冇試過拎卷試做，所以都唔知水平去到邊。 「嘩屌，份MC難到咁嘅？」阿星考完喺到抱怨。「我空咗成8條呀！」阿豪都唔識咁多?! 「阿晴你覺得點？」阿言問。 「嗯..OK啦，都算做得曬，不過好多唔肯定。」連呢2公婆都年初四咁嘅樣？！ 「阿楓你做成點呀？」小霖問我。 「連佢地都咁嘅面口，我仲有咩望呃屌。」 「好多唔識咩？」 「好多都唔肯定呀，最後幾題都冇做。」 「唔緊要啦，已經好好架啦，你唔記得你之前淨係冇做都有廿條咩？」又好似係喎，我記得最差果次啱得11題。 「唔諗啦屌，我地去星矢吧食嘢，一齊？」 「好呀！」呢次對話令我地好似翻翻去咩都未發生嘅時候，我其實好希望可以繼續係咁。因為佢真係我一個好好好好嘅朋友。 「黎黎黎，食嘢啦！」娜姐端上我地嗌嘅嘢食。 「呢個A餐我嘅。」阿月講。 「B餐呢到！」阿豪講。 「我先係B餐架！」阿星同佢爭。 「咩呀，你嗌C架！」 「你先係嗌C餐！C餐先係你個卡邦尼！」 「屌，係喎。」 見到個個都回復翻之前你鬧下我，我串下你嘅狀態，更令我珍惜同佢地一齊嘅時光，希望唔好再有啲咩嗌霎。 「考完試你地有咩做？」阿星突然問，佢好鐘意做下啲搞手。「未諗到呀。」阿月講。 「咁啱啦，一於搵一日出黎睇戲唱K食飯直落！」阿星再講。 「贊成！」阿晴好興奮咁講。 「你個傻妹，一聽到有K唱就咁開心。」阿言笑佢。 「阿姐我號稱NEWAY十三姐呀！」我突然諗起小涼就笑咗出黎。 「個廢紙係到笑咩？」個個堆咗個頭埋黎。 「肯定又諗緊個自修室女孩啦。」阿星講。雖然佢都知我地嘅嘢，但係佢畢竟係傻嘅，成日都衝口而出。 「痴線，邊有姐！」我急住澄清，我見到阿豪同小霖佢地都好似尷尷尬尬咁。 「叫埋佢出黎玩啦。」阿星再講。 「睇下佢得唔得閒先啦。」 走果陣，阿星靜靜雞行過黎同我講。 「喇，比曬機會你啦，趁今次機會令佢地對小涼改觀啦。」 「嘩屌，原來你係咁諗架，等我以為你喺到玩尻我。」 「你估我真係傻架咩仆街，哈哈。」今次佢又真係幾醒目。 「好啦，就試下可唔可以令佢地接受小涼啦。」 同佢地食完飯之後番咗屋企，好快就落番自修室溫書。 其實我有諗過瞓陣先落去溫，但係唔想曬咁多時間，所以格硬落去溫。 難得冇人喺我隔離，我開住個Music Player聽住歌溫， 平時小涼唔比我咁做。 我聽住首「情歸於盡」溫，溫溫下竟然瞓著咗，或者係因為老黎把聲太soft，催眠咗我。 結果瞓咗都唔少時間先醒。「你醒啦？」原來小涼都放學落咗黎。 「嘩，原來我瞓咗咁耐。」 醒咗之後覺得後尾枕有啲嘢咁，所以就拎黎睇。 「你又喺到瞓教！」又係張MEMO紙。 咦，係佢？唔見呢張memo紙都唔記得呢個女仔嘅存在。 我即刻四周圍望下睇下見唔見個女仔。 「你望咩呀？」小涼喺到問。 俾佢知我望女仔仲得了嘅。 「係咪望女仔！」嘩操，你再聰明啲啊笨。 「唔..唔係..點敢點敢。」 我再望下張memo，啲字跡..咁似.. 「WTF?!?!」心默念姐，心默念姐，冇嗌出黎嘅。 「原來係你寫俾我嘅...！」 「嘻嘻，你終於都知啦咩？」啊！驀然回首 那人卻在燈火闌珊處。 突然覺得自己好有文彩。 「吓..」 「即係果日嗌醒我嘅都係你？」 「做咩呀？好失望呀？！」 「都幾。」原本以為一個咁浪漫嘅橋段，原來個女主角係巴渣妹，OMFG！？ 「都幾咩話？！」 「唔...唔係唔係，我好開心！」佢都經已握實咗對拳頭.. 其實我講笑姐，我真係好驚喜果個係佢。原本以為觸不可及嘅人，原來已經係自己身邊咁耐，仲已經同自己經歷過咁多嘢，其實仲更加加深我地嘅緣份，我燒炮仗都黎唔切啦。 「不過點解一直唔見你用呢隻memo紙嘅？」 「隻memo紙係日本限定架，果邊先有得買，尋晚我阿姨先去完日本旅遊番黎，我叫佢幫我買所以咪有囉。」 「唔怪得..如果你唔買我諗成世都唔知係你。」 「咁你而家知啦。」 「咁你明明認得我第二朝仲同我爭的士！」 「呵呵，我特登嘅，見到你激到扎扎跳個樣幾好笑呀。」 「你.....哼」我係咁哧佢條腰，呢個係佢弱點。 「嘩！好痕..哈哈..停手呀！」 「睇你仲敢唔敢玩我！」 「哈哈..咁你平時夠玩得我多。」 「你睇住黎啦巴渣妹！」 「唔好再叫我巴..」 「殊....」我地講得太嘈，搞到對面個阿伯嬲尻。 「哈哈..溫書啦。」我地相視而笑，為咗呢件事而笑，為咗張memo紙而結下嘅緣份而笑。考埋英文，就得翻兩科elective未考。除咗數學，英文係我比較弱嘅一科，所以只要發揮平平穩穩我都滿足。黎近全力煲盡果2科好過。 「考完主科之後你考咩先呀？」小涼問我。 「經濟先，之後會計囉。」 「你考完之後啲記憶唔好咁快洗曬呀！你要教我！我下個禮拜都開始elective。」 「車，又有人話要同我鬥高分。」 「咩呀，鬥會計之麻，Econ邊夠你黎！」 「都夠做啦，贏硬！」 「哼，牙擦仔！」 或者溫Econ實在太輕鬆，時間好似過得好快咁，話咁快就到考果日。考之前我依然同阿星仲有阿言喺到吹水，直至打鐘先收拾心情。首先係考MC先，相對數學MC，Econ果啲問得直接好多，大部分都係靠溫熟concept就識做。 其實唔難，輕鬆過關！ 然後到長題目，簡直就係我盡情肆虐嘅地方。做果陣我覺得自己好似變咗無雙入面嘅趙雲咁，喺戰場上面一騎當千，殺到對方片甲不留。 考完已經幾乎肯定頭五係我嘅嚢中物。 「考完 ！掂過碌蔗。haha」我考完之後send咗個whatsapp俾小涼。 「威啦威啦！」佢好快就應咗我，佢應該差不多時間考完佢果科。 「你啲中文考成點呀？」佢今日考中文。 「差啲做唔切呀，啲文言文有啲都係撞。」 「唔緊要啦，仲有其他分卷拉下。」中文科就係咁吊詭，考成堆嘢，但係就唔可以根據個分判斷自己嘅整體中文能力。 「希望係咁啦！」 「一齊加油！」佢最後send咗呢句出黎，warm到爆呀！ 過多幾日都考埋個accounting，可能真係少咗時間去溫呢科，所以都有啲唔太識或者唔肯定。 Paper 1可能有啲背唔熟所以失分會比較重。好彩Paper 2就算最後條大佬題唔太識都有前面果啲搭夠。 「呼！終於考完個大考啦屌！」考完之後我喺到大嗌。 學張家輝話齋，出黎行唔講番2句粗口邊有氣勢先得架！ 「阿..同學，你出一出黎呀！」屌呀，點解個殺人梁...即係個訓導會喺門口經過架！ 就係咁我帶住其他同學盡情嘅恥笑，行咗出去。 「哈哈哈，抵死呀！」阿豪又喺到笑我。 「阿..龍同學，請你都出埋黎呀。」唉，小豪豪，都叫你睇下逃學威龍。 就係咁，我地每人俾殺人梁記咗一個缺點。阿豪俾佢告喺班喧嘩。 番到屋企，我終於有時間無所事事咁攤喺張床，突然覺得呢個行為好奢侈。 我就考完試啦，咁就象徵我短期內都唔會再番自修室啦，都真係有啲唔捨得，話曬都喺果到溫咗幾個月書，最重要係俾我識到小涼呃麻，霎時唔洗落去都有啲唔慣。 喺我沉思緊嘅途中，收到小涼嘅電話..

「喂，死人頭做緊咩？」 「準備瞓陣教囉。」 「唔準瞓呀！起身！」 「點解呀！？考完都冇得瞓！」 「我未呀麻！陪我溫書！」呢個人真係呢.. 「你要我戇居居坐喺自修室等你問我問題呀..？」 「唔係點呀！」 「你上黎我屋企啦，我屋企冇人。」 「下..得咩？」佢好似有啲遲疑。 「咁算啦我瞓教。」逗逗佢先。 「你試下..好啦我上黎啦。」得逞了，嘻嘻。 收線之後我好快就瞓著咗，冇幾耐之後就聽到門鐘響，嘩屌有冇咁快。 「外賣到！」 「咁鬼快嘅你，仲得閒買M記？」 「我打俾你果陣已經喺麥當勞啦，魚柳包餐啱唔啱？」佢單一單眼，嘩！迷死人啦！！ 「啱呀啱呀！入黎啦。」我地掛住傾都唔記得俾佢入黎添。 「打攪曬..嘩你間屋都幾大架喎。」 「係咩，差唔多啦，食咗嘢先啦，薯條凍就唔好食。」 「好..等陣，鹽同黑椒呀。」唉頂，佢真係好了解我，知我食親薯條都要落鹽同黑椒。 「嗯~ 正到呢。」食咗第一條薯條之後忍唔住嗌出殷。 「有冇咁好食呀？」佢問。 「啦，你試下啦。」我拎咗條去餵佢。 無意間嘅一個動作，令佢呆咗一呆，臉頰又開始泛起微紅，其實我都有啲緊張。 佢一啖就食咗，仲咬到我隻手指。 「嘩屌，你個口有冇咁大！」 「咩呀，唔小心之麻！」佢嘟起個嘴講。 我冇理到佢，繼續享受我個餐。 佢都開始拎啲書出黎溫，佢有佢溫，我有我食。 「阿楓，呢題點做呀？」 我望一望，係exchange rate嘅問題。 「日本經濟差咗，咁相對…..所以import會少咗。」 「噢….係喎！果然係勁！」佢舉起隻手指公贊我，令我不禁有啲飄飄然。 我處理完個餐之後，就開始打機。佢一有嘢就問我，我再答佢，就咁過咗一個下就。 突然「唰」嘅一聲，響徹成間屋。 蛤?!?!「點…點算呀？」小涼心急如焚，好驚咁係咁搖我隻手。 「匿…匿入被竇先！」之後我地即刻跳咗入被竇，我再扮瞓教。 喺被竇入面，我地近到攬住咁制，彼此都聽到大家嘅呼吸聲。 我好清晰咁聞倒小涼嘅體香，都真係好香下。 「砰、砰、砰」 我第一次體驗窒息嘅感覺，原來心跳快到一個位就會好似停咗咁。 「你熱唔熱呀？」我好細聲好細聲咁問。 「熱都冇辦法啦。」 「你等多陣。」我好快咁落床拎咗個風扇仔再拋入被竇，當係俾佢吹涼，其實最主要係我成個人都想降降溫。 呢個時候我阿媽都入咗黎，見我喺到瞓緊教就好快出番去。 聽到佢去廁所嘅聲，我地即刻衝出去房。 「喂喂喂..我啲notes！」 「得得得，你喺樓下等我一陣先拎番俾你。」然後佢就一支箭咁衝咗出去。果然係運動健將。 一路執住佢嘅Notes，就諗番起頭先嘅情景，真係令我著曬電，好耐冇試過呢種咁震撼嘅觸電感覺。我諗我真係深深咁鐘意咗佢。 「喇，你啲Notes啊！」 「唔該曬…」可能頭先太驚心動魄，佢都未回過神，都仲係面紅紅。 「唉，仲有好多未溫。」佢喺到呻。 「哼，始終都係要我天才楓出馬，去會所等我啦，我地去休息區溫，咁我可以做下其他嘢。」 「一早咁樣咪好囉！！」佢喺咁扑我個頭。 「頭先攰呀麻哈哈！」 「死人頭！哼。」佢轉身就走。 「咁你溫唔溫呀？」我嗌停佢。 「十分鐘唔見人你就知死！」死啦，我好似迷上佢嘅巴渣，呢啲係咪斯德哥爾摩症後群... 我上番樓果陣阿媽坐咗喺梳化睇雜誌。 「去邊呀，唔係瞓緊覺架咩？」 「下..errr…」 「你估我盲架咩衰仔，大大對鞋放喺廳。」 「下次帶咗人番屋企唔怕我喺到喎，呵呵，橫掂我同小霖咁熟。」原來佢以為係小霖... 「媽呀，我同小霖冇嘢架。」 「冇嘢你又帶人番屋企仲咁鬼祟？」 「果個都唔係小..」oh shit！ 「咩話？唔係小霖？！」 唉，既然廢紙包唔住火，唯有從實招來。 「唉仔，乜你亂曬大籠架！一腳踏兩船都有嘅。」 「我都話同小霖冇嘢嚕！」 「我唔理你啦，你自己搞掂去啦，呵呵！」超，食花生。 Fuck ！10分鐘就到！之後我就啦啦臨狗衝落去搵佢。 「好..好..彩趕得切！」我跑到落去，氣都喘曬。 「做咩喘曬氣呀你？」 「係你話..話要10分鐘內到嘛。」 「我講下之嘛傻佬，遲咗真係殺咗你咩，哈哈！」 「嘩屌..你早響呀大佬。」 「飲啖水先啦！」佢遞咗佢個水樽俾我….飲佢口水尾呀？ 「做咩呀？」佢眼仔碌碌咁望住我。 「冇..冇嘢。」 可能我緊張過頭，飲得太急所以濁親。 「咳..咳！」 「唉白痴仔，飲咁急做咩姐！」佢一路拍我背脊。 果一刻，唔知點解我突然捉住咗佢隻手..

「唔好再拍啦，再拍就死架啦。」我逐隻字「鄧」出黎。 「妖！又玩我！！」佢即時縮開隻手，起勢咁打我。 「你點可以亂咁捉住人隻手..」 我用雙手夾住佢雙頰，我地四目對望， 「總有一日，我一定可以光明正大拖住你對手。」 嘩屌，自己講出黎都覺得骨痺。 「邊個俾你拖呀！死人頭！我溫書啦！」佢一講就一路喺到忍笑。..我比較早考完試，所以可以休息幾日，然之後到咗今日先派卷。 一早番到學校，佢地就已經講緊啲派卷嘅嘢。 「死啦，份通識實炒到仆街！」阿星一黎就講。 「聽日先有通識堂喎，你咪有排驚。」阿月講。 「放鬆啲啦你。」小霖喺我側邊講。 「我邊有緊張姐。」 「仲話冇，眉頭皺得咁緊。」我其實真係好驚份數。 我今日成個人都恍恍惚惚咁，首先就派咗幾樣英文卷，一如以往，閱讀卷70分左右，不過不失。 之後仲有中文卷，閱讀卷始終都係肥咗，不過冇所謂呀，高中啲文10個有8個都炒架啦！寫作反而令我有啲意外，竟然有72分，都算叫幾高分。 ..「Good afternoon class!」「Good morning Mr Kwok！」輪到數學了.. 「唔知大家係咪比上次個測驗嚇親，所以肯比心機溫下書，今次都算係有進步！」 「Yeahh!!」全班叫囂。 「不過，可能大家對MC操練比較少，所以做得比較差，不過唔緊要，仲有時間準備！」 「快啲派卷啦好嗎，我就黎煎熬死啦。」我心諗。 「好，而家講下全班最高分果4個先啦！」 「聽到名就出黎拎番份卷啦！」 「第一名係..」 「阿sir點解講第一名先嘅？」阿揚問。 「第一名仲有第二個架咩！」阿星講。 「咪係囉，都係阿言之嘛！」阿王都唔轉彎抹角，直接講。 「之後係第4名，汪映霖！」 「小霖都係得第4..？」 「幾分呀？」我問佢。 「82炸。」82...一個好玄嘅概念。 「第3名...阿月！84分。」勁喎阿月！ 「第2名..姚智星！」 「下？！」佢自己都唔太相信。 「Wowwww ！」成班都好驚訝，估唔到佢唔聲唔聲突然爆上黎，我都嚇咗一跳。 「繼續努力，記住你地唔係要高分過佢地，而係要做到自己滿意嘅標準。」阿王呢一句正正諷刺現今嘅教育制度。 香港地，考得低分就注定你係失敗，真係殘酷。 「不過，有位同學係值得讚賞嘅！費子楓...78分！」 「唔係掛？！」唔係講笑，我真係當堂嗌咗出黎。 我一路帶住唔敢相信嘅態度出去拎份卷，直至睇到個分真係寫住78分呢個字我先夠膽相信。 或者78分唔係一個好高嘅分數，但係對我黎講係一個好大嘅肯定，對我係一個好大嘅鼓舞。 今次我最多謝真係小霖，我拎到份卷之後就行咗去佢個位。 「恭喜曬呀！你終於做到。」佢好似眼濕濕咁。 「係..係，我冇辜負到你嘅付出，真係好多謝你。」 「請我食飯呀，當多謝我！」 「九大簋都得啦！」 我食lunch果陣打俾阿媽同佢講，佢聽完之後都開心死。原來父母唔係要求自己做到好好，而係能夠對自己有交待，佢地就好滿足。 放學之後我約咗小涼去KFC食嘢，之後就梗係話個消息俾佢知啦，佢都好戥我開心。 「係喎，你都考完最後一科啦喎。」我講。 「係呀，唔洗再去自修室嚕。」  當佢都唔洗去自修室，就代表我地愈黎愈少機會可以見面。 「唔捨得我呀？」我問佢。 「你就想呀，不知幾唔想見到你。」佢別過臉。 「咁啱啊，我都係。」我就係鐘意鬥下氣。 「係啊？咁以後唔好見囉！」死啦死啦，好似真係嬲。 「講笑炸，講笑炸，不知幾想日日見到你。」 「哼，都唔知邊句真邊句假。」 兩個人嘅關係能夠昇華到呢個階段係最美好，既有啲擺脫朋友嘅關係，又冇情人嘅枷鎖，不過有得揀，我都係想佢做我女朋友。 「係喎，遲啲我同阿言佢地搵咗日出街，一齊啦。」 「會唔會唔係咁好呀？佢地又唔係好熟我咁。」 「我就係想俾佢地認識你多啲，同埋我地去唱K呀，啱曬你啦 Neway 十三姐。」 「有K唱呀！好呀好呀，我去呀！」於是佢就應承同我地去，阿月佢地都冇咩問題。.. 呢一刻，我地幾兄弟，喺星矢吧聚集起黎，為咗一件事而聚集..

「聖鬥士求愛大行動計劃會議！」 地點：星矢吧 人物：豪、月、言、星、楓 「相信大家都好清楚我地今日喺到嘅目的。」最多鬼主意嘅阿星主持住大局。 「清楚！」 「咁我地點幫阿豪呀？」我問。 「溝女最重要令佢對自己產生好感。呢樣，係第一步！」 「我地首先會去睇戲，飛我就已經買好，到時我地令小霖會坐喺最執邊，而阿豪就喺佢隔離。」 「所以阿豪又要準備定外套、紙巾果啲嘢啦。」阿月講。 「屌，等我仲以為你有咩好橋。」我附和。 「橋唔怕舊嘛，嘻嘻。」 「咁之後呢？」阿言問。 「有好感之後就梗係要有火花啦，唱K就最易產生火花啦。你諗下，2個人對住唱首lum歌，幾過電呀！」 「你點整到佢地合唱呀？」 「到時我自有方法啦。」都唔知條友信唔信得過。 「阿豪，你記住你要諗多啲話題同小霖傾，等佢了解你多啲。」 「哦..哦。」阿豪似懂非懂咁點頭。 「唔得！」我唔同意！ 「小霖鐘意人靜靜地架，你講咁多嘢反而會嫌你煩。」呢樣應該冇人比我清楚。 「同小霖講嘢自自然然就得。」「仲有最後一樣嘢，記得帶遮，我check過果日落雨機會極大，如果係就..嘻嘻。」阿星好陶醉喺自己計劃裏面傻笑。 「你快啲去應徵大台編劇啦。」阿言都忍唔住講，心聲呀！ 我硬係覺得冇咁順利咁....第二朝，我一早打電話俾小霖。 「喂..？」佢好似未瞓醒咁。 「一唔一齊去旺角join佢地啊！」 「啊..好啊。」 「咁地鐵站等啦。」 其實我係幫阿豪問嘅，呢個係製造機會俾佢地兩個嘅好時機，我之後會扮肚痛遲少少去。 阿豪住喺調景嶺，出旺角一定會同我地搭同一條綠色線，我知道我好似過小霖一棟咁。但係如果由阿豪親自約嘅話佢可能未必肯，我約係最穩陣嘅方法。 爭氣啦阿豪！ 為咗唔惹小霖懷疑，我什至叫小涼一個去先，當然都係話因為肚痛。 當我到咗百老匯戲院果陣，小涼一見到我就揮曬手。 「搞錯呀，遲大到！」阿星見到我就罵。 「人有三急啊嘛，梗係解決咗先。」 「一陣先罰你，入場啦入場啦。」話說啲飛全部都係阿星搞，我都唔知睇咩。 喺跟住佢地行嘅同時，我問小涼， 「點呀，佢地冇刁難你啊嘛？」 「冇呀，佢地都好好人，特別係阿晴同小霖，阿月仲同我道歉添。」 「道歉？道咩歉？」 「佢話上次撩我只係想玩下你，刺激下你喎。」嚇得我，以為同佢講曬成件事。 「哦..哈哈..係呀係呀，佢同我講咗。」 入到場之後，我同小涼坐，而我隔離就係阿豪同小霖。 開場之後我先發現，阿星揀嘅唔係啲死人冧樓嘅煽情片，又唔係鬼片，而係…「車手」。睇阿星個樣咁投入就知佢為咗私慾先揀呢套。不過我都冇所謂嘅，我都幾鐘意呢類戲。 不過，你咁樣叫阿豪點做嘢！！紙巾攻勢宣告失敗。 套戲又真係幾好睇，雖然好多犯駁位，個8000轉2咪車又真係幾型。 我望向小涼，佢睇果陣好投入，啲反應好可愛。 我見佢好似有少少凍咁，就喺袋到拎咗外套俾佢。 「唔..唔該。」雖然戲院入面黑曬，但係隱約都見到佢個怕醜樣，實在太吸引。 阿豪見到又有樣學樣咁問小霖凍唔凍。 「有小小啦。」佢答。 「咁我俾我件外套你啊！」佢即刻除件外套。 「唔洗啦，我有啊。」 外套攻勢都失敗。 再望下阿言果邊，阿晴挨住阿言睇戲，真係sweet死人，都真係幾葡萄。 不過戲院啲冷氣真係唔係講笑，睇睇下我都有啲凍，搞到我搓曬手又剩。 「分一半俾你啦。」貼心嘅小涼見到我咁可憐就咁講。噢，真係感動！ 就係咁，我地一件外套兩份冚，挨埋一齊睇套戲，個感覺真係好正！ 至於阿豪...你執生啦，都已經幫唔到你太多。 但又誓估唔到套戲都有洋蔥位，就係黃秋生死果到，一向眼淺嘅小霖終於失守喊咗出黎。 係機會啦，飛雲 阿豪！ 佢即刻拎張紙巾出黎俾小霖，而小霖接過咗！ 「YES!」我地幾兄弟 (除咗阿豪，佢不能夠太明顯。)都暗暗拍掌。 或者你覺得，車，俾張紙巾代表啲咩，但係對我地黎講，呢無形嘅一小步，已經係距離成功跨越一大步。 That’s what 青春！..睇完戲，我地就行去唱K果到。途中見到阿豪同小霖都仲喺到傾緊頭先套嘢，睇黎進展唔錯喎。 而阿晴就拉走咗小涼，咁我就阿言，仲有阿月阿星行。 「頭先套戲唔錯呀可！」阿星仍然好滿意自己選擇。 「唔錯你個頭呀，你自己想睇炸？好心你揀番啲愛情片或者鬼片啦。」我忍唔住笑佢。 「鬼片..我驚啊嘛，唔通你要我攬住阿月？」 「我唔是Gay嘅！」阿月即刻作出反應。 我被佢地激到反白眼咁滯。 去到Neway，幾個女仔都好開心，特別係小涼，原來佢真係好鐘意唱K，同我一樣，哈哈。 「我要唱失戀王！」阿星一入到去就嗌。 「每段戀愛都會認錯人...」佢引亢高歌，講真..都真係幾難聽。 佢唱完之後我地都喺到噓佢。 一開始幾首大家都係熱下身，都唔係好開口唱或者唱得都好hea下。 直至個MON彈咗首「You Can’t Stop Me」..我地就黎料。 「You Can't Stop Me You Can't Stop MeYou Can't Stop MeYou Can't Stop Me！」呢首係我地幾個最鐘意嘅歌，一唱K就會唱。 「凌晨如延長罪惡的解禁 秩序快消失我慨憤」 可能因為首歌曲風勁Rock，好易上腦。 「誰人能明瞭像與死拉近 夜幕裡只得我發憤」 又因為啲歌詞就好似諷刺我地嘅生活，表達咗我地對現實嘅不屈。 「憑我傲氣 維持人世道理 來獲取勝利 」最重要係，首歌可以俾我地盡情咁嗌，個感覺真係好乸正。 唱完之後，我地喘曬氣咁望住大家，然後笑咗出黎，呢種共鳴唔係阿豬阿狗可以表達出黎。唱咗一陣，阿星就行去個Mic Stand果到講：「Ladies and Gentleman，不如我地黎玩個遊戲。」 「好！」我地好識做咁附和，費時dead air。 「我呢到有8張牌，我地一人一張，其中有2張係相同，揭牌之後，號碼相同嘅就要合唱。唔洗唱嘅就點歌比要唱嘅人，冇得唔唱！唱完之後會重新派過。玩完之後唱得最難聽果組要罰！」 今次又好似做得唔錯喎，至少效果出黎唔突兀。 第一輪開始之後，阿星都唔造馬造得太明顯，結果係阿言同阿月抽到相同牌。 兩大男神合唱，所以我地就揀咗首玩味重嘅「今期流行」俾佢地。 雖然個MV冇大台果個咁膠，但係都唔少伏味，估唔到佢地又拋得低身段，連舞都跟住跳埋。 到第二輪，又係抽中阿言，不過今次就換中阿晴，果然係..天作之合，我地揀咗「拖字闕」俾佢地唱，首歌好考驗默契。「難唱就無謂寄望拖得更高音分手遇見覆雲都過分性感愛是華麗旅行 這麼遠 那麼近同步卻陌生」 可能佢地都經過過呢個階段，所以唱起上黎特別有感情，我地似係欣賞緊表演咁，兩個都唱得好專業。唱完之後我地都拍曬手掌。第三輪，阿星終於洗橫手，阿星同小霖抽中咗相同嘅牌。「簡邊首呢…」阿星喺到思索咁。 「唔好緊張，唔好緊張..」 見到阿豪好似好緊張咁揸實支咪，阿月忍唔住講。 「得未呀？」小霖問，相反佢就冷靜好多。 「妖，等我揀啦。」我搶咗阿星個搖控。 「就..呢首啦。」 我幫佢地揀咗「唯獨你是不可取替」，仲要係合唱版本，夠曬sweet，如果阿豪唱得好一定加好多分，因為係小霖最鐘意嘅，而且… 「曾聽說有許多戀愛 沒有結果卻剩傷心者感慨」一路唱果陣，小霖都好似心不在焉咁，平時佢一定會好投入咁唱呢首歌，今日就.. 「令我都刻意避開 是我不敢相信真愛」 唔知係咪我錯覺，點解我覺得佢唱果陣都有意無意咁望住我.. 「如果今天將失去 眼前的一切 剩低清風兩袖也不計」中段到阿豪插入黎，佢地把聲其實好夾，但係就硬係爭咁啲默契，成日都有人唱快咗，或者慢咗。 「其實我知道 是可一不可再 下半生准我留住你 一直相愛」 唱到尾果陣，仲好似隱約聽到小霖有少少哽咽嘅聲音。 本身首歌就係好淡淡咁完結，所以當首歌完咗之後，全場靜咗落黎，變得鴉雀無聲。 「唔..唔好意思，我去一去洗手間。」小霖唱完就出咗去。「快啲去睇下咩事。」阿言叫阿晴去睇下。 「我..係咪衰咗啦？」阿豪問。 「未必嘅未必嘅，佢一陣番黎就冇嘢。」阿星安慰佢。 「唉，頭先都好地地架。」 「唔關阿星事嘅，繼續唱歌啦。」阿言望住我，煞有介事咁講。 佢地翻黎之後，表面上佢已經冇咩嘢，但係事實上氣氛已經有啲變，我地都係靠唱啲快歌隔硬炒熱啲氣氛。 我地行去食飯果陣，個天果然真係落起雨。 「我遮你啦。」阿豪同小霖講。 「唔洗啦，我有遮。」 「吓..咁..」阿豪望住我地，好似好不知所措。 「呃..你地有多把咁借黎啦，我同阿星冇。」阿月出黎打圓場。 「你冇帶遮呀？」我問小涼。 「冇呀，邊估到今日會落雨。」 「咁我走先lu，你慢慢等啦。」講完我就擔住把遮跑咗出去。 「喂，死人頭！你試下唔遮我！」佢跟住衝埋出黎。 「玩下你姐，邊敢唔遮你呀？」 「哼，衰人。你係咪有嘢未同我講。」 「講咩？」 「今日出黎嘅目的囉。」林小涼小姐，我建議你可以去應徵做柯南或者金田一嘅助手。 「係..我地係想幫阿豪追小霖嘅...」 「但係你地似愈搞愈差喎..」 「邊估到個死人星咁靠唔住姐！而家都係見步行步啦。」 「乜你份人咁鐘意見步行步架..」 「係咁架啦，都做唔到啲乜啦。」 「以後唔可以呀！做人要有啲計劃同方向，如果唔係好冇安全感。」 「係係係，收到巴大人。」 講講下都已經到餐廳，好彩餐飯都算食得融洽，阿豪撩小霖講嘢，小霖都肯應下機。..「我憎死你呀！」估唔到呢句會係作為我地今日約會嘅終結。 原來，最危險嘅事，往往喺你以為最安全嘅時候發生。

食完飯之後，我地就行咗陣街。女人一有街行就發曬癲咁。 「嘩，對鞋好靚呀！」 「嘩，呢到特價呀！」 話就話行街，其實係我地幾個男仔跟喺後面自己吹水。 「慢慢黎啦，佢對你都唔太反感姐。」阿月同阿豪講。 「咁係因為之前一直係朋友姐。」 「你咁消極點得呢？」阿星講。 「咁你地都知佢係鐘意阿楓加麻。」 「所以咪叫你慢慢黎。」 講講下，我地經過間figure鋪，間鋪有隻三井壽限量版figure，我一直都勁想要！ 「算啦，唔夠錢..」 「你爭幾多呀？」阿言問。 「爭300呀..」 佢地每人都夾咗啲錢出黎，「300呀，快啲買啦，遲咗就冇。」 頂，我好乸感動，識咗班咁好嘅朋友。 買完之後，我個袋冇位放，所以放咗喺小涼到。..「我地搭巴士呀。行果邊。」阿言同阿晴講。 「咁其餘都係搭地鐵架啦？」阿月問。 「err..我想搭巴士啊，阿楓小涼一齊？」 「好呀！」小涼已經立刻反應。 上到巴士之後，兩個女仔坐，我坐喺佢地後面。 佢地自己喺到傾閒計，難得咁寧靜嘅時候，我不經不覺就瞓著咗。 當到咗站後，我同小霖就送咗小涼番屋企先。 「今日我真係玩得好開心，多謝你地啊！」 「早啲瞓啦，你都攰。」 「好啦，拜拜！」 「我..送埋你番去啦。」小涼走咗之後，我同小霖講。 「等陣。」「做..做咩呀？」 「玩夠啦可？」 「玩？」我心都虛埋。 「你地真係當我kai架？你地做緊啲咩唔通我睇唔出？」 「由一朝早接到你個電話，我就開始俾你地玩緊。」又係呢種哽咽聲。 「唔係架..我地唔係玩你。我地只係想幫阿豪..佢鐘意咗你好耐先..」 「咁我呢？我夠鐘意咗你好耐啦！」佢啲眼淚開始流出黎，我個心都變得好亂。 「你明知我鐘意嘅係你，你就一直扮唔知，仲幫阿豪追我，你當我係咩呀？」 「我知你唔鐘意我架，我仲一直扮冇事，你知唔知呢種感覺好辛苦架！」 「你明知我希望首『唯獨你是不可取替』係我鐘意嘅人唱比我聽，你仲特登點俾我同阿豪唱！」 係...我的確特登咁做..「咦，係唯獨你是不可取替喎。」有一次小霖去我屋企食飯果陣，我阿媽播呢首歌。 「你好鐘意呢首？」我問佢。 「超鐘意呀！啲歌詞好sweet，仲要係sammi同安仔合唱，冧爆呀！」 「你睇你，講到口水都流埋。」 「如果我鐘意嘅人可以唱比我聽我實開心死。」 「你知唔知你好自私呀？費子楓？你唔鐘意我姐，都唔洗推我比第二個呀？」佢已經喊到眼都腫埋。 而我卻無言以對… 「點解你唔可以順從佢地安排去鐘意我呀！」 「你知道咗..？」 「我咩都知呀！阿晴同我講曬啲嘢啦！」 「對唔住..我唔知小涼出現會對你地..」 「根本就唔關佢事，冇佢出現你就會鐘意我咩..」佢苦笑。 「你覺得佢地格硬撮合我地兩個，逼你離開小涼係好自私嘅行為，冇理你嘅感受。」 「咁你幫手撮合我地又係咩呀？你只係想你個心好過啲炸，咁你就可以同小涼一齊啦，最有私心根本係你！」 「對唔住！對唔住！」當面具被拆下，只有不斷的道歉。 我對佢傷害實在太大，我一直以為扮無知係最好嘅方法，原來係錯曬。 「我..真係..好Q辛苦架..嗚嗚嗚。」 我唔知可以做啲咩，我將佢拉埋黎，佢伏喺我膊頭到不斷喊。 冇幾耐之後.... 「我諗我地..都係做番普通朋友算。」之後佢轉身就走，留低我一個呆立當場。 「阿楓….」我轉過頭一望，小涼流住兩行淚水企咗喺大堂門口..拎住個三井壽figure。 …原本我好似俾小霖踢落懸崖咁，但係都死抆住個懸崖邊，但係我而家選擇放手，跌死就跌死，點都係自己咎由自取。 「你..又聽到曬？」 「點解..你唔..話我知？」 「原來..係我..係我出現先會有咁多事發生。」 「我就係唔想你有咁嘅反應。」我無力咁講。 「等我今日仲同佢地有講有笑咁 ..佢地咪會覺得我係個好假嘅人囉！」 「佢地知我冇同你講架。」 「我成日叫你有嘢就要同我講，唔好瞞住我架！」 「你成日呃住我，我地點繼續相處呀？」 一句句說話化成大鐵鎚，敲碎我嘅心靈，我一時都未組織到我應該點樣安慰佢。 我以為任何事作出沉默，事情會隨住時間而淡化。 點知沉默就係一個計時炸彈，時間愈耐，爆起上黎威力愈大。 明明我唔想傷害任何人，但係到頭來就傷害曬身邊每一個人。 「最衰係你呀費子楓！我憎死你呀！」 一晚整喊兩個女仔，我都算世界級。 我嘅行動已經快過我嘅思維，我行咗過去攬住咗佢。 頭先都係借個膊頭俾小霖，而今次，我確確實實攬住咗小涼。 「再一圈 再飛一圈就好 她寂寞手心 在等誰打擾」 「對唔住..對唔住..對唔住！」因為真係好重要，所以真係要講三次。 「我寧願 交換所有給她 一個緊緊擁抱 哪怕就一秒」 「衰人黎..衰人黎..嗚嗚嗚」佢一路喊，一路係到打我，不過好彩佢冇推開我。 「再一圈 再陪陪她就好 讓我可以記得她 頭髮的味道」 「我以後唔會再咁架啦，有咩都同你講，唔會再隱瞞你任何嘢，就好似果次咁，好冇？」 「我..我叫費子楓。今年十七歲，白羊座，我而加單身！」「讀馬嘉諾二世中學，中五甲班，最好嘅朋友叫黎爵言、龍應豪同蕭皓月！」「最鍾意嘅顏色係黑色，最愛睇嘅卡通係聖鬥士星矢！」「最鍾意聽嘅係黎明嘅今生不再，最鐘意嘅明星都係黎明！」「最唔鍾意食臭豆腐，最成日做嘅運動係打籃球！」「最叻嘅科係中文，最差係數學！」「我最憎人睇我唔起同摸我個頭！」「屋企有父有母，最錫我嘅親戚係我表姐，佢就黎結婚，我表姐夫仲要係我班主任！」 佢冇回應我，仍然繼續喊，可能坦誠真係佢好重視嘅嘢。 「你講過就係架啦。」佢終於喊完。 「承諾永遠生效！如有違背，天打雷劈。」我舉埋三隻手指發誓。 「喂..你劈死咗..咁我點呀？」佢成隻手隊埋黎我個口封住。 「你..做定帛金囉，嘻嘻。」 「妖，死開啦。」佢推開咗我，轉身就走。 我一個回馬槍，將佢拉翻黎我身邊。 「講笑姐，我邊捨得死呀，女朋友！」 「咩女朋友呀，邊個話做你女朋友呀？」 「咁算啦。」 「喂..至少都表下白啦..」 「林小涼小姐，唔知你願唔願意，做呢舊廢紙嘅女朋友，然後將佢循環再用呢？」 「邊有人咁表白架，咩循環再用呀，都唔知你講咩。」佢係到笑。 「呢位小姐唔肯回收，廢紙就去搵第二個資源回收箱啦。」 「你敢？我願意啦我願意啦，我粗粗地回收咗佢啦，嘻。」一時又喊得咁淒涼，一時又笑曬口咁... 我地又再攬住對方，終於可以以情侶嘅關係攬埋一齊，我唔會唔記得呢一刻。 「嗶。」十二點正。 十二點前，果一日係我人生最失敗嘅一日，而十二點後，我終於開啟我人生新嘅一章，我唔再係一個人睇住呢本書。 「就算我走不到 她的天涯海角 這瞬間已足夠 天荒地老」

「啊…好無聊呀，聽乜鬼講座姐。」阿星一朝早就呻。 一考完試就會有啲試後活動，番一番去就放學，多數都無無謂謂咁。 「咁你又番？」我問佢。 「費事又補假紙嘛。」 「算啦，你唔翻都仲要補課，冇得避。」 呢個時候小霖都翻到黎，我同佢眼神對望咗一眼，佢就移開咗視線。 十幾年嘅友情，就真係一夜之間化為烏有？ 當一個人喺意識上建立咗一道圍牆，要打破佢，就會好難。 完咗講座之後，佢地各自都有嘢做，小涼又未放學。我見有啲肚餓就去咗星矢吧食嘢。 「娜姐一個叉燒拉麵，飲檸茶。」 「好嘅，咦得你一個嘅？」 「佢地各自都有嘢做啊。」 隔咗一陣，佢就遞上咗個拉麵，然後就坐低咗。 「點呀，唔開心？」 「冇呀。」 「識咗你咁多年，唔知你籠嘢咩。」 「識咗咁多年，真係可以好了解一個人？」 「你係講小霖？阿晴都同我講過下嘅，你地鬧咗交呀？」 之後我就將早兩晚嘅事話咗俾娜姐，我諗佢係唯一一個知道發生咩事而又可以好客觀咁俾意見俾我嘅人。 「我一直以為我最熟嘅人，我會好了解佢，但係就連佢幾時開心，幾時扮開心，心入面諗緊咩我都唔清楚，所以先傷害佢咁大。」 「我都明白你嘅感受嘅，你怕如果俾佢知你知道佢鐘意你，你地會變得尷尷尬尬。」 「你又唔想同佢攤牌，怕連朋友都冇得做，所以先一拖再拖。」Exact7ly，娜姐好樣的！ 「係呀，但係而加個情況好似仲衰咗咁。」 「你唔同佢講清楚，反而搞咁多小動作，咪仲令佢傷心。」 「你病咗都唔會咩都唔做就突然好翻啦，要令佢傷害減到最低係要喺問題發生時就即刻解決，而唔係一拖再拖。」 「咁又係嘅…」 「而加都仲有機會嘅，俾佢知道你仲好重視佢，唔好搞到做唔成情人，就連朋友都冇得做。」 「嗯，我明啦娜姐。多謝你啊。」 「我翻黎啦，咦阿楓你都喺到呀？」阿言同阿晴翻咗鋪頭。 「係呀，你地個個都有嘢做，我咪黎食下嘢。」 「你地講緊..小霖呀？」阿晴問。 「係呀，個傻仔做錯曬啲嘢，搞到小霖咁hurt，我咪鬧醒佢。」 「啱架啦，罵醒佢啦，你搞到小霖喊咗幾耐呀。」阿晴講。 「你都知道咗啦..？」我問佢。 「果晚佢打俾我傾咗好耐啊，我罵咗阿言架啦，你地搞埋咁多小動作，搞到佢咁傷心。」 「對唔住啦..我都唔知會搞到咁。」 「對唔住唔係同我講嘅，唔知都唔係大曬，唔該你地做嘢之前諗下後果，唔係義字當頭就大撚曬架。」 只見阿言係咁點頭，咩嘢都唔敢講，俾著平時佢已經反咗枱，阿晴果然御男友有術。 睇黎今次我地真係做得好錯好錯。

番緊屋企途中，我收到小涼嘅電話。「點呀巴渣妹？」「又叫我巴渣妹！」佢把聲就好似吸塵機咁，一聽到佢把聲就好似將啲煩惱吸走曬。「係..小涼大人，唔知搵小人咩事呢？」「嘻，記唔記得我地個賭約呀？」「記得，會計果個啊嘛。」兩科選修我都考得唔錯，經濟唔洗講，有88分，算係咁。會計都有76。「係呀，你估下我幾多分？」佢問得都唔差掛。「70分？」「再多啲！」「72？」「差唔多啦，75呀有！」「咁勁呀？好高喎咁。」「咁你呢？」我地話過要一齊公開，所以佢未知我幾分。「我得73炸哈哈，你贏咗。」讓下佢又有咩所謂。「好嘢，都話我唔會輸俾你架啦！」「叻啦，咁你諗定食咩啦，今個禮拜六去？」「好呀好呀！就禮拜六啦！」一講到食就開心到咁，佢份人真係簡單。番到屋企，我就開始計劃，星期六約會嘅計劃。話曬第一次同小涼拍拖，應該要難忘啲嘅。第二日翻學，我一朝早就喺巴士站到等小霖，睇下會唔會咁啱見到佢，然後同佢道個歉又好，或者三口六面講清楚。可惜一直等唔到，可能係因為佢老豆有車佢掛。唔緊要，喺學校講都可以。然而，佢喺學校一直都有意無意咁避開我，每當我上前搵佢，佢都會即刻扮有嘢做走開咗。曾經試過小息果陣，我地喺樓梯轉角位撞到，我以為呢個係個好機會。「喂，小霖！」我即刻嗌住佢。「做咩？」「可唔可以聽我講幾句？」「講啦。」無論眼神定語氣都係+EST嘅冷淡。「我知..上次搞到你傷害好大，但係..」我想講嘅嘢都未組織好。「不如唔好再提。」之後佢又再走咗去，淨係留低茫然嘅我喺梯間。「點算呀？」我向班兄弟求救。之前我將果晚嘅事話咗比佢地聽之後，佢地都好似一早估到會係咁。「放學將佢綁起黎，逼佢聽完你講嘢先走！」阿星個樣變到吳孟達咁，猥瑣至極。「你癲架，一陣傷到我女神！」阿豪扑佢個頭罵。「咁咪伏佢囉，喺佢當完值走果陣伏佢。」阿月講。「唔係唔得，但係可以行多一步先。」阿言望住阿晴講，我地都將目光放去阿晴到。「下，我？！」阿晴好疑惑咁問。...(小霖視角篇) 「你真係冇諗住理番阿楓呀？」呢一刻我同阿晴坐咗喺星矢吧傾計。 「係佢地叫你黎嘅？」我問。 「咁你都唔采佢，佢地咪叫我勸下你囉。」俾我踢爆咗，佢都直認不諱。 「其實我好想同佢和好，係好想好想。」我都唔隱瞞佢啲咩。 「但係我怕我會抽唔到身，我知萬一我一同佢好番，我就冇辦法忘記佢。」 一直以黎，阿楓喺我心目中都佔住一個好重要嘅位置，喺我有意識成長開始就一直有佢嘅存在。 佢係個好外向嘅陽光少年，我就成日唔出聲，個個都俾我外表誤會，以為我係啲難以親近嘅人。 因為有佢存在，先令我枯燥嘅生活可以尋回一啲啲色彩。因為有佢我先識到好多朋友。 但係佢總係好似大唔透，成日要人操心呢樣，擔心果樣。又成日坐唔定，係得我先可以治到佢。 唔知幾時開始，我慢慢害怕佢有一日唔再需要我，害怕冇咗我都可以開拓屬於佢自己嘅人生。 直至天蕊嘅出現，我就知呢一日終於都到。 「沒有這件事 妨礙我們 難道我和你 又會一樣」 我一直好怕佢地會撻著，但係佢地一日比一日親近，就象徵我同佢嘅距離一日比一日遠。我知我冇辦法可以留住佢。 「牢牢看守著你 提防你搭上這一個她」 天蕊出現之前，我一直以為我應該都有機會掛，但原來唔係呢回事。 我一直做好祝福者嘅角色，去祝福佢地，都唔敢奢想太多。 去到天蕊離世，我好努力幫助阿楓走出個陰霾，我地又好似回到從前咁。 「下個她 都會趁我看不到誘惑你」 可惜又有個小涼出現咗，今次我真係覺得再無力去挽回。 「明白如你要這樣易變心 哪到我害怕」 我終於同佢講出我嘅心意，但係咁又點？佢都係當我只係朋友咁。 我知道我係時候要忘記佢，忘記佢帶俾我嘅歡樂同埋傷痛。 「就算她 跟你有段情 我也為你高興」 我唔可以再活喺佢嘅陰影之下，咁樣只會大家都痛苦。 「誰話愛你註定 好心好報」 「所以你就寧願連你地十幾年嘅友情都一齊摒棄？」阿晴問。 「係，我要忘記對佢嘅感覺只可以咁樣做。」 「我曾經都好似你咁諗，以為離開阿言就可以忘記佢。」 「但係原來都唔得，愈想逃避佢，我就愈忍唔住去關注佢嘅消息，其實仲變得更加痛苦。」 「後來我先明白，就算你避得到佢個人，你都躲避唔到自己內心嘅愛意，咁點解唔好好去面對佢？」 「一個人有病痛，都係選擇去醫治佢啦，愈唔理佢其實就會愈惡化。呢個係我家姐教嘅。」 「我冇得揀啦。」 「你有得揀架！」我地身後突然有把聲出現....係阿豪... 「你相信我嘅話，我願意幫你去忘記佢架！」 「嘩，你做咩會喺到？」阿晴問。 「我冇心偷聽你地架，只係咁啱經過..」好流...不過算啦。 「我唔想將你變成水泡啊。」我講，我唔想傷害任何人，受傷害嘅感覺我好清楚。 「我唔介意架，我知呢個只係過渡期，我相信你之後一定會發現我嘅好！」呢個人，都好耿直。 「有冇咁偉大啊..」阿晴好細聲咁同我講。 「真係好多謝你咁為我，但係有啲嘢我都係想自己面對番，我唔想對你有任何嘅唔公平。」 「不如你..走先啦。」阿晴同阿豪講。 「咁好啦..拜拜。」 「你..點睇啊？」佢問我。 「佢呢個時候講咗番咁嘅嘢..其實都有啲感動嘅，不過我都係想自己面對，至於同阿豪嘅嘢..順其自然啦。」 「所以你打算..？」 「嗯，我唔會再避佢，我要面對佢，面對自己。」...當晚，阿晴就用skype同我地講番尋日同小霖講嘅嘢。 「你搞咩呀死人豪，突然出現嚇死人咩？」阿晴講。 我地都好嘩然，佢竟然咁勇？？ 「我唔想再退縮，我要悍衛我女神！」佢好有自信咁講。 「佢話佢會搵你喎，叫你唔洗去搵佢。」咁樣咪仲令我心掛掛.. 於是我就抱住無限嘅顧慮休息。 之後果日，佢冇搵我，但係好明顯對我嘅敵意都冇咁深。 再之後，仍然冇搵。 特別嘅係，佢開始同阿豪傾起計，雖然都係阿豪撩佢先。唔通佢真係俾阿豪打動倒？ 到咗今日星期五，佢終於都send咗個whatsapp黎。 「今晚9點，會所見。」..到咗9點，我已經到咗會所，我一分鐘都唔敢遲到。 但係我見到嘅唔係小霖，而係小涼。 「點解你喺到嘅？」我問。 「係小霖約咗我..你都係？」 「嗯，佢約咗我喺到等，但係冇講約埋你。」 「你地都到咗啦？」小霖都到埋。我望到佢嘅眼神，係我呢世人見過最複雜，最無助嘅眼神。 我應該用咩態度去面對佢？好似以前咁？我唔清楚。 我好生硬咁同佢講咗聲：「Hi。」 「你嗌曬我地兩個黎，係咪有咩事？」小涼問。 「係，我諗我地今日應該有個解決啦，再拖落去會3個人都好辛苦。」 「對唔住啊小霖，我知我對你傷害係好大，但係我希望你明白，你係我人生入面最好嘅朋友，我真係唔想俾呢啲嘢而冇咗你呢個朋友。」我終於可以將呢段說話講出黎。 「我真係好憎你架費子楓，我做咁多嘢去取悅你原來都係白費心機，但係我終於明白我唔應該因為我自己付出咗啲咩而要求相等嘅回報，咁樣一樣咁自私。」 「咁樣唔係愛，只係佔有，但係真正嘅愛唔應該係佔有。」佢走過黎，拎起我同小涼隻手疊住。 「我知道你地一定會好幸福，記得要好好咁相處，唔好咁易分開。」佢眼泛淚光，但係笑住咁講。 呢個笑容，亦係我見過，最心痛嘅笑容。 「小霖，多謝你嘅成全，我地仲係朋友架可？」我問。 「當然啦，我地三個永遠都係好朋友。我一定會睇實你，你有咩對唔住小涼，你死緊。」 「多謝你。」小涼講。講完佢地就擁抱起黎。 之後佢就走咗，只係留低咗我地兩個。 「希望佢真係放得低。」我喃喃自語。 「佢一定可以。」小涼拖起我隻手之後講。 整理好思緒之後，我就講：「早啲翻去抖啦，聽日我地仲要出街。」 「係喎，嘻嘻，咁走啦，聽朝你屋企樓下等啦。」 「好呀！」一個人的成全 好過三個人的糾結..終於都完了。 費子楓，希望你真係可以幸福啦.. 【如果當時沒有 擦肩而過 也不會懂心可以多痛感謝你給我一場 美好的夢 既然是夢如何追究跟你愛的人走 原諒我不送 年輕是我唯一的錯在列車進站之前 紅燈在閃爍 閉上眼放開雙手請在我後悔之前離開我 在我還沒有崩潰的時候不願意再用深情 勒索你的溫柔 會有多難過明天再說請在我後悔之前離開我 去某個幸福快樂的星球不確定我的笑容 還能夠撐多久 如果你慈悲 千萬別回頭】 「你冇嘢啊嘛？」點解佢呢個時候又會出現？ 「嗚...嗚..嗚..索索..」我伏咗喺佢膊頭喊咗好耐好耐，仿佛呢個係令我暫時舒服啲嘅方法。 「喊咗出黎好啲未呀？」阿豪遞咗張紙巾俾我。 「好啲啦，點解你又喺到嘅？」 「阿楓..佢喺group到話你約咗佢，我唔放心，所以咪黎睇下囉..橫掂咁近。」 「多謝你。」估唔到喺呢個時刻，喺我身邊嘅竟然係一個好普通好普通嘅朋友。 或者佢真係有好多我唔知嘅優點吧。

「嗶嗶嗶…」我打開眼，望下個鬧鐘，都係10點鐘姐，可以瞓多陣。..10點鐘？！死啦死啦，我尋日唔係較9點半起身架咩。 得番15分鐘，我要刷牙、洗頭、吹頭、jel頭、換衫，仲要食早餐添，點算！ 「隨時愛相見 便見面 未怕疏遠了十萬年..」邊個咁唔識做而加打黎？！ 我隨手拎起個電話就聽：「喂，邊位？」 「係我呀..你啱啱起身呀？」 「梗係唔係啦，哈哈，起咗好耐lu。」我點敢話係。 「係呀，咁好啦，3個字之後樓下見啦。」 收線之後，我刷牙同洗頭都一次過搞，之後即刻吹好個頭就求其蠟咗兩嘢，之後就換衫。早餐呢啲嘢，let it go 啦。 最後都用咗15分鐘先可以著鞋出門口，出門口之前又搵極都搵唔到銀包，真係濕滯。 計埋等lift、落樓，我足足遲咗10分鐘。 10分鐘，足以令世界毀滅，如果你約果個仲係恐怖至極嘅女人。 「對..對唔住呀，我..遲咗。」我落到去即刻補鑊。 只見佢依然笑容滿面咁望住我，之後講：「唔緊要啦！」 喂巴大人你唔好嚇我呀大佬，我知咩叫笑裏藏刀架！ 只要佢將放喺後面嘅手遞起，果然冇錯！佢嬲啦 ！ 我即刻用對手擋住，仲嗌咗聲：「唔好呀！」 隔咗一陣..「咦，冇動靜嘅？」 「做咩姐你，發燒呀？」只見佢拎住個麥當勞袋，好疑惑咁望住我。 「下，我遲到喎，你唔嬲咩？」 「唔嬲呀。」 「我遲到喎！」 「都話唔嬲！」oh jesus！皇恩大赦呀！ 「頭先聽你把聲都聽得出你啱啱起身啦，仲扮嘢，不過起咗身都唔怕啦。」 「睇你都未食嘢咪去買埋個麥記俾你，嘻嘻。」 「oh，我女朋友真係善解人意，冰雪聰明，人見人愛呀！」 「我人人愛你係咪要驚？食啦，凍曬啦！」 我一路咬住呢個充滿愛嘅魚柳包，一路拖住佢隻手，前往我地第一個目的地。   去到地鐵站，當我諗住行去調景嶺線再落港島線果陣，佢卻拉咗我行去油麻地線果邊。 「做咩行呢邊呀？」我問佢。 「唔好問啦，跟住我行啦，嘻。」咁我之前嘅計劃咪全部白費曬？！ 我地搭到去深水埗站，佢唔係想帶我行黃金呀..？ 好彩係去咗西九。 「做咩黎呢到嘅？」 「今日溜冰抵呀！$65就可以溜全日！」 「做足功課喎你。」西九溜冰最正就係呢個位，所以我同阿言佢地周不時就黎呢到溜。 雖然個商場比我嘅感覺係非常唔自在。相信有行過西九嘅都同意… 當我著好對鞋果陣，佢仲未搞點，仲搞到左手綁右手咁，見到都好笑。 「我幫你啦！」見佢咁「呢hea」我忍唔住出手相助。 「唔該。」只見佢好似好唔好意思咁。 「你未溜過冰架？」我問佢。 「係呀...」 「咁你又帶我黎？」 「就係未溜過先想試下嘛。」 「你唔怕我都唔識咩？」 「怕咩喎，我男朋友咁叻！」咁你又啱喎！ 「搞點，行啦。」我拖住佢隻手，慢慢行出冰場，費事佢一陣失平衡。 每一個第一次踏出冰場嘅人都一樣唔敢行出去，小涼都唔例外。佢喺個欄杆邊糾纏咗好耐都唔敢行出去溜。咁我唯有陪佢一步一步咁慢慢「行」。 或者你地覺得，咁麻煩架佢，唔識就唔好溜啦。 但係唔溜又點會識呢？雖然咁樣慢慢行好似好無聊咁，但係我覺得好過癮，見住佢驚驚青青個樣都值回票價。 「唔怕啦，試下出黎啦，有我拖住你唔怕跌。」我伸隻手出黎。 「好似寫八字咁跣下跣下就會攞到平衡，就算跌都唔怕架，跌跌下就唔驚架啦。」我一邊教佢，佢就一直扯住我衫袖慢慢咁溜下溜下。 見到佢個樣咁好笑，我都忍唔住用部電話影低佢個樣。 「喂呀，好樣衰呀，del咗佢啦！」 「咁珍貴梗係唔del啦！」講完我就再溜出去少少，俾佢自己試下溜唔溜到過黎。 「喂，翻黎啦！」佢顯得好驚惶失措咁。但係無計可施之下，佢都選擇試下溜。 當佢差唔多溜到過黎果陣，後面有條仆街突然好快咁喺佢身後溜過，佢一時驚一驚，仆咗落我到。 你地放心，我冇咁虧撞一撞就跌。 我即刻上前扶住佢，佢穩定咗之後即刻係咁拍我膊頭。 「死人頭死人頭死人頭，又dum低我！」 「咁溜冰梗係要識溜先好玩啦，成日扶住欄杆不如落樓下行石春徑。你睇你咪溜到過黎。」我講。 「咦，又好似係喎，溜到過黎又好似冇咁驚。」 「我地再兜多幾個圈睇下點啦，拖實我啦。」 「你唔好再dum低我呀！」 溜冰，講穿咗就係一樣講求信心嘅運動，小涼慢慢建立咗信心，就愈溜愈好，我地嘅關係亦都好似隨住信心嘅建立而變得更加穩定。「之後去邊呀巴渣妹？」玩到咁上下我地都有啲攰。「嘻嘻..玩具街！」下？沿途見到好多小食，即使只係普通嘅魚蛋、三寶果類小食，佢見到都好興奮。「你洗唔洗咁開心呀？周街都有啦。」「平時爹哋媽咪唔俾我食架，佢話啲嘢污糟。」「佢地都講得啱呀，食親呢啲好易肚痛，唔好食咁多啦..」一講完，我就食埋佢最後果粒魚蛋。「費子楓你個死人頭，食埋我粒魚蛋！」我地就喺條街咁追黎跑去。「啦，俾你食埋啦。」我將咬淨果半粒，用啲牙頂住。「唔要啦，咁鬼核突。」去到玩具街，佢就將佢最潛藏嘅童真一下就射曬出黎。唔好問會唔會用湧出黎恰當啲。唔會，一定要用個射字先形容倒佢嘅狀態。「阿楓你快啲過黎睇下，係雛田同鳴門嘅figure！」「你又有睇架咩？」「有呀，細細個已經追架啦！希望雛田同鳴門最後可以一齊啦。」你放心啦，最後佢地可以一齊，鳴門做咗火影，佢地生咗一仔一女，好幸福。當然呢啲果陣都未知，我諗岸本都未諗好。「你鐘意呀？買啦。」「唔買啦，咁細隻都咁貴，唔抵買。」再行多陣，今次輪到我大嗌：「嘩！係櫻木花道！好得意呀！」我見到個櫻木花道嘅咕塾。「搞錯呀，明明係良田型好多。」佢搭訕。「嘩屌，你又有睇？」「有呀，神作點可以唔睇。」原來我眼前嘅女生係個動漫迷。...咁就好啦！啱曬channel呀！掂！之後我地就繼續行，去搵番果種我地細個睇卡通嘅回憶。我地會企埋啲細路旁邊睇佢地玩爆旋陀螺，佢見到啲女戰士嘅figure又會變得好興奮。我地又會扮唔同卡通人物，講番佢地一啲好熟口熟面嘅對白。雖然我地咁樣完全唔似情侶會做嘅事，但係who  ing cares？！至少我地快樂。從來冇人同我去搵番呢種回憶，今日可以搵番呢種味道，都係全靠佢咁童心未泯。「我去一去廁所先！你留喺呢間鋪等我，記得唔好走開。」我同佢講。之後我就去番頭先果間鋪頭，買咗兩個咕塾，一個係櫻木，一個係赤木晴子。「得啦，行啦！」我番去搵小涼，但係佢就唔見咗...「小涼！小涼！」搵唔到。電話，打唔到。我係咁嗌佢都搵唔到佢，突然閃過佢會出意外嘅念頭，於是就更加落力搵，我唔想第一次約會就變最後一次。搵搵下我都跑到都冇咩方向，唔經唔覺跑番出頭先分別果間鋪頭，先見到佢企喺果到等我。佢望到我之後，笑住咁同我揮揮手。「你去咗邊呀？去廁所去咁耐，仲成身汗嘅？」我二話不說就攬住咗佢。「你去咗邊就真呀！我叫你企喺到等我，點解會唔見咗人架？」見到佢冇事，我雖然都放心啲，但係心有餘悸。「我去咗聽電話炸，呢到又收得唔清楚，一聽完我就即刻企翻喺到啦傻佬。」「我好驚，我真係好驚，我好怕你會好似天蕊咁，咩都冇講就無聲無息咁離開我！」「唔會啦傻佬，我唔會離開你架啦...你放手先啦，整到我就黎窒息啦。」「噢，唔好意思。」我即刻放手。佢拎咗張紙巾出黎，幫我抹走啲汗，之後問：「你去咗買嘢呀？」「係呀，去買咕塾。」「買咕塾咪買咕塾，點解要話去廁所？」「驚你跟埋黎呀嘛，咁咪比唔到驚喜你囉。」之後我就拎曬兩個咕塾出黎。「一個櫻木我嘅，另一個..晴子...就係你嘅。」只見佢笑得甜絲絲，又含羞答答咁，好不迷人。「多謝你，傻佬！」「就係咁炸？」「唔係仲想點呀！不過..我好鐘意個咕塾！我地拎住佢黎影幅相呀！」「唰」一聲，就記錄咗我同佢第一次嘅合照，第一次嘅約會，同埋第一份禮物。「肚餓啦，食嘢啦去！」搞搞下都成7點幾，我個肚都餓到打曬鼓。「好啊，我都好肚餓！」幾驚佢唔餓啊。「難得你請我仲唔食到你出血，哈哈！」「手下留情啊，我冇幾多錢喺身。」「睇下點，呵呵。」佢露出好邪惡嘅笑容，我靜靜雞睇下個銀包，睇下夠唔夠俾佢大屠殺。「到啦，去攞位先！」天啊！係譚仔啊！！佢竟然肯黎食譚仔！！咁我就唔驚啦，就算食到唔想食都唔會搞到我破產。「下，你所謂食到我出血就係食譚仔啊？」我雖然鬆一口氣，但都係要扮下嘢的。「係啊，你唔想咩？我冇幾可食架炸。」「想，梗係想，我好鐘意食添！」呢個女仔真係碩果僅存嘅極品。入到去之後我地就開始嗌嘢食。食開譚仔都知，基本上入到去都唔洗點睇牌就可以即刻嗌，多數都唔會點轉。但係佢又左睇右睇，上睇下睇先揀到想食嘅餸。睇黎佢真係好少食。佢仲唔識死咁嗌咗個小辣，對於一個唔太常食譚仔嘅人黎講，小辣都已經唔簡單。雖然小辣對我黎講綽綽有餘，但係我都只係嗌咗5小，因為我唔想俾啲刺激感影響碗麵嘅品質。譚仔，是用來享受的。「你食到架啦，嗌小辣？」「小辣咪即係最小嘅辣囉唔係咩？」what the..佢肯定冇睇辣度分佈。到碗麵黎咗之後，當我仲好期待咁望住佢黎近辣到飛起果陣，佢竟然若無其事咁「骨」一聲吞咗落肚。「好好味呀，好耐冇食過呢種味！」「下。。唔辣咩？」「唔會啊，好好食！」「好食就得啦。」我見到碗湯都有啲汗顏。最後我地仲嗌多咗個白肉同大土匪，埋單都係百幾蚊姐，輕鬆！食完嘢之後我地都攰，所以就翻屋企啦。作為一個有風度嘅男士，我當然盡我嘅職責送咗女士翻屋企先啦。沿途我都拖實佢隻手，好好享受下呢段短短路程，靜得黎又冇乜人嘅甜蜜時光。「好鐘意個咕塾咩？係咁攬住。」我問佢，因為佢攬得仲實過拖住我咁。「超鐘意呀！係你送嘅，而且呢個咕塾咁有意義。」大概係紀念住我地第一次出街嘅載體。「個咕塾係用黎俾你掛住我果陣用嘅，我而家成個人棟喺你面前，你唔洗攬得仲實過拖住我啊？」我苦笑道。「咩呀，你呷醋啊？呵呵，有人呷個公仔醋。」「車，邊有姐。」講講下，話咁快已經去到佢屋企樓下，到果陣我地先好唔捨得咁放開對方隻手。「唔洗咁唔捨得啊？我地下次再去第二到玩。」我講。「今日好多謝你啊，我真係玩得好開心。」佢輕輕咁點頭，盡顯淑女嘅禮儀。「你咁優雅我唔慣架喎，不過我都好開心。」「你個死人..呃係喎，拎住啊。」佢喺褲袋拎咗啲錢出黎。「無謂要你請我啦，百幾蚊咁貴，一人一半啦。」「做咩啊，咪講好咗我輸咗我請。」「唔洗呃我啦，其實你高分過我嘅係咪？」「咁你都知...」「你呃我唔到嘅，我知你想氹我開心先講大話姐，其實邊個請有咩所謂姐，只要係同你食我已經好開心架啦。」「傻妹！」我摸一摸佢個頭，其實我都幾感動。「同你講個秘密啊..」佢哄個頭埋黎，又係果種香味。「啜」嘅一聲，我都未黎得切反應，就俾佢錫咗一啖。OMG！！我就黎暈啦，甜死人，果然最美麗嘅事都係夜晚發生。「拜拜死人頭！」之後佢就跑走咗，臨入大堂前都同我講咗聲再見。我一路行番屋企，就一路回味緊頭先果0.03秒之間發生嘅事，雖短暫，但深刻。再諗番起今日嘅約會，當其他同齡嘅女仔已經主力穿梭各大商場，又或者信埋啲雜誌寫嘅嘢，去埋啲九唔搭八嘅地方影相、打卡。小涼就反樸歸真，同我溜冰、行玩具街同食譚仔。其他女仔知道你有睇動漫都標籤你係條死毒撚，而佢就竟然肯同你一齊傾劇情。佢會為咗你送俾佢嘅一個咕塾而興奮成日。佢仲俾番飯錢我，所以我今日用用埋埋都唔洗200蚊。有個咁好嘅女朋友，真係夫復何求啊！！

話咁快，今日已經係結業禮，又係派成績表嘅日子。每當呢一日來臨，都要循例聽校長噏幾句…其實係幾十句先啱，然後就頒一輪獎先上得課室。其實每年都係睇住阿言上台落台再上台，不斷嘅循環其實都有啲悶。「全年進步獎，Form 5A 姚智星同學！」嘩，唔乸係啊？搞咩上進咗咁多？唔通有女？？上到課室，阿王就開始派成績表。「喂，你第幾？」個個一派完卷就開始四圍問人。「阿楓你考成點？」小霖問我。自從果晚之後，佢睇落真係放低咗咁，雖然唔知係咪真啦，不過既然佢肯同我講嘢我都無謂老老套套。「OK啊，全班第六，全級廿二，你呢？」都係靠科Econ拉一拉姐。「高你少少啦，全班第三，又係輸俾阿月。」「哈哈，佢兩個唔洗諗住追得贏啦」「好啦好啦，靜少少！」阿王大嗌。「啦，各位同學，今次成績當然有人考得好，有啲冇咁好，但係我希望你地都唔好氣餒，下年就到你地上戰場，未發力嘅真係要加油啦！」「另外另外，而家誠邀大家出席下星期小弟嘅婚禮，到時早啲到過黎影幅相啦！」..「喂，阿星你搞咩？咁勁嘅呢個學期突然？」我地喺星矢吧審問佢。「我都估唔到今次會有第四，嘻嘻，搶咗你楓哥同豪哥個位置，唔好意思～」「男仔突然發奮得一個原因架姐～」小霖喺側邊笑佢。「咩...咩姐，係呀，我係鐘意咗個女仔啊...」「woo..係邊個係邊個？」佢地七嘴八舌咁談論住呢件事。年輕就係咁，一聽到呢個鐘意果個 ，果個鐘意邊個，就會好興奮，食曬花生咁八掛一番。到入咗社會，你主動提起呢啲，人地只會覺得你無聊，叫你快啲收皮。所以我地先會咁懷緬學生時光，仿佛係一個藉口俾我地去做盡啲而加睇起上黎好戇尻嘅事。「我送你啊！」我地走果陣阿豪同小霖講。「嘩咦～」我地暗暗叫囂。「好呀！」佢又應承咗喎。「喎㗅～」這是祝福，嗯嗯。就係咁，我地三個就一齊行去巴士站...係啊，雖則我都唔太想做呢個電燈膽，但係鬼叫我又係翻屋企咩！喺個過程，表面上係我地三個傾緊偈，但實際上我只係間唔中搭兩句，主要都係佢地傾，費時阻住佢地。阿豪送到巴士站就走咗，因為架車根本翻唔到佢屋企，車廂中又淨番我同佢..「呃..啲風景又幾靚呀可。」做咩嘢啊費子楓，你喺到講乜嘢？但係我一時之間真係有啲語塞，一陣寂靜嘅氛圍籠罩住成個巴士上層。「係呀..我都好少有留意。」又係一輪嘅沉默。唉屌，真係好尷尬。「呃..你覺得阿豪點？」今次竟然係佢問我。「佢梗係好仔啦，我識咗佢咁耐都仲咁friend。係可能有時講嘢串咗啲，但係佢冇惡意嘅，志在搞下氣氛姐。佢仲好細心..」一講起阿豪，我就變得滔滔不絕，雖然係想幫佢喺小霖面前加下分。「噗哧，你好似sell貨品咁。」佢都忍唔住笑咗出黎。「話時話你做咩咁問？」「冇呀..問下之麻。」佢扮到好漫不經意。「你終於發現佢好呢。」「嗯..或者啦，咁佢又係幾細心嘅。」無論佢而加個心係點諗都好，有咁嘅答案都算係個好嘅開始。「到啦，落車啦，暑假得閒就一齊去玩下。」我同佢講。「仲掛住玩，唔洗溫書啊！話你聽我實會睇實你架！」「嘩！咁我點敢唔溫呀！」「你知就好。」分別之後，我望住個天，今日天氣好好，可能係我心情好，因為我又有番個好朋友，一個好知己。

雖然暑假開始咗，但係眾所周知中五係冇暑假放嘅，要成日翻去補課，朝八晚六呢啲生活已經好等閒。由於我同小涼都要補課，所以都唔太多時間見面。一時就佢要翻我唔洗，一時就我要翻佢唔洗。幾辛苦先等到星期六，大家都唔洗補課，先可以有半日時間見面炸。「喂，巴渣妹，聽日你想去邊呀？難得唔洗補課。」我同佢傾電話果陣問。「嗯..唔知呀，咁攰都唔係好想出街。」「唉，我都係..咁不如你上黎我屋企睇戲啦，咁咪唔洗出街又可以見到你囉。」「好呀好呀！但係..會唔會好似上次咁..」佢經過2秒開心之後就好疑慮。「怕咩姐，而家我地拍緊拖加麻！」「又係喎，哈哈，咁好啦，聽日見。」..「叮噹」、「叮噹」「開門啦呀媽！」我仲瞓緊教，所以就叫咗阿媽去開…嗯？「搵邊位？」大獲！我即刻跳落床，衝出房。只見門外嘅小涼都企到直一直，個樣好緊張咁。「我..我搵阿楓嘅..伯母你好。」尋日都只係講過下，點知咁快就撞到應一應。「呀…呢個我阿媽，呢個係小涼，哈哈哈..」始終都係需要我解圍嘅。「哦..小涼呀嘛，入黎啦，哈哈。」好彩佢冇黑面姐。「衰仔，我番工啦，小涼今晚喺到食飯啊？」「下..err..好啊！」佢先有點猶疑，後帶點興奮。「衰仔你唔好亂搞嘢啊！」嘩大佬啊，我地好純潔架！阿媽走之後我問佢：「點呀，我阿媽冇咩嘢啊可？」「佢個樣好有威嚴..佢一開門果陣都有啲驚。」「其實佢冇咩嘢架，對對下就慣，你小心我老豆就真。」「試下今晚再認識多啲囉..」佢答。「係喎，你做咩咁早黎？」「12點啦仲早，瞓到咁晏架你！」「難得放假啊嘛….電視櫃有好多碟啊，你自己揀下有咩睇啦，我去刷牙。」出到黎之後，客廳竟然冇任何電視聲，反而廚房就有煮食聲。「你去揀碟啦，我煮個麵你食。」佢講。原來大台嘅公式劇情可以咁浪漫架~~我揀咗套<2002>黎睇，呢套正嘢。「食得啦！你搵咩睇啊？」「2002...呀」佢出黎果陣我呆咗喺到，個畫面極度吸引，一副賢妻咁嘅扮相，不過聽講靚女煮嘢食都多數...好快呢個念頭已經徹底打消咗，個公仔麵彈牙到食緊魚麵咁，正到啊！之後我地就開始睇戲啦。計埋戲院果次，今次係我地第二次睇戲，唔同嘅係，我今次終於可以唔洗再葡萄阿言啦！成套戲小涼都好投入。佢見到火鬼果陣依然好似其他女仔咁合埋眼唔敢睇，睇到「交通部劉華」果到又笑到碌地咁制，見到霆鋒就死果到又會忍唔住喊。呢套係我其中一套睇好多次都唔會厭嘅戲。可能因為恐怖又有，笑位又有，浪漫又有，感動位又有。最緊要係謝霆鋒同馮德倫型啊嘛！最後大戰果到真係好睇到爆 ！聽親首Let Me Die都夠J幾日。「I will love you till the end of time With every breath of mine, I'll hold you by my side But I'll rest in peace My sweet heart would you let me die in your arms with youOnly you can stop the rain tonight Only you can change my world from black to whiteSo, I'll close my eyes and dream a little more」「睇完啦..之後睇咩啊..」佢頭先睇到喊得好犀利，之後鼻塞塞咁問。 「你想呢？」 「嗯..有冇玻璃之城啊？」 「咁鐘意睇埋啲舊戲嘅你？」 「有天濛光啊嘛，佢所有嘢我都好鐘意！」 「我唔信！我一定鐘意佢多過你鐘意佢！」我唔忿氣，我對黎明都係至死不渝的。 「唉呀，唔好拗啦，有冇姐？」 「梗係有啦！而家播。」 無可否認，呢套真係套好浪漫嘅愛情片，將對愛情無能為力果方面寫得好好，喺用黎呃眼淚嘅感情位拍得淋漓盡致。 「我希望你唔會唔記得，我地喺埋一齊嘅每一日，都係咁開心，我都係咁愛你。」許港生對韻文講。 「好浪漫啊..」小涼伏喺我膊頭講。 「林小涼，我都希望你唔會唔記得，我地喺埋一齊嘅每一日，都係咁開心，我都係咁愛你。」我照辦煮碗對住佢講一次。 「傻佬，我都係！」 「傻婆。」睇完之後我地就入咗房....唔好成日諗埋啲衰嘢啦，我開咗YouTube，我地係咁聽首「今生不再」，繼續享受套電影嘅淒美帶黎嘅浪漫感。 然後就係咁聽黎明啲歌，對我地黎講係一種共鳴感，雖然感覺好老土，但係，黎明本身點樣都唔會老土加嘛。 唔好問我講緊咩啦，黎明自己有時都唔知自己講咩。 聽聽下，小涼竟然瞓著咗。 我將佢放平番喺床，冚埋被先去打機，幾周到。 隔咗陣阿媽都番黎，今日星期六所以佢都係翻幾個鐘。 我出去睇下佢買咗咩。豈料佢就問我.. 「佢就係上次偷走個女仔啊？」我地係傾得好細聲嘅。 「下..係啊。」 「識咗人好耐？」 「幾個月囉。」我..淆青。 「咁快就拍拖？」 「唔知點解..對佢嘅感覺好似好熟悉，好似識咗好耐咁。最重要係，我鐘意佢。」 「你啲後生仔..咁小霖點呀？」 「媽呀..都話我同小霖冇嘢。」 「我唔理你啊，總之唔好掛住拍拖搞垮個DSE。」 「知道母親大人！」唔好以為佢開咗綠燈啦，都要觀察期嘅。 冇幾耐之後小涼都起咗身。 「嗯..我瞓咗好耐呀？」 「係啊..8點啦而加！」我玩佢。 「8..8點？！」佢即刻拎部電話出黎睇。 「死人頭！！又玩我！6點幾之麻而加！」佢起身想打我，我即刻衝出房。 佢跟住我跑出黎，但係一見到我阿媽就煞曬制。 「Aun..Auntie。」即刻扮番個斯斯文文嘅女仔。 「你地繼續玩啦，唔洗理我架。」佢喺側邊食曬花生。 「哈哈..Auntie今晚煮咩呀？我幫下手啊。」又幾識做喎。 果然阿媽遇到同佢講廚藝嘅人就連個仔係邊個都唔認得，佢地喺廚房傾得大聲到呢，師奶嘅channel果然都係喺廚房先較到台。  「我翻黎啦…」我個成日懶詼諧嘅老豆係時候出場。 「翻黎咪翻黎，洗唔洗咁有朝氣。」我講。 「廚房咁嘈嘅，小霖黎咗啊？」 「殊..」我瘋狂fing手擰頭。 「老嘢你唔好亂講嘢！」唔好以為我地關係唔好，只係我地嘅溝通方法..比較特別。 「食得飯..啦！」小涼捧住啲餸出黎，到我老豆嚇一嚇，之後即刻放低碟餸再同我老豆打招呼。 「世伯你好，我叫小涼。」 「呵呵，你好你好。」 「唔洗理佢，佢傻架。」我對小涼講。  我老豆換完衫出黎咁啱我都喺房出黎。 「放心，今次我識做，即刻著番件衫..女朋友黎？」 「係啊，食飯啦！」 雖然今次換咗係小涼，但係上次果種壓迫感又黎過...「你地試下啲餸啦，小涼有份整架，等你地成日話食我啲餸厭。」阿媽講。 「咁勁架咩你，識煮咁多嘢？」我都好驚嘆。 「平時有跟我媽咪學下嘅。」佢好斯文咁講，同佢平時個自信tone好唔同。 「咁你家教應該幾好喎，好少女仔會學煮嘢。」死啦死啦，講到家庭啦。 「嗯..係呀，佢地比較傳統，所以都想我學識呢啲。」Oh My God好淡定。 「食..食雞翼啦阿媽。」食下飯啦好嘛...點解搞到我仲緊張過小涼。「呵呵，你都食舊啦仔。」老豆太了解阿媽，所以暗示我都係唔好出聲。 好啦，呢場攻防戰我退出啦，由佢地相愛相殺啦屌。 「咦咁你讀咩學校啊？」 「聖喇拔教會學校。(尻作的)」 「噢，尖沙嘴果邊嘅名校黎架喎，咁你成績實好好。」 「哈哈..不過不失啦..」 「咁你就要好好幫下我個衰仔啦，佢啊..」唔洗講啦，又喺到數我。 「哦..我會架啦，我同小霖都會好好睇實佢。」 「噢，你都識小霖架？」喂大姐你地真係唔洗食飯架？ 「係啊，好熟架啦我地。」 「衰仔你執到啦，有兩個咁叻嘅女仔幫你，你唔好衰俾我睇。」為何受傷的總是我...... 「呵呵！」唔洗問啦，我老豆係出黎搞笑嘅，不過咁，最後都見到阿媽暗地咁向我舉手指公，我先鬆口氣。 送小涼番去果陣，喺一輪皎潔嘅明月底下，當然要散下步先啦...浪漫嘛。 「點呀，我阿媽佢好煩啊可。」 「唔係啊，幾好傾啊我地。」佢笑得甜絲絲咁。 「我家長你就見完啦，幾時到我見你家長先？」 「不如遲小小啦..我仲未同佢地講我拍拖...」 「咁點解唔講？」 「你覺唔覺..太快啊？」太快？進展太快？ 「我..遲啲再同你解釋啦，搵到機會我就會同佢地講。」 「好啦...」 番去果陣，我一直喺到諗，會唔會真係進展得太快？確實我地都仲係熱戀，都未算穩定。佢擔心都係正確嘅..但係佢又有咩要同我解釋？我諗唔透。 只係..呢個想唔透嘅解釋又會成為我地另一個難關。

翻到屋企之後，阿媽佢地仲喺到講緊小涼啲嘢，佢地都對佢讚譽有加。「啦，你個衰仔執到支好籌就好好珍惜啦。」老豆講。「知啦知啦。」然後我就去咗沖涼，出黎之後，「你問下人地去唔去你表姐個婚禮，介紹下俾其他親戚朋友識。」阿媽講。「得咩？臨時臨急加到位架啦？」「得架啦得架啦，再唔係咪讓你個位俾佢坐。」唔係掛…我坐咗喺床對住部電話好耐，又令我諗番起小涼問果條問題。「你覺唔覺..太快啊？」所以令我好躊躇，唔知問唔問佢好。咁啱佢又打電話黎。「喂？死人頭？」「嗯？做咩？」「冇啊，睇下你做緊咩之嘛。」「啱啱先見完炸喎，咁快又掛住我啦？」「少少啦...」難得冇口硬喎。「頭先講嘅嘢..你唔好介意喎。」佢主動提起番。「唔會啊，我明嘅！係啦，阿媽想請埋你去我表姐婚禮，你得唔得閒？」死就死啦，問下冇死嘅。「真係架？好啊好啊，幾時呀？」下，咁爽快嘅？「咁順攤？禮拜三啊。」「嗯，咁你黎接我啦到時。」「好啊。」接下來呢幾日，阿媽除咗番工都掛住幫手婚禮啲嘢，而我除咗補課就宅咗喺屋企，間唔中同阿豪佢地打下機，再唔係就同小涼傾電話。...「得未啊，老嘢！霸住個廁所咁耐！一陣遲到啊！」一朝早阿媽就開老豆拖。佢地正準備去表姐屋企睇玩新郎，我就行禮先去，費時見證阿王咁慘烈嘅時刻。去到咁上下時間，我就去小涼屋企接佢。「喂，我到啦，你落黎啦。」我到咗就打俾佢。「咪落咗囉，後面啊！」我望去後面，又係一個令人砰然心動嘅畫面。佢著咗一條香檳色嘅吊帶摺裙，加咗對白色嘅平底鞋，面上冇果種濃妝艷抹，相反只係化咗個淡妝，其實4個字講曬，天使下凡。「做咩呆咗咁啊？唔靚啊著得？」「唔...唔係啊..好..好靚添！」「你今日都好靚仔啊，都未見過你著西裝，等陣..」之後佢行埋黎幫我整理好個衫領，霎時覺得自己好幸福。「行得啦。」佢伸隻手出黎，示意我拖住，我緊係立即拖實啦，有得揀呢世都唔想放。 去到地鐵站，我地咁啱見到小霖喺到等車。「喂，小霖！」小涼見到佢就即刻嗌住佢。「咦咁啱嘅？」今日小霖都著得好靚，一條粉紅色嘅連身裙，簡簡單單卻不失典雅。「一齊啦咁，橫掂順路。」我講。「下..err..唔係咁好掛。」佢猶豫不決嘅同時，一架地鐵快速咁駛過，將小霖嘅聲音蓋過。列車開門之後，一個熟悉嘅面孔出現喺我地面前。「哦....原來係咁~~~」我同小涼都邵音音陰陰笑咁講。只見小霖塊面已經紅過紅蘋果。「喂，咁啱呀，一齊啦咁！」我對住阿豪講。冇錯，黎接小霖嘅就係阿豪。上到車之後，佢地2個女仔，我地2兄弟，各有各傾。「喂，兄弟，得米都唔出聲？」我笑佢。「唔好亂講啊，我見順路先約埋佢炸！」佢好尷尬咁講。「你先得米啦！」佢補充，講緊我同小涼。話說我都未同佢地講，啱曬啦，今日可以公開埋。「係啊..一齊咗冇耐。總之你有你努力，我又有我精彩，搵日兩pair人出黎玩下幾過癮！」另一邊...「咦，你同阿豪進展好似唔錯喎。」小涼對住小霖講。「唔係啦..仲係認識緊炸..」「識下識下就有感覺架啦，嘻嘻。」「唔好亂講啦..順其自然就好。」就係咁傾下傾下就到咗婚禮現場。「喂，廢紙阿豪呢邊！」阿星見到我地就嗌。 「Wowwwwwww，廢子楓帶埋女朋友黎！！」個個見到都起曬哄，搞到小涼怕曬醜咁企喺我後面。 「執到啦你，女朋友咁靚。」個雞蟲揚又喺到講。 「天理何在！阿楓都執到個荀盤！」阿堅都附和，有必要...咁誇張咩。 「咦，小涼，你都黎埋啊？」阿月同阿言唔知喺邊到竄出黎。今日佢地一個黑一個白，組成黑白雙煞，肯定殺死唔少女啦！ 「呃..係呀！阿月阿言！」小涼見到啲熟人先放鬆啲。 阿月行埋黎靜靜雞問我：「一齊咗啦？」 我點下頭，佢了解咗之後就同小涼講：「啊哈哈哈，放鬆啲啦，唔洗理班友，佢地傻傻地。」 佢咁講完小涼先冇咁緊張。 「咦，小涼小霖你地都黎咗啊？招呼唔到啊。」阿媽阿爸走過黎講。 「世伯、伯母/Uncle、Auntie」佢地都打聲招呼。 之後我地就去見阿王同表姐佢地，小涼就同我阿媽傾計。人生最靚果日一定係結婚，果然冇錯，因為伴隨住外表嘅仲有一份喜悅同埋自信。 「郭sir，郭太！！」班友仔好識do咁嗌佢地。 「喂喂喂，黎齊啦！」阿王好開心咁講。 佢地都已經當咗阿王係阿哥咁，所以個個都好興奮。我地影咗幾幅相，好似又影多次班相，什至係家庭相咁。 影完之後，我先帶小涼去見佢地。 「嘩，勁喎表弟，個女朋友咁靚。」 「哈哈，表姐你唔好笑我啦，今日你至靚啦。」小涼講。 然後我地又影多咗張相，不過今次係以表弟嘅身份。 隔多陣我地就去咗觀禮，個典禮都不外乎果啲煽情嘅講詞，肯定喊死唔少人，喊得最勁當然係表姐。 之後我地就去咗酒店，除咗阿言佢地幾個之外，其他同學都已經走咗。 去到酒店等入席果陣其實都冇咩嘢做，無無聊聊咁。我同佢地就喺到鋤下D，又打下麻雀咁。小霖同小涼就去周圍影相。 之後我都叫阿月幫我同小涼影幅相，我地喺條長樓梯攬住咁影，好似喺到預影結婚相咁。 「嘩，襯到呢..」阿言喺到笑我地。 「哼，今日阿晴唔喺到仲唔到你葡萄下我！」我講。 「阿豪同小霖都影張啊。」阿月講。 「下..唔好啦。」佢地都扭扭捏捏咁，我同小涼推佢地上去佢地先影。 佢地企到硬一硬，好似影證件相咁，好好笑。 「拍埋啲啦阿豪，我驚你唔影你後悔啊。」佢卒之鼓起勇氣搭住小霖膊頭。 經過漫長等待先開席，之後嘅嘢其實都一式一樣。我地都係影下相，食下嘢，睇下影片就完咗。 散席之後阿爸車埋小霖同小涼，沿途都係阿媽同果2個女仔傾計，我就專心聽下歌，睇下風景。 不過，我同小涼隻手就仍然拖得實一實，打風都打唔甩。

呢個暑假，係我人生最有意義嘅暑假，小涼陪我去咗好多我想去或者我未去過嘅地方。喺唔同地方留下咗好多足跡，好多回憶。 但係美好嘅回憶總係好短暫…唔係我地感情生變，只係好快已經到咗開學..最後的開學日。 中六，有好多令自己難離難捨嘅「最後一次」，曾經嘅山盟海誓，話會經常再聚，到後來都會灰飛煙滅。 所以其實要享受嘅最好就當下盡情享受。 「嘩，大新聞，竟然有新插班生！」阿豪講。 「你冇收錯風啊？呢啲時候學校點會收插班生？」 「冇收錯風啊，聽講係個超級學霸，而且仲好有錢。」 「即係寧願洗好多錢同冒住趕唔上課程嘅風險都要過黎讀？！」阿星問。 「屌，都話好有錢，應該唔志在啦，況且點會趕唔上課程姐，都教曬啦啲嘢。」 吓，咁吊詭？！更匪夷所思嘅係，點解阿豪會知道咁多嘢？ 算，呢啲唔重要，最重要係咩人要呢個時候先轉過黎咁搞笑。 「男定女黎架？」 「咁我就唔知啦！」 「Good Morning Class ！」阿王行入黎講。 「相信大家都收到啲風，我地班今年會多個插班生架啦。啦，得番半年時間，希望你地可以好好同新同學相處啦。」 「阿sir，點解會而加先有插班生嘅？」 「真實原因就當然唔可以透露啦，不過校長認為佢係我地學校狀元嘅希望，所以特別破例錄取。」荒唔係個有錢老豆捐好多錢俾學校咩，真係腐敗。 「藍同學，你入黎啦！」 全班都全神貫注，期待緊入黎嘅會係咩人。 「踏、踏、踏」入黎了… 「大家好，我叫藍靜。」係個女仔，仲要幾好樣喎，係把聲..高音咗少少。 「嘻嘻，蕭皓月，我搵到你啦！」新同學望住阿月大嗌。 納尼？！ 「噢~~woww~」成班都起曬哄，但只見阿月低曬頭咁，好似唔想面對個女仔。 阿王都一時唔知點應對，就打圓場話：「啊..藍同學，你就坐喺張子妮同學隔離啦好嘛？」 「阿sir，我可唔可以坐喺蕭同學隔離？」 「下..err..阿月你意思點？」阿王問。 「我..」 阿月都未講完，阿王就插嘴：「見你咁渴求嘅眼神就知你冇問題啦。」 嘩操，姓屈架你，我都戥阿月慘，我地都對住佢劃咗個十字聖號。 不過都難怪阿王嘅，佢唔應承嘅話恐怕手尾好長，不過..江湖從此多事了。 今日開學日都係處理下啲無聊嘢，班會果啲一切照舊，其實得閒嘅時間比較多。 最重要係，小息頓時變得風起雲湧，差唔多半間學校嘅人都沖咗黎我地班。 「嘩嘩嘩，新黎個插班生好靚啊！」呢句說話係我成日聽得最多嘅說話。 個個男仔 狗公都要黎湊下熱鬧。 另一邊廂，好多女仔都對住插班生磨牙擦掌，準備討伐佢咁。當然啦，阿月喺學校咁受歡迎，個插班生一黎到就點名要痴住阿月，梗係令好多人妒火中燒。 一開學就搞啲咁激嘅嘢，我只想安安靜靜讀個書炸！ 成個班主任課淨係見到個插班生係咁煩住阿月問東問西，阿月都就黎癲咁滯。 到咗放學，我地都對呢件事好好奇，所以約咗喺星矢吧等，不過當然要阿月撇得甩條女先啦。 「月月，你去邊啊？我又去！」插班生仍然纏住阿月。 「你走啦，唔好再跟住我啦！」從來冇見過阿月咁無能為力嘅樣。 「唔好啦，人地想跟埋你嘛！」嘩屌，聽到都打冷震。 「頂..你一係番屋企等我啦！」吓..番埋屋企..嘩.. 「咁你早啲番啦嘻。」...「條女咩來頭啊？」去到星矢吧我地劈頭就問。 「唉..我本身咩料啊？」佢問番我地。 「有錢仔囉。」阿星講。 「條女係點入黎啊？」 「佢考入黎同埋屋企人洗好多..錢..」 「哦！條女都係有錢女，仲要係你地嘅世交！」阿豪講。 「唔止..仲係一場政治婚姻。」唔係咁老土啊？！ 「呢個年代仲有呢啲架咩？」我問。 「即係我唔係想奚落你地，但係我地呢啲背景嘅，你知幾多啊？好黑暗架。」 「不過阿月咁靚仔，就算唔係政治婚姻，我係條女都狗衝埋黎啦！哈哈！」阿星講。 「屌你。」阿月講。 「個女仔都幾靚女啊，你唔鐘意咩？」阿言問。 「佢好煩架...呢個暑假佢仲搬咗黎住，係我地阿爸安排嘅，我已經要晚晚對住佢，而家連..唉屌。」 「可能慢慢你搵到感覺呢。」正在努力緊嘅阿豪感同身受咁講咗呢句嘢。 「唔會囉。」 「會唔會都好啦，總之肯定有排煩。」我講。

開咗學之後，就代表距離DSE嘅日子越來越近，所以我同小涼、小霖都重返自修室，一切開始嘅地方。 其實只係兩個月冇去，但你已經有種重遊故地嘅感覺，而黎近呢半年我地又會喺到征戰好多個晚上。 「嗯~好耐冇黎啦，個感覺好熟悉啊！」小涼一入到黎就講。 「有幾耐啊，咪最多兩個月。」我講。 「兩個月已經好耐架啦！可以改變好多嘢！」佢唔服氣咁講。 「咁又係嘅，至少我地都關係都唔同咗囉可？」 「哼，我唔想應你喎死人頭！」又喺到鬥氣，不過同佢一齊最開心就係呢啲時刻。 「喂喂喂，你地當我死架，又喺到鬥花槍！」小霖都冇我地收。 「你都有機會嘅，嘻嘻。」我講。 「咪係，有支好籌喺你面前啊！」小涼一個神助攻！ 「溫書啦溫書啦，唉。」小霖好怕羞，哈哈。 溫溫下，唔知突然我諗起阿月，唔知佢而家點。 「唔知阿月而家點呢？」諗諗下唔知點解講埋出黎。 「可能喺屋企受緊苦，哈哈。」小霖都笑咗出黎。 「阿月做咩啊？」小涼未知咩事，所以問。 之後我地就講咗插班生件事俾佢聽。 「吓，咁搞笑？中六都仲有插班？」 「所以靠父幹係幾咁重要呢。」 「希望佢地可以好好相處啦..哈哈哈哈。」小涼講完都忍唔住笑。 呢次好似係我地第一次可以咁開懷，咁輕鬆咁一齊溫書，我相信日後都可以。 而第二朝番到學校.. 「阿月阿月，快啲話我聽點解啦！」番到去冇耐，已經見到插班生吊住正在入課室嘅阿月尾又煩住佢，雖然係煩咗啲，但係見到阿月個樣真係好好笑！ 「我叫你靜靜地諗下先，唔好煩住我啦，我去廁所。」 我地都跟埋佢去廁所，問下佢咩事，順便笑尻下佢。 「哈哈哈..你又講咗…啲咩搞到佢..又煩住你？」一去到廁所阿星已經忍唔住笑咗出黎。 「原本我諗住問佢條問題，等佢慢慢諗唔會煩住我，點知..屌！」 「你問佢咩？」 「我問佢1+1幾時等如4之麻..」 「哈哈哈哈哈..呢啲乜嘢白痴問題黎！」我地幾個都笑到碌落地咁制。 「兄弟，你都係死咗條心去啦..哈哈哈..佢一定會煩死你架啦！」我一邊笑一邊講。 「妖，兄弟，我不如搵棵菜做兄弟！」阿月講。 「唔係你想點..你唔推個婚約？」阿星問。 「有得揀我都想，我老豆點會制。」 「咁如果係佢主動取消呢？」阿言講。 「噢..？」 番到去之後，阿靜就衝過黎講：「阿月！我諗到啦！！寫曬1+1出黎咪變個王字，王字有4劃！」 「哈哈哈哈哈哈！」我地再一次笑到崩潰，學霸同學霸之間就係咁溝通架啦？ 「藍靜小姐，好嘢好嘢！」阿星走埋去拍一拍佢膊頭，我地有樣學樣。 「下..？唔啱咩？」 阿月即刻暈死當場。 而到咗小息，我地班再度變得人山人海，又係分曬男女兩派，佢地各自為阿靜同阿月組成親衛隊。 「藍靜，你接受我啦！我好鐘意你啊！」只係一個禮拜姐..有冇咁兒戲。 「阿月！唔好受個妖精誘惑啊！」阿月啲FANS都採取行動。 「你地死咗條心啦！我淨係會同月月一齊！你地全部走啊！」阿靜捉實阿月手臂。 呢個藍靜又都幾把炮，一句說話就鬧曬兩班人。 「妖。」阿月一嘢fing開佢。 從此我地班就成為世界大戰嘅地方，作為兄弟嘅..我地都愛莫能助。禮拜六嘅朝早，原本係唔存在嘅..我指我係會瞓過咗。 點知黎明無情嘅聲音喺空氣中劃過，將我從夢中拉回到現實。 「隨時愛相見 便見面 未怕疏遠了十萬年..」 「喂…..邊個..啊」睡眼惺忪嘅我接過咗電話。 「死人頭，仲唔起身！」 「冇呢個人啊..打錯啊..」 「費子楓！！！」 「係…係！」WTF，就黎耳膜都穿。 「作死啊？去溫書啦仲瞓！」 「難得放假咁早...瞓多陣啦小涼大人。」 「又係你尋晚叫我剷醒你嘅，快啲啦，一陣晏咗又冇位啦。」又好似真係我叫，大家唔好怪小涼,哈哈。 「係係係..咁我一陣去你樓下等啦..」 「好啦..你唔好又瞓番喎..」突然把聲又咁溫柔，真係難捉摸。.. 「今晚一齊食嘢啊，屋企冇煮飯。」小涼行緊去自修室果陣同我講。 「好啊，食咩？」 「到果陣先算啦。」 「咁等我話定俾阿媽聽。」 行到入自修室果陣，我地見到個又有趣，又期待已久嘅畫面... 小霖竟然喺到摸阿豪個頭！ 小霖竟然喺到摸阿豪個頭！  小霖竟然喺到摸阿豪個頭！ 咁突破性嘅發展好重要，所以要講三次。 「喲，肥佬，黎我球場玩都唔同我講聲，你好啊你。」我地行埋去，邊行邊竊笑。 佢地即刻扮到冇嘢，坐到直一直。 「咩..咩..咩啊，我有嘢唔識，咪...咪..咪叫小霖教我。」 「哦...有.有..有嘢唔識..哈哈哈。」我同小涼扮明白咁講。 「你地洗唔洗咁夾啊..」佢笑番我地轉頭。 「你羨慕嘅自己培養下。」我駁番佢。 「你地唔好亂講啦..」小霖又開始怕醜。 之後我地四個就開始溫書，呢種感覺幾好，有班朋友喺自己身邊溫，大家唔嘈住大家，默默地互相鼓勵，間唔中溫到攰就傾幾句計，溫都溫得特別入腦，而且時間都過得特別快。 「呃！不如我地搵一年嘅MC一齊做，睇下邊個做得啱最多啦！」小涼突然講，不過都係個好提議。 「你真係玩我姐..」我講。 「哼，阿楓實輸緊。」啦大家，溝女還溝女，呢隻肥嘢嘅本性冇因此而消失，佢依然好鐘意串我。 不過佢燃起咗我鬥志，睇住黎啦肥佬！ 如是者，喺呢個幾鐘入面，我地就埋頭喺自己嘅領域計數，呢種良性競爭我喜歡。 「好！夠鐘！」 「唉屌！仲爭2題。」...你地實以為係我講呢，哼。 「剛剛好。」我緩緩講出呢幾個字，嚇得阿豪呢。 最後一齊對答案，54題入面，小霖最勁，啱咗47題，小涼都唔差，有45題。 「唉呀..爭少少。」小涼講。 「唔係啊，你都好勁架啦。」小霖永遠都係咁謙虛。 「點呀廢紙哥，實炒到PK啦。」阿豪又黎挑釁我。 「你顧掂你自己先啦！40題啊！」 「什麼？！？！竟然同我一樣？」佢難以置信...不過我都係。 「哼，唔係你估啊死肥佬。」 「嘩，阿楓你進步得好快啊。」小涼講。 都係嘅，短短幾個月，我由一個數學白痴，慢慢搵番做數嘅信心，都係因為小霖同小涼嘅支持。冇咗佢地，我諗我數學U硬。 「費時俾啲人睇唔起啊嘛。」我睥住阿豪，當然冇咩惡意。 「算，下次實砌低你。」佢不甘示弱。 「哈哈哈。」小霖突然喺到笑。 「你兩條友十幾歲人仲喺到鬥氣，無唔無聊啲。」 「呢個係面子問題！」我同阿豪同時吶喊。 「殊.....」fuck，呢次真係冇曬面子。

「夠鐘啦！收卷！」阿王講。呢一刻我地又做緊份mock卷，自從開學之後，除咗教書之外，我地上堂就不斷操卷，務求盡快熟悉考DSE嘅節奏。 「我會放學前班主任堂就俾番份卷你地，而家你地可以放小息。」 CE嘅MC卷我都尚且handle到，但係轉咗DSE模式之後令到我有啲吃力。 「好難啊？」小霖見我做完之後個樣咁不安就問。 「嗯..嗯，好多題型都唔太見過咁。」 「試下睇番本筆記啊，唔明再問我地。」係喎..今晚即刻睇下先。 「好啊好啊！」 「阿月阿月，你識唔識做啊？」阿靜問。 「唔太難啦，不過做得慢咗啲。」阿月依然好冷淡咁講，之後佢就起身走。 「去邊啊..我又去！」 「我去買嘢食啊！」 「我又去我又去！」阿月冇理佢，但係佢都好似烏蠅咁螻住阿月。 「唉，真係冇佢地收。」我講。 去到放學，阿王真係可以改好曬啲卷。 「死啦，一定會肥！」阿豪暗暗咁講。 「唔怕啦，錯咗咪好，向啲錯處改善啊嘛。」我安慰番佢轉頭，其實我係同時同自己講。 阿王派番啲卷黎之後，我好似甩牌咁甩個分出黎….24/45 ，都只係啱啱合格麼。 「藍靜，黎爵言，係今次最高分，我冇時間同你地逐題解啦，唔明你地就出黎問我啦，再唔係問佢地兩個都得。」阿王臨走之前講。 「嘩！原來阿靜你咁勁架！」我地班啲人圍住阿靜讚佢。 「梗係啦，唔係點配得起阿月。」佢好自豪咁講。..「你地都係照舊架啦！」娜姐問我地。 「妹妹你呢？」佢問埋阿靜…我地撇唔甩佢，唯有俾佢跟埋黎。 「我跟阿月食啦，哈哈！」佢又借啲意抽阿月水。 「妖！」阿月又再度fing 開佢。 「你好阿靜，都未正式同你打招呼，我叫阿晴！」阿晴好有禮貌咁講，既大方又得體。 「你好啊，我係阿月未婚妻！」 「下..」阿晴好茫然咁。 「我遲啲先同你解釋..」阿言喺佢耳邊講。 「係啦阿靜，你黎我地班慣唔慣啊？」小霖問。 「慣啊慣啊，你地都好好人啊，好過我以前果間學校啲人，全部都攻心計咁。」名校出身梗係多是非。 「而且仲有阿月添！」一講起阿月佢就一臉甜絲絲。 「哈..哈..」阿月好唔情願咁假笑兩聲。 「唉，你地就好啦，個個都一雙一對，可憐我啊！」阿星抱怨住講。 「你果個點啊咁？」阿豪問。 「有啲kick住啊..唔係好知佢想點咁。」大概呢個階段人人都試過，會因為對方嘅行為而作出無限猜測同幻想，而令到自己食唔安，坐唔落。 「俾啲恆心啦！」我講。作為兄弟嘅，只可以作出鼓勵。 「呃，我地要走啦，司機到咗。」阿靜諗住拉埋阿月走。 「你走先啦，我坐多陣。」 「下，你自己番去啊？」 「我自有辦法啦！」阿月講。 「哦.咁好啦..」只見阿靜有啲失落，之後就拎埋書包走。 「好高興認識你啊，阿晴。」佢走之前微微鞠躬。 「我都係啊。」阿晴答番佢。 佢走咗之後我地先講阿月同阿靜嘅關係俾阿晴聽。 「其實呢個阿靜都冇你地講得咁恐怖姐。」阿晴聽完之後講。 「佢成個吊..吊..吊訛鬼咁架。」阿月提起都好似睇緊咒怨咁。 「有個咁靚嘅女仔吊住你執到啦。」阿豪講。 「你好羨慕啊？」小霖微笑住咁問佢。 「唔..唔..係，咳咳。」佢即刻熬曬底咁。咦咦咦，爭少少炸阿豪！加油啊！ 「咁你係咪想撇甩佢啊？」阿言問。...當我地行出商場之後，我地先見到阿靜架車仲喺出面等緊。 「阿月阿月！上車啦，專登等埋你架！」 「你仲未走？」阿月問。 「你知你屋企番去幾煩架啦，橫掂都係同一條路咪等埋你囉。」阿靜仲係笑住咁講。 佢地走咗之後，我地問阿言：「我地咁做..真係冇問題啊？好hurt喎咁樣。」 「唔咁樣做..阿月唔會知道自己嘅心意。」阿言講。 之後阿言就打咗個電話俾子妮..我地班嘅女同學。 第二朝.. 「好啦，我唔會再纏住你啊蕭皓月！！」事情番番去10分鐘之前..「喂喂喂，佢去咗廁所，standbystandby。」阿豪講。「企喺呢個位講啱啦可？」阿月同子妮企咗喺門口隔離嘅座位。「記住大聲少少又自然啲。」阿月對住子妮講。「喂..佢番黎啦。」阿豪喺門口見到。「阿月啊，你真係同阿靜一齊緊架？」子妮問。「梗係唔係啦，係我老豆逼我同佢一齊之麻，我唔鐘意佢架。」「但係佢又成日痴住你..」「我最憎人成日痴住曬嘅，佢好煩囉其實。」「個人又野蠻又霸道，鬼唔望佢可以喺我面對消失...」「我真係咁乞人憎咩？」阿靜把聲從後響起。「我真係咁唔值得你鐘意咩？」「我真係咁阻住你咩？」「好啦，既然我咁討你厭，我以後都唔會阻住你....」「我唔會再纏住你啊蕭皓月！！」結果我一番到學校，阿靜就大嗌咗一句，然後就衝咗出班房。..「弊...玩大咗！」阿月講。「其實..咁樣..佢真係會好hurt。」子妮講。「咁你又..幫佢？」阿星問。「阿言講到唔幫佢都唔得咁，我先幫炸。」「咁而加點？」阿月問。「睇你自己想點囉！」阿言講。呢個時候，小霖都陪阿靜番番班房，同之前嘅活躍相比，呢一刻嘅阿靜就好似一個漏曬氣嘅氣球，變得沉寂，變得軟弱，眼神空洞，班房唔再有佢嘅歡笑聲，都頓時變得死寂。「Hi..everybody！」阿王好雀躍咁入黎。大哥你黎攞景定贈慶？好彩佢都發覺氣氛有啲唔妥，即刻補獲：「um..冇事啊嘛？大家..咁靜嘅？」「冇事啊郭sir，你可以繼續處理班務。」阿言講，佢出到聲就算有事都唔需要追問。「噢..咁好啦。」成個班主任節，氣氛都有別過往吵吵鬧鬧，變得異常凝重，周邊環境都被寧靜吞噬，變得好局促咁。而阿月同阿靜.. 成朝佢地都冇講過一句說話，阿月雖然偷得一刻嘅寧靜，但係呢個結果又係咪佢想嘅呢？希望佢唔會做啲會後悔嘅嘢。 「我會同我爹哋講取消我地嘅婚約架啦。」阿靜走之前淡淡講咗句，亦係佢全日唯一一句同阿月講嘅嘢。 小霖同阿晴都追住阿靜，我地幾個就留咗喺班房。 「你就正啦，以後冇人煩你啦。」阿星講，諗住咁樣黎試下佢。 阿月冇講嘢，只係喺到冷笑，我地無法知道佢係真笑定扮笑。 「估唔到我地幾個傷女都有番一手。」我講，呢句係真心嘅。 阿晴、小霖、小涼，甚至而家阿靜，都俾我地傷害過。 「你唔後悔就得啦。」阿言走之前留低咗呢句說話，我同阿星阿豪都隨之走人，留番阿月一個喺到冷靜下。 ...「下..？好hurt喎咁，你地咁衰架。」小涼聽完之後就罵我。 「激將法你識咩。」我講。 「你地唔好成日將理智放入感情入面啦，成日都加入計算，搞衰曬啲嘢！」佢講講下又好似有啲道理。 「點算啊，佢地會唔會唔和好架？放學果陣佢喊得好勁啊。」小霖好擔心。 「唔會掛，阿言唔會撻Q嘅。」 「你仲好講，上次搞到穫粥咁。」小霖講。佢可以當笑咁講，可能佢真係已經放低咗。 「我睇下又搞衰咗之後你地點收科。」小涼講。 「唔會啦，小涼大人。」 講就咁講，其實我都怕怕地。又係另一日嘅開始，我同小涼一齊行去巴士站。自從開咗學，呢個就成為我地每日必會做嘅步驟。 你可以話我地痴纏，但我地可以見面嘅時間其實已經唔多，呢短短嘅相聚已經成為我最大嘅樂趣。 「做咩啊？唔夠瞓啊？」小涼問我，佢見我打曬喊露咁。 「係啊，尋晚溫數溫到好夜。」 「咁你今朝瞓多陣好過啦，仲同我食早餐。」 「見你仲重要過瞓教啦，哈哈，最多一陣上車再瞓。」 「口甜舌滑！小心過站啊一陣。」 「唔會嘅，我預番車程set番alarm應該OK啦。」 「車到啦，今晚見啦。」小涼講。 平平淡淡嘅對話，更顯我地關係嘅穩定，我地之間好似已經無需特別嘅話去鞏固我地嘅橋樑，咁當然，間唔中嘅一句半句甜蜜說話都係需要嘅。 但係將來面對嘅嘢，都唔知會將我地嘅信任擊破定係幫助我地。...「點啊，仲未好番啊佢地？」我一番到去就問小霖。 「邊有咁快啊，佢地仲係不瞅不睬咁。」 「等多陣啦..睇阿月個樣應該唔忍得幾耐，應該好快認錯。」 「可能啦..阿靜尋日都唔似想咁絕。」 接下來呢幾日，我都不斷問同一個問題。 「好番未啊佢地？」 「好番未啊佢地？」 「好番未啊佢地？」問到小霖都覺得我煩， 喺星矢吧入面，我不厭其煩咁再問阿月一次：「好番未啊你地？」 「我..都唔知啊，原本以為我會好開心，點知由頭到尾都冇一啲開心嘅感覺，更多嘅係內疚同唔慣。」 「今晚佢就會搬走，我諗都已經冇彎轉。」 雖然阿月講嘅時候苦瓜乾咁嘅面口，但係我地幾個就暗爽中。 好彩我地冇預計錯，佢真係鐘意咗阿靜。 「咁你仲唔去留住佢？」阿星問。 「但係上次我令到佢咁傷心..」 「你唔怕後悔咩？」我問。 「我..」 「娜姐！呢到有個白痴啊，過黎屌醒佢啦！」我大嗌，佢仲婆媽過我原來。 「你快啲去追番佢啦！佢都唔嬲你！」小霖突然大嗌。 阿月呢個時候先好似如夢初醒獸咁如夢初醒，即刻打俾司機要車，但係突然諗起司機已經車咗阿靜番屋企，所以喪跑咗出去。 希望佢搞得掂啦...

「Woww，睇黎冇事啦喎..」第二朝我地就見到佢地一齊番學，今次竟然係阿月喺阿靜後面。 「邊個話啊，我未原諒佢架！睇下佢表現點啦。」阿靜講。果個講嘢高八度嘅阿靜番番黎，個班房都即刻有番曬生氣。 「神童言，一切都喺你掌握中啦..」我暗地同阿言講。 「人嘅感情幾複雜都有個譜嘅。」阿言輕輕一句已經盡顯佢嘅智慧。 班主任堂果陣，阿言就宣佈：「又係旅行嘅大日子啦，今年你地想去邊呢？」 「今年旅行係星期六，肯定好多地方都好多人啦...」阿星呻。 「去下白泥！」子妮冇啦啦嗌，呢個建議唔錯。 「有冇人反對？」阿言問。 班呢樣嘢好奇妙，問佢地意見就冇意見，唔問佢地又話唔尊重佢地。難得有人俾意見，佢地都冇咩所謂。 阿言係呢級吸引力咁大，經過佢同其他班「磋商」，佢地都同意去下白泥。 「表姐夫~唔知帶多個人去得唔得呢？」有啲時候都係要低下頭嘅。 「衰仔有嘢就識嗌表姐夫，啦，原則上就唔俾嘅。」灰咗灰添。 「但係果到有其他遊客我控制唔到架喎。」YES！..「小涼，我地學校就黎旅行，果日係星期六，你一唔一齊啊？」小霖喺自修室問佢。佢仲緊張過我咁。 「下..放假緊係要溫書啦。」 「吓..唔去啊？」我有啲失望。 「不過如果有人求下我可以考慮下嘅...」點解啲人講嘢都咁鐘意轉彎抹角。 「去啦..小涼大人..你唔去我好柒架啦~我當住全班問可唔可以俾你去架~」 「下？真係架？」佢問小霖。 「嗯嗯，佢仲比全班笑添。」 「好啦，咁既然有個傻佬咁戇居我就去啦，哈哈。」 自從佢應承咗去，我就每日都喺到期待緊，等咗咁耐，終於都到啦！ 費子楓最後的旅行日，正式開始！「嘩，今日天氣勁正啊！」阿豪一去到就講。 經過長途跋涉，終於都到咗下白泥。靚就幾靚架..不過我諗我冇咩事都唔會黎，真係遠到呢… 「終於可以黎見識下啦，聽講個日落好靚架！」小涼好似好興奮。 「一陣同你去泥灘睇下啦。」 「我地而家去拎番啲燒烤爐先啦。」主席阿言講。 全級百幾人一齊去拎爐都幾浩蕩，個個都你有你傾，佢有佢傾。雖然係嘈咗啲，交集埋一齊就好似一首青春嘅交響曲。 我地8個人一個爐，又全能嘅阿言喺到，透爐自然唔成問題。 「月月我要食雞翼！」阿靜講。 「咁快食雞翼..？我燒緊腸喎..」 「我幫你燒腸，你燒雞翼！」 呢2個人真係.. 「啦，死人頭，食魚蛋啊。」都係我嘅小涼好啲！ 「嗯~好食到震，你又試下塊札肉呃。」 「阿晴你熱唔熱，幫你潑涼啊。」阿言竟然都會做呢啲嘢。 「舒服舒服，我又幫你潑下啦。」 「喂大佬啊，玩恩愛番屋企啦。」阿豪講。 「唔抵得啊？」我窒佢。 「小霖你燒俾佢啦，人地葡萄啊。」 「理得佢啊，肚餓自己燒，哈哈。」搞到阿豪相當冇癮。 「你地睇下阿星，佢喺果邊硬曬呔咁。」佢去咗隔離組，因為呢到夠曬人。 「會唔會因為佢女神喺果到？」係喎，我地淨係聽過佢有鐘意人，但係從來冇聽過係邊個。 「似啦似啦，我地留意下係邊個先..」 嘻嘻哈哈咁，就燒咗陣嘢食，我地一路燒就一路用個喇叭聽歌，聽到興起仲唱埋出黎，十分之過癮啊！ 然後我地就去周圍同人影下相，最後一次學校旅行，喺咁靚嘅環境底下，梗係要影番夠本。 「巴渣妹，我地自拍啊！」 「好啊。」我地頭貼住頭，咧住嘴笑，喺溫暖嘅太陽底下，我地嘅笑容都變得和煦。 「好靚啊張相..」佢望住張相眼都唔眨。 「等我po下 ig先！」佢講，佢第一次po我地嘅合照.. 「喂，廢紙！我地一齊影相啊！」阿星叫。 「一、二、三、笑 ！」揸機嘅子妮嗌。 相入面嘅我地笑容都係最真摯、最誠懇。幾時都係呢幾兄弟最好，有咩事都一齊面對，一齊承擔。好彩有佢地先令我中學生涯冇咁枯燥。 我唔知畢業之後可以再眾埋一齊嘅機會有幾多，但至少活在當下，如果第時我地唔可以成日聚埋，都有呢啲回憶陪住。 玩到咁上下，突然唔見咗小涼，於是我就打俾佢，睇下佢係邊。 「做咩落咗黎個灘都唔同我講聲。」搵到佢之後我就問。 「我見你地玩得咁開心費事阻住你地啊嘛。」 「呢到風景真係好靚啊！」佢之後講。 「係啊..望到都唔想走。」 「因為陪你睇果個係我啊嘛。」講完佢就挨咗落我膊頭，好浪漫。 「咦，係阿豪同小霖喎 ！」小涼周圍望下之後見到佢地。「唔好阻住佢地啦。」我講，其實係我想繼續同小涼獨處。 「如果有一日喺你隔離果個唔再係我咁點？」佢問我，點解佢咁問嘅？ 「點解咁問？」 「冇啊，問下之麻，唔洗理我。」 「你放心啦，瞓喺我費子楓隔離嘅只會係你林小涼一個。」 「你個死人頭，講呢啲。」佢索一索個鼻，好似好感動咁。 「你睇下！開始日落啦！」等咗咁耐終於見到個夕陽，啲人真係冇講錯，個夕陽真係好鬼靚。 「嘩...我第一次睇日落架炸..」小涼係咁影相，唔想錯過每一個時刻。 我都乘機喺佢唔為意影咗佢張側面，佢入曬神個樣真係好charm，好迷人，令到我都唔想錯過同佢一齊嘅每一分每一秒。 「噢...日落完lu..」佢有啲可惜咁講。 「唔緊要啦，下次再睇過囉，番去啦，就黎集合。」 「嗯...」 番到去之後，佢地已經執好曬嘢準備走。 「嘩你地兩個捨得番啦？」阿王講。 「係啊..睇日落啊麻，真係好靚，你下次同表姐黎睇下啦。」我講。 「都好啊...」佢好沉醉咁FF中。 「唏，唔講呢啲嘢住，我地走啦。」 走果陣，我拖住小涼，好唔捨得咁回頭望多眼。 「到你唔捨得啊？」佢問我。 「我地下次再黎多次啦。」我點一點頭，就繼續行。 回過頭之後，就代表今次嘅旅行終於完結。 回程途中，小涼都已經攰到瞓著咗，佢一樣挨住我黎瞓，唔知點解我仿佛感受到佢起伏不定嘅心跳聲，亦都感受到佢手心嘅溫度..好凍、好孤獨。 係因為我俾佢安全感唔夠？ 我一路望住風景，聽住首「夏雪」【你給的愛帶著溫度 尤其擁抱時最清楚心跳傳來的起伏 像一顆跳動的暖爐手放進口袋的溫度 融化了走過的路途冰天雪地的國度 能抱著你就很滿足誰都知道氣候會變 更別說諾言你的冬衣還留在我窗前】 聽聽下，突然有啲唔係幾好嘅預感。

「拜拜啦，學校見啦！」 出番市區之後，我地就再轉地鐵，而阿月同阿靜就有司機車佢地番去。唉，有錢真好。 「今次玩完都唔知幾時再有得出黎玩。」子妮講。 「溫..溫下書啦，仲咁貪玩！」阿星話佢。 「咁真係有排都冇得一大班人一齊嘛。」 都係嘅，應該有排都唔可以成班人去玩到癲曬咁。 「考完試再約啦！實有機會嘅。」阿晴講。 到站之後，我同小涼、小霖一齊行。 「你地唔洗送我啦，拍下拖啦你地。」去到街口小霖講。「得唔得啊？」我問佢。 「得啦，唔係好夜姐。」 「咁你自己小心啲啦！」小涼講。 「點啊，今日好唔好玩啊？」我送小涼番屋企果陣問佢。 「好好玩啊！估唔到你最後一次畢業旅行我可以參與。」 「唔止架，我想..」 「想咩啊？」佢眼仔碌碌，好精靈咁望住我問。 「我想以後每個階段都有你陪住我囉。」 「咁口花架你！唔睬你！」雖然佢咁講，但係佢嘅笑容已經出賣咗佢。 「我係真心架！」咁浪漫嘅時候..唔知點解覺得自己扮緊柳飄飄。 不過我都知呢個時候要俾佢一啲信心去信任我。所以我講果陣捉實咗佢兩隻手仲眼定曬咁望住佢，希望佢感受到我嘅誠懇。 「好啦好啦..我信你啦！」之後我地情不自禁咁攬埋一齊。 「林小涼！」一把雄厚而有威嚴嘅聲音響起，動搖咗成條街，更動搖我地嘅關係.. 「爹..哋..」我地循聲而望，真係小涼老豆。 佢見到佢老豆果陣，即刻fing開咗我。 佢老豆一步一步行過黎，每行一步，我個心就好強烈咁顫動一下，呢啲就係傳說中嘅望而生畏？ 「佢係邊個？」佢語氣好低沉，但係恐怖到可以食咗我咁制。 「爹哋…」 「嗯？！」 「係….我朋友」吓？ 「朋友就會喺條街攬住咩？」 「嗯…」小涼冇任何回應。但係點解佢要話我係佢朋友啊？ 「同我番屋企啦。」 「係….」 「小涼！做咩事？」我伸手去捉實佢。 「細佬，我認得你，上次醫院果個呃麻，俾我同個女番屋企好冇？」佢講到咁，我仲有咩嘢做得到。 「我遲啲先同你解釋啦..」小涼臨走前講。 佢地走咗之後，條街靜英英咁，得我一個企咗喺到，我諗我仲未消化倒頭先嘅事。 番到屋企之後，件事仲喺我腦海繞迴不散。 我打開Instagram，映入眼簾嘅就係小涼同我嘅合照。 個caption係咁：「終於黎到夢寐以求嘅白泥啦！呢到好靚啊，希望隔離條傻佬會同我睇第一個日落啦！」 個post有好多個likes，下面仲有好多留言，全部都係恭喜我地嘅留言。 睇黎我地都受到好多人嘅接受同祝福，但係偏偏喺所有人都接受我地果陣又會出現咗隻欄路虎。 明明下午仲好甜蜜，點解會係咁樣完結？ 我睇過好多劇同電影，一旦父母界入，對戀人就會有好多波折，分分鐘仲會被拆散。 我同小涼會唔會咁樣架？IG張相會唔會係我地第一張、亦係最後一張合照？ 「究竟發生咩事？」我好想即刻問清楚佢所有嘢，所以我whatsapp佢。但係佢成晚都冇上個whatsapp，最後上線都留咗喺我地仲喺地鐵嘅時間。 等等下我都瞓咗，直至第二朝起身…. 「晏就自修室見啦..」佢仲落得自修室..情況應該冇咁差掛。 至少唔會似啲狗血故咁又玩禁錮又失聯又剩啦…至少未去之前我係咁諗。 一食完晏，我就即刻落去休息區，佢一早已經坐喺到等我。 「小涼..」我行埋去嗌佢。 佢一抬起頭，眼腫腫咁，應該喊完一場。我睇到之後好心痛，佢喊果陣應該冇人喺佢身邊，好孤獨咁喊。一諗到呢到我就好自責。 「阿楓！」佢一見到我攬實我，眼淚又再度湧出黎。 「我好掛住你..我唔想冇咗你..」佢一路喺到大喊，一路哽咽咁講。 「唔會唔會..我而加咪喺到囉。」雖然我安慰住佢，但係我嘅心情都唔好受。 「我尋日..同爹哋..罵咗好耐交啊..」 「之後我就喺房喊咗好耐...但係又唔想喺電話同你講..我好想見你啊」 之後佢就冇再講嘢，一路喺到喊，每一下喊聲都好似鼓鳴咁敲響我心靈，搞到我心絞痛咁制。 「好啦好啦，唔好再喊啦，一陣喊到失曬聲眼又腫就唔靚啦。」 可能佢都喊到有啲攰，所以都慢慢停咗。 「我地去飲水機斟杯水飲先再慢慢傾啦。」 我拖住佢落去，我驚我一鬆開手佢又好似尋日咁，我驚我一鬆開手佢又唔知去咗邊。 「好啦，冷靜完啦可？」 「嗯..」 「咁可以講咩事啦..？」 「我今日黎..係講分手架..」 呢個答案其實我落黎之前已經有諗過，但係當聽到呢一刻都有啲震撼。 「分手？分咩手啊？尋晚唔係仲好好地架咩？」 「記唔記得我問過你..我地之間會唔會發展得太快啊？」 「記得..咁又點啊？」 「其實係指我父母..我一直唔敢對佢地講我拍拖嘅事。」 「因為我中四果陣都試過拍過一次拖..」 「果陣我好鐘意佢，但係一齊咗冇幾耐就見咗家長。」 「點知後來比我發現佢有咗第二個，仲要係我一個朋友，我真係唔明點解表面可以同我咁friend，暗地就..」 唔怪得當初佢一見到小霖就咁有戒心..仲話有種久違嘅感覺啦.. 「呢件事令到爹哋好嬲，仲唔俾我讀完書之前拍拖。」所以佢就一直都冇咩安全感，唔係對我唔信任，而係唔知佢老豆會點樣對我地... 但係佢喺我面前仲一直扮到好堅強、好樂觀咁，就係唔想我擔心，唔怪得佢手嘅溫度一直咁凍。 辛苦你啦..小涼，要你一個人顧慮咁多嘢... 「我知佢係為我好，但係直至遇到你我就..」講完之後佢又有啲想喊想喊嘅抽搐。 「我明我明。」我拍一拍佢後背，等佢可以冷靜番啲。 「直至尋晚被佢撞破咗，佢唔俾我地喺一齊，仲要我同你分手，我同佢嘈咗好耐佢都唔聽我講。」我明白佢老豆嘅苦心，但係我知道自己點對佢，所以我係唔會放棄佢架！ 「我有諗過扮到好冷漠，去同你講分手，但係我一見到你，我就的唔起心肝，根本講唔出口！」 「講唔出口咪唔好講囉，我尋日話過我係唔會離開你加麻。」 「你放心啦，我一定唔會令你受傷害，唔會要你一個人承擔所有嘢。」 「但係我點同我老豆交待啊..？」 「等我黎面對佢！」我已經退縮過好多次，我唔可以再退縮，我唔可以再做廢紙！ 佢聽完我講之後先安心啲。 「你介唔介意..我咁遲先同你講啊？」佢問我。 「唔會啊..每個人都會有自己過去啊嘛，我都明白你嘅難處。」 「阿楓..你真係好好啊..」 「你而家先知咩？等你仲成日巴巴渣渣咁！」 「呢啲係情趣啊，嘻嘻。」都總算哄番佢笑啦。 「不過啊，以後你有咩就要同我講，我地一齊去面對，正如你要我有咩都同你講。」「係係係，知道。」「咁你之後諗住點啊？」佢問我。「而家就梗係…溫下書先啦。」「如果你可以嘅，今晚我陪你番屋企同搵你阿爸？」「好啦…」...呢一刻..我就坐咗喺小涼屋企….

我四周圍望，我望到嘅唔只係間屋同我間屋大細嘅差別，更明顯嘅係我同佢身份之間嘅距離.. 雖然我地係住同一個屋苑，但係佢屋企係雙連單位，用嘅家俱都價值不菲，佢屋企其實好有錢.. 「哈..阿楓..啊嘛？飲杯茶啦。」 「唔該伯母..」眼前嘅就係小涼阿媽，雖然佢睇落都幾好相與，但係我始終都會有啲緊張。 「上次唔該曬你啊，喺醫院陪咗小涼咁耐。」 「我應該咁做嘅。」我個腦好空，完全唔知講咩好。 「你地..識咗幾耐啊？」 「半年多啲架啦..」 「阿楓，如果你對我個女係真心嘅話，我係唔反對你地一齊嘅，但係佢爸爸就..一陣可能會講說話難聽啲，希望你可以有心理準備。」 「咔」一聲，將我嚇到就黎魂飛魄散，個門開咗，等我仲驚住係佢老豆，好彩係佢細佬番黎。 「媽咪，我番黎..啦。」佢翻到黎見到我就好愕然。 「康仔你番黎啦！」 「呢個係…」 「你家姐男朋友啊，叫哥哥啦。」 「哦..哥哥你好，我叫林志康。」幾有禮貌咁喎。 「你好，叫我阿楓得架啦。」 「咁我嗌你楓哥哥架啦。」 「哈哈..都係一句姐。」 「快啲去沖涼啦，林志康，打完波成身汗！」小涼催佢，好似個母親咁。 佢地嘅好客令到我頓時都放鬆一啲..如果佢老豆唔會番黎嘅話。 「好啦，食飯啦。」小涼阿媽叫。 「唔洗等埋世伯啊..」我問。 「唔洗等啦，都唔知等幾耐。」 餐檯上嘅餸都唔係啲家常小菜，都係啲西餐咁。 「你地平時..都係食呢啲架？」我問小涼。 「唔係嘅，都會食中餐架，唔係我點學？」就算係中餐都應該好貴。 又在「咔」一聲，今次應該都冇得避..   「爹哋！」小涼同康仔見到佢就嗌。 「世..世伯。」 「又係你啊？」佢好似好憎我咁，一見到我就黑曬面。 「我叫阿楓特登上黎食餐飯，大家認識下嘅，你快啲去換衫啦。」小涼阿媽幫我打圓場。..食嘢果陣，佢老豆出奇地冇問我任何嘢，自己有自己食，直至食完飯之後.. 小涼同佢阿媽去咗洗碗，康仔做功課，得番我同佢老豆喺廳。 「細佬你叫咩名？」 「我叫阿楓啊..世伯。」 「你唔洗溫書咩？咁得閒黎人屋企食飯？」 「我一陣就會落番會所溫架啦。」 「好阿楓，我都唔轉彎抹角，你都知點解我阻止你同我個女拍拖架啦。」 「知..知..係因為之前..」 「冇錯，所以你唔洗再做啲咩，我唔會俾我個女再傷多次心，特別而加係非常時期！」 「我唔會好似以前果個人咁架！我對小涼係真心，唔會傷害佢架！」 「講我都識講，你點樣保證？」 「如果你地拍拖期間有咩差錯，搞衰咗個DSE，你又點負責？」 「你對將來有咩規劃？你點俾幸福我個女你有冇諗過？」 「我用條命保證我一定唔會咁對佢！」我情急之下就講咗呢句。 「呢句說話就顯出你嘅唔成熟，亂咁開空頭支票，人講每一句說話都要承擔番個後果，賠條命你賠得起咩？你父母咁點？再講，唔通我真係殺咗你？」 「咁我點可以交個女俾你？」 我突然覺得自己真係好失敗，佢講嘅嘢我一樣都冇諗過，以為懶勇咁亂發啲山盟海誓就可以打動到世伯。 「你番去自己好好諗下啦！」 原來我真係咁唔成熟.. 「唔好意思..世伯，好多謝你嘅教導...打擾曬..」我向佢微微鞠躬。 「走先啦伯母，走先啦小涼..」我覺得我唔似離開，似係逃避..我又再一次逃避。 番到屋企，我望住個天花板，天花板白雪雪，仿佛見到我同佢嘅將來咁，一片空白。 究竟我將來想點？入到大學想讀咩科？讀唔到又有咩打算？我可以俾到咩幸福小涼？ 頭先一個個問題再次諗起，我卻一個都答唔出。 「隨時愛相見 便見面 未怕疏遠了十萬年..」小涼打黎.. 我cut咗佢線..我實在唔知仲可以點樣面對佢。 「有咩嘢一齊去面對..你話架嘛。」佢send埋個whatsapp黎，但係我實在冇心情去覆佢。 第二朝我番學果陣，佢企咗喺巴士站等我..

「小涼...」我行埋去。 「做咩唔聽我電話啊？」點解佢仲可以咁冷靜，佢唔係應該好嬲我架咩？ 「對唔住..我琴晚真係成個人好亂..」 「我都明嘅..尋晚我爹哋講啲野係過份咗..」 「唔係！佢講得好啱，我真係俾唔到任何幸福你。」 「尋日我一句嘢都答唔上口，我覺得自己好失敗。」 「你成日話我做人冇方向感，得過且過，我一向都冇理你講嘅嘢，原來呢個會成為我嘅致命傷。」 「不如你俾啲時間我，我好快會俾個答案你。」 我一嘴講咗好多嘢，將自己嘅感受講曬出黎，借啲意去鬧自己。 「好啦..我知你一定會諗通，我講過我永遠會係你嘅避風港。」 果一刻其實我好想好想好想攬住佢，同佢講我愛佢，但係我冇咁做，我只係默默講咗聲多謝。 之後咁啱有車，我就上咗車。我個心好難受，雖然我冇回頭望佢，但係我都感受到佢嘅痛苦，唔會比我好過。 分分鐘佢尋晚都俾佢老豆話過黎。 「喂死人頭！」我好自然咁回頭望，我以為係叫我，原來係阿靜叫阿月。 「做咩唔嗌醒我！搞到我爭啲遲到！」 「我叫咗啦，你唔醒炸！」 「下次你再唔叫到我醒為止我就唔放過你！」 望住佢地，突然覺得好幸福，兩個都係有錢人，又係學霸，對前途已經冇任何顧慮。而我同小涼.. 不過可能佢地又會有佢地嘅難題。 「喂！喂，費子楓！」我回過神，今次好似真係有人嗌我。 原來係小霖。 「做咩入曬神咁望住佢兩個？」 「冇..冇啊，望住佢地耍花槍幾好笑之麻。」 「你呃到我咩？望住佢地唔洗咁入神。」真係有咩都呃唔到佢。 「嗯..你今晚得唔得閒？」 「要溫書囉。」 「咁不如上我到溫，當探下我阿媽。」 「嗯..好啊。」 「媽！番黎啦。」 「噢！小霖你都黎啦？好耐冇上黎啦。」佢完全無視我。 「係啊auntie，呢排比較忙。」 「坐啦坐啦，好快食得飯。」 然後我地就喺廳溫咗陣書，過多陣老豆都番黎，之後我地都食飯。 食飯果陣佢地係咁問住小霖啲近況，佢地傾得好開心，但恕我投入唔到入去。 食完飯之後我地就入咗房..傾計，傾計炸！ 「點啊，斷估都唔會就咁叫我上黎食餐飯？」 「係..嘅..有啲嘢想請教下你...」 「隨時愛相見 便見面 未怕疏遠了十萬年...」又係小涼打黎，我思索好耐聽唔聽好。 「小涼打黎喎..做咩唔聽？」 「我..唉，就係為咗佢啲嘢而煩。」之後我就cut咗佢線。 「尋日我去咗佢屋企食飯...」 「係啊..估唔到咁快喎。」 「連你都覺得太快啊？」 「時間上係嘅...不過如果你地認定咗對方又冇所謂嘅。」佢答。 「但係問題就在於..佢老豆唔接受我地。」 「我尋日上到去俾佢不斷咁追問，問我憑咩可以照顧到小涼，我一句說話都答唔上。」 「所以你就比佢老豆講嘅嘢影響，令到你都質疑自己同小涼嘅未來？」 「係啊！就係咁。」 「簡單啦，根本就係你自尋煩惱。」 「下？」 「如果你真係鐘意小涼嘅話，你就用行動去證明自己有幾愛佢啊。」 「佢老豆唔係要你本身有能力去照顧小涼，而係要你俾到信心佢去接受你同小涼，令佢相信你係有心去同小涼發展。」 「但係你就咁易退縮，咁你點叫人地父母交個女俾你啊？」 「係你自己信心唔夠咋。」 「係你自己信心唔夠咋。」 「係你自己信心唔夠咋。」 佢見我仲係一頭霧水咁，突然間扯住我隻手跑咗出去.. 「去邊啊？」 「去搵番佢講清楚啊！唔通你成世都唔搵佢啊？」 「但係我都未諗好點同佢講。」 「仲洗咩諗姐？你想講啲咩就同佢講啦。」 佢拖住我一直跑去自修室，唔係我唔緊張，但係佢好似仲緊張過我咁... 去到自修室，小霖一支箭咁衝咗入去，成個自修室啲人都望住我地..包括小涼。 「小涼，出一出黎啦，個傻佬有嘢同你講。」..當佢出到黎之後，小霖就講：「有啲咩你地傾點去啦，我走先啦，啲嘢你聽朝先俾番我啦。」 「唔該曬你啊小霖！」真心的。 「點啊死人頭，肯搵我啦咩？又cut我線，又唔應whatsapp！」 「林小涼！」我大嗌 「係..」佢就好似隻小綿羊咁應我。 「我知我俾唔夠信心你，俾唔夠信心大家去維持呢段關係，但係由今日開始，我會以行動表示，我真係好鐘意你，無論第日係點我都唔會離開你，我會盡力考好DSE，升咗間好大學，為我地嘅未來鋪路。」 「我可以咩都唔要，只係要你嘅信任，只係要俾到安全感你！我淨係要你做好我個巴渣妹！」 「阿楓..」只見佢眼泛淚光，大概俾我感動到。 「我想講，無論我地第時係點，或者生活未必可以好富庶,但係只要我地係相愛，我唔介意同你捱架！」佢講。 「我唔會要你捱苦，你放心。我地快啲去搵你阿爸，我會盡力令佢信我，信我可以好好咁對你。」 「唔洗啦，我已經聽到曬。」嘩屌，佢阿爸突然喺我後面彈出黎。 「爹哋..你信阿楓啦，佢一定會好好咁對我..」只見世伯舉一舉起手掌，示意小涼停口。 「細佬你真係可以做到你講嘅嘢？」 「絕對得！」 「好，咁我就相信住你先，我唔希望我有一日見到我個女番屋企果陣係喊住咁番去，唔係我唔會放過你。」 「仲有，考好個DSE，之後我先會正式俾你同我個女一齊，雖然你地都可以繼續見面。」 「知道知道uncle！」 「好啦，睇黎你地繼續溫書架啦？咁我走先。」 「再見uncle！」終於可以好由衷咁叫佢一聲。 「Yes！！」佢走咗之後，我同小涼興奮到攬埋一齊。 「係喎，點解你老豆會失驚無神出現嘅？」 「佢本身話黎接我番去，我見你又冇黎咪話好囉..點知俾佢見到呢一幕。」原來真係有啲嘢冥冥中自有天意。 「仲好講！我未嬲完啊！又唔聽我電話又剩，知唔知我好擔心架！」 「對唔住啊小涼大人！以後唔會架啦！以後唔會架啦！」「聽住先啦，成日都呃我蝦我，死人頭！」 「嘻，都係你嗌我死人頭最好聽。」 「仲有第二個咁嗌你咩下！！」shit，講錯嘢。 「冇..冇..冇呀，呃溫書啦！」我跑番入自修室。 「講唔清楚你唔好走！」 只係3日，好似發生好多事咁，好彩可以及時修補好我地嘅關係，唔係就真係大檸樂，不過天啊！唔好再俾呢啲大獲嘢我扛啦，我要考試啊！！ 臨瞓之前，我send咗個whatsapp。 「唔該曬你，汪映霖同學。」

第二日，我約咗小霖喺巴士站等，總不能要佢書包都冇就番學掛。 「唔該曬，要你特登拎個書包黎。」佢講。 「我唔該你就真啦。」 「你已經講咗兩次啦阿伯。」 「講一千次都唔夠做啦。」 「咁你諗住點報答我先？」 「我幫番你同阿豪啦一係！」 「我都話..順其自然囉。」佢有啲悵然咁講。 「車到啦，上車啦！」 我地又再次上番上層，坐番同一個坐位，只係人大咗，感受亦都已經唔同。...「呃..過多幾日就十二月啦，點解咁快架！」一番到去就聽到阿星喺到抱怨。 「咁咪好囉，咁就好快到聖誕同倒數！」阿靜講。 「月月到時我地一齊去拍拖拖好冇啊？」 「下..好..」 「做咩啊？你唔想啊？」 「STOP！」阿星喝停佢地。 「單身狗在此，要放閃唔該去第二到。」 「車，你快啲搞點你女神咪有得好似我地咁囉！」阿靜講。 「唉，此恨綿綿無..」屌，好扮唔扮扮豬八戒。 「不如倒數我地一齊去啊！」阿豪講。 「好啊！多啲人熱鬧啲！」阿晴講。 「你地啲情侶派對唔洗預我啦！我有節目。」除咗阿星之外大多都同意。..今日第一堂就係ECON堂，又係日復日咁操卷。 我發覺ECON啲past paper仲易過學校啲卷，特別係CE，前半果啲根本唔洗點讀都識做。 我比較擔心只係改制之後啲程度會好參差，會因此而失手，仲要加咗個elective，連操都冇得操。 「OK,夠鐘，停筆。」 做完之後個感覺都幾良好，好似都唔太難，至少section A肯定可以拎唔少分。 放學之後我就即刻去咗自修室溫書，而家對我黎講已經唔係每分每秒都好重要，呢個試唔再係我一個人嘅事，我無論如何都要砌低佢。 「嘩，你連校服都冇換就落咗黎啊？」係小霖，佢換咗便服先落黎。 「係啊，費時嘥曬啲時間啦。」 「小涼呢？」 「佢今晚出去食飯，應該唔黎。」 「咁溫緊咩啊你？」 「Accounting囉。」 「啱啦，一齊啦，我有嘢唔識可以問下你。」 「汪大小姐都會有嘢唔識？」 「你當我wiki咩，咁你教唔教？」 「教教教，難得有咁嘅機會嘛。」 於是我就將佢唔識嘅盡所能都教一次，教人真係個好好嘅體驗，可以考驗自己識唔識之餘，教完一次印象都深啲。加上佢問題真係好高質，都唔係咁易答。 「掂喎費子楓，果然脫胎換骨。」 「咩脫胎換骨啊？不嬲呢科都唔太差好冇？」 「好好好，我餓啦，一齊去食嘢？」 「都好！」 我地去咗地鐵站上蓋嘅河粉鋪食，呢間嘢我地以前成日食，貪佢平又大碗。 「嗯~~啲豬骨湯真係好香！」小霖講。 「我都好耐冇黎食，隻味道好久違。」 「我唔客氣啦！」佢講，講完之後就「雪雪」聲咁食。 「咁多年你都係咁嘅，食得咁鬼粗魯。」我笑佢。 「好食啊嘛！同埋喺你面前怕咩！」 「等我話俾阿豪知，等佢唔要你！」 「哈..哈。食啦你。」講起阿豪佢就唔太自然咁。 「咦，你地係咪楓仔同小霖啊？」個老闆娘問，我就認得佢，估唔到佢仲認得我地。 「係啊！老闆娘，仲認得我地嘅？」我講。 「點會唔認得啊，你地阿媽以前成日帶你地黎食，成日都嘈冤巴閉！」我地諗番起以前點搗亂都相視而笑。 「估唔到咁快咁大個，係呢，你地拍緊拖呢！？」 「冇啊冇啊，只係溫溫下書突然想再黎食下嘢，個白痴仔有女朋友架啦。」小霖答。 「噢，估唔到楓仔你咁都有人要，下次帶黎俾姨姨睇！」 「好啊，下次啦，有機會帶佢黎俾你識！」 「估唔到佢仲記得我地啊可？」我地走咗之後，小霖問。 「係囉，都真係好耐歷史。」 「記唔記得果次你打爛咗人地成支魚露，搞到人地地方痴笠笠咁。」佢問。 「咩啊，係你fing我隻手我先撞到枝嘢炸，又入我數！」 「係咩？哈哈，唔記得lu。」 「不過而家諗番起都幾好笑嘅。」我有感而發。 「係囉..以前啲嘢雖然無聊又白痴，但係記憶就好深刻，反而而加好多方法去留住啲回憶，偏偏喺腦海入面又唔深刻。」佢仲有感過我。 「或者係人愈大，值得記住嘅嘢越黎越少。」 「如果可以番去以前就好..」佢講，不過我同意。 「到啦，繼續入去溫書啦 ！」 「好！一齊努力。」 或者細個果陣真係好啲，可惜果陣冇好好珍惜。

一個禮拜入面，我最鐘意禮拜六，咁我就可以溫足全日書。而家嘅我已經溫得有啲痴線，因為我慢慢愛上咗溫書，愛上咗留喺自修室。 「你又唔食嘢啊溫到？」小涼問我。今日我朝早9點就落咗去溫。 「哈哈，溫到唔記得咗添。」 「好彩我幫你買定三明治，快啲食啦，嘻。」真係貼心啊。 「小涼大人最好啊！」 「慢慢啦，小心濁親啊。」 「唔會..啦..咳咳咳咳。」 「係咪呢，話咗你架啦，成日都咁急。」點解次次濁親都佢見到.. 「想快啲溫啊嘛..」 「阿楓..」 「你會唔會覺得好辛苦啊..」 「唔會啊，點解咁問？」 「我怕你因為要做到啲嘢比我爹哋睇而..」 「就算唔係因為你都要考好個試啦，冇嘢嘅。」 「係就好啦..」 「好啦，繼續啦，今晚仲要去阿晴個party架。」 「係喎，嘻嘻，加油加油。」有你一句加油，幾辛苦都值得啦。...「叮噹」、「叮噹」... 「阿楓、小涼，你地黎啦？」阿靜開門接我地。 「嘩，女主人咁款啦喎。」小涼講。 「咦，唔好笑我啦..入黎啦。」 我地去咗阿月屋企幫阿晴開生日party，貪果到夠大同多嘢玩。 「晴姐生日快樂！」 「多謝多謝！盡情玩！」阿晴答。 「喂喂喂，咁遲架！罰一杯先啦！」阿言講。 「遠架大佬！」 「阿豪同小霖都到啦！」 「好好好，咁我自隊囉，點啊玩緊咩？」 「十三張啊。」 「掂，我拿手。」我講。 「係咪啊？試下！」阿言講。今日佢好似特別意氣風發咁。...「小心啊你地！三條頭、花二度、四條尾門。」我講，坐埋去之後，我輸到底褲都冇咁制，難得揸到鋪靚嘅。 「食啦你，六pair半報到。」阿月講...what the fuck?!?! 「妖，出千咩！唔玩啦！」 「你一啲賭術細胞都遺傳唔到架！點做uncle個仔？」阿豪又喺到串我。 「啲女仔呢？去曬邊？」我問。 「整嘢食啊。」 「食得嘢啦！」佢地捧住一盤盤嘢食出黎，好似4個賢妻咁。 「嘩卡邦尼、黑椒雞肉飯、薯蓉，正呀！」吃貨阿豪見到就話。 「嘩..pizza hut買架炸？」我問。 「梗係唔係啦！我地煮架！」佢地異口同聲咁講。 之後我地就開始食，估唔到又真係幾好食，小涼嘅手勢我就試過，估唔到其餘幾個女仔都煮得兩手。 食完之後我地就一齊玩咗啲團體game，我地首先唱咗陣K，阿月屋企連K房都有，究竟係有錢到點.. 「我最多 把軀殼 暫時就當不屬我..」阿星又開始高歌，簡直係災難。 「唱完啦，到邊個？」 個螢幕彈咗今生不再出黎，我同小涼對望，然後好有默契咁一齊拎起支咪。 「同渡過這盛世 隨手都採到星火的美麗但我怎知道這份執迷 抱入來世 仍在你軀體就趁那歌聲悠揚 玻璃倒影映了今生不再的幻象天空正掛著今世最亮的月亮 蜚短流長未來將怎麼設想恨這晚歌聲悠揚 當中多少秒鐘可跟最愛來分享種種恩恩愛愛 可伸展多少世代仍在唱..」 「嘩..佢地唱得好好聽啊！」阿靜講。 我地好尷尬咁笑咗笑，不過總算完成咗我地合唱嘅機會，特別係呢首對我地黎咁有意義嘅歌。 「月月我地又揀番隻唱 ！！」 「好啦好啦..你揀啦唉。」 唱咗一輪之後，我地就開始玩真心話大冒險.......我地拎咗個啤酒樽黎轉，阿月係主人家，所以佢轉先。 「唔好係我..唔好係我..」阿星緊張到合埋咗眼祈禱。 當佢打開眼果陣，全世界對住佢問：「Truth or dare？」 「嘩屌，有冇咁準啊？打死都揀Dare！」 我諗佢永遠都唔會知道係我地搞嘅鬼，所以做任何事都要謹慎，唔好俾人乘虛而入啊！ 「第一鋪就熱下身先啦，去廚房拎支辣椒醬食兩羹啦！」阿月講。 「玩啊？」佢講。 食完之後… 「嘩…屌..呢個辣呢個辣..嘩..屌..嗄..嗄..嗄..」佢辣到成隻狗咁。 「好，下鋪！受死啦你班友！」阿星要報仇咁款。...「阿靜！轉中你！Truth or dare！」 「嗯..Truth囉！」 「講一個阿月嘅缺點出黎！嘻嘻。」 「嘩大佬洗唔洗咁小器？」阿月鬧佢。 「吓..等我諗諗先…啊！佢好鐘意周圍放屁架！」 「哈哈哈哈哈哈！」全場人都忍唔住大笑起黎。 「原來你有啲咁嘅僻好，哈哈哈！」阿星笑到最大聲。 「咩姐，你地唔放屁嘅，下個啦！」阿月仲好理所當然咁。...轉到阿月。 「呵呵..月月，Truth or dare 啊？」 「哼，係咪玩尻我，Dare！」 「嗯…大嗌廿聲『月月好愛藍靜』啦！」好惡頂啊..不過仲唔有仇報仇？頭先炒得我咁甘。 「你都有今日啦蕭皓月！」阿言都笑佢。 「吓..喺呢到..好醜喎..」 「快啲快啲！」我地起哄。 「呀…月月好愛藍靜 月月好愛藍靜 月月好愛藍靜 月月好愛藍靜..」佢嗌到好力竭聲嘶。谷到面都紅曬。 「嗯..人地怕醜架..不過我都係,哈哈。」藍小姐，你呢啲叫唔知醜吧。 「轉到下個就邊個死！」阿月變得好熱血。 「垃圾楓！到你！Truth or dare？」 「Truth囉..」我唔係好夠膽俾佢Dare。 「你左邊屎忽係咪有個星星圖案嘅胎記！？」 「嘩屌，你點知架？」 「哈哈哈哈，個胎記生喺個屎忽到！」阿星又笑，個個呆咗咁望住佢。 「胎記生喺個屎忽到..有咩咁好笑？」我問佢。 「下..係喎，胎記生喺個屎忽到有咩咁好笑？」佢又問番自己。 到我轉果陣，好一個天意弄人，俾我轉中阿豪，咁就幫你一把啦…「嗯..阿豪Truth or Dare？」「Truth 啦。」「啊..如果用一個詞語形容自己你會用咩詞語？」「屌，你問咩啊！」阿星好燥。我唔敢問啲太過份嘅嘢，見過鬼都怕黑，所以就咁問，又可以令小霖了解佢多啲。「嗯..專一囉，我好專一架我！」「睇得出~~」個個都講。阿豪再轉，今次轉到去小涼。「下..err.. Truth啦！」佢講。「你..初戀係點嘅？」Shit..問中死穴。我見小涼個樣有啲為難咁，作為男朋友嘅我當然就出黎擋駕。「佢初戀咪我囉妖，下個啦下個啦。」我講。「唔該曬你啊！」佢好細聲同我講。「唔洗唔該，我應份架嘛。」「懶醒，哈哈。」「傾咩啊你地， 到你轉啦！」阿星講。.....「下，又係我！Dare啦！」阿靜講。「嗯...錫啖阿月啦。」「下..唔係啊..」「做咩姐，你地成日做架啦應該。」阿星講。「其實..我地未錫過架..」佢竟然面紅。「真係架？！咁要試下啦！！」我地起哄。只見阿靜同阿月都雙眼緊閉咁，兩個都好緊張..「啜」！一個蜻蜓點水式嘅親吻。「Wowwwwww！」我地叫嚷！佢地兩個都面紅到就黎燒熟咁，變得好尷尬。「哈哈，到我轉啦可？」.......今次轉到小霖。「小霖Truth or Dare？」「Truth啦..」佢講「嗯..你而家有冇鐘意人！」嘩屌....崩口人忌崩口碗，雖然佢係新黎姐..佢咁問一問令到全場都靜咗靜，唔係尷尬，而係屏息以待佢嘅答案..我承認我都係。「哈..我而加冇鐘意人喎..呢個時候專心讀書嘛。」阿豪閃過咗一絲失望，下一秒就勉強擠番個笑容出黎。「不如玩下其他啦，玩咗咁耐都悶悶地。」小涼出黎打圓場。「同意同意。」阿星講。之後我地就玩咗陣非洲話事啤，好快大家就重新投入遊戲，好快就唔記得頭先嘅事。...「Happy birthday to you..」阿言捧住個蛋糕出黎，我地隨之唱起生日歌。「好多謝你地..」阿晴好感動咁講，感動得就快喊。「吹蠟燭啊！」阿言講。「一齊啦！」佢地鄔低吹果陣，阿晴冇吹到，反而向阿言錫咗一啖。「多謝你幫我搞呢個party，同埋..多謝你一直喺我身邊。」「傻瓜！」我諗我可以開始儲定人情。「好浪漫啊..」小涼喺我身邊講。「羨慕啊？」我問佢。「唔羨慕，我都有你喺我身邊。」「跟得我多都咁口花！」「對第二個唔會咪得囉。」番到屋企之後，我仲喺到回味緊頭先嘅派對，因為實在太好玩，個個都十分投入，但係好似一切都太自然，自然得太過份。

第二日，繼續我嘅溫書生活。 「小涼，教一教我呢題數！」溫數亦都成為我每日嘅指定動作，無論幾忙都會溫下數。 「睇下先....」 「哦！5P3 x 6P4 囉！」你係睇完架啦？我都未消化到佢問咩你就計到？ 「好勁啊你！」但係又真係俾佢計啱。 「唉，人地女朋友啲數仲勁過男朋友..」阿豪又喺到講。今日又係4人小組形式溫，其實成日都係咁。 「收聲啦你，不恥下問你識條春咩，算啦，你面皮薄唔了解。」 「阿楓係數學弱咗啲姐，其他都係靠佢幫我炸。」 「聽到未啊！」 「聽到聽到，我唔夠你兩個拗，我繼續溫啊下。」 「小涼！我又唔識呢題！」究竟邊條hihi發明probi呢樣嘢。 「&&%$#&^%$@#...呢條複雜少少，我寫俾你睇下啦。」 「又啱，你真係好勁。」 「嘻嘻，濕濕碎啦！」 「小霖，你餓唔餓啊？」溫到咁上下阿豪問。 「唔太餓啊。」 「我同阿楓去買啲嘢食，買埋你果份？」喂，我幾時話去啊！ 「嗯..好啊。買杯栗米唔該。」 阿豪一手扯起我，我用個好唔情願嘅眼神望住佢，佢竟然睥番我。就係咁我俾佢無情地帶走。 「喂，我唔餓啊，做乜姐？」出到去我就罵爆佢。 「仲問，你唔覺得小霖有啲唔妥咩？」 「邊有啊..」 「佢成日都冇講過嘢喎，嗌下佢先答一句。」 「人地想專心溫書姐，你估你咩。」雖然我咁講，但係俾佢講講下都覺得怪，就算平時寡言嘅佢都冇寡到咁。 「唔係呢，佢可能真係有啲嘢！」 「你想知你咪自己問佢。」 「唔太好嘅，好似好多事咁，不如你幫我問啊？」 「我溝埋佢好冇？我問就唔多事嘅。」 「2個魚柳包餐殺唔殺？」妖，明知我成世人最憎人用食物大尻我。 「殺殺殺，gogogo！」抵抗食物會遭天繾啊。 「唉，佢果日話佢冇鐘意人，睇黎我要再加油啊。」 「或..或者佢唔想喺咁多人面前講姐，唔洗諗得太灰嘅。」 番去之後，我留意到小霖，真係好似唔多妥，成日都神不守舍咁。 「阿楓，到你教我啦..」 「阿楓、阿楓！」我回過神，原來小涼嗌我。 死啦，佢會唔會罵我係咁望住小霖.. 「下..下..做咩？」 「你又喺到發白日夢啊？」呼..好彩。 「係..係啊..溫得攰啊嘛。」 「咁俾條數你計下清醒下啦。」 我接過黎睇，係D econ數黎，我拿手好戲。 今次終於到我三兩下手勢就計好，仲唔威番次俾阿豪睇？ 「啦,阿豪，阿楓真係有教我架，你唔準再笑佢啊！」小涼同阿豪講。 媽呀，我真係好感動，真係想頒個香港好女友獎俾佢。 「唔好意思，我地閂門啦！」會所職員講。 阿豪已經晨早走咗，小涼老豆都黎接佢走。 「Uncle！」面對佢老豆，我仍然唔敢鬆懈。 「嗯~阿楓你好。」佢竟然咁nice！ 「走啦，聽日見啦。」小涼講。 因為我應承阿豪關心下小霖，所以就送咗小霖番去。 「點啊？好攰啊？」我問佢，用黎開個頭先。 「下..唔係啊。」佢答。  「但係你成日都神不守舍咁嘅？」 「有咩？」 「冇咩？」我反問。 「觀察力好咗喎。」 「咁咩事？」 「我發覺..我始終同阿豪一齊果陣始終冇果種感覺..」 「點會啊..我明明見你同佢都行得好埋架。」 「咁只係我嘗試去投入。」 「冇錯，同佢相處呢段日子，佢真係個好好嘅男仔，咩都好為我著想，咩都幫我諗定。」 「但係可能我比較獨立，唔係太鐘意俾人為自己安排曬一切。」 「咁你同佢講下咪得囉。」 「講唔講都唔重要啦，最重要係我始終對佢冇愛戀嘅感覺。」 我知道呢個時候再幫阿豪講任何好說話都冇用，於是問， 「咁你想點同佢講？」 「如果我係佢其中一個讀書動力，我會等考完dse先同佢講清楚，我唔想佢因為我有任何差池。」唉，做咁多嘢到頭來都係徒勞無功，果然愛情係冇得逼嘅。 「果然愛情係冇得逼嘅。」屌,又口快快講咗心入面果句出黎。 「你明就好啦！幫我保守住呢樣嘢先啦。」Why always me!! 「好..咁祝你早日搵到你鐘意嘅對象啦。」 「一早搵到啦。」 吓..大佬呢個時候唔好玩啲咁嘅嘢啊 佢一步一步咁行埋黎，每行一步我就淆一淆..緊張到喉嚨都冇乜口水吞咁制。直至行到過黎我耳邊...「講笑炸傻佬！」呼，嚇得我啊。 「大佬啊，唔好搵啲咁嘅嘢黎玩啊，我心血少啊。」 「哈哈，證明你定力唔夠囉，等我話俾小涼聽先！」 「你要講嘅話首先殺咗我..」如果唔係我驚我死我仲慘。 「好啦..唔玩你啦，我上番去啦，早抖啦，聽日唔好遲到啊！」 「我好耐都冇遲啦！」...「咦，好耐冇見喎費同學！好掛住留堂室啊？」 我向住個垃圾訓導笑一笑就走咗。 頂！點解今朝個鬧鐘唔響架！ 「呵呵，唔係有人話自己好耐冇遲到啦咩？」一番到去就受到小霖嘅恥笑。 「你烏鴉口囉，個鬧鐘又冇響！」 「怪我嚕。」 「不然呢？」 「好啦，番埋位啦各位！上次份小測卷出咗啦，出黎拎番啦！」阿王叫。 「費子楓！」嗌到我之後就出咗去。 「考得幾好，繼續努力。」 我番埋去睇一睇，46/60，又真係唔錯喎，有啲意外。今次竟然阿月揮得咗阿靜，同阿言一齊拎同分...仲要係滿分。 「好勁啊月月！拎埋滿分！」 「老虎發威啊！」之後佢喺到扮老虎叫。 估唔到一直重視形象嘅佢，同阿靜一齊之後改變咗咁多，變得唔再咁cool，肯放手自己身段，令人感覺close咗好多。 呢樣可算係阿靜嘅功勞。 「喂，阿楓！」阿豪小息果陣嗌我。 「係係係，點啊豪哥？」 「尋日叫你做嘅事做成點？」 「下..err…」 「err咩啊講啦。」 「佢冇嘢啊，原來佢前一晚失眠炸喎哈哈！」 「下，點解失眠啊？」wtf..我亂吹炸喎，你仲問乜尻？ 「吓...可能果晚玩得太開心姐。」 「哦..咁都好啲。」 曾經我有諗過話俾佢聽事實，最後我冇咁做到。套一套戲嘅對白：「幻想係美麗，現實係殘酷。」 既然呢個幻想可以令佢有動力去考試，就等佢幻想多陣啦...

「阿言呢邊！」阿言好巧妙咁傳咗個波過黎俾我，我一個crossover，越過阿豪，上籃，又搞掂一球，哈哈。 呃，唔記得咗講，我地放學手痕，所以喺操場打咗陣波。自從Form 6之後就好少打，一黎讓咗俾啲低form，二黎有時又要補課。 「好啦，同學夠鐘啦！」當值老師開始趕我地離場。 「嘩,好耐冇咁爽！」阿豪講。 「考完之後有排你打啦！」阿星講。 考完試..？都冇咩人知考完試之後會點。計劃永遠同實際行動唔同。 「唉，攰啊走啦！」我話。 「你唔洗抹下汗啊？」阿言問我。 「唔撚洗啦，好快乾。」 喺巴士上面，我可能攰得制，所以好快瞓著咗。 「細佬，細佬！到站啦！」司機大佬嗌醒我。 「嗯？哦，唔該曬。」好彩總站落都行到番屋企。 十二月果然係陰風陣陣，一個大風吹過黎，搞到我都打咗個乞嗤。    番到屋企之後，我坐咗喺客廳睇電視，睇睇下瞓著咗。 「索..索..阿楓…嚇死我啦..」我模模糊糊間聽到呢種聲音，係發夢？我唔太知。 到我訓醒之後，我望一望周圍，點解會喺房嘅？ 再睇下個鐘，4點半…下？我時光倒流啊？唔係喎，個天好黑喎。 唔理啦，瞓多陣就起身食飯。 當我再有番意識果陣，覺得周圍好光，我諗住起身睇下，發覺周身都勁痛，但係個額頭好似涼浸浸咁。 之後發覺有塊退熱貼喺到，下？我發燒？ 「你醒啦..？」阿媽行入黎。 「你尋晚發高燒啊，雖然見你會郁下郁下，但係就叫極都唔醒咁。」 「咁突然？我記得我明明睇緊電視，之後就…」係喎，我都冇曬印象。 「食少少粥再食粒藥，然後再瞓多陣啦，我幫你請咗假架啦。」之後佢就出去舀粥。 「呃，你覆番個訊息比小涼啦，人地尋晚打曬鑼咁搵你。」oh shit！ 我即刻拎起個電話睇，好多個未接來電同whatsapp。全部都係小涼嘅，最後一個就係小霖嘅。 可能因為之後小霖打過黎屋企掛。 「對唔住啊小涼大人，原來我發燒都唔知，琴晚瞓死咗咁制。」 好快就收到佢個回覆：「冇事啊嘛你？擔心死我啦！」 「好彩小霖有你屋企電話先聯絡到你炸！」 佢應該上堂偷用電話。 「頭好痛啊，諗住一陣再瞓多陣。我知今次我係冇交待咗啲嘅..」 「我知你冇心嘅，Auntie都話你一番黎就瞓著咗，之後就開始發燒..」 「咁你多啲休息啦，我要上堂啦。」 之後阿媽就舀咗一碗粥黎。 「咁好食嘅啲粥？你煲架？」我問阿媽，平時佢靜係會煲白粥，今次竟然係瑤柱瘦肉粥。 「衰仔啊，即係話阿媽平時煲嘅唔好食啦。」 「咁又唔係…」 「啲粥係小涼拎上黎架。個傻女一聽到你瞓極都唔醒就喊曬口咁衝咗上黎，睇咗你好耐先走啊。」 「之後今朝番學之前就拎咗呢煲嘢上黎，真係好足料，佢應該天都未光就起身煲啦。」個傻妹真係.. 當你知道個世界除咗你老豆老母之外仲有人會咁關心你，果種感覺真係…我都唔知點表達，總之就好撚感動。 「都唔知你個衰仔做咗咩好事，竟然有人咁樣對你。你執到啦。」佢無啦啦打我膊頭喺到嘲諷我。 「嘩..痛啊，尋日呢個位食波餅。」尋日唔小心俾阿豪一個波打中，只係當時唔想停，所以冇同人講。 「原來你個衰仔尋日打完波啊？唔怪得啦，肯定冇抹走啲汗就上巴士！」 「唉，得啦，下次唔會。」 食完之後，我就whatsapp多個訊息俾佢：「巴渣妹，多謝你煲啲粥，好好食！不過下次唔好再咁傻啦。」 食完藥之後，隔咗一陣可能藥效發作，又覺得好暈，又覺得熱，所以除咗件T裇，著番件背心就再瞓下。  「….黎咗啊？過黎坐啦。」喺半夢半醒之間，我好似隱約聽到有人喺到講嘢，濛濛瀧瀧當中感受到一種感覺，一種..好熟悉又好舒服嘅感覺。 「抹咗汗就唔好再走黎走去啦。」...我突然成個人chok一chok，就扎醒咗，一打開眼就見到… 「咦，點解你上咗黎嘅？」 「睇下你好番啲未啊。」係小涼大人。 「嗯..仲係成個人好攰囉，可能退咗燒掛…」 正當我想撕咗個退熱貼果陣，先發覺原來已經換咗做熱毛巾。 「話時話你唔攰咩？今朝咁早起身。」我問佢。 「唔攰啊,見到你冇事就精神曬，哈哈。」 「傻妹，下次唔好咁傻啦，瞓多陣好過啦，阿媽都會煲下粥俾我。」 「為咗你呢啲唔算得係咩啦。」 「你知唔知啊，尋日諗住問你點解咁耐都未落自修室，又搵極都搵唔到你喎，所以就問下小霖囉，好彩佢有你屋企電話炸！我問佢攞咗之後即刻打上黎先知你病咗。」 「Auntie講到好恐怖，又話你冇曬知覺，間唔中先郁兩下，我望到你咁辛苦個樣都忍唔住喊。」 「我覺得自己好冇用，你病咗我又做唔到啲咩照顧你！可能淨係可以煲下粥咁。」 「傻妹，白痴妹。」我摸一摸佢個頭。 「我知你緊張我就夠啦。」 「白痴仔！死人頭！下次小心啲啦，你仲有個長仗要打架！」 「嗯！」 坐咗一陣佢就走咗，我都費時阻佢太多時間，佢都要溫書。 等到第二日覺得好番少少之後，我都開始溫下書，唔想因為病而有所懶怠。 小霖、阿言果班都好好，每日都輪流打黎或者whatsapp我問我好啲未，同埋講番比我知翻學做過乜，操過咩卷。 再隔多一兩日左右已經可以番番學，困咗喺屋企咁耐都有啲掛住班友。 「喲，廢紙楓番黎啦喎，仲未死咩？」阿豪一早就用呢句「歡迎」我。 「托你豪爺鴻福，未死得住。」頂你，好講唔講咒我死。 我番埋位，小霖就喺我後面問我：「好啲啦？」 「算好啲啦，起碼有番啲精神。」 「聽auntie講你係攝親先病喎，好心你熱就唔好入冷氣地方。」 「果陣邊有諗咁多，哈哈。」 「咁你身體弱仲著背心，冬天黎架。」 「仲有發燒用番熱毛巾啦，退熱貼好垃圾。」 「你又知我用退熱貼？」 「下..err…個個病都貪方便用退熱貼架啦！」 「咁又係..」 「喂！費子楓..」阿星突然標飆出黎。 「啪！」 「呃….」小霖冇啦啦大嗌。 成個班房頓時靜咗一靜….. 「喂，你冇嘢啊？」我問小霖。 「冇..冇嘢。」紅曬都話冇嘢.. 「傻咗咩你，咁大力！」我鬧阿星。 「大佬我諗住嗌下你，點知佢冇啦啦伸隻手出黎..Sorry小霖！」 「我見佢膊頭有啲污糟嘢先諗住幫佢整走佢啊嘛。」           「嗯..有啲咩污糟？」我問佢。 「冇嘢啦冇嘢啦，整走咗啦。」 嗯..？好似怪怪地咁？ 番到屋企之後，阿媽就問我：「衰仔冇嘢啊？有冇好啲？」 「好啲啦，除咗有啲攰就冇咩事。」 「呃..衰仔，你拎番條手繩俾小霖啊，佢上次漏低。」 「手繩？上次？幾時啊？」 「先兩日之麻！佢黎探你，你又喺到瞓，所以冇嘈醒你啊。」 下？原來佢真係黎過？ 所以佢知道我著背心瞓覺？ 知道我用退熱貼？ 知道我膊頭整傷咗？ 熱毛巾係佢幫我換？...「喂，你條手繩啊。」我同小霖講，我地喺自修室臨走之前俾番佢。 「啊！原來喺你到！等我仲係咁搵。」 「你..隻手冇嘢啊嘛？」佢帶番條手繩果陣，我又見到佢紅紅地嘅手。 「冇事啊。」 「你知我膊頭瘀咗先幫我擋嘅..」 「係嘅…費事你俾佢地整到個傷患啦。」 「你仲幫我換咗條熱毛巾同抹咗啲汗？」 「退熱貼真係好垃圾加麻，同埋翳住成身汗會好唔舒服。」 「唔..該曬。」又有種我唔係好識講嘅感覺。 「唔洗客氣啦，走啦！」 個人一靜落黎，就好容易又亂諗嘢，我突然腦海又閃過一個念頭，一個我唔希望佢會發生嘅念頭，我好努力遏止呢個想法，只係出於青梅竹馬嘅關心姐，一定係咁。

「各位，過埋今日就正式放聖誕假，今日盡情咁玩啦！」阿王講。 終於等到今日嘅聖誕聯歡會，係我地中六學生最期待嘅日子，因為完咗Party之後，學校會有個慰勞宴俾老師，啲老師趕曬啲低Form走之後就會去食飯，換言之，學校將會有個真空期俾我地Form6。 「毛筆..一支」而家我地就喺到玩緊辣辣壽司。你地成日話獎門人個節目好無聊。但無可否認，諗親團體game都係會玩番獎門人。 「天空…」呵呵！阿言對唔上個配詞，所以要罰。 「罰咩好呢….嘻嘻。」最多鬼主意嘅阿星講。 「去隔離班向阿晴示愛！」 「Wowwwww！」我地就最鐘意睇呢啲架啦。 只見阿言有啲難為情，不過天不怕地不怕嘅佢好爽快咁接受懲罰。 佢走到去隔離班，我地成班都跟住佢趁虛！ 「唔好意思！」佢敲一敲隔離班個門。 阿晴一見到佢入黎都嚇咗一嚇。 「鍾海晴我愛你！」阿言大嗌，就好似果日籃球比賽咁大嗌。 「耶！！」我地拍曬手叫囂。 阿晴好尷尬咁笑，不過成場氣氛都好熾熱。 之後我地都玩咗好多唔同嘅遊戲，紀錄唔同嘅歡笑同回憶。呢個係我地最年少輕狂嘅日子，最無怨無悔嘅日子。「好啦，聖誕後見啦 ！」阿王講，之後佢就走咗。 而家先係真正嘅開始啊！ 「兄弟們，盡情搗亂啦！」阿月發號施令，成班都癲曬咁樣。 我地去盡所有平時冇得入嘅禁區、高樓影相留念，有啲又要試下去鋤樽，總之就要做盡學校平時唔俾做嘅嘢。 「入黎啦，唔怕架！」我喺門口接小涼，佢學校早兩日已經放假，所以佢得閒過黎。 「得唔得架..唔得我喺星矢吧等你啦。」 「得啦，無王管架啦而加！」我拉佢入黎咁滯。 「好啦好啦..」 我帶佢上咗班房，成班人又喺到起哄。 「小涼！」阿晴同阿靜，仲有小霖一見到佢就嗌住佢。 「你點解過咗黎嘅？」阿靜問。 「個死人頭話帶我睇黎下喎，我見冇咩嘢做咪黎參觀下。」 「唔好講咁多啦，我地去影相啦！」阿晴拉走咗佢。 蛤？！我帶佢黎係想兩個拍下拖，你咁樣叫我情何以堪。 算，既然有人做佢導遊，我就同班兄弟繼續搗亂，橫掂我地啲女朋友喺一齊，佢地都冇嘢做。 「喂，蕭皓月！」等佢回過頭黎，我就一個粉刷掟埋去，佢完美咁食曬啲粉。 「嘩哈哈哈！」奸計得逞，我就爆笑。 「費子楓！」佢追住我要報牛。 就這樣追追趕趕，跑出了青春的節奏。 咁樣寫一寫，都覺得成篇文高級咗好多。 「一、二、三！」小霖揸住手機喺到數。唔知幾耐之後啲女仔就番咗黎。佢地同我地幾個男仔都一齊聚埋一齊自拍咗幾張相。我地成雙成對咁，個感覺都幾實在。中學時拍拖都唔算得咩，有幾對情侶聚埋一齊個感覺仲正。 「你就好啦，有咁多人陪你一齊玩。」呢一刻我同小涼坐咗喺天台傾計。 「你學校冇咩？」我問佢。 「我果間女校黎加麻，邊有男女孩咁好..況且多女仔就多是非架啦。」 「咁又係..咁今日咪俾你黎體驗下囉。」 「又就黎日落啦..原來你呢到睇日落咁正。」 「我都從來唔知..」我都未上過黎睇過。 「我地影張相啊！」今次到我講。 我地以夕陽做背景，影低咗幾張相，有餘暉嘅映照，都好似影得我地特別靚。 番到去我地又落番自修室溫書，玩完就當然要付出番時間啦，我好樂意咁做，因為有小涼嘅陪伴。 「你唔攰架？玩咗成日都仲有力溫書。」佢都好驚訝我嘅意志力。 「唔攰啊，有你喺到啊嘛。」 「攰就算啦，唔好死撐喎。」 「真係唔攰呢！」 最後我都係不敵睡神嘅召喚，瞓著咗。 「醒啦！喂，走啦！」好熟悉嘅畫面... 果日又係小涼喧樣嗌我起身，諗番起都好笑。 「做咩呆咗咁？」佢問。 「冇啊，我又諗番起當日你又係咁樣嗌我之麻。」 「係啊傻佬！成日都瞓教。」 「走啦！」我拖住佢，一齊走出去自修室，我地結緣嘅地方。

聖誕假開始，我就可以出盡全力去溫書。如果冇咩必要，我都唔會點出街。 我地嘅四人小組仍然運作緊，雖然唔係日日都齊人，但係好彩有佢地先令我有動力每日都去自修室溫書。 溫咗咁耐，我都覺得自己好幾科都有啲進步。我以前成日覺得操番以前啲卷好無謂，佢又唔會照出番。 但係原來做番啲舊卷先可以知道自己有咩範疇唔識或者唔熟，每一份卷都有佢嘅價值喺到。 好似而加咁.. 「我地今次試下做數學long question，又係睇下邊個啱得多啲啊！」阿豪講。我諗佢原本黎都只係志在陪下小霖，但係隨住考試日子愈來愈近，佢都開始努力。 「好！我實唔會輸比你條死肥仔！」 於是呢兩個鐘頭裏面，我地就不斷做做做，務求可以做啱曬所有識嘅題目。 「我地交換對啊。」小霖有咁嘅建議。 「都好啊！」阿豪附和，佢講咩你都好架啦。 至於佢兩個..小霖都會理下佢嘅，不過都保持番適當嘅距離。佢又唔算收阿豪做兵，但係又一直拖住佢地嘅關係，不過佢話都算係為咗阿豪，所以我都冇太大嘅干預。 「嘩，小霖你好勁啊！Part B咁難你都啱咁多。」小涼講。 「操多啲，明佢嘅theory就得架啦。」佢一路對一路講。 「小涼你都唔差啊，part B你都啱好多。」阿豪對完之後講。 「哼，我睇下你個肥仔有冇大意嘢錯，一有我就交叉你。」我好細心咁check阿豪份嘢，費事改錯豪送啲分俾佢。 「你改極都係低分過我架啦。」佢好自豪咁講。 當我改好之後，小霖仲改緊我果份，我地都等咗一陣佢先改好。 我地拎番自己份卷之後公佈番自己個分。 今次最高分係小涼，99分入面拎咗85分，佢話衰咗喺後面果part。 小霖都係低佢幾分，有82分，佢喺前面表現差咗啲。 我有70分，其實都仲有啲失望。 最可惡嘅係..阿豪高我5分，75分。 「可惡啊，差少少！」我好唔忿氣，唔係因為低分過阿豪，而係努力咗咁耐都係得70分。 「嘩，寫得咁清楚啊。」我同小霖講。 「咁你錯就要你明番架啦！」咁又係.. 「等我慢慢消化下先..」 「再唔明先問我啦。」 我地各自睇番自己錯咗啲咩，我發覺小霖真係改得好仔細，將我錯嘅嘢寫番曬Steps，仲寫好曬步驟咁。 無可否認喺我征戰數學嘅過程中，佢真係我一盞苦海明燈。可惜我自己又唔爭氣..「好肚餓啊..」阿豪講。 「不如去食嘢啦！」小涼提議。 「咁去食乜啊？」阿豪又問。 「魚蛋河啦。」//「我想食魚蛋河。」我同小霖幾乎同一時間講出黎。 「噗哧！」我地都相視而笑。 「噢..咁就魚蛋河啦。」阿豪講。 去到河粉檔，老闆娘見到我地就同我地打招呼。 「阿楓、小霖，又黎食啊你地？」 「係啊，好食啊嘛。」小霖講。 「咦，呢個一定係阿楓嘅女朋友呢，幾靚女喎，阿楓你真係有眼光。」 「係啊，佢叫小涼啊。」我介紹，小涼對住老闆娘笑一笑。「咁呢位一定係小霖男朋友啦。」佢望住阿豪。 「唔係啊，同學黎炸。」小霖即刻澄清。 「噢係啊？咁你地食咩啊？」 「雙併魚蛋魚皮多蔥多蒜！」小霖講。 「哈哈..2個。」我補充。 「我要個牛腩河多腩汁。」阿豪講。 「我要個魚皮餃河，唔該姨姨。」小涼講。 「好好好，即到！」 「你地成日黎食架？」阿豪問。 「以前囉，而家少啲。」我答。 「黎黎黎，四枝可樂私人醒嘅！」老闆娘拎住幾枝可樂黎，話係送嘅。 「老闆娘啊，3枝得啦，阿楓啱啱好番唔飲得凍嘢。」小涼講。 「下..咁我飲咩啊..」 「飲水囉。」 「係係係，小涼大人。」 「呢到啲魚皮真係要試下，又香又脆，阿楓以前成日食到成褲碎。」小霖講。 「邊有啊，係你食到成裙碎炸，有次仲整到鼻入面都有！」 「你一陣問下老闆娘啦，仲有上次魚露件事都未搞清楚！」 「問囉，怕你啊！」 「問我咩啊？」老闆娘拎住兩兜麵黎。 「小霖係都要同我拗，明明上次係佢fing到我隻手我先整跌支魚露。」 「哈哈哈，果件事啊？果陣你地都仲咁細個，邊記得咁清楚。」 「係阿楓你啊，唔知咩事fing開小霖隻手，點之fing跌埋枝魚露啊！」 「啦，都話架啦！」 「哈哈，係咩？」 「哈哈哈，廢子楓好鬼死百厭。」阿豪講。 我地同老闆娘傾番好多細個果陣啲嘢，阿豪一路聽一路喺到笑我。 食完之後我地就番番自修室溫書。 「走啦好冇啊，11點啦就黎。」溫到咁上下小涼就話好攰，所以我就送佢番去。 「你自己番去得唔得啊？」我問小霖，果陣阿豪都走咗。 「得啦，你地走先啦。」 沿路番去，佢都好似悶悶不樂咁。「呃，估唔到我細個真係咁百厭。」我地行緊果陣，突然諗番起細個，所以講。 「係囉，哈哈。」 「果到啲魚蛋粉真係好好食！」 「原來你鐘意食蔥同蒜架？」佢問。 「係啊，香啊嘛。落落啲河粉到一流啊。」 「哦..」 「做咩啊？你真係好攰咁？」我問佢。 「下..係啊，溫咗成日又啲頭暈暈咁。」佢有啲失魂咁好似。 「下？冇事啊嘛，果到啲冷氣太大啊？」我問佢。 「唔知呢，可能啦！」 「番去食粒藥，早啲瞓啦。」「嗯..」 我番到去同老豆阿媽講番頭先啲嘢，佢地都笑到見牙唔見眼。 「呃..我都好耐冇去過，搵日去食下先！」佢講。 臨瞓之前諗住打俾小涼睇下佢有冇嘢，點知冇人聽，可能已經瞓咗。 唔知佢做咩呢，好似怪怪地咁。

「誰和我熱吻 年年沒佳音 極有可能 出年佳節還是要等」 上年仲聽住呢首頹歌打機嘅我，今年終於唔洗咁毒留喺屋企。自從天蕊之後，今年係我重新再過嘅一個平安夜。 一到傍晚，小涼就打黎，可能又叫我快啲。 「喂，唔洗催我啦，就到就到。」我講。 「喂....阿楓啊？我個肚好痛..」 「你冇事啊嘛？喂..喂？」 「唔..唔..唔知啊...我諗我出唔到去架啦..」 「喂..喂..阿楓？」我冇應佢，應該係話我唔得閒應佢。 我而加正全速跑去佢屋企，出唔出到去有幾閒，最緊要佢冇事。 「叮噹、叮噹」 「阿楓...」小涼開門之後，面色慘白，口唇都白曬。 「你點啊？冇事啊嘛？」 「我唔知啊..淨係覺得好肚痛..」 「洗唔洗同你去睇下醫生啊？」 「唔..唔洗...」 「我扶你入房先啦。」 「有冇食啲嘢啊你？你屋企人呢？」入到房之後我問佢。 「冇啊，佢地出咗去食大餐。」 「我去煮啲粥你食啦，你喺到抖陣。」 瑤柱瘦肉粥我就唔識整架啦，白粥我都識嘅，於是我盲煲咗啲白粥俾佢食。 「食得啦！」我入房叫佢，不過我見佢病到咁，所以我就拎埋入去餵佢。 「睇熱啊..」我講。 「估唔到你都識煲粥喎。」 「唔係你估，收唔收貨先？」 「收..好好食。」白粥你都話好食，你都幾易滿足。 我一啖一啖咁餵佢，好彩佢都食得曬，暫時冇再翻痛住。 「食埋幾粒藥抖陣啦。」我拎咗幾粒喇叭丸俾佢。 之後我再幫佢整好個枕頭同被鋪，俾佢再瞓下。 「對唔住啊..平安夜都搞到你咁掃興..」佢瞓喺到講。 「唔緊要啦，我志在同你一齊之麻，我地而加都係一齊，去邊有咩所謂？瞓啦。」我摸一摸佢個頭。 望住佢瞓教個樣，冇咗平時好強悍嘅感覺，佢底子裏都係個好需要人保護嘅女仔，只係平時裝框住自己。 可能佢平時要承受嘅嘢太多，又唔想旁人為佢擔心，所以先自己頂曬。直至自己病咗都仍然顧慮住我嘅感受。 我諗我都係個唔合格嘅男朋友，唔識同佢分擔佢嘅煩惱，佢嘅壓力。 我忍唔住，上前輕輕錫咗佢一啖，然後講咗句：「對唔住..」 之後我出咗去睇電視，好彩今日係平日，夜晚都係有啲大台劇睇下。 睇到咁上下時間，我聽到開燈嘅聲音，向後望一望，原來係小涼去廁所。 隔咗一陣，佢先出番黎。 「點啊，又肚痛啊？」我問佢。 「嗯..但係而家舒服好多啦..」講完之後，佢行過黎，用手潑兩潑，示意我俾啲位佢坐。 佢坐落黎之後就挨咗埋黎。 「睇緊咩啊？」 「百分百感覺2啊，喺你個電視櫃摷嘅。」 「我好鐘意睇呢套啊！又有Eason、Joey、陳曉東！」佢一提起啲佢鐘意嘅嘢就好興奮。 「Eason最後都係揀咗千嬅。人總係要兜兜轉轉先搵到佢最鐘意嘅人。」 「咁你呢？你轉完未？」佢突然問。 「未啊！」 「嗯？」佢望上黎。 「望親你都暈到氹氹轉啦。」 「又亂講嘢！」 「仲有20秒就25號啦..我地倒數啦。」佢講。 「10..9..8..7..6..5..4..3..2..1..Merry Christmas!!」冇好喧鬧嘅歡呼聲，只有一句默默嘅聖誕快樂，但係仲有意義！因為眼前果個係自己最愛嘅人。 呢個平安夜..同我想像嘅落差好大，但係我冇因為咁而唔開心，仲覺得好特別。原來唔洗特登去做啲咩去充實個節日，只要可以同自己鐘意嘅人一齊就已經好足夠。

<七十九>「喂？阿豪？」小霖收到阿豪電話。 我地同小涼而加喺商場間粥麵鋪食緊嘢。由於小涼都係唔太舒服，所以我地有共識，聖誕節都係留喺自修室溫書，費事出到去人又多，車又多，行都行得唔舒服。小霖亦都一齊溫。 「今晚出唔出黎...？」佢望一望我地，我地作狀係咁點頭。 「唔好啦..我都係想溫下書..倒數先啦。嗯，好啦，拜拜。」之後佢就收咗線。 「點解唔應承佢啊？」小涼問。 「因為..尋日都冇乜點溫書啦，再溫下好過啦，橫點出面咁多人。」佢望一望我，示意我唔好爆響口，之後答。 「咁又係啊，出面啲空氣咁差，都唔太舒服。」 我地翻去溫書，今日溫BAFS，因為我地三個都有讀，而唯獨呢科我係比佢地好，所以我突然變咗小老師咁。 「阿楓，點解呢題個gross profit少咗嘅？」小涼問。 「因為..你計少咗咗purchases，個銷貨成本應該會變多咗...」我一路解釋，一路都自己喺到吸收緊。 「Yes！又做好一條！」我講。其實做acct數如果做得啱嘅話會好有滿足感，加上又易執分，所以我幾鐘意讀呢科。 「係咪咁勁啊？」小霖問。 「洗乜講！」 突然有人搭一搭我膊頭，我本能反應下即刻捉住佢隻手再反手屈住佢。 「喂..喂..喂，放手，係我！！」原來係阿豪。 「屌你咩，明知我最憎人搭住我。」抵佢死啦。 「你過黎做咩？」我問。 「我..過黎溫書囉，唔得咩？」扮啦你，司馬昭之心，路人皆知！ 其實我隱約見到小霖有啲唔太耐煩嘅表情，但係好快就扮到冇嘢。 唔知點解，自從阿豪黎咗之後，啲氣氛就變到怪怪地咁。 小霖又再將自己封閉起黎，但係懵懂嘅阿豪又冇察覺呢點，久唔久就撩下小霖講嘢。 我同小涼都唔太理佢地，我地有我地溫，你當係自得其樂也。 「小霖，你睇下呢條片，好好笑架！」阿豪講。 「不如專心溫書啦你！」小霖講。 「唔係呢，你睇下先啦，真係好好笑架...」 「夠啦！」小霖突然大嗌一聲，我地都呆咗咁望住佢。 「唔..唔好意思，我番去先。」講完之後，小霖就執嘢走咗。 佢走咗之後，我都忍唔住話下阿豪。 「你睇唔到佢已經有啲唔耐煩啦咩，係咪衰呢你！」 「我諗住今日聖誕節..輕鬆少少都唔怕啦..」 「咁你都識睇下人地眉頭眼額啊？佢黑曬面啦頭先。」 「唔好理佢住啦..溫下書先啦好冇？」小涼一路掃我背脊一邊講。 去到夜晚，阿豪就走咗，小霖唔喺到都搞到佢冇咩癮咁。 我開一開ig睇，見到阿言、阿靜都分別喺到放緊閃。 「你睇下佢地，幾sweet！估唔到我地第一個聖誕節會咁過啊可。」我講。 「嗯，雖然平平淡淡，但係我都幾開心。」 今個聖誕，我地冇去食大餐，冇去睇燈飾，佢冇要求我送任何嘢俾佢，我都冇收到佢任何禮物，平淡都有我地平淡嘅快樂。 「下年再陪你周圍去咁玩下啦！」我講。 「好啦..但係你洗唔洗去睇下小霖啊？佢一個人應該好悶..」 「咁你呢？唔一齊？」 「我唔啦，佢應該有好多嘢想同你講，我費事喺到啦。」佢應該係指阿豪嘅嘢，佢又真係好醒，睇得出有嘢，只係唔知我已經知道曬咩事。 「咁好啦..我送你番去先啦咁。」 送咗小涼之後，我就打俾小霖，叫佢落黎公園。 「咁夜仲叫我落黎？」佢問。 「睇下你有冇嘢啊嘛。」我一邊打韆鞦，一邊講。 「仲記唔記得個繩網啊？」佢問。 「嗯..記得！」我停咗落黎，然後又去爬個繩網。 「細個差錯腳跌咗落黎，但係反而搞到你驚到喊，我就喊都冇喊過。」我講。 「咁我未見過咁多血啊嘛，點知你會唔會死。」說罷佢都跟住爬埋上黎。 「我咁好動，邊有咁易死啊。」 「咁你即係有冇嘢姐？」我地坐咗喺繩頂傾計。 「我都唔知點解會發咁大脾氣架，可能我係借啲意俾自己走開啦。」 「見住佢想盡辦法咁哄我開心，果一刻我真係好想同佢講清楚，但係我又承擔唔起個後果，我突然間好自責咁，所以就忍唔住失咗控。」 「你又唔洗自責嘅，人與人夾唔夾唔係單方面問題，你冇做錯。」 「我真係忍受唔到自己再咁樣拖住佢啊，咁樣會搞到我好憎自己。」 「忍多幾個月啦，好快過架炸。」 「啦，一係咁，每當你又諗起呢樣嘢，你就大唱紅日啦！我以前都係咁黎令自己忘記啲煩惱。」我當然只係吹。 「得唔得架！」 「你唔信啊？試下啦！命運就算顛沛流離...」我開始好大聲咁唱。 「喂！傻架咩，夜啦！」佢雖然喝住我，但係都算見佢笑番。 「啦，笑番咪好囉，聖誕節應該開開心心加麻。」 「唉，早知果陣跌鬼死你算。」 「係啊..可！」我扮推一推佢，佢差啲失平衡。 「妖。死啦你！」 呢個世界好奇怪，你越去逃避一啲嘢，佢就會自己搵上門，好似係暗示你唔好再去逃避佢。

聖誕完咗之後幾日就到除夕，年年我地都成班兄弟過，邊估到今年會各自都有個伴同我一地一齊過？ 我地一行八人，九點半就去咗尖東平台果到霸位，我地坐咗喺到一邊食爭鮮，一邊喺到吹水。 「阿星真係唔黎架？」我問。 「點知佢姐？神神秘秘咁，唔理佢啦。」阿豪答。 「仲有成三個鐘，搵啲嘢玩下啦！」佢講。 「早有準備啦！我地玩國王遊戲啦！！」阿月拎副啤牌出黎。 國王遊戲即係每人派一隻牌，抽到K果個可以命令其他人做任何事。前提係除咗國王之外，其他人都唔可以show自己隻牌出黎。 「我抽到K  ！」阿靜大嗌。 「我要..3號同6號跳忘情森巴舞！」 「oh shit！」我同阿言講，我同佢抽中3仔同6仔。 「一起森巴舞 潑走不滿..」就係咁，我地就喺眾目睽睽之下跟住youtube個MV喺到跳，說真的..都真係幾醜。 「哈哈哈！」佢地都喺到笑我地。 下一輪，我地又重新抽過。今次係阿豪抽中K。 「我要...4號摑2號3巴！」 「唔乸係啊？又係我！？」我講，有冇咁黑仔啊？ 「下次睇牌唔好揭咁高啦，嘻嘻嘻。」頂，原來俾佢睇到我隻牌.. 「邊個2號..」我問。 小涼緩緩舉起手.. 「睇住啊，小涼大人！」 「嘻嘻，睇下點！」 「呃！呃！呃！」 「你呃咩姐？我都未打。」係喎..我呃啲咩？ 我雙眼緊閉，等待住殘酷嘅懲罰。 「啪啪啪啪啪！」下？打完啦？ 「傻佬，邊捨得打你啊！」 「唉呀，好曬啊！」佢地大嗌。 哈哈，你地羨慕唔黎架啦！ 都唔知點解玩埋啲無聊遊戲都可以hea幾個鐘。後來先知原來唔係因為個遊戲好玩，而係睇下同邊個玩。 「仲有5分鐘炸！」阿晴講。 我地行前少少，個位睇煙花fit曬，不枉我地用幾個鐘去排。 「好緊張添！」阿豪講，嗯？！ 我同小涼一直拖實對方隻手，唔敢放開，費事會被人群隔開。 「我都係第一次出黎倒數炸..」佢講。 「真係架？」 「係啊，以前爹哋話太多人會危險，但係而家有你喺到..唔會危險啦，嘻嘻。」 「有咩事我就先架啦，唔理你架啦！」我開玩笑講。 「你試下！」佢另一隻手谷實個拳頭隊上黎。 「你咁強，你保護我炸掛，哈哈！」 「你..」佢未講完，啲人就開始倒數，所以我地咩都唔理就跟住一齊數。 「5..4..3..2..1..！Happy New Year！」 「新年快樂巴渣妹！！」我大嗌！ 「新年快樂死人頭！！」佢和應。 「洗唔洗咁激啊你兩個..」阿靜都忍唔住挪揄我地兩個。 「嘻嘻！」 「小霖，我..」阿豪嗌住小霖。 「喂你地去唔去埋食糖水？」小霖突然問我地。 「好啊好啊！而加落深水埗食！」阿晴講。 之後我地就隨住人潮不斷咁行，慢慢行落地鐵站，小霖仲借啲意同埋小涼一齊行。 「喂，阿楓，頭先阿豪好似想表白咁。」阿月講。 「下，係咩？」我詐傻。 「幫唔幫佢製造下機會好？」 「嗯..順其自然啦，機會都係自己爭取好啲，哈哈..」你唔好逼我埋牆啦月哥.. 「咁又係..」感謝你月哥！ 我地排除萬難終於落到去地鐵站，又經過一輪擠逼先上到車。 「欸，小心！」阿豪見到小霖就跌，即刻出手扶住佢。 「唔..唔..該。」 然後成程車我地全部人都有講有笑，除咗阿豪，佢一直處於一種蠢蠢欲動嘅狀態，望到我都急埋一份，雖然我就真係唔多想佢真係表白。 「楊枝甘露啊唔該！」論甜品，我只會食呢隻，永遠唔變！ 「阿豪你呢？阿豪、阿豪！」我叫佢，佢好似失曬魂咁。 「做咩啊你？眼瞓啊？」阿言問佢。 「下..係啊，尋晚夜瞓咗，哈哈。」其實佢嘅目光一直冇離開小霖，相反地，小霖眼神一直迴避阿豪，不斷同我地傾計。 我都真係有啲戥我呢個兄弟肉赤，但係唔通我捉佢出去，同佢講我乜Q都知道曬，叫佢放棄小霖咩？ 我覺得如果我遲一年出世，我考DSE作文一定5**，因為題目就係..必要的沉默。 最後唔知點解，由我地食完糖水到散band果一刻，阿豪始終冇再同小霖表白，佢只係最後自己一個默默咁搭到去調景嶺。 【多久了 我都沒變愛妳這回事 整整六年妳最好 做好準備我沒有打算 停止一切想說我沒有志願也沒有事情好消遣有一個人能去愛 多珍貴沒關係妳也不用給我機會反正我還有一生可以浪費我就是剩這麼一點點倔 稱得上 我的優點沒關係妳也不用對我慚愧也許我根本喜歡被妳浪費隨便妳今天拼命愛上誰 我都會 坦然面對即使要我跟妳再耗個十年 無所謂】

又係要番學嘅日子了，呢個開學日就好似炸彈咁。 一番到去，就見到一個好震撼嘅畫面。 阿星終於有拖拍，而個對象仲要係鄭子妮！ 「Wow阿星好嘢喎！原來你一直就係溝緊子妮！」阿月講。 「乜你地.. 睇唔出架咩，呵呵！」洗唔洗咁牙擦，不過係開心事黎嘅！ 「子妮，你好自為之。」阿言講，貫徹佢毒舌作風。 「旅行果陣都估到你地有啲嘢架啦！」阿靜講。 「咁都睇到？」子妮好愕然咁問。 「冇嘢逃得過我法眼嘅！」 仿佛全世界都為佢地而開心，唯獨有一個人只係默默望住佢地。 係有事發生啦，仲要係破壞氣氛嘅事，所以我都係小息先睇下佢咩事。 到咗小息，阿星嘅事逐漸淡化，我地幾個圍住阿豪。 「做咩啊..」阿豪望住個窗，死曬氣咁問我地。 「你做咩就真啊。」阿言問。 「衰咗啦…白費曬啦…」佢答，果然始終發生咗。 我望一望小霖，佢望番過黎，點一點頭，示意係真嘅。 「你係話小霖..」阿月猜想，根據番上次佢發現阿豪想表白。 「係..」 雖然係意料之中，但係聽到之後都有啲震驚。 「點解會咁嘅？」阿星問。 「唔知啊..果日一倒完數番去我就瞓咗，起身就見到小霖嘅訊息，佢話唔想我因為佢而影響DSE，叫我專心考好個試，仲多謝我對佢嘅付出，佢話佢係感受到，但係唔想再耽誤我喎..」 「咁你諗住點？」我問。 「唔知啊…順其自然啦，都要考試架啦，咁唯有盡快收拾心情啦..」好彩佢冇諗歪姐。 「至於佢..忘記到就忘啦。」 一隻鷹喺天空飛過，將阿豪呢個月嘅付出，一併帶走。 唯有祝福佢同埋幫助佢走出陰霾啦… 放學之後，我諗住佢地邊個去星矢吧，點知阿豪話想番屋企溫書，小霖要去圖書館，阿靜要同佢屋企人食飯，阿星、阿言兩pair人各自拍拖。 得番我同阿月兩支公..唉屌。 「做咩姐，好唔想同我去咩！」佢喺我隔離問，我諗咩佢都知？ 「有得揀唔太想，哈哈！」開玩笑姐。 「你一早知阿豪會衰？」佢突然好正經咁問我。 「下…啊..係嘅….」佢點知架？ 「你一直咁落力幫佢地，果日你竟然話順其自然估到啦。」嘩，你又知我諗乜？！ 「其實係小霖叫我唔好周圍講嘅，咁我覺得我講俾阿豪聽同小霖親口講都好似冇咩分別咁，咁咪由小霖自己講囉，費事阿豪覺得我挑撥離間啦，況且要我講都講唔出口。」 「你又啱嘅..」好彩佢同意姐。 「唉，希望佢地兩個可以搵到佢地真命天子啦，佢地啲愛情運好多都爭咗啲咁。」佢講。 「呢啲嘢，有又煩，冇又煩架姐。你感受緊你知架。」 「係就係咁講..但係遇到個你鐘意佢，佢又鐘意你嘅其實都唔錯，你會喺佢身上見到自己有咩缺點，再為佢去改善。」 「雖然有時煩就煩咗啲，但係諗番起其實佢都幾可愛啊！」阿月一路講，一路含春咁笑，肯定又諗起阿靜啦。 不過阿靜真係改變阿月好多，至少佢成個人開朗咗，肯講下自己嘅諗法，唔再收埋收埋。 小涼呢？我唔知我嘅出現令佢有咩改變，但至少佢令我改變唔少。 佢令我變得有承擔咗，承擔住我同佢嘅未來，令我做任何事前都會諗下後果，唔會再一味橫衝直撞。 亦令我知道，就算全世界唔支持我，都有佢喺到。 「隨時愛相見 便見面 未怕疏遠了十萬年…」 係個傻妹，我地真係心有靈犀。 「喂？死人頭，做緊咩啊？」 「諗緊你囉！」真心的。 「又口花花..講真啦！」 「同阿月去緊星矢吧之麻，打黎做咩啊？」 「想問下你夜晚食唔食飯之麻，屋企冇煮飯。」 「上我屋企食囉，同我阿媽講聲咪得。」 「吓，會唔會勞煩佢啊？」 「佢當你新抱咁啦而加，點會。」 「哈哈，係咩？好啦，咁我打去同佢講。拜拜。」 「嘩~~好sweet啊。」阿月喺側邊笑我。 「扮啦你，你地平時咪仲sweet過我。」 「行啦，屌你！天就黑啦，費時阻你交人啦！」 我地肩並肩，一齊向住夕陽走，諗番起都覺得…gay..「坐啦坐啦小涼，唔洗客氣架！」阿媽講。 「你唔洗客氣就真啦Auntie，洗唔洗我幫下手煮？」 「唔洗唔洗，衰仔，招呼下人地啦。」我都唔明，由唔係第一次上黎，洗乜咁客氣？ 不過都好，至少唔會有糾紛就得。 「係啦..阿豪佢..衰咗啦。」等緊食飯果陣我講。 「下..佢表咗白啊..？」 「唔係。冇表到已經衰咗。」 「真係可惜啊..佢做咗咁多嘢..」佢個表情都表現得好可惜。 「係囉，有時真係付出太多都未必有結果。」 「你睇你幾幸福，有個咁好嘅男朋友。」我講。 「嘩，有人好厚面皮囉！」佢笑笑口咁講。 食完飯之後，我地就落番自修室溫書，咁啱小霖都喺到。 「喂，小霖！」我嗌佢。 「咦，咁晏嘅你地？」 「食完飯先落黎啊嘛。」 「哦…….」 「點解咁快就..」我一坐低就長驅直入咁問。 「好簡單，我地一直忽略咗一樣嘢。」 「忽略咗..咩？」 「就係佢如果表白起上黎，根本冇得避。」 「所以與其等佢開口不如同佢講清楚？」我問。 「就係咁。」 聽落個理由好簡單粗暴，但實情充斥住好多雜質。 講果個會有好多顧慮，講出黎果陣要有好大勇氣；聽果個又要承受痛苦嘅折磨。旁人亦都感到唏噓同無奈。 畢竟每一個人對另一個人付出嘅愛都係經過好長時間同好大精力嘅消耗，所以求愛失敗對精神係好大嘅損害。 「你地睇住佢啦，唔好被佢頹落去啊，唔好俾佢影響到個考試。」 從來人拒愛都係唔想被人影響到自己，唔想被人阻住自己搵食，但係好似小霖咁，拒愛後仍然咁顧被拒者感受，每一步都想將傷害減到最低就真係碩果僅存。 只能可惜阿豪冇福份去得到佢嘅愛。

去到一月尾就已經係考mock嘅時間，呢個mock都算係考dse之前一個好重要嘅環節，因為可以測試到自己每一科仲差幾多先到attain到個目標。 而今個mock..我只夠用慘不忍睹去形容。 由於我地係第二屆DSE嘅考生，所以我地只有一年嘅past paper去參考同操。其餘都只可以靠做CE去操。 過往我以為之前做落嘅past paper已經好足以去測試自己，見到做得唔錯就好滿足。 但原來我完全高估咗自己嘅能力。除咗經濟，根本好多科都轉曬模式，同CE已經係兩個世界。 「唔洗咁灰啦..仲有2個月俾你追喎。」小涼講。 「點追啊..已經溫咗咁耐都考到咁..」 「有冇諗過問題出咗喺邊？」 「有，唔熟題型、時間控制唔好。」 「好！咁我地就跟住呢個方向去溫書！」 「我幫你制定一啲溫書嘅方針同內容，我地一齊溫，溫到你有進步為止！」佢好熱血咁講。 我抬頭望住佢，佢個頭好似有個光環咁，係路西法啊！！ 由果日開始，小涼就好似變咗地獄教師咁，每日都督促住我溫書、操卷。 最變態嘅係，佢同化埋小霖，要佢都一齊督促住我，唔俾我有偷懶嘅機會。 佢仲俾埋佢學校啲卷我做，同埋喺唔知邊到搵埋好多卷一齊做，令我喺最短時間內可以見盡好多唔同類別嘅題目同喺時間管理上得到最大嘅提升。 講真就真係好苦不堪言，但係為咗前途都冇辦法。 但係慢慢都令到我有啲喘不過氣.... 「錯啦錯啦，唔係咁做啊！」呢一刻我又俾小涼鞭策緊啲數學。 「又唔啱咩..明明咁樣都做到。」 「方法啱但係時間慢啊！應該咁咁咁..」 「做到咪得囉....」 「咁樣會拖慢做成份卷嘅速度，會做唔曬架！」佢語帶一啲激動。 「好啦好啦，唔好嬲啦..聽你啦聽你啦。去唔去食嘢啊？」 「好啦..食少少先再溫啦。」佢講。 出到去自修室，我就感覺好似喺監倉出黎咁。而番學..更加係上天堂咁快活。 隨住考試日子越來越近，好多學校上嘅嘢都準備埋單。今日就拎咗准考證，代表住DSE..正式殺到。 「同學，過幾日就係last day 啦，好好享受埋呢日啦。」阿王講。 雖然我未來仲有好多日子會見到佢，但去到呢一刻都真係有啲唔捨得佢。佢真係一個好稱職嘅班主任，為我地排解好多紛爭。 「呵...」我忍唔住打咗個喊露。 「做咩啊？好攰？」小霖見到就問。 「梗係啦..日日咁操法，鐵人都死。」 「又真係幾辛苦嘅..但係你冇覺得自己的確進步咗？」小霖問。 諗諗下都有嘅，唔係得小涼咁幫我，我都唔知點算。 但係真係好chur，日復日咁做，加上日子愈來愈近，我就愈來愈驚。令到我壓力慢慢咁增加。 「食唔食嘢啊，麥記有新包..」我未講完，小涼已經截住我。 「又食？你坐底冇耐炸喎。」 「咁抖陣得啦掛？」 「費子楓你可唔可以勤力少少啊？」 「我仲唔夠勤力啊？咁我番咗成日學有啲攰啊嘛。」我有少少唔耐煩。 「我夠番咗成日學啦，我一放學就過黎同你溫書啦。」 「好辛苦你咩？！你唔幫我你自己都要溫啦。」我衝口而出。 「你講多次？」佢眼紅紅咁講。 「我話..」 「即係你覺得我咁辛苦都係為咗自己嘅？」 「即係你覺得我係無嘢搵嘢黎做？」 「殊....」佢講得大聲得制，俾人殊。 「我唔係咁嘅意思....」 「算啦..唔好講啦..你鐘意點就點。」講完佢就執嘢走咗。 我地第一次有嗌霎，竟然係因為咁樣，好似有啲幼稚，亦都黎得好突然。 我冇去追佢，我知道我錯咗，但係當刻真係谷住咗度氣想抒發出黎，可惜用錯咗方法。可能讓大家冷靜下先會好啲。 第二日，小涼落黎自修室之後，去搵咗第二個位坐，冇過黎呢度坐。 小霖見狀就問：「做咩啊你地？」 「唔好提啦，尋晚吵咗。」 「點解嘅..？」佢好愕然咁問。 「我話想抖下之麻，都唔明佢點解發咁大脾氣。」 「咁佢都係緊張你姐。」 「會唔會緊張過頭啊？」 「你唔係仲係半筒水咁佢得鬼閒理你咩，又唔諗下自己程度去到邊。」 「你睇下你枱面份英文notes啦，佢逐隻字咁寫落去俾你溫，捱咗好多晚通宵架，我都試過整呢啲筆記，唔易架真係。」 我望住份notes，突然一份內疚感油然而生，我因為一時意氣而忘記曬佢對我嘅付出，仲講咗啲咁晦氣嘅說話，我突然覺得自己好仆街。 「諗通啦麻？諗通就做嘢啦！」 我趁小涼去咗廁所就追咗出去。 我一樣喺廁所個門口等住佢，就好似第一次激嬲佢果陣咁。 佢一出到黎見到我就走咗去，我即刻去截住佢。 「小涼小涼小涼！」 「想點啊？」 「唔好嬲啦唔好嬲啦，我知我錯啦！」 「你可唔可以唔好永遠都咁後知後覺，然後講一句對唔住就覺得可以化解所有事呢？」 「你慢慢反省下先。」 講完之後佢就走開咗，我冇留住佢，應該係我冇原因去留住佢。 佢鬧得我真係好啱，咁樣嘅我真係太過唔成熟，原來對唔住..真係唔係大曬。 我好頹然咁番番去。 「點啊..搞唔掂啊？」小霖問。 我擰一擰頭，表示失敗。 「原來對唔住..真係唔係大曬。」 「你終於知道啦咩？」佢問。 「等你仲以為講句對唔住，隔一段時間就冇事，唔係個個好似我咁大方架！」 「噢..我唔係話小涼小氣..」 「得啦..我明。」 之後我同小涼成日落黎都冇講過嘢，冇任何眼神接觸...得我望住佢。 第二日番到學校... 「你唔好黎搵我啊！蕭皓月！」一番到學校就見到阿靜怒氣沖沖咁走出班房。 「嘩..咩料啊月少？」我問佢。 「唉..一言難盡。」 「哈，嘩你地唔係兩兄弟都冇人信。」小霖喺到調侃我地。 「點解咁講？」阿月一頭霧水。 「個傻仔激嬲咗小涼囉。」 「噢..哈哈..可能係個天要撮合我地兩個。」阿月突然攬過黎。 「妖死開啦gay佬！激嬲條女都可以咁輕鬆嘅？」我推開佢。 「佢緊張你先會嬲你姐，佢仲係鐘意你嘅話，只要你真心認句錯佢一定會原諒你嘅。」 「屌，懶瀟灑啦你，一陣阿靜唔原諒你就好笑。」但係其實都有啲道理嘅.. 「聽日都last day，唔係仲要咁咒我啊？」 「超，睇下點。」

話咁快就到咗我最唔想面對嘅last day，至此之後，就正式告別中學生活，踏入社會另一個階段。 今日我地都唔再有心機上堂，紛紛同唔同嘅老師影相留念。仲要難得可以明目張膽咁用電話。 「黎黎黎！ 大家一齊影張相啦！」阿王召集曬我地一齊。 「一、二、三，笑！」佢揸住機同我地自拍，影低咗可能係我地班最後一張嘅合照。 「我地又影！」阿星吹雞，我地就堆埋去。 就係不斷咁影影影，就過埋我地喺學校嘅呢最後幾個鐘，話咁快就到放學，不過我地梗係冇咁快散。 「喂阿楓，我地都影番張啦。」小霖過黎同我講。 「好啊！」 我地頭貼住頭，佢舉高咗部手機高炒咁影咗張相。 「我地好耐冇合照啦..」佢望住部電話，呆咗咁。 「係咩..哈哈，又好似係。」 「放心啦，我地實會再影好多好多相。」我同佢講。 「啦，你話架！」 「係啦！」 影咗一輪之後，我就坐埋一邊寫紀念冊，我地俗稱嘅還債。 「阿靜我地影相啦！」喺我埋頭苦幹果陣，我聽到阿月咁講。 「唔影啊！」 「咁算啦。」 「喂！影啦影啦..」下？咁就好翻啦..？ 「唉..」我突然諗起小涼，如果佢可以出現就好.. 「喂阿楓， 出黎啦！」阿月冇啦啦大嗌，咁我就出去睇下咩事。 出到去之後我就一時俾唔到反應，腳步亦一時退卻。 「小涼..」佢dup低咗頭..對住我似望非望咁。 「我做啲嘢就係咁多啦，其餘嘅嘢你地自己拆掂去啦。」阿月講完就走咗去第到影相。 「你..點解會黎嘅？」我開腔。 「阿月叫我黎..一齊影相..」係喎，佢帶住個訪客証。 「哦…」呢一刻我有好多嘢想同佢講，但係我竟然無言以對，講唔出口。 「對唔住啊..我其實都有唔啱..我好似迫得你太緊..」估唔到又要佢開口先，唉真係失敗。 「我錯就真啦！我講啲嘢太過仆街，辜負曬你一片苦心，我應承你啦，我唔會再亂講嘢，做嘢會諗後果，仲會出盡萬二分力溫好書啦。」 佢終於都笑，應該冇事啦掛.. 「唔好嬲啦…」我行上前捉住佢對手講。 「嬲我就唔會黎啦..傻佬！」 「係我都知自己有錯咋，試下你真係激嬲我睇下你點死！」 「好囉好囉，巴渣妹番黎啦，我地去影相啦！」 「喂！等埋我地啊。」我拖住小涼跑去阿言果到。...我地最後喺學校門口，影埋最後一張相，就正式同學校告別。 我地果日玩到8點先走，所以就索性食埋飯先番屋企。 由始至終我都冇放開小涼隻手，相信經過今次我地嘅感情會再昇華多啲。

Last day 完咗，Study leave就隨之開始。人地話study leave開始之後先係真正見真章嘅開始，成敗得失就睇呢個幾月肯努力幾多。 我就當然唔會吝嗇自己嘅勞力同努力，盡力chur盡呢個幾月，無論小霖同小涼點樣chur我，我都唔會有怨言，我一定要入到大學！ 不過可能小涼都明白物極必反嘅道理佢都冇chur得我咁緊，適當時大家都會抖下，咁樣佢又開心，我都輕鬆唔少。無謂再俾啲無謂嘢擾亂我地考試嘅情緒啦。 「死啦..聽日就考中文啦..係我最弱果科。」小涼講，佢其他科都唔錯，係中文弱咗啲。呢段日子，我都已經盡量幫佢。 「唔洗太驚嘅，好多人都會炒份閱讀啦。」 「但係我係綜合同作文弱啊..」 「呢個時候驚都冇用，今晚早啲瞓啦，抖足精神，唔好去錯試場啊。」去錯我就真係幫唔到佢，我同小霖都揀咗個近我地學校嘅區，反而我同小霖就有幾個試場都一樣。 臨瞓前我就係到諗..聽日就係DSE啦..驚咗咁耐嘅嘢，終於都到。 一朝早我就起身準備，令自己保持一個好精神嘅狀態。 去到試場之後，見到個個都拎住啲ZZ或者果個燒完嘅筆記死刨爛刨，我自己就喺到養神，呢個時候俾自己放鬆下仲好啦。 入到場先知，原來最大嘅難關係考官讀指引嘅時間，真係好折磨，又怕一陣份卷難，又怕會悶到瞓著。 開咗卷之後，同份死亡之卷正式埋牙，有得呢個稱號真係唔係浪得虛名，我考完出咗試場真係嚇到汗都滴埋…難成咁嘅… 不過預咗炒，有4成分算。 一開番電話，就見到小霖嘅來電。 「阿楓啊！」佢好似好焦急咁。 「唉屌..點啊你考得？」 「考得好差啊..好多唔識啊..點算啊？」我都未聽過佢咁慌張嘅聲。 「冷靜下準備卷二啦，唔好諗啦過咗去！」 「哦哦哦..好啦..一陣考完去食嘢？」佢一講起食就放鬆好多。 「好啦好啦，加油啦。」 喺我收線之後，隔咗一陣就輪到小涼打黎。 「喂…….」一聽佢把聲仲慌過小霖。 「點啊你？好多唔識？」 「死得啦今次…實炒啦。」講到想喊想喊咁添。 「唔緊要啦，我都考得唔好啊，收拾好心情考卷二啦，好冇？」 「唯有係咁啦…唉。」佢士氣仲係好低落，希望唔好影響佢卷二表現。 卷二都算還好，我做咗題己所不欲，我諗發揮平平穩穩都ok。 「唉，死啦，做著份咁難嘅卷，想合格都難。」小霖講，考完我地就去咗星矢吧食嘢。 「你覺得難都大把人覺得難啦。」娜姐講。 「希望啦..唯有綜合同作文拉番啦。」我都頹頹地咁講。 經過第一日嘅失敗，我地唔敢再輕視呢個試嘅難。 接下來幾個主科，由溫習到實戰，我地都出盡力，特別係小涼，都未見過佢咁，直情背水一戰咁。英文同通識我地都考得唔錯，應該個grade都唔會太核突。 你問我點解唔講下阿月阿言佢地？有咩好講姐，佢地係爭在做唔做到狀元之麻，完全係輕鬆carry嘅。 「加油啊，今日考數，唔洗驚！」小霖喺我隔離講，我地今日同試場。 「你係咁講啦..你啲數咁好。」叔叔不行了.. 「你仲係咁驚咪辜負曬我同小涼嘅努力？」佢指一指我手拎本嘢，冇錯，我仲係溫緊小霖本筆記。 我唯一會溫筆記嘅時候竟然係最唔需要筆記果科，真係諷刺。 「好啦..入場啦！放鬆啲！」佢按一按雙膊講。...經過3個幾4個鐘嘅折磨，終於征服咗科數，又真係好似冇想像咁難，總之出到黎就江交棒心情愉快啦！ 「睇黎幾好喎考得。」佢笑我。 「不過不失啦，都唔錯！」 「咁咪幾好，都話唔洗驚架啦！」 「隨時愛相見 便見面..」 「喂？死人頭！」係巴渣妹。 「點啊巴渣妹！」 「考成點啊你？」聽把聲佢都好似唔錯咁。 「我唔錯啦！你呢？」 「冇難度，嘻嘻！」 「咁咪幾好，一陣自修室見啦，過兩日考ECON。」 「好啦好啦！」 「小涼啊？」收咗線之後小霖問。 「係啊。」 「你就唔好成日激嬲佢啦，佢係好女仔黎架。」 「我知啦，我會好珍惜佢架啦。雖然有時佢就巴渣啲但係其實冇惡意嘅，佢做每一樣嘢都係為咗我，我知架。」 「知就好啦！記住我話過你對佢唔好..」 「你就唔放過我啊嘛，知啦長氣。」 「呃..有一日我唔哦你睇下你點！」 去到溫Econ嘅時間，我其實都溫到冇咩好溫。 「錯啊錯啊，唔係咁唔係咁！個demand應該係inelastic！」呢一刻，化做地獄教師嘅變咗係我，小涼坐咗喺我間房書桌做past paper。 等佢試下俾人折磨嘅感受哈哈！ 「唉啊..點解咁難架！」佢喺到抱怨。 「你係有啲嘢kick住咗諗唔通姐，其實以你而加嘅能力有4唔難，睇下可唔可以有高啲啦。」我同佢講。 「真係架？我可以有4？咁我都安心啲。好！我一定會ko佢！」 「你頂唔頂得順啊？我要開啟我嘅地獄mode架啦！」 「黎啦！」...「啊！頂唔蒲啦！好攰啊！」3個鐘之後佢講。 「等你以為我之前好輕鬆。」 「我邊有咁諗姐..我都知你辛苦架啦！」 「等我幫你按下摩啦…」佢跳咗上床幫我按肩。 「嗯..幾舒服喎！」 「梗係啦，你有福啦，我唔會隨便幫人按。」 「幫我按點算係隨便！」 「嘻嘻，咁又係。」 「衰仔啊，條魚想蒸定..」阿媽冇啦啦衝入黎。 「大佬啊，你敲敲門先得唔得。」 「噢..對唔住。」 「咁條魚你想煎定蒸啊？」 「煎啦，小涼怕薑味。」 「好好好，唔阻你地，哈哈。」我頂.. 「真係細心啊，知我怕薑味。」 「你第一日先知咩？」 「唔係唔係，不嬲都知！」我暈啦。 考完econ就到bafs，份卷嘅程度喺意料之內，都唔太擔心，小涼都打黎報捷，咁我都安心啲，總算冇白費心機。 BAFS我地有成十幾日溫，十幾日可以攣都拗番直啦！ 不過應該係最後一次我地三個一齊喺自修室溫書。去到最後果日我地都唔太捨得。 「估唔到咁快就完咗，諗番起好似夢咁。」小霖講。 「我仲記得個死人頭當初淨係掛住瞓，哈哈哈。」 真係好似場夢咁，由我被人嗌醒果一刻開始，原來係發緊一個更加比夢境更唔真實嘅夢。 我喺呢到收獲到我最珍惜嘅愛情、友情。 呢到見證住我自己嘅成長，見證住我同小涼感情嘅萌芽，見證我同霖嘅友誼越來越深厚，見證住好多好多，聽日開始就唔洗黎，我諗我會好唔慣。 「走啦，真係咁唔捨得啊？」小涼走之前問。 「唔會啦唔會啦，走啦走啦。」然後我地就頭也不回咁走咗。 千祈唔好回頭，如果唔係會再番入去嘅，道理同出獄一樣。 再見了，自修室。 明天，你好。

終於完咗個垃圾DSE，可以盡情享受下個假期！ 考完之後第一日，我瞓到成2，3點先起身。我覺得唔咁樣瞓餐飽對唔住自己囉。 醒咗之後見到阿言打過黎，少有喎。 「喂，點啊言少？」我打番過去。 「喂屌你去咗邊，而家先蒲頭？」 「瞓教啊嘛大佬，做咩姐？」 「今晚黎我屋企食飯啊，阿月阿豪都會黎。」 「不過你自己黎好啦喎。」 「哦，得啦。」奇奇怪怪咁。 之後我就打俾小涼。 「阿言佢好似奇奇怪怪咁，唔知佢做咩。」 「係咩？佢都唔會做啲咩架啦，你咪去囉。」 點解佢反應咁平淡咁？ 到咗六點鐘，我就去咗阿言又一村間屋，對於佢間屋，三個字，好撚大。 雖然我就唔係第一次去，但係每次去都覺得葡萄。 「搞咩啊？又話阿月佢地都黎嘅？」我問佢。 「唔咁講..點tum你黎啊？」佢一步一步行埋黎，好似想殺人咁。 「做..做..做咩？」好驚喎大佬。 「你知嘛..我一直好想..」佢仍然不斷咁行埋黎，一直放喺後面嘅手仲緩緩舉起。 「唔好！」我直覺佢想傷害我，即刻擰歪面用手擋一擋。 「嘭！」嘩屌！咩事？？  「嗚呼！生日快樂！！」佢地成班喺二樓衝落黎，原來頭先係拉炮聲。 「哈哈哈，膠刀黎炸傻仔！」阿言笑到停唔到。 「估唔到你咁細膽！哈哈。」阿豪又係，屌。 「我生日過咗耐啦喎！」 「之前考試嘛，咪今日幫你補番囉，都算係咁啦掛。」阿晴講。 班友都幾有心。 「連你都瞞住我！」我指住小涼，佢都喺佢地當中。 「嘻嘻，唔係點樣叫驚喜啊？唔好嬲啦。」咁我又唔嬲，咪睇到我咁小器。 「不過頭先你個反應真係好好笑。」小霖講。 之後阿靜就拎個電話出黎，原來佢地頭先拍低曬.. 「唔好！」「唔好！」「唔好！」 佢地係咁重複呢一到，之後係咁笑尻我。 「哈哈哈，原來廢紙你咁細膽，我都係而加先知！」連子妮都黎埋，佢都加入成為我地一分子。 就係咁，我地10個人就喺阿言間屋到玩同補祝我生日。 「嘩阿言，部機好正啊！」阿月同阿星講。 阿言屋企有部燒烤機，就咁放啲嘢想去就燒得，好方便，我地又可以喺室內一邊玩一邊食。 不過阿言就做咗我地成晚廚師，服侍我地。 「你去玩啦，等我黎燒。」阿晴講，好一個一百分女友。 「一齊啦，點捨得你咁辛苦。」媽啊，好骨痺。 「擇到七啊！你飲啦！」阿豪對住小涼嗌。 我地玩緊個擇骰飲酒嘅遊戲，輪流用兩粒骰黎擇，兩粒骰總和係單數就可以指一個人黎飲酒，雙數就自己飲，兩粒骰一樣就要飲雙倍。 「吓..又飲啊..」 「我黎飲！」呢個時候，男朋友梗係要挺身而出。 「唔洗！」之後佢就一飲而盡，真係一個鐵娘子！ 「好，到我擇！睇我點擇到單數啦」阿星講。 「哈哈哈哈！」我地爆笑，佢擇到雙六，要飲雙倍。 「屌！飲咪飲！」 「食啦！食完先再玩啦！」阿言同阿晴叫。 「嘩，掂啊，好入味！」我地一路食一路讚，其實同韓燒好似，但係成本就低好多。 「阿楓，你食呢個啊，雞翼你鐘意食！」小涼夾俾我。 「嚼、嚼..正啊，甜到漏！」其實落得太多蜜糖.. 食完之後我地玩多咗陣就切蛋糕。 「等陣！小涼一齊啦，佢都係4月生日。」我講。 「係喎係喎，一齊吹啦你地，啱曬。」阿星講。 就係咁我地就一齊吹咗我地識咗之後嘅第一個蛋糕，又多一樣值得我地留念嘅嘢。 我地玩到三點幾先走，個個都飲到好醉，好彩我同小涼都算係清醒，但係小霖就.. 「啊！今日好開心啊！」我地截的士果陣，佢喺到大嗌。 我即刻摁住佢個口，費事被人掟花樽。 「佢好醉啊..」小涼講。 「係囉，都唔知點解。」 「嗯..嗯..潑！」oh shit，掛住摁住佢個口，佢突然嘔咗出黎，搞到我成隻手污糟曬。 「嘩..頂..」靚女啲嘔吐物都污糟架大佬。 「你扶住佢先啦，我幫你用水沖下佢。」小涼喺個袋拎咗個水樽出黎，倒落我隻手到沖，再幫我抹走去。 都真係..需要好大勇氣先做到。 上到的士之後，我地三個坐喺後座，我地兩個夾住小霖，費時佢坐門邊亂咁黎。 佢一直挨住我瞓，仲不時喺到嗌我個名，又喺到傻笑。 「阿楓啊..」小涼嗌我。 「你覺唔覺小霖好似好唔開心？」 「嗯..？有咩？」 「我覺得佢好似有好多嘢壓抑自己。」 「唔知啊..人人都有自己嘅煩惱架啦。」 「如果佢嘅煩惱係因為你呢？」 「點會啊，佢都應該放低咗我啦。」其實我唔知，但係當然當係。 「嗯..或者啦..」 我地夾手夾腳送咗小霖番去之後，我先送小涼番去。 「你咁夜番去你父母唔會鬧啊？」我問佢。 「唔會啦，我同佢地講有你喺到佢地都放心。」 「咁又係啊，我咁有安全感，哈哈。」 「係啦，叻啦！你激少我一陣都偷笑。」 「放心啦，我對你只會一心一意架炸！頭先嘅嘢..你唔好亂諗啦。」我講。 「我冇亂諗啊，我信得過你喎。」 「咁就得啦，你上到去早啲瞓啦，聽朝再搵你啦，睇下搵咩地方想去再陪你去啦。」 「嗯~好啊，拜拜！」 番到去果陣，其實頭先小涼喺的士嘅問題都好難唔諗，我相信小涼都係。不過無論真相係點，我都唔會改變我嘅心意，我相信小涼都係。

「台灣 we are coming！！」去到下就，我地就現身香港機場，出發去grad trip。講真我地真係期待咗好耐。 人總係犯賤嘅，當冇假放果陣就好想放，當有假放果陣，放得多會悶，唔洗出街就會呆喺屋企。 「啦，阿楓，呢到得你同我冇王管，幾大都玩盡去啊今次！」阿月講。 係啊，今次阿靜同小涼冇去，阿靜同佢屋企人去日本未番，小涼同佢啲同學去。 「係啊係啊，但聽講我地係去台南，冇咩玩架炸喎。」佢肯定想獨自去偷歡我謝絕你監管咁款。 「去到先算啦，gogogo！」佢係咪食咗過期春藥.. 喺飛機上面，當我仲期待緊會唔會有咩艷遇果陣..講笑姐，阿豪就行埋黎坐咗喺我隔離。 「做咩啊，好失望？」佢問。 「你話呢屌！」不過都好，好過唔知有咩奇形怪狀坐落黎我仲驚。 搞搞下去到台中都已經6點半，我地要坐1個鐘頭巴士去高鐵站去台南。 我地喺7仔買完啲乾糧之後就準備買飛，突然有兩個男人問我地去邊，話車我地。 「信唔信得過架..？」開頭我都驚好似大陸果啲咁，講好一個價，落車一個價，好彩就冇，佢地好好人咁車到我地去民宿，雖然去到都12點.. 我地去到民宿之後就為咗同房而分組，阿言同阿星、阿豪同阿月即刻企埋一齊，分成2隊。咁即係杯我姐... 「你兩個都唔放心我同是但一個瞓架啦？」我指住阿晴同子妮，再問阿言同阿星。 「唔緊要啦..咁我同你同房囉..」小霖講。「你唔介意我都冇所謂啦！」 估唔到間民宿幾正，每間房都有一個廁所，只係... 「得一張雙人床咋喎...」我講。 「都要照瞓架啦...」 「一係我瞓地下，俾你瞓床啦。」 「呢到仲邊有地鋪俾你鋪姐，一齊瞓啦，地下都凍。」 「噢..好啊..」媽的屌，突然好尷尬，我地塊面都紅曬。 「我沖涼先啦咁！」佢講。 「哦..」 「做咩姐你，呆曬咁？」 「冇..冇嘢啊，我去搵阿月佢地啦咁。」 「嗯，咁我沖完果黎搵你地啦。」 我即刻跑去阿月間房去消暑，雖然頭先有開冷氣，但係我緊張到成身好熱，我驚再留喺果到，聽到啲水聲我會爆血管。 「嘩，阿楓你正啦，有小霖陪你瞓，我話玩盡去姐，估唔到你真係夠膽死玩到咁盡！」 「喂 ！」我喝住佢，再瞟一瞟阿豪。 「唔緊要喎，我冇嘢架喎，有嘢都唔跟你地啦。」佢講。 「你唔跟我地仲有朋友咩？」我笑佢。 「我冇朋友架喎，我得自己一個架炸。」阿豪講，佢係咪痴咗？ 「你小心阿月太掛住阿靜飢餓擒咗你啊。」 「我屌你啊，我洗擒個死肥仔，我打飛機唔好？」佢講。 「咪講咁多啦，鬥下地主先啦！」我講。..「火箭、三帶一，結啦！」我終於贏，我終於炒到佢地啊！ 「轉運啊你，贏咁多鋪？」 「我發威..」 「阿楓到你沖啦！」我未講完就有把聲截住我。 我向後一望，小霖著住咗件粉紅色睡衣，個頭濕漉漉咁，靚到陷啊真係。 「woo，楓哥你小心把持唔住啊！」果兩條契弟講。 「仆街啦你地！」 我沖完涼之後佢地都冇聚埋一齊玩，因為都已經2點幾，加上舟車勞頓完都攰。 「沖完啦？」小霖坐咗喺床玩電話。 「你估下。」真係好笑，明知故問。 「啊，玩我啊！」 我正想上床之際，佢喝住我。 「喂！」 「做咩啊？」 「吹咗頭先啦！攝親架會！」 「唔會啦，平時都係咁。」 「唔得！吹頭！」 「唔吹！」 「吹啊！ ！」佢拉起我，拉到去床邊，然後拎起風筒幫我吹頭。 「啊...我自己吹得啦。」我都有啲唔好意思。 「幫你吹埋啦，費時你一陣又吹唔乾。」 佢吹頭手勢又幾好，好舒服。 「記唔記得你都幫我吹過頭？」我問佢。 「記得啊，果次auntie係都要你吹咗頭先食飯，你個百厭星死都唔聽。」 「之後我又被你拉咗入廁所吹頭。」 「估唔到你咁多年都係咁，咁鬼懶！吹完啦，瞓啦！」 瞓啦，我怕怕噢.. 我熄咗燈之後上咗床，我成個人都繃到緊曬唔敢亂郁。間房就得番我地嘅呼吸聲，但係都足夠我心跳加快一百倍。 「估唔到我地仲有機會瞓埋一齊。」大佬啊，呢個時候你唔好講啲咁挑逗性嘅說話啦。 「細個瞓一齊就冇所謂啦，大個就..」 「點解大個咗就有所謂？人大咗就一定會變？」 「下...」 「阿楓啊 。」 「嗯？」 「呢幾日可唔可以同我做一件事？」「做咩啊？」 「不如我地一齊搵番啲細個嘅回憶啊。」 「喺台灣搵細個嘅回憶？」 「搵回憶唔係睇喺邊嘅，睇同邊個架姐。」講完佢就轉過黎望住我。 喺明月嘅映照下，佢雙眸仍然晶瑩剔透，眼仔碌碌咁。 「啊..你話點就點啦..」 「好耶！咁瞓啦，夜啦，早抖！」之後佢又轉番過去。 上次同小霖一齊瞓好似已經係三年班嘅事，雖然只係瞓下晏教，但係都計啦。 不過細個邊有諗咁多，眼瞓咪瞓囉。但係而家經歷過咁多嘢，都唔會再咁純樸。 諗諗下我都不知不覺咁..瞓著咗。 「Woww！」第二朝起身，突然間聽到床邊有人喺到大嗌，嚇得我鳩都縮。 我攣大眼睇，竟然係隔離房果兩條契弟入咗黎。 「做咩啊..」小霖都佢地嘈醒咗問，我都唔知發生緊咩事，淨係覺得有啲軟冧冧嘅嘢壓住咗自己，同埋見佢地拎住部電話唔知影乜.. 拎住電話？影相？shit！ 我回過神望一望，我原來痴住咗小霖黎瞓！唉死啦，今次水洗都唔清。 「啊..sorry..」我發現之後即刻縮番開手。 「唔…唔..緊要。」 「哈哈，我地已經影低你地嘅通姦證據！」阿月笑住講。 「喂屌唔好亂講啦，快啲del咗去啦！」 「我唔del！啊，阿豪啊，我地好似多咗個阿四可以用啦喎。」兩個賤人... 「咩阿四啊？」阿言突然喺後面殺上黎。 「冇..冇..嘢啊 ！」兩條友好似做咗虧心事咁走咗番房。 「你兩個快啲啦，就走啦，唔好嘥時間啦。」講完佢就落番去。 「啊...頭先真係..唔好意思..。」得番我地兩個，果浸尷尬嘅氣氛又再次彌漫起來。 「唔緊要...我去刷牙先！」佢急急腳咁沖入廁所，塊面仲紅曬咁。 「喂！」我叫住佢，佢即刻立曬正咁。 「係！」 「你未拎牙刷。」 「係喎..哈哈！」 佢入咗去之後，我個心跳依然冇回復正常，係咁跳係咁跳。 經過咗個咁尷尬嘅起身方式，我地好快就準備好出發，唔知點解佢好似好快當冇事發生咁，繼續同我有講有笑。 我就好似做咗佢侍從咁，佢去到邊我就去邊。 我地第一日就去咗好多地方。首先我地就去咗林百貨，我地由民宿果到行過去，都幾係嘢。行到我地都身水身汗。 到咗林百貨，我同阿星都迫不及待咁跑入去吹冷氣。但係我一起跑就即刻俾人扯住咗。 「喂！又試唔抹汗就入冷氣地方！」原來係小霖拉住我。 講完佢就拎張紙巾幫我抹汗，好似以前咁，好似我打完籃球之後咁。 「wooo~~」佢地又喺到叫囂。 「眾目睽睽..會唔會唔係咁好啊？」 「一陣你真係病咗我唔會照顧你架喎，況且..你唔記得尋晚應承咗我啲咩啦？」 「但係..」 「入得去啦，行啦。」講完佢就拉咗我入去。 其實林百貨都幾多得意嘢，好多都喺香港好少見。最重要係，入面大部分貨品都係啲手作作品。呢個行業唔係冇得發展，只係香港人唔肯同冇資源發展，先俾人覺得手工業係冇作為。 「嘩，呢副眼鏡好靚啊。」阿晴拎咗副眼鏡黎睇，副眼鏡係全木造嘅，應該係平光鏡黎。 「鐘意咪買囉，我送俾你啊。」 「唔洗啦，成千蚊講錢架。」 「唔緊要啦，最緊要你鐘意。」 「唔好啦唔好啦！有錢都唔係咁用。」阿晴真係慳家。  「唉，好啦好啦。」 「呢個咕塾好得意啊，有個人頭嘅。」小霖講。 咕塾..哈哈我突然諗起櫻木同晴子。 「一個櫻木我嘅，另一個..晴子...就係你嘅。」 「阿楓，阿楓！你諗緊咩啊？」小霖問我。 「冇..冇啊，真係幾可愛喎，哈哈。」 我地喺入面行咗個幾鐘頭，真係好多嘢行，加上果到設計好古典，行到入去都成浸文青味。去完林百貨我地就去咗試魯肉飯，啲魯肉真係好入味，不過就少咗啲，兩嘢就食曬。搞到我之後要去買番個日船小丸子食。日船小丸子喺香港都有得食，係我最鐘意嘅小食之一，小涼都好鐘意食。 「嘩，呢到啲日船咁平嘅？10蚊盒炸，香港都廿幾蚊！」阿豪見到個價錢都嚇親。 我買完之後即刻whatsapp影比小涼睇。 「嘩，日船正啊！」佢好快就應我。 「10蚊盒炸，哈哈，平到喊。」 「啊..我好想食啊！」 「我番到黎再陪你食啦！」 「好啦..」 之後我地就去咗「藍曬圖」，佢起到好似一個小區咁，又係一個充滿文化氣息嘅地方。又有陶瓷整，仲有好多塗鴉。 入夜之後仲靚，果到頂層係一個藍色世界，有好多藍色吊燈整成嘅一個區域，極之浪漫。 「我地影相啊，阿楓！」小霖講。 「又影？影咗好多啦喎。」 「快啲啦快啲啦。」講完佢就挽住我手臂。我就擺咗個好無奈嘅樣。 「你洗唔洗係咁睇番啲相啊？」我問。 「一係就咁多年都唔影，一係就影咁多，係要睇清楚啦！」 確實我地好多相都影得幾靚嘅。 「你睇下呢張！你好似狗仔咁俾我摸住個頭，同細個有張相一樣架！」 「俾我睇過..係喎，果張相我仲放咗喺屋企。」 「我電話有啊！」咁都有？有冇咁橋？ 哦~~原來佢將佢自己細個啲相放咗落drive。 「你啲相都有好多我出現，哈哈。」 「我人生都係有住你架啦...」佢講得好細聲。 「下？」 「冇嘢啦，我地繼續行啦，哈哈。」 其實我係聽到嘅..只係扮聽唔到。 而我地出到去先發現..原來佢一直都蹺住我隻手，仲好實。

然後我地就去咗行大東夜市，雖然唔係全台灣最出名嘅，但係都好想見識下。 講到食我就興奮至極，我每食一樣嘢都影俾小涼睇，落得佢一個羨慕妒忌恨啊！ 我見到檔惡魔雞排，啲雞排即叫即炸，好似好正咁，仲有極辣揀，對我呢個辛辣達人黎講簡直係福音。 可惜因為係即叫即炸，班乾細佬竟然唔理我..走咗去！ 「成班得番你有人性！」 「你咪當俾佢地拍下拖囉。」小霖講。 「咁你呢？我就因為小涼黎唔到先焗住一個姐，真係唔諗住搵番件？」 「咁阿豪夠係單身啦。」 「佢同我地玩開嘛，況且係你唔接受佢。」 「怪我嚕。」 「你咁多裙下之臣都睇唔上？」 「個個都係以貌取人，都唔係真係鐘意我。」 「咁鬼叫你生得靚，鐘意你性格嘅你又唔鐘意。」 「可能喺個trip我就搵到呢。」 「你再係咁痴住我搵到就奇啊！」 「嫌我煩啦加陣！」佢作狀打落黎。 「唔玩啦 ，有得食啦！」我迫不及待拎黎食，果然好食啊！外脆內軟，又多汁，啲辣都唔係講笑。 「你試下 ！」我同佢講。 「下…」 「下咩啊，快啲啦，好正。」佢食完果下我先突然醒起，佢小小都唔食得辣架喎！ 「咳咳咳，嘩好辣！」我即刻幫佢掃背，等佢冇咁辛苦。 「傻咗咩，唔食得就唔好隔眼。」 佢即刻飲兩啖佢手上杯金桔檸檬止辣，之後講：「唔係啊，都幾好食。」 仲死頂喎.. 「唔食得辣就..咳咳咳！」一邊講嘢就唔好食嘢，認真的，我唔覺意吞咗啲辛辣粉，啃親。 「唉，冇嘢啊？」佢拍番我背脊。 「飲啖嘢啦！」佢遞咗佢杯嘢飲俾我，我諗都冇諗就飲咗先。 「點解你食嘢咁易啃親架？以前食麥當勞又係咁。」 「唉唔好提，都唔明食個薯條都會啃到，我又同你夾份食一個開心樂園餐，搞到得一杯嘢飲。」 「咪又係我杯嘢飲救咗你！」 「係啦..叻啦，去搵佢地啦。」 「呃！打完齋唔要和尚！」佢追住我。 最後我地成班行咗足足三個圈先肯走，走果陣都11點幾。  ---------------------------------------------------------------------------------------------------------------------小霖OS篇我地去到大東夜市，就四周圍搵嘢食，呢到啲食物都好吸引啊，腸到我口水都漏埋，阿楓好好啊，所有我食嘅都係佢出錢。 之後佢喺檔雞排檔前面停咗落黎，佢地全部都走開曬，我唯有陪住佢啦。 「成班得番你有人性！」阿楓講，其實我只係想陪你姐。 「你咪當俾佢地拍下拖囉。」但係唔通我又真係講出口咩。 「咁你呢？我就因為小涼黎唔到先焗住一個姐，真係唔諗住搵番件？」我只係怕搵唔到一個好似你咁對我嘅人。 「咁阿豪夠係單身啦。」 「佢同我地玩開嘛，況且係你唔接受佢。」 「怪我嚕。」 「你咁多裙下之臣都睇唔上？」佢地點同你比？ 「個個都係以貌取人，都唔係真係鐘意我。」但係偏偏最了解我嘅，就唔係鐘意我嘅。 「咁鬼叫你生得靚，鐘意你性格嘅你又唔鐘意。」 「可能喺個trip我就搵到呢。」 「你再係咁痴住我搵到就奇啊！」有得揀我都唔想走… 「嫌我煩啦加陣！」我要仍然保持住..好朋友嘅角色。 「唔玩啦 ，有得食啦！」佢好快就拎黎食，成個大細路咁，但係睇落都..好辣。 「你試下 ！」佢隊埋黎。 「下…」佢明知我唔食得辣架… 「下咩啊，快啲啦，好正。」算啦，費時佢失望，死就死啦。 「咳咳咳，嘩好辣！」我即刻咳咗出黎，真係好辣。 「傻咗咩，唔食得就唔好隔眼。」你高興我有咩所謂。 我即刻飲兩啖手上杯金桔檸檬止辣，之後死頂：「唔係啊，都幾好食。」 其實我條脷已經痺曬啦… 「唔食得辣就..咳咳咳！」個傻佬又啃親，哈哈。 「唉，冇嘢啊？」 「飲啖嘢啦！」我遞咗杯嘢飲俾佢，佢諗都冇諗就飲咗先。 「點解你食嘢咁易啃親架？以前食麥當勞又係咁。」由細到大都係咁，傻仔。 「唉唔好提，都唔明食個薯條都會啃到，我又同你夾份食一個開心樂園餐，搞到得一杯嘢飲。」諗番起都好好笑，佢又要貪快幾條幾條咁食，百厭到。 不過佢唔咁白痴..又洗乜需要我..？ 「咪又係我杯嘢飲救咗你！」 「係啦..叻啦，去搵佢地啦。」佢之後跑走咗。 「呃！打完齋唔要和尚！」 但係我知道..佢一定記錯咗小涼先係食辣果個。果然喺佢心目中，我已經冇小涼咁重要了嗎？(你地可以睇番阿楓同小涼嘅約會篇)

第二日，我地就去咗搵啲巴士站去安平老街。台南啲巴士真係…少得可憐。 「有車未啊…」子妮喺到呻，都啱嘅，因為真係好熱。 「等多陣啦..應該就快有。」阿星講。 等咗10分鐘左右終於都有車，我地就立刻上車消暑。 「飲唔飲水啊？」小霖遞咗個水樽埋黎。 「下..哦好啊唔該。」 由我地上車嘅地方去到目的地都要搭成個鐘車，我就喺到玩電話，同小涼whatsapp下咁，小霖就坐坐下恰著咗。 我費時佢瞓到跌落地，所以將佢個頭挨喺我肩膀再按住佢個頭。估唔到佢瞓教嘅樣仲更加迷人，真係成個睡公主咁。 因為驚佢跌嘅關係，我一直唔敢瞓教，但係後來真係唔太頂得順，卒之都係瞓咗，佢挨住我，我又挨住咗佢。 無意間我好似聽到「咔」一聲，仲好似有人講：「如果永遠係咁就好..」 可能發夢姐，所以之後都冇理到就繼續瞓。 瞓到咁上下，小霖先拍醒我：「到啦！」 我地落車之後都要伸一伸懶腰，因為實在太攰啦。 我地入到去安平區，見到檔賣芒果冰嘅，佢地狗衝曬去買。 我喺果到買咗杯波霸可樂，估唔到珍珠加可樂都幾正，飲落口真係超爽！  「你試下啲芒果冰啊！」 我飲咗啖，果然正喎，啲芒果超新鮮，香港絕對係飲唔到，即使自己榨。 之後我地就行咗入個公園參觀，果到有啲似九龍寨城，有好多打仗果陣嘅嘢睇，雖然唔知係真蹟定係咩。 去到塔頂層就可以望到台南嘅風景，有種大地在我腳下嘅氣勢，我都不禁影多幾張相。 之後我地就行下條老街，成個感覺其實都幾似廟街，好多古靈精怪嘢賣，小霖成個大細路咁周圍行，周圍拎起人啲嘢黎玩。 「咁興奮嘅你？」我問佢。 「我好少出黎行呢啲街啊麻，好少見到呢啲古靈精怪嘢。」 所以其實小霖根本唔係啲咩冰山美人，其實佢內心都係好有童真，好熱情，只係用冷酷嘅面孔遮掩自己。 「喂阿楓，你睇下，呢個好似你！」阿月指住廟出面個扮孫悟空嘅人。 「屌你啦，似你啊！」 「真係好似喎，成日跳跳扎咁。」阿言講。 連阿言都咁講.... 「行完未啊？行完就搭番車出去啦，我地今晚打邊爐！」阿晴講。 「好啊屌，我等咗呢日好耐！」阿星好雀躍。 然後我地就搭番去市區，去咗間麻辣火鍋鋪食，果到啲野食好多豐富過同新鮮過香港好多任食火鍋。 都唔明點解香港咩都比唔上台灣。 果餐我地都食得好飽好滿足，我肯定間鋪頭倒蝕番俾我地。 食完之後我地就番咗民宿，反而番咗民宿先係我最驚心動魄嘅時候..

「啦，我地今次又玩下大冒險！」阿星講，我地沖好曬涼之後又圍埋一齊玩。 「不過就唔咁麻煩，每人派一張牌，其中有兩張就一樣嘅，邊個抽到一樣嘅牌就要懲罰！」 「下，嘩咁咪每輪都有2個人輸？」阿晴問。 「咁樣先刺激啊，阿星可！」子妮講，哦~玩夫唱婦隨咁話。 「咪係！啦，我派啦。」 「一、二、三，開啊！」 之後我地一齊開牌，不知是否天意弄人，還是真係有緣份，第一鋪竟然阿言同阿晴抽到一樣嘅牌！ 「Wowww！合巹交杯，之後po IG！」阿星嗌！ 「咁有幾難？」阿言講。 「係喎..咁諗過個！」 「痴線，邊可以諗過個。」佢反駁。 「咁算！照做！」阿星相當冇癮。 果然兩口子嘅吸like力特強，淨係阿晴IG喺10分鐘內已經有50個讚，阿言嘅更加唔洗講。 其實每一輪大家都好驚，驚抽到唔知同邊個會做埋啲核突嘢。 譬如有一輪阿星要舉起阿豪隻腳黎聞，仲要扮曬好享受咁，俾我地拍曬片又剩。 又有一次阿月要用whatsapp錄音同阿靜講嘢，子妮要突然大嗌月月BB咁樣，阿靜又咁啱真係信阿月有景轟，搞到佢要解釋幾耐。 又到咗新一輪，今次係阿晴同阿豪抽中。 「阿晴你揹住阿豪由一樓行番上黎，來回3次！」阿月講，估唔到咁毒…. 雖知道阿豪都唔輕，唔係點叫肥豪。 「你想我死姐..」阿晴講，呢句真，呢到大大話話都三樓。 「快啲快啲！」阿星起哄，子妮又附和，加埋阿月喺到助興。 望住阿晴咁樣揹住阿豪，我都為佢眼淚在心裏流啊。 阿言都愛莫能助。 「嗶..唔掂..抖抖先大佬！」阿晴行完扯曬氣咁講。 死火啦，阿晴一抖，抽中嘅機會率又再大啲... 嘩我屌！真係賭大細都冇咁易中，真係到我！ 而另一個就係.. 就係阿月啊屌！阿豪實玩死我地啦！ 我地兩個企起身，一副就黎受死嘅款。 「你地互相千年殺對方！唔痛唔收貨 ！」我實在太了解呢個人！ 「準備好未啊..蕭皓月？」我問佢，佢已經兀起咗個屎忽。 「千年殺！！」我大嗌之後就用力咁隊落去。 「啊！！」佢嘅嗌聲真係響徹雲霄，足以嗌醒嫦娥咁制，佢地其餘都笑到見牙唔見眼。 至於我...skip咗去啦。 然後我地再玩多咗幾輪，然後到今次抽中咗我同小霖。 「嗯...你地咬住百力枝兩端，咬到得番2CM！」阿言唔知邊到拎咗包百力滋出黎。 「咁樣....」我講。 「好啊，黎啦！」小霖反而好爽快講。 「嚼、嚼、嚼..」我地一啖一啖咁食，食掉百力滋，亦食掉我地嘅距離。 我地嘅頭慢慢慢咁貼近.... 每前一吋，我就愈緊張，我見到佢塊面都紅曬咁。 我望住佢果陣，真係俾佢怕怕醜醜個樣..有啲電親，我嘅心跳又好似快到一個新速度。 到咬碎枝百力滋果一刻..直情好似心臟頓時都停埋咁。 我同佢嘅嘴唇..好似真係有意無意咁..觸碰咗一下。 我地分番開之後，條百力滋有幾長根本已經唔重要，佢地望住我地兩個就黎腦充血嘅樣都靜曬。 「我..去一去廁所。」我即刻跑入廁所洗面，將成舍人降下溫，亦都冷靜下自己。 「唔好亂諗唔好亂諗！」我個腦係咁諗住小涼，要記住唔可以做啲對唔住佢嘅事！ 我諗頭先果一刻只係錯覺黎姐！ 到我行番上去搵佢地，阿晴咁啱落樓。 「你唔好亂黎啊，你要諗下小涼，同埋小霖好辛苦先忘記你。」我地擦身而過果一刻佢講。 「得啦，我好清楚。」 上到去之後，原來佢地都各自番咗房，我番到房之後，望住小霖都面面相覷，唔係好自然咁。 「哈哈..瞓囉！」我好努力嘗試變得自然，但反之更為突兀。 「好啊..」 上到床之後我地都各自愣開咗，冇講嘢。 我望住部電話，小涼原來一個鐘之前send過訊息黎。 「點啊，今日去過邊？有冇曳啊！」 「去過好多地方啊，聽日話你知，同埋梗係冇啦！」唔算掛應該？

第二朝我地就去咗台中，同樣又係轉車轉到頭暈，淨係到新民宿已經冇咗半日，諗住去食嘢，點知去到間鋪又冇開喎，黑到痺。 最後我地求其食咗啲嘢就走咗，去咗條大街shopping，條街簡直係成個旺角嘅濃縮版，但係入面嘅貨品仲齊過旺角，至少唔會得成行成市嘅化妝品店或者電器鋪。 「掃貨啦去！」班女仔去到之後都癲曬咁，咁樣都難免，但係連我地班男仔都好興奮，因為果到啲貨品平過香港多多聲啊！ 「阿楓，你睇下呢件嘢幾靚。」小霖拎起咗件T-shirt，叫我幫佢睇下眼。 係啊，第二朝起身佢又再次冇事發生咁，咁我又當冇事了。 「都唔襯你..」 「唔襯咩..？」佢好似有啲失望。 「你鐘意啊？買囉咁。」 「唔買啦，睇睇下都好似真係唔太襯。」 「你唔洗因為我嘅意見...」 「我信得過你眼光。」 「噢..咁再睇下啦..」一時都唔太識反應。 一路上，我地見到咩鐘意嘅都會叫對方比下意見，我唔知佢點諗但係喺我立場黎講，佢嘅意見仲中肯過我自己！ 抑或係因為佢已經比我更加了解我自己呢..？ 「阿楓阿月！」阿豪冇啦啦嗌我地。 「頂帽啱你地啊！」之後佢將兩頂一樣嘅帽帶落我地個頭。 「屌你老母咩！」我地舉曬中指咁。 係一頂綠到發青嘅cap帽！ 「咩姐，咁你地走咗咁多日，點知你地條女有冇..」 「你唔好咁口賤啦，肥仔！」阿晴都講。 「咪係，咁嘅嘢都亂講。」阿言幫口。 「okay fine！我錯 ！」 「喂阿楓，你過黎啊！」小霖喺對面街大嗌。 「你係咪好鐘意惡魔嘅嘢啊？」係啊，我好鐘意！鐘意佢果種邪惡，好有魅力。 「送俾你啊！」係一個惡魔鎖匙扣。 「嘩，好靚！多謝曬！」 「唔洗..你鐘意就得啦。」小霖好羞怯咁講。 「勁鐘意啊！不過..點解得半邊嘅？」 「唔知喎，個老闆話個設計係咁，話咁先型喎。」佢答。 「噢..又真係幾型，即刻扣落袋先。」 我地足足行咗3個鐘，掃咗好多好多貨先肯走，個個都滿載而歸。 我地果晚都好早瞓，因為要去個機動樂園玩，亦都係我地留喺台灣最後兩日！ 果晚阿豪真係好醒，喺我地仲忙梗執呢樣執果樣果時，佢唔知喺邊到聯絡咗個司機，可以車我地去個公園，估到到佢又幾識未雨綢繆。 我地朝早就買定早餐上車，我開頭以為一個飯糰就食得曬，點知完全唔夠食。 

「我分啲比你啊！」小霖講。之後佢拗開咗個包，同我一人一半，但係其實佢分咗三分二俾我，自己得三分一。  「你夠咩？」 「夠啊，我..食咗個飯糰啦。」我不以為然就食咗。 「嘩！我要玩呢個 ！」入到去之後小霖講，佢指住咗個比海盜船仲癲嘅機動遊戲，直程係將成個人翻騰兩周嘅，見到都有啲腳軟。 「玩...玩..玩囉。」頂硬上啦！...「超正啊！」玩完之後佢講，但係點解我feel唔到佢覺得好好玩嘅？ 「又真係幾好玩，不過真係暈暈地..」我講。 玩完之後我地就周圍行下，見到有咩玩就玩下。不過果日真係熱得好交關。 「你嘴唇白曬嘅？冇咩嘢啊？」我問小霖。 「唔..唔知..好似有啲暈..」佢個樣真係好唔妥。 「喂 ！你地去玩啦，我陪小霖去坐陣，俾個wifi蛋我，再聯絡啊！」我同佢地講。 「好啦，你地小心啲啊！」之後佢地就繼續去尋歡，我地就搵咗個地方抖涼。 「點啊？你可能中暑啦，飲啖水啦。」我喺袋到拎咗支水俾佢。 佢飲咗幾啖之後就成個人都好軟弱咁，一直就瞓喺我膊頭。 「我仲係有啲暈咁..」 「啊，我有啲暈浪丸，食2粒啊！」我講。 「唔...唔得啊，空肚唔好食藥..」佢講。 「下？你唔係食咗個飯糰同食咗少少包啦咩？」 「我冇..冇買飯糰..」 「下？你講真架？」我聽到之後其實有啲撼動。 「傻咗咩你？自己唔食都俾我食。」我都心熬到眼眶都有啲淚水。 「對住你我就係咁傻架啦...無論幾時都係。」 「我係唔值得你..」佢用手指放喺我嘴前，示意我唔好講嘢。 「借5分鐘俾我..攬實我好冇啊..？俾5分鐘我分享你嘅愛得唔得啊..」佢問。 呢個時候我冇任何理由再拒絕我，我將隻手放喺佢膊頭到攬住咗佢，佢依然瞓喺我膊頭。 汪映霖，點解你一世聰明，但係偏偏咁蠢愛上我呢個唔值得你付出咁多嘅人？ 我真係非常自責，係est果隻，我實在令呢個女仔傷害太大，而且係我難以去彌補。 佢之後恰著咗，我由佢一直瞓，或者佢真係太攰，無論身定心都係，佢都應該好好咁休息一下。 我知對佢黎講我真係一個大仆街，但係我唯一可以做嘅應該只有咁多... 佢地玩咗一輪之後都睇下我地，佢地見小霖仲瞓緊，所以就繼續去玩，小霖一瞓就瞓咗兩個鐘，瞓到我膊頭都酸曬。 「醒啦小霖！樂園要閂啦！」到咗樂園閂門我先焗住嗌醒佢。 「有冇好啲啊..？」我問。 「好啲啦，唔該曬。搞到你成日都冇得玩添。」 「你有事我點放心去玩啊，行啦，同你去食少少嘢先。」我慢慢攙扶住佢。 「我借完你啲時間啦..你唔洗扶我啦。」 「你仲腳步浮浮咁，我唔放心。」 「俾我扶住你啦..就好似以前咁。」我堅持要扶住佢，好彩佢都冇再反抗。 細個佢試過等我學完籃球等到中暑，都係我扶佢番屋企。 「原來搵回憶真係唔係睇地方，係睇同邊個。」我講。 「好多謝你呢幾日同我搵番咁多回憶。」 「我多謝你就真..費子楓，係你先帶俾我咁多回憶就真。」 之後佢就行上前錫咗我一啖，我冇避開到，我都已經唔清楚我係避唔切定係唔想避。 「小霖..」 「放心啦，我冇任何企圖，只係一份答謝，答謝你照顧我咁多日嘅禮物。」「今天裝開心 下次會更逼真今天想休息 下次再傷心你我的身邊都只得你我的話得一種身分 定會更相襯沒有足夠眼淚無謂亂愛你我要預備 受傷的勇氣大驚小怪只因未慣空歡喜若我心似鐵石然後遇上你天崩地陷 已不足為奇明白不敢想的不必記起」

個老司機車咗我地去逢甲夜市，呢個應該係我地成個旅程最後一個逢甲夜市，玩咗成日大家都好餓，特別係小霖，所以我地都迫不及待去搵嘢食。 「點啊，好啲未？」我問佢。 「好好多啦，冇乜嘢啦。」見佢面色好番啲先放心。 「下次唔好再咁傻啦，我大男人一個餓少少有咩所謂。」 「知道啦..」佢就好似隻小雀咁講，十分緬婰。 「喂，一齊黎影幅相啦，話曬最後一晚！」阿豪叫，我地都簇擁住佢，影咗幾張相，為我地嘅旅程留下美好嘅終結。 番到去之後，我繼續同小涼whatsapp。 「聽日終於番啦…好唔捨得。」我講。 「唉..好掛住你啊，但係聽日到我走，仲未有得見..」 「係喎..又會咁啱我番黎你走嘅？你幾點機啊？」 「晏就兩點啊，我上機你都未翻到啦。」 「咁唯有你番黎先再見啦。」 我打完之後，小霖就沖完涼出黎，沖完涼出黎嘅佢真係好迷人，我驚我再望住佢會暴斃，但係偏偏好似有種引力令我移唔開視線。 「做咩係咁望住我啊？」佢哄個頭埋黎問，嘩，救命。 「冇..冇啊，諗緊嘢之麻。」搞到我鬼死咁緊張。 「唔捨得我啊？」 「點會啊，番到香港可以成日見啦，住咁近。」 「但係冇得再同我瞓啦喎..」 「亂講嘢啦，我去沖涼啦。」喺呢個咁具挑逗性嘅環境同氛圍之下，我再唔走我驚我會失守。 入到去之後我係咁用凍水沖自己，令自己冷靜落黎。...呢個時候，小霖正喺到埋頭睇緊啲嘢.. -----------------------------------------------------------------------小霖視角 我一直有打日記嘅習慣，將每一樣嘢都寫得清清楚楚，我驚第時會唔記得。聽日已經係旅程最後一日，所以我喺到睇番自己打過嘅嘢，回味番呢幾日嘅時光... 「台灣 we are coming！！」我地一到咗，阿豪就大叫，其實我都好期待，因為終於可以放鬆下。 今次阿靜同小涼冇去，我知我咁諗係自私啲，但係希望今次可以同阿楓玩得開心啲，為我自己留下一個美好嘅回憶。 「去到先算啦，gogogo！」唔知阿月同阿楓講緊咩呢，佢好似好興奮咁。 喺飛機上面我同阿晴仲有子妮坐，我地三個由以前就好friend，咩都拎出黎一齊講。 「你地正啦，可以同阿言阿星一齊玩，羨慕死人啦。」我講。 「唔係你拒絕阿豪你都得架。」子妮講。 「都話冇..」 「冇感覺啊嘛。」佢地兩個異口同聲咁講。 「唔好以為我地唔知啦，其實你仲未放低阿楓就真。」阿晴講。 「放唔放低有咩所謂呢，見佢而家開開心心咪得。」 「你地唔好同佢亂講啊，我唔想影響到佢地，我只係想做佢青梅竹馬就算。」 我真係唔想影響到佢地，所以我盡量都想遏止自己嘅感覺，唔可以太過自私。 「得啦得啦，邊個唔知你汪大小姐一向將捨己為人嘅精神發揮到極致姐？」 有咁了解自己嘅朋友真係好。 去到民宿之後，我地喺到分房，啲男仔自己分好咗，淨低阿楓一個，所以我就.. 「唔緊要啦..咁我同你同房囉..」我同佢講。「你唔介意我都冇所謂啦！」 已經唔知幾耐冇同過佢瞓教，但係隔咗咁多年，咩感覺都唔同曬..至少我對佢嘅感覺係咁。  「得一張雙人床咋喎...」佢講。 「都要照瞓架啦...」 「一係我瞓地下，俾你瞓床啦。」 「呢到仲邊有地鋪俾你鋪姐，一齊瞓啦，地下都凍。」我承認係我想留住佢喺身邊。 「噢..好啊..」好彩佢都肯。 「我沖涼先啦咁！」我講。 「哦..」 「做咩姐你，呆曬咁？」佢呆下呆下個樣真係好搞笑。 「冇..冇嘢啊，我去搵阿月佢地啦咁。」 「嗯，咁我沖完過黎搵你地啦。」 我沖完之後就到佢沖，隔咗一陣之後..「沖完啦？」我問。 「你估下。」 「啊，玩我啊！」 「喂！」佢上床之前我喝住佢。 「做咩啊？」 「吹咗頭先啦！攝親架會！」佢以前都已經試過。 「唔會啦，平時都係咁。」 「唔得！吹頭！」我堅持，我唔想佢呢幾日都病。 「唔吹！」 「吹啊！ ！」我拉起佢，然後拎起風筒幫佢吹頭。 「啊...我自己吹得啦。」 「幫你吹埋啦，費時你一陣又吹唔乾。」佢份人就最大意架啦，都係我照顧佢穩陣啲。 「記唔記得你都幫我吹過頭？」佢突然問我。 「記得啊，果次auntie係都要你吹咗頭先食飯，你個百厭星死都唔聽。」 「之後我又被你拉咗入廁所吹頭。」估唔到佢又記得。 「估唔到你咁多年都係咁，咁鬼懶！吹完啦，瞓啦！」 我突然有一個想法.. 佢熄咗燈之後就上咗黎，看似寧靜嘅時刻，正正諷刺緊我思緒嘅凌亂，我竟然同佢..瞓埋同一張床。 「估唔到我地仲有機會瞓埋一齊。」我有感而發。 「細個瞓一齊就冇所謂啦，大個就..」 「點解大個咗就有所謂？人大咗就一定會變？」其實我係問緊自己，如果我鐘意嘅唔係佢幾好呢？ 「下...」 「阿楓啊 。」 「嗯？」 「呢幾日可唔可以同我做一件事？」 「做咩啊？」 「不如我地一齊搵番啲細個嘅回憶啊。」 「喺台灣搵細個嘅回憶？」 「搵回憶唔係睇喺邊嘅，睇同邊個架姐。」我望住佢講，我真係好想好想搵番果種感覺。 「啊..你話點就點啦..」佢開頭有啲猶豫，但係好彩都肯。 「好耶！咁瞓啦，夜啦，早抖！」我唔想俾佢見到我咁興奮..你當我怕醜。 不過聽到佢話好我真係好開心，亦都好期待！「Woww！」第二朝起身，我突然聽到有人大嗌。 「做咩啊..」我問，當我有意識果陣就見到阿月同阿豪拎住部電話。 原來我瞓咗喺阿楓胸膛上面，我都唔察覺添。 「啊..sorry..」佢發現之後即刻縮番開手。 「唔…唔..緊要。」 「你兩個快啲啦，就走啦，唔好嘥時間啦。」阿言上黎嗌我地。 「啊...頭先真係..唔好意思..。」佢講，我地果陣都有種好難形容嘅尷尬.. 「唔緊要...我去刷牙先！」我即刻借啲意跑入廁所，掩飾尷尬。 「喂！」佢突然嗌住我。 「係！」 「你未拎牙刷。」唉啊..好樣衰啊！真係想搵窿捐啊！ 「係喎..哈哈！」 入到廁所之後，我整理好思緒，就已經決定好，今日先真正嘅第一日，唔可以俾頭先嘅事影響到我地嘅關係，要珍惜同佢每一分每一秒。 由民宿行去林百貨真係好遠距離，行到我地每個人都身水身汗。到咗之後阿楓就想即刻沖入去吹冷氣，經過上次佢病，我唔想佢再次因為吹到冷氣而病。 所以我就即刻扯住咗佢。 「喂！又試唔抹汗就入冷氣地方！」 之後我好熟手咁拎張紙巾幫佢抹汗，一幕幕往事又浮現喺我腦海，無論係佢細個學完波，定還是佢放學打完波。 曾經因為呢啲回憶，我以為我喺佢心中係獨一無二嘅存在，但係後來先知我錯咗。 「眾目睽睽..會唔會唔係咁好啊？」佢問。 「一陣你真係病咗我唔會照顧你架喎，況且..你唔記得尋晚應承咗我啲咩啦？」 「但係..」 「入得去啦，行啦。」 入到去之後我就俾五花八門嘅貨品所吸引，好多好靚嘅手作作品啊！ 「呢個咕塾好得意啊，有個人頭嘅。」我講，上面有個好可愛嘅卡通人像。 阿楓望住個咕塾呆咗咁，佢應該又諗起小涼吧.. 「阿楓，阿楓！你諗緊咩啊？」我問佢。 「冇..冇啊，真係幾可愛喎，哈哈。」好心不在焉啊.. 我地走咗之後，食咗啲嘢就去咗「藍曬圖」，果到真係個藍色天堂，入到去我都覺得空氣清新好多。去到每一個角落，我都想同阿楓影一幅相，留低一個個印記，縱使喺佢心目中或者唔算得係乜，但對我黎講每張相都比黃金更加珍貴。 入夜之後仲靚，果到頂層係一個藍色世界，有好多藍色吊燈整成嘅一個區域，極之浪漫。 「我地影相啊，阿楓！」見到咁靚嘅畫面，我都唔想放過。 「又影？影咗好多啦喎。」 「快啲啦快啲啦。」 「你洗唔洗係咁睇番啲相啊？」佢問。 「一係就咁多年都唔影，一係就影咁多，係要睇清楚啦！」呢個係真心嘅，我唔知幾時先可以再有機會同佢影咁多相。 「你睇下呢張！你好似狗仔咁俾我摸住個頭，同細個有張相一樣架！」 「俾我睇過..係喎，果張相我仲放咗喺屋企。」 「我電話有啊！」 我開番個drive畀佢睇。我將好多細個嘅相都放咗入去，好多都有阿楓同我一齊影。 「你啲相都有好多我出現，哈哈。」佢都有咁嘅感覺。 「我人生都係有住你架啦...」我講..我講得好細聲。我好想好光明正大咁講呢句俾佢聽，但係以我嘅身份..唔容許我咁做。只可以鬼鬼祟祟咁講。 「下？」佢好似真係聽唔到。 「冇嘢啦，我地繼續行啦，哈哈。」 我一路撓住佢隻手行，我個心一直有種聲音叫我放手..但係我總做唔出。 我覺得喺飛機上面果個遏止自己嘅聲音漸漸消失..反而令我更加痛苦同矛盾。 喺大東夜市，阿楓見到咩好食嘅都影俾小涼睇，佢每影一張相都仿佛喺到提醒我，我地嘅關係。 「成班得番你有人性！」得番我陪佢等雞排，呢個係我地獨處嘅機會，我冇辦法放棄。 「你咪當俾佢地拍下拖囉。」但係唔通我又真係講出口咩。 「咁你呢？我就因為小涼黎唔到先焗住一個姐，真係唔諗住搵番件？」我只係怕搵唔到一個好似你咁對我嘅人。 「咁阿豪夠係單身啦。」 「佢同我地玩開嘛，況且係你唔接受佢。」 「怪我嚕。」 「你咁多裙下之臣都睇唔上？」佢地點同你比？ 「個個都係以貌取人，都唔係真係鐘意我。」但係偏偏最了解我嘅，就唔係鐘意我嘅。 「咁鬼叫你生得靚，鐘意你性格嘅你又唔鐘意。」 「可能喺個trip我就搵到呢。」 「你再係咁痴住我搵到就奇啊！」有得揀我都唔想走… 「嫌我煩啦加陣！」我要仍然保持住..好朋友嘅角色。 「唔玩啦 ，有得食啦！」佢好快就拎黎食，成個大細路咁，但係睇落都..好辣。 「你試下 ！」佢隊埋黎。 「下…」佢明知我唔食得辣架… 「下咩啊，快啲啦，好正。」算啦，費時佢失望，死就死啦。 「咳咳咳，嘩好辣！」我即刻咳咗出黎，真係好辣。 「傻咗咩，唔食得就唔好隔眼。」你高興我有咩所謂。 我即刻飲兩啖手上杯金桔檸檬止辣，之後死頂：「唔係啊，都幾好食。」 其實我條脷已經痺曬啦… 「唔食得辣就..咳咳咳！」個傻佬又啃親，哈哈。 「唉，冇嘢啊？」 「飲啖嘢啦！」我遞咗杯嘢飲俾佢，佢諗都冇諗就飲咗先。 「點解你食嘢咁易啃親架？以前食麥當勞又係咁。」由細到大都係咁，傻仔。 「唉唔好提，都唔明食個薯條都會啃到，我又同你夾份食一個開心樂園餐，搞到得一杯嘢飲。」諗番起都好好笑，佢又要貪快幾條幾條咁食，百厭到。 不過佢唔咁白痴..又洗乜需要我..？ 「咪又係我杯嘢飲救咗你！」 「係啦..叻啦，去搵佢地啦。」佢之後跑走咗。 「呃！打完齋唔要和尚！」 但係我知道..佢一定記錯咗小涼先係食辣果個。果然喺佢心目中，我已經冇小涼咁重要了嗎？

第二日我地就去安平老街，我地等咗好耐巴士先有車。 上到車之後我好快就瞓著咗，但係其實架車好「鄧」，我好快就有番知覺。 我feel 到阿楓一路都扶住我個頭，而我都瞓咗喺佢膊頭。呢一刻我真係覺得好溫暖。 因為我曾經幻想過呢一幕好多好多次，終於發生喺我身上。 隔咗冇耐佢都瞓著咗，佢都瞓咗落黎。 我想永遠留住呢一刻，所以我就用電話自拍咗一張相..一張彌足珍貴嘅相。 「如果永遠係咁就好..」我自言自語，有得揀嘅話，我真係想個旅程咁快完..至少可以停留喺呢一刻。 我地到咗之後就去咗個博物館，我對果啲嘢冇乜興趣，反而阿楓就好有，所以我無論幾悶都陪佢行完去..呢個已經係我最大嘅樂趣。 反而老街我就好興趣，果到好多古靈精怪嘢買，好過癮，好似廟街咁。 「咁興奮嘅你？」佢問我。 「我好少出黎行呢啲街啊麻，好少見到呢啲古靈精怪嘢。」 「喂阿楓，你睇下，呢個好似你！」阿月指住廟出面個扮孫悟空嘅人。 「屌你啦，似你啊！」 「真係好似喎，成日跳跳扎咁。」阿言講。 哈哈，真係幾似，諗番佢細個咁活躍嘅樣就覺得好笑，呢啲嘢都得我同佢先知架炸！ 「行完未啊？行完就搭番車出去啦，我地今晚打邊爐！」阿晴講。 「好啊屌，我等咗呢日好耐！」阿星好雀躍。 食完餐好食嘅火鍋之後我地就番番民宿玩..大冒險！「啦，我地今次又玩下大冒險！」阿星講，我地沖好曬涼之後又圍埋一齊玩。 「不過就唔咁麻煩，每人派一張牌，其中有兩張就一樣嘅，邊個抽到一樣嘅牌就要懲罰！」 「下，嘩咁咪每輪都有2個人輸？」阿晴問。 「咁樣先刺激啊，阿星可！」子妮講。 「咪係！啦，我派啦。」 「一、二、三，開啊！」 第一鋪就抽中阿言同阿晴。 「Wowww！合巹交杯，之後po IG！」阿星嗌！ 「咁有幾難？」阿言講。 「係喎..咁諗過個！」 「痴線，邊可以諗過個。」佢反駁。 「咁算！照做！」 其實我好羨慕佢地兩個，可以分開咗都喺得番埋一齊，仲愈來愈甜蜜，可能真係佢地好彩，可以咁快遇到佢地鐘意嘅人。 我諗我仲要等下啦…但係仲要等到幾時呢？ 同佢地玩其實都幾開心，個個都好就得大家，好為對方著想，唔會因為一己私利搞到大家唔開心。 去到阿晴同阿豪比人罰，都笑到我肚痛，阿豪真係好重！ 然後就到阿楓同阿月俾人罰，佢地好似去行刑咁，見到佢地千年殺對方都真係睇到都痛.. 然後我地再玩多咗幾輪，今次終於抽中我同阿楓… 「嗯...你地咬住百力枝兩端，咬到得番2CM！」阿言唔知邊到拎咗包百力滋出黎。 「咁樣....」我講。 「好啊，黎啦！」其實我個心而家跳得好西利，咁樣會同阿楓距離好近.. 但係呢個機會真係可一不可再..所以我都係選擇咗爽爽快快咁玩！ 「嚼、嚼、嚼..」我地一啖一啖咁食，食掉百力滋，距離都愈來愈近.. 我一直慢慢咁咀嚼，唔太敢食得太快..我驚一個唔覺意會… 到咬碎枝百力滋果一刻.. 我同佢嘅嘴唇..好似真係有意無意咁..觸碰咗一下。 我頓時個腦好似放空咗咁.. 講好咗我唔可以咁過份..但係我又控制唔到自己… 我覺得自己好衰..做埋啲咁禁忌嘅嘢..我仿佛已經唔記得佢係有女朋友.. 係喎..佢係有女朋友..仲要係我好朋友,, 「我..去一去廁所。」佢講..果然佢都係顧忌緊小涼。 之後佢地見都已經夜，所以就各自番房。番到房之後我就上咗床，冷靜下自己。 我一直要自己忘記頭先果一刻，但係又瞞唔過自己內心，其實我心底係好享受頭先果一分鐘，果種矛盾感覺真係好煎熬。 佢番到黎之後，我地都尷尷尬尬咁，無言以對。 「哈哈..瞓囉！」佢講。 「好啊..」 上到床之後我地都各自愣開咗，冇講嘢。 但係我一直都瞓唔著..我好唔開心。 如果我地係情侶咁玩頭先個遊戲你話幾好。..「掃貨啦去！」我地翌日去到台中之後已經冇咗半日。 有得行街我地就好開心啦！ 「阿楓，你睇下呢件嘢幾靚。」我拎起件T-shirt俾佢睇。 「都唔襯你..」 「唔襯咩..？」 「你鐘意啊？買囉咁。」 「唔買啦，睇睇下都好似真係唔太襯。」 「你唔洗因為我嘅意見...」 「我信得過你眼光。」 「噢..咁再睇下啦..」 講樣嘢俾你地知，其實件衫個牌子係小涼最鐘意嘅牌子。 當阿楓話件衫唔襯我果陣，就仿佛同我講我已經取締唔到小涼，可能我真係喺到胡思亂想，但係呢個假設一直喺我腦中縈迴。 佢地入咗間類似H&M嘅鋪頭睇，我反而去咗對面街睇。我見到對好得意嘅鎖匙扣。 「老闆，這對鑰匙扣多少錢？」我啲普通話都頂得兩嘴嘅。 「100塊！」計落都係廿幾蚊姐。 於是我就買咗呢對鎖匙扣。其實係兩個砌得埋一齊嘅鎖匙扣，一個天使，另一邊就係一個惡魔。 阿楓好鐘意有關惡魔嘅嘢，我相信佢一定會好鐘意，而個天使..就我自己收藏好啦。 「喂阿楓，你過黎啊！」我大嗌佢。 「你係咪好鐘意惡魔嘅嘢啊？」果然啊。 「送俾你啊！」我遞俾佢。 「嘩，好靚！多謝曬！」 「唔洗..你鐘意就得啦。」 「勁鐘意啊！不過..點解得半邊嘅？」 「唔知喎，個老闆話個設計係咁，話咁先型喎。」原諒我講咗個大話。 「噢..又真係幾型，即刻扣落袋先。」好彩佢都冇懷疑。 話咁快，我地嘅旅程..得番兩日炸。 喺尾二果日，我地就去一個主題公園玩，一朝早我地就去咗便利店買嘢食。 「小霖你買一個包夠啦？」子妮問我。 「夠啦，個包咁大個。」 上咗車之後，我見阿楓食完個飯糰之後喺到四圍望，好似喺到覓食咁，於是我就分埋我個包俾佢。 「我分啲比你啊！」我同佢講。 呢個時候子妮喺我隔離暗中按一按我隻手，同我打埋眼色示意我唔好，但係我都一意孤行。 「你夠咩？」佢問。 「夠啊，我..食咗個飯糰啦。」我又講咗個大話。 「嘩！我要玩呢個 ！」其實入到去之後我都唔肯定自己負唔負荷到咁刺激嘅嘢，但係又真係好想玩。 「玩...玩..玩囉。」阿楓好似有啲驚。...「超正啊！」玩完之後我講，但係有啲作嘔咁..可能真係激得制。 「又真係幾好玩，不過真係暈暈地..」阿楓講。 唔知點解之後會愈行愈翳焗咁，仲有啲唔太抖到氣咁。「你嘴唇白曬嘅？冇咩嘢啊？」佢問，咁大獲咩.. 「唔..唔知..好似有啲暈..」 「喂 ！你地去玩啦，我陪小霖去坐陣，俾個wifi蛋我，再聯絡啊！」阿楓扶住咗我同佢地講。 「好啦，你地小心啲啊！」 「點啊？你可能中暑啦，飲啖水啦。」佢喺袋到拎咗支水俾我，估唔到佢都會裝定水.. 但係呢個時候都冇精力去理呢啲嘢..我淨覺得個人好攰，仲好迷糊咁。 「我仲係有啲暈咁..」 「啊，我有啲暈浪丸，食2粒啊！」我講。 「唔...唔得啊，空肚唔好食藥..」如果唔係呢個地步我都唔太想講俾佢聽。 「下？你唔係食咗個飯糰同食咗少少包啦咩？」 「我冇..冇買飯糰..」 「下？你講真架？」佢有啲激動，佢關心起我呢.. 「傻咗咩你？自己唔食都俾我食。」 「對住你我就係咁傻架啦...無論幾時都係。」其實我嘅意識已經控制唔到我講嘅嘢。 我淨係覺得瞓喺佢好身邊好舒服，好想同佢講曬我想講嘅嘢。 「我係唔值得你..」 「殊..」我將隻手指放喺佢唇前。 「借5分鐘俾我..攬實我好冇啊..？俾5分鐘我分享你嘅愛得唔得啊..」我問。 果一刻我喺到諗，用幾年嘅等待去換5分鐘唔太過份吧.. 當然喺情理上，唔係我嘅嘢1分鐘都唔應該佔有，但係當時我嘅情感已經覆蓋我嘅理智。 費子楓，點解我喺你身邊咁耐，你都冇辦法對我動情，而我又真係咁傻，一直去等你？ 如果時光可以倒流，我寧願從來冇認識過你。 我好攰啦...愛一個人原來真係會咁攰..特別愛上一個唔愛自己嘅人。 我合埋咗雙眼..因為我好唔爭氣咁流咗一滴淚..但係我心坎入面，流淌嘅係血，我為佢一直付出嘅心血。 或者你地覺得我只係為咗自己所付出希望得到回報，其實唔係架..即使知道佢唔會鐘意我，我仍然願意為佢做任何事。 「醒啦小霖！樂園要閂啦！」我諗我攰得制，不知不覺都瞓著咗。 「有冇好啲啊..？」佢問。 「好啲啦，唔該曬。搞到你成日都冇得玩添。」 「你有事我點放心去玩啊，行啦，同你去食少少嘢先。」我好開心聽到佢咁講，佢都係會緊張我。 「我借完你啲時間啦..你唔洗扶我啦。」有翻意識之後，我就知頭先嘅夢應該醒。 「你仲腳步浮浮咁，我唔放心。」 「俾我扶住你啦..就好似以前咁。」 我記得以前，睇住佢打波，睇到入曬迷，都唔記得自己企咗喺陽光下面曬住，搞到中暑。 「原來搵回憶真係唔係睇地方，係睇同邊個。」佢講。 「好多謝你呢幾日同我搵番咁多回憶。」 我聽完之後，其實好想喊，但係我忍住咗。 「我多謝你就真..費子楓，係你先帶俾我咁多回憶就真。」 之後我就好快咁擁上前錫咗佢一啖，只係好普通嘅一個吻，卻蘊藏住我好多嘅不捨同埋等待。 「小霖..」 「放心啦，我冇任何企圖，只係一份答謝，答謝你照顧我咁多日嘅禮物。」不可以 不滿足你的好意 不能這麼厚臉皮傻傻看你 還是想要更靠近 只怕再靠近 就一錯再錯的錯下去不可以 糾纏著你的身影 不能再讓你為我擔心著急多麼想要告訴你 我好喜歡你 都怪我控制不了自己我努力壓抑 可是愛情怎麼喊停 你身上的熱還在我的懷裡拼命的擦掉痕跡 面對你認真的眼睛 原諒我忍住了眼淚冷漠無情我努力忘記 可是愛情怎麼喊停 和你在一起就像是在陽光裡快樂到不想分離 為了你什麼都願意 這一次讓我昧著良心提前離去小霖視角籥--完

(阿楓視角) 我沖完涼出黎，見到小霖攡咗喺床，但係又唔係瞓覺。 「仲唔瞓？」我問。 「等埋你啊嘛。」 「咁我而加出黎可以瞓啦。」 「嗯…嗯」佢擰頭。 「做咩啊？」我坐埋去床邊，坐喺佢隔離。 「我唔捨得你，想望多你兩眼。」佢將雙手放喺我雙膊，箍住我講。 佢吸一口氣，然後講：「費子楓，我鐘意你..鐘意咗你好耐。」 「小霖..你知我..」 「我知你鐘意嘅係小涼，我知你唔鐘意我，我知我係好傻，但係我淨係想將我嘅心意話俾你知。」 「我唔係要要求啲咩，我只係希望將自己鬱咗好耐嘅說話可以抒發出黎。」 佢嘅反應十分從容，應該係如釋重負。反而令我有啲唔太知點應對。 「你唔洗講任何嘢，我都知呢個時候講俾你聽你會唔識應對..我怕我再唔講明我嘅心意我會後悔。」 「你陪埋我呢晚啦好冇？」佢問，我只好點頭。 我地兩個瞓咗喺床上面，佢攬住咗我黎瞓，我亦冇推開佢。  「阿楓..」 「嗯？」 「你胸膛真係好好瞓..」 「早啲瞓啦..聽日早起身啊。」 「嗯..」之後就合咗眼，我唔知佢係咪瞓咗，我只係見到佢臉上掛住嘅笑容，係屬於汪映霖真正嘅笑容，見得番佢笑，咁就夠。 「醒啦..小霖..」第二朝我拍醒佢，佢睡眼惺忪咁望住我。 「咁早..」 「唔早啦，要執嘢啊。」之後佢先肯起身，伸咗個懶腰。 一起身就見到呢個咁靚嘅畫面真係特別精神。 搞完一大輪我地就開始去機場。 「我幫你拎啊！」我同小霖講，叫佢俾啲行李我。 「咁好死？！」 「咁算啦。」 「喂…我怕你辛苦姐..」佢一邊講一邊遞過黎。 「咁小嘢邊難到我！」 「啊！好唔捨得啊！」阿星大嗌。 「我都唔想番香港！」連阿月都講。 「你唔掛住阿靜架咩？嘻嘻。」子妮問。 「關你鬼事！」佢哼一哼子妮個頭。 就係咁嘻嘻哈哈，我地就去到機場，講真我真係好唔捨得同佢地一齊嘅呢幾日，每日都瘋瘋癲癲咁，好過癮。 上到機之後，今次坐我隔離嘅..係小霖。 「你唔同佢地坐？」我指阿晴同子妮。 「佢地同曬佢地男友坐啊…」 「咁多位唔揀係要同我坐？」我講笑。 「咁我淨係想痴住你啊麻..」 「你唔好..」 「得啦..我識做架啦..到咗香港我就會..變番朋友嘅身份，俾我纏埋你呢個幾鐘啦。」 唔知點解聽完我有啲心疼，所以都唔忍心拒絕佢。 「你嘅膊頭..係全世界最好挨嘅。」佢瞓咗落黎。 「你就好挨囉，不知搞到我幾攰。」 「真係架？咁你唔出聲？？」佢即刻縮番個頭。 「你挨得咁舒服咪借俾你囉。」 「嘻嘻。」笑完佢又挨番落黎。 我從來唔知原來佢可以咁易滿足，就好似細路咁。...「拜拜啦，遲啲見！」 講完我地就各有各走，勞燕分飛，我同小霖、阿言阿晴、阿星都係搭同一架車，所以我地一齊走。 一到步，我就send咗個whatsapp比阿媽同小涼，不過小涼應該未落吧。 見住佢地一個一個咁落車，我內心就更增添一份不捨，令我有啲失落。 「做咩啊？唔捨得啊？」佢問，點解佢永遠都估到我諗咩？ 「小小啦…」 直至我地都落埋車，就代表個旅程真係完了。 「拜拜啦..阿楓，多謝你呢幾日黎嘅照顧。」我送到佢去樓下，係我堅持嘅。 「我多謝你就真。」 「唔好掛住我喎你。」佢講。 「痴線，走啦你，遲啲再出黎玩啦。」 「你話架，拜拜。」講完佢就入咗去。 而我都轉身走，行咗兩步唔知點解我好想回頭望下佢，所以就做咗。 點知佢都有望番轉頭喎，仲笑笑口咁同我揮手。 「我番黎啦！」我講。 屋企一個人都冇，淨係有張紙。 「我同你老豆約咗朋友啊，你自己搞點啦 ！」阿媽寫。 搞錯啊… 沖完涼之後都6點幾，都有啲餓，所以就求其煮咗個麵，然後就送電視食。 睇住啲十年如一日嘅節目食嘢，更顯得孤獨，明明尋晚仲係成班人嘻嘻哈哈咁食嘢，今晚就得番一個。 除咗掛住班友之外，我唔知點解仲有種好特別嘅感覺，而係我解釋唔到嘅。 係我沉思緊果陣，小涼就覆番我：「我都到咗啦！好靚啊呢到。」 「係咩？send 啲相黎睇下！」 佢send咗張自拍黎，背景仲係機場黎。 終於可以見下佢個樣，都成個禮拜冇見，都冇咩點變。 「好靚喎真係..個景，哈哈。」 「乜而加我唔靚咩？！」 「靚！梗係靚，至靚係你！」 「算你啦！」 「玩得開心啲啦你！」 「嗯嗯，番黎見！」 然後我就入咗房煲劇，我突然覺得自己好似王家衛鏡頭下嘅梁朝偉，沉沉鬱鬱咁做自己嘢..由頭到尾都係一個人。 直至瞓教果陣，望住隔離個空位，果種空虛先又突然泛濫起黎，我呢個時候先恍然大悟.....我好似..真係有啲掛住小霖。

唉頂頂頂！唔可以亂諗，其實只係有啲唔慣姐，瞓醒就會冇事架啦。 「幫你吹埋啦，費時你一陣又吹唔乾。」 「不如我地一齊搵番啲細個嘅回憶啊。」 「我人生都係有住你架啦...」 「借5分鐘俾我..攬實我好冇啊..？俾5分鐘我分享你嘅愛得唔得啊..」 「得啦..我識做架啦..到咗香港我就會..變番朋友嘅身份，俾我纏埋你呢個幾鐘啦。」 我愈想瞓，小霖嘅聲音就不斷喺我耳邊圍繞住，就好似有蚊咁，搞咗好耐先瞓得著。 接下來呢幾日我都留咗喺屋企，就算係毒，就算係悶我都唔想出街，可能真係好攰。 至於小霖..我都冇特別再去諗。 直至有一日，我終於出街，再次踏足機場。 「喂，死人頭！！」經過差不多一小時嘅等待，終於等到佢出黎，我嘅靈丹妙藥。 「冇名你嗌咩，叫我死人頭叫得咁大聲。」我真係俾佢搞到哭笑不得。 「嘩..小涼，你男朋友啊？」眼前幾位應該係佢啲同學，我淨係認得其中一個，因為佢都落過黎自修室好幾次。 「係啊，佢叫死人頭啊！」 「唔..唔好聽佢亂講，哈哈，我叫阿楓，你地好。」 「好啦，遲啲見啦！」佢同佢班friend講。 上星期我地都係喺同一個地點講同一樣嘢，咁快已經一個禮拜.. 「點啊！有冇掛住我？」佢問我。 「梗係有啦~掛到死！」 「嘻嘻，好唔好玩啊台灣？」 「都唔錯啊，至少唔太想番香港。你果邊呢？」 「都好玩啊！我地喺日本食咗好多嘢，全部都好好食。」 「哦~唔怪得肥曬啦哈哈！」 「認真咩..？」 「講笑炸，仲好fit。」 「啊！又玩我 ！」 好耐冇試過呢種打打鬧鬧嘅感覺，真係好懷念，亦都係小涼先俾到呢種感覺我。 上到車之後，我將個背囊放喺對腳前面。 「咦，個鎖匙扣咁靚嘅？果到買架？」佢輕輕拎一拎個惡魔鎖匙扣。 「下..係啊，見幾靚咪買番黎。」 「我有冇手信先？」佢問。 「梗係有啦！我驚我冇炸。」 「嘻嘻，點會少咗你果份呢！」 話說我喺台灣買咗支狀元筆俾佢，當係祈求下佢可以有好成績。 佢玩咗陣電話都攰，所以就恰著咗。 佢好習慣咁挨咗落黎瞓，我地都一齊咗唔短時間，呢啲動作已經變得自然，但可能對小霖黎講係需要好大嘅勇氣。 我不禁又諗起小霖瞓喺我膊頭嘅時刻….唉屌！點解我又會諗起佢？我要記得自己嘅身份，唔可以再去諗第二個女仔。 冇錯，特別已經有個咁好嘅喺我隔離。 「到啦，巴渣妹，落車啦。」我嗌醒佢。 「嗯…咁快..」見到佢唔想醒果個樣真係好可愛。 「行啦！」我拖住佢行落下層拎行李。 「聽晚上黎食飯啊？」我問佢。 「好啊！」佢好爽快就應承咗。 到咗第二日佢好早就黎咗，而且今日仲要係禮拜日。 「Auntie，好耐冇見！」佢一黎到就同我阿媽打招呼。 諗番起佢第二次上黎同我阿媽對恃嘅畫面就好笑。 「啊，小涼啊，日本好玩嘛？」 「好玩啊！我拎咗啲手信比你同uncle啊！」 「咁有心啊？」死老嘢講，佢今日都放假。 「我地諗住而家去飲茶啊，一齊啊？」 「好啊好啊 ！」 去到茶樓，小涼好主動咁幫手洗曬啲餐具同斟埋茶比兩老。 「小涼幾乖啊可，好過個衰仔蹺埋雙手咩都唔做。」阿媽同老豆講。 「好耐冇食你啲餸啦AUNTIE，今晚都想再跟你學下嘢。」小涼講，氹得阿媽開心到。 「哈哈，一陣跟我去買餸，我教你買！」 「好啊好啊！」 呢餐茶..總算飲得杯落，小涼喺到，好似有番好多生氣咁。 「阿楓，你估下我買咗咩俾你？」佢買完餸我地翻咗屋企之後，我地坐咗喺床傾計。 「點估啊，有冇tips？」 「嗯...你需要嘅。」 「嗯..？估唔到啊開估啦。」 「係個御守啊，我特登幫你求架！」佢拎出黎，係個讀書御守。 「希望有咗個御守你可以入大學啦！」 「你已經係我嘅御守啦！」我喺後面攬住佢講。 「你講啲口花花嘅說話又叻咗！係咪喺台灣成日撩女仔？」 「痴線，邊敢啊，你咁多線眼。」我指果班友。 「咁又係，諒你都唔敢！」 「係啦，咁你送咩俾我？」 我喺櫃桶拎出黎，收埋喺後邊。 「即係呢..話我地唔係一對都冇人信啊！」我拎咗支狀元筆出黎。 「我都買咗樣嘢去祝福你考到好成績啊！」 「我地真係心有靈犀，我好鐘意啊！」佢講。 「咁我地就一齊拖住手咁考入大學啦~」 「一定要！」 隨住小涼同我屋企人愈來愈投契，我同佢嘅關係愈來愈鞏固，危機就愈趨接近。  

「巴渣妹，我地去踩單車好唔好？」我問佢。 「好啊好啊，好耐冇踩！做乜咁有興致啊？」 「我悶啊！」 「好啦好啦，GOGOGO！」有得玩佢就好雀躍！ 坐言起行，係我地嘅習慣，轉眼間，我地已經入到元朗。 「嘩，好耐冇入黎新界！」一到埗，小涼就講。 「我都係啊。」 「梗係啦，你個大懶蟲，街都唔多點出。」 「唔好講啦，租車啦！」 我地租咗車之後就向住南生圍方向踩，果條路我踩過好多次，都已經好熟。 今日天朗氣清，又有啲涼風，一邊踩，一邊啲風發埋黎，真係好正。 「喂，唔好撞我啦，死人頭！」佢喺我前面踩，我故意整蠱佢，有意無意咁撞下佢。 「好啦好啦，我喺你隔離踩啦。」 我地並肩咁一齊踩，喺我夢寐以求嘅畫面，成件事不知幾浪漫。 「呢到就係南生圍啊..好靚啊！」我地踩咗唔知幾耐之後終於到。 「係啊！個地好起伏，小心啲行。」 黎到南生圍，就當然要去條橋果到影相，呢個係個不明文規定，唔影真係對唔住自己咁辛苦黎。 「一、二、三，笑！」我地坐咗喺橋邊自拍，我搭住佢，頭貼頭咁影。 「等我又po下ig先！」我講，講完就即刻放。 唔洗兩分鐘，已經有幾個like咗，阿月仲留言：「賤人，自私去！」 「哈哈，個阿月啊，早知嗌埋佢同阿靜啦。」我講。 「咁我地兩個拍下拖唔好咩？」 「好~梗係好，有你喺到就乜都好架啦！」 「超，都唔知係唔係！」 我地喺周圍都影咗好多相，我好似做咗佢攝影師咁，幫佢影咗好多女神相。 只佢一齊，嘻嘻哈哈，無無聊聊咁都可以hea一日，我都好開心。 「就黎夠鐘還車啦！走啦！」佢講。 然後我地就沿路折返，突然收到阿爸來電..「喂？仔啊，你係咪喺新界？」 「係啊，你點知？」 「你阿媽講架嘛，我都喺附近做完嘢，過黎車你地啊。」 「好啊，我地食少少嘢先，你到咗打黎啦。」 之後我地就食下啲街邊嘢，因為小涼冇乜機會食而又好想食。 「你試下啲魚蛋，好彈牙啊！」佢隊埋黎。 當我將串魚蛋喺支籤到卸出黎果陣，隻手向後抆咗抆，一時大力得制，整親隔離條友。 「唔好意思。」我即刻耍個冧，費時節外生枝，但當我望到條茂利..唔係，係一班茂利果陣，我就知是禍躲不過。 「唔乜嘢好意思啊？大曬啊？」見到佢地有啲個身咁多個公仔，你估同張家輝一樣有童真有愛心啊？ 加上啲已經脫曬節嘅金毛，我肯定佢地一定係出黎walk嘅。 「咁你想點啊？」 「想打你囉！」之後條MK首領..當住係先啦，就揮拳埋黎。 作為打開波嘅我，身手都有番咁上下敏捷嘅。 我一邊推開小涼，另一隻手就伸前擋住首領果一拳，然後再好快咁向住首領個肚回番拳。 今次小涼喺到，我唔可以再好似上次星矢吧果陣咁廢！ 「等陣..條女好似幾索喎，你條女啊？」首領行過去小涼到，當我想去阻止果陣，其餘啲嘍囉擋住咗條去路。 「妹妹，呢啲廢柴你跟住佢做乜？跟我啦，我擔保每餐餵到你飽！」 「你收皮啦排骨！」估唔到小涼驚都唔驚。 「咁串柒柒？」首領捉住小涼隻手。 「等我好好炮製你！」 「炮製我啊不如 ！」 「邊撚個？」個首領望去聲音源頭。 「咩料啊阿伯？做架兩啊？」點解啲MK仔永遠啲對白都咁罕？ 「憑你幾條友就想郁佢地削咗啲喎。」 「睇小我？」首領衝過去老嘢到，又向佢揮拳，MK仔淨係識揮拳..我諗。 我即刻去睇下小涼點，佢驚到即刻攬住我。 「老豆小心！」我大嗌..係啊，所謂老嘢就係我老豆！ 「收皮啦！」老嘢..老豆隻腳一伸就踢低咗個MK仔。 「你地跟邊個架？」老豆一睇都知佢地係古惑仔。 我都唔明呢個年頭點解仲會有人行古惑，但係偏偏有班傻仔仲以為自己可以做陳浩南。 「你盤我啊？」妖，我忍夠你啦，係咪真係冇第二句？ 「你講唔講啊？」老豆踎低咗摑首領一巴。 「阿楓啊..uncle佢..好惡。」小涼見到就講。 「唔洗怕，佢以前係出黎行，不過洗咗手好耐。」 「洗手..？」 「即係脫離咗好耐..哈哈。」金盤洗手都唔明..睇黎佢真係好單純。 「我叫傻B！跟長義火爆賓嘅，火山哥係我阿公！淆呢死老襯！」哈哈哈，傻B，乜尻嘢名黎？痴線！ 「Call你大佬出黎嗲嗲去啦咁！」老豆講。 「喂老豆，唔洗搞咁大啊？」 「邊個蝦我個仔我就要佢跟到足架啦。」今日佢..好有霸氣喎屌。 「洗唔洗同你走先？呢啲場合唔係好啱你。」我同小涼講。 「唔好唔好，Uncle好型啊，我想留低睇戲。」 不消一會兒，有個好撚型嘅老西友，jel曬頭咁行過黎，好有殺氣，慌死人地唔知佢已經係大底咁。 所謂大底即係啲比較上位嘅大佬級。 「點啊傻B，邊個蝦你，話俾大佬知。」收皮啦，懶係有道義，我都有睇古惑仔，你地邊會講義氣。 「喲，賓仔，身乾頸靚啦！」老豆講。 「賓乜Q仔….啊..汶洛哥！」果個咩火爆賓好不屑咁擰過黎問，見到我老豆嚇到尻都縮。 今晚真係..大開眼界啊！ 「阿大..條死老嘢…」 「乜撚嘢死老嘢啊！洛哥你都唔識？你阿公兄弟黎架！」火爆賓一嘢摑埋去，仲好Q大力。 「好啦好啦，今日叫你黎係想你教下啲細嘅，唔好成日蝦蝦霸霸先得架。」 「係嘅洛哥，冇傷親你個仔啊嘛？」 我即刻擰曬頭，費時辣熨啲猛人。 「好啦，我走啦，得閒搵你同火山飲茶。」 由頭到尾，老豆徹頭徹尾都擺起個大佬款，同平時果種小男人風格完全唔同，我都嚇親。 「UNCLE好勁啊！」我地走咗之後，小涼好雀躍咁講。 「哈哈，佢地呢啲小人物黎架姐，得個殼，唔洗太怕嘅。」 「係啦,叻啦。」我講。 我地行番架車到之後，咁啱有人抄緊牌。 「啊!阿SIR！走架啦走架啦！」佢又即刻變番果個笠曬水嘅費汶洛。 我同小涼都冇佢咁好氣。

「喂，阿楓，過唔過黎睇番啲相啊？」阿月打黎問。「都好啊，我帶埋小涼黎，佢有手信要俾你地。」「嗯好啊，我屋企等啦，阿靜都有手信。」之後我就聯絡小涼，再約埋小霖一齊去。小霖…我其實去完旅行之後就冇見過佢，淨係有whatsapp下咁。我唔想再對佢任何超越知己之情嘅感覺。但係要避都避唔到成世。「嘩小霖好耐冇見！」小涼一見到小霖就講。「係啊 ！」小霖都好似好興奮，但係一望到我就好似有啲唔知點嘅眼神。佢個袋扣住個..天使鎖匙扣？！同佢送俾我果個咁類似嘅？我靜靜雞whatsapp佢：「個鎖匙扣同我果個..」「係一對架！」佢直認不諱。OMG..到咗阿月屋企，就見到阿靜喺到分手信。「咦，阿楓？你地黎啦！」阿靜見到我地就好雀躍。「啊….係啊，好耐冇見！」「你地啲禮物喺到啊！」我地過去睇，份份禮物都價值不菲啊！果然係有錢人。我得到係良田嘅絕版Figure啊！香港炒到幾千蚊個。「嘩..好貴喎..」我收到之後講。「你鐘意就得啦！」佢講。「嘩..佢份禮物好貴重啊，我送個御守俾你好似好小家咁。」小涼講。「物輕情意重嘛，邊有得比。」「嘻嘻，係喎。」之後小涼都派埋佢啲手信俾佢地，雖然冇阿靜果啲咁貴，但係全部都好有心思。我地食咗啲嘢之後，就開始睇番旅行啲相。雖然而加又有google drive又剩，但係一個人睇啲相邊夠聚埋一齊睇咁正。「你地睇下呢張，阿豪幾男神FEEL！」我地果日喺藍曬圖幫佢影咗輯寫真，全部都好有感覺。「仲有呢張呢張，阿言同阿晴幾襯啊！」阿星講。「你第一日先知咩！」阿言同阿晴講。我諗而家打風都吹唔散佢地。「呢張都靚啊！」子妮講。係我影佢同阿星嘅，唔怪得佢笑得咁甜蜜。「車，唔知醜！」我講。然而，當轆到下一幅，就令全部人都唔知點反應....「小涼！」佢奪門而出，仲帶住兩淌眼淚。佢睇到嘅..亦都係我地所以人都睇到嘅相...就係阿月影我同小霖痴埋一齊瞓嘅相。我追出去，一直追到樓下先追到佢。「小涼啊！你聽我解釋啦。」「仲有乜解釋啊？你唔係想講張相係假架？」佢好激動咁問，仲伴隨好多好多眼淚。「唔..唔係假...」「咁即係真架啦！」「唔係你諗咁架，果陣其實..」「你明知小霖仲鐘意你仲同佢瞓埋一齊..仲...」「仲用住一對嘅鎖匙扣！」佢都見到...「我唔知佢買咗個一樣款架！」「唔好講啦..冷靜下啦我地..」之後佢就走咗，留低咗茫然嘅我。之後我就上番去，佢地都追問我小涼點。「最衰都係你！都叫咗你del架啦，你仲要留住！」我一黎就省尻阿月，當係發泄下都好。「對..對唔住..嘛，趕住出門口所以唔記得咗..」佢都難辭其咎。「阿楓..對唔住啊..」小霖講。「唔..唔關你事..」「你同我搞番掂去啊蕭皓月！」呢句唔係我講，我冇咁不負責任。係阿靜同佢講嘅。「我同佢解釋番啦最多…」佢講。「唔洗，要解釋我自己解釋番。」今次就真係我講。我係咁打電話俾小涼，但係都冇人聽電話，後來仲好似熄埋機。到番去果陣，阿豪仲有地方去，換言之得番我同小霖…「真係好對唔住…我唔知自己嘅任性會搞出咁多嘢。」「真係唔關你事呢…」呢個時候我都唔想怪任何人，怪就只可以怪自己優柔寡斷。「咁你諗住點做啊？」「等佢冷靜下先算啦。」「洗唔洗我…」佢又係想替我去解釋。「唔洗，我搞得掂。」我好堅決咁講。「阿楓…我就黎…」佢好似有嘢想講，但係呢個時候個電話又唔生性咁響起，我以為係小涼，所以連來電顯示都冇睇就好急咁聽咗。點知又係啲垃圾調查，屌！「係呢你想講咩？」收咗線我問佢。「冇嘢啦，遲啲先算啦。」「噢。」番到屋企之後，我仍然不斷嘗試打俾小涼，一時就通咗，但係打多兩次又係熄咗機。我已經連whatsapp都炸埋佢機，但都係冇覆。我由最初嘅心急如焚，經過好多好多嘅等待，漸漸變得個人灰曬。就連grad din我都係悶悶不樂咁去。「仲未氹番小涼啊？」阿豪問。「我都唔知，我試盡所有方法佢都係唔接觸我，我什至喺佢屋企樓下等佢，佢都係唔理。」「你會唔會試下用個陌生電話打俾佢？」「嗯…阿堅！！可唔可以借個電話黎？」「哦…好啊！」我用阿堅嘅電話打俾佢，佢果然肯聽！「小…小涼！俾20秒我，唔好收線啊！」

只見佢冇講嘢，但亦都冇收線。 「我..我有好多嘢同你講啊！聽日2點…你屋企樓下等啊！」 佢依舊冇出聲。 「我…講完啦。」 「嘟..嘟..嘟..」佢收咗線，唔知佢會唔會黎呢.. 一生人一次嘅Grad Din ，做過啲咩呢？我唔太記得，淨係記得係咁飲住酒，雖然又未至於醉，但係估唔到就咁渾渾噩噩咁過咗。 而第二日，我一點鐘就去咗佢樓下等，免得佢特登出咗去而我又唔知。 可是我等啊等，到咗2點半都唔見佢出黎。 唔知點解個天突然落起大雨，頭先明明仲好好天，所以我冇帶遮。 但係我唔可以就咁放棄，所以我一直等，等到佢落黎為止。 「林小涼！你落黎啦！」我向上大嗌。 兩分鐘之後，我終於見到佢嘅身影.. 望住佢嘅眼神..係從未試過咁冷漠，表情亦然。 「你走啦….」就連語氣..都係如此生疏。 「你聽我講咗先啦！」我一邊俾雨水潑打，一邊講。 「我已經聽咗你講好多次啦！每一次你都話做事會諗後果，我信你架！然後又係呃我！」 「我唔係要你完全臣服於我，但係唔通連兩個人好好共處都咁難咩？」 「唔通你做事之前諗下我感受真係咁難咩？」 講完佢就跑番入去。 我仍然企咗喺到，我想淋醒自己。 我一直覺得只要小涼唔知，亦念在同小霖咁多年嘅友情，滿足下佢小小嘅願望係冇問題。 點知百密總會一疏，只要自己做咗啲唔啱嘅事，就點包都包唔住，只會欲蓋彌彰。 阿月做嘅事雖然係唔小心，但其實係個天冥冥中俾我嘅懲罰。 就算佢冇影到張相，冇喺果日俾小涼見到，但我都唔應該做啲對唔住佢嘅事！ 「啊！！」我仰天長嘯，嘯聲仿佛帶動天雷，老天亦為我嘅嚎叫作出回應。 「嘩..衰仔..做乜搞到濕曬啊！」一番到屋企阿媽就問。 「係囉！行行下冇啦啦落大雨喎！」我裝作沒事，免得佢擔心，我已經唔可以再令任何人為咗我而有負面感受。 「快啲沖個涼啦，唔係凍死你啊！」 「係..」 我又再俾水潑打全身，不過今次係沖涼嘅熱水，但係我仍然借助呢個時間再發省自己… 接下來嘅一個星期，我過嘅生活四個字講得曬..行屍走肉。 咩人都唔見，咩街都唔出，除咗喺屋企，就去咗小涼屋企等佢，等佢落咗啖氣，等佢肯聽我解釋。 直至放榜果日，係啊，終於放榜，煎熬咁耐嘅DSE終於正式告一段落。 一早就到咁多記者捕喺到，唔通阿言真係.. 我地約埋番去拎cert，大家果陣個心情都非常緊張。 然而拎到狀元果個唔係阿言，竟然係阿靜！估唔到佢真係咁勁，唔怪得果陣真係肯收佢。 作為佢好朋友，都戥佢好開心。 我好從容就開咗張成績表，都有28分，算係不過不失啊。 佢地..我指我熟果幾個，佢地都考得唔錯，阿言阿月都有30分以上。 小霖亦有30分，夠升大學有餘。 「我地好大機會會同U喎，不過無論同唔同都要成日聚！」阿星講，佢有25分，又係穩陣嘅。 「好！」 或者我地都已經算安全，所以先可以咁寬容，但係..總會有人歡喜有人愁。 唔知小涼考成點呢...

嗨，我叫林小涼啊，你唔介意嘅就聽下我嘅故事。 從前我係一個好細膽嘅細路，俾人蝦都唔敢出聲，驚唔夠人惡。 但係你唔搔擾人，唔代表人地唔會搞你。 由好耐以前嘅某一日，我落咗去兒童遊樂室，遇到幾個小霸王。 我同佢嘅故事就咁開始咗…. 「咦，冇人陪你玩啊？我陪你啊！」 果日喺遊戲室，有個死肥仔帶住幾個細細粒圍住我。 我覺得佢地好討厭，所以我就唔制，點知佢地捉實我！ 「你地係到做咩呀！放開佢呀！」有個男仔行咗過黎，喝停佢地。 「關你咩事呀，走開啦。」死肥仔首領對住個男仔大嗌仲打咗個男仔一拳。 點知個男仔好似上咗電咁打番拳落個死肥仔到，驚到個死肥仔跑走咗，佢啲黨羽都落荒而逃。 「你冇事呀麻？你傷咗啦。」我好擔心咁問。 「小事啦，好快就冇事。」佢仲笑住講。 小男孩個媽媽呢個時候就黎到接小男孩走。 「你聽日係咪會再翻黎呢到玩架？」我問。 「會，一定會！我應承你啦。」小男孩答翻我。 之後媽咪都番黎接我，我一見到佢就到喊出黎。 「咁雜架原來？咁聽日唔好黎啦。」媽咪講。 「唔好啊唔好啊，聽日我要落啊！」我唔想失約.. 點知到咗之後果日，我等極都等唔到個男仔..再一日都等唔到..等多咗日，仍然唔見。 估唔到我一心唔想失約..換黎嘅只係俾人失約。 之後我就冇再去遊戲室。 我冇嬲個男仔，可能佢係有咩事先黎唔到，況且可能我地只係萍水相逢。 但係我就學識保護自己，唔夠人惡就扮到惡，等想蝦我嘅人都俾我嚇窒。 十幾年之後..竟然俾我同樣地喺會所..撞番佢。 見到佢果刻..其實我都唔太肯定係咪佢，但係望多幾眼就有種好熟悉嘅感覺，致使我肯定就係佢，佢就係果個男仔。 或者係緣份嘅驅使，我地有好多接觸嘅機會，令我發現倒呢個男仔好多優點。 仲令我..有啲鐘意咗佢。 雖然佢成日玩我、笑我，成日叫我巴渣妹，但係佢為人好真誠，對兄弟好有義氣，仲會成日氹我開心。 佢甚至因為唔想傷害我而向我隱瞞佢同佢兄弟之間有爭執嘅原因。 或者係我前一段感情帶俾我有所傷害，加上爸爸嘅阻撓，而令我未可以好盡情去愛佢，但係慢慢我真係感受到佢對我嘅付出同心血，所以先令到我可以好放心咁去信任佢，去愛佢。 縱使有時佢都會激嬲我，但係我好少真係嬲佢，我只係想令佢反省下自己唔啱嘅地方。 佢有好多優點，唯一就係做人冇乜方向感同好少去諗後果。 我好擔心佢之後嘅前途，所以就算有啲橫蠻，都係想令佢長大。 我知道我愛佢，所以都嬲佢唔落，情侶間當然會有拗撬架啦，每一次拗撬都唔係一個人造成，而係雙方都有問題。 好似上次溫書咁，我知我對佢鞭策好似太over，我知我嘅問題係邊，但係佢都漠視咗我對佢嘅緊張，咁樣先令我最嬲。 不過雙方都知自己問題後，釐清番之後都係穩固我地關係嘅一步。 但係今次….令我有啲唔知道我地仲可唔可以行落去…果日喺阿月屋企見到果幅相，我真係好嬲好嬲，我覺得阿楓好似出賣咗我咁，甚至好似以前個衰人咁，佢以前對我講過嘅嘢好似唔算數咁？ 「小涼啊！你聽我解釋啦。」佢追出黎。 「仲有乜解釋啊？你唔係想講張相係假架？」我都唔知可以點樣面對佢地，呢種傷害真係好痛好痛。 我控制唔倒自己，所以就不斷喊不斷喊。 「唔..唔係假...」 「咁即係真架啦！」 「唔係你諗咁架，果陣其實..」 其實佢同小霖嘅關係喺我腦海困擾咗好耐，我一直都覺得小霖對阿楓仲有感情，而阿楓又一直拖，我好明白係因為佢唔想失去小霖呢個朋友。我一直都相信佢地係冇嘢。 因為我知道阿楓點樣對我，點樣對小霖。 但係直至我望到果張相，我已經抑制唔倒自己嘅醋意同憤怒，果一刻淨係覺得佢地已經超越咗我睇「朋友」意思嘅底線。 「你明知小霖仲鐘意你仲同佢瞓埋一齊..仲...」 「仲用住一對嘅鎖匙扣！」 「我唔知佢買咗個一樣款架！」呢樣先係我最心寒嘅嘢，若果阿楓真係唔知嘅話，咁即係話小霖… 「唔好講啦..冷靜下啦我地..」我唔敢再諗落去，我淨係想逃離呢個人類荒謬。 我應唔應該了解清楚發生咩事先？ 我應唔應該相信阿楓呢？ 我唔知..我真係唔知.. 我淨係覺得好攰..好攰..  我翻到屋企之後，最大嘅任務就係要扮冇事…唔可以俾佢地睇到任何異樣。 因為唔可以俾佢地知道我因為阿楓而唔開心。 我雖然好嬲佢，但係仍然唔捨得令佢形象受到損害.. 阿楓一直打電話黎，但係果一刻我真係想自己冷靜一段時間..去思考下我地嘅關係，思考我地應該點樣繼續走落去。 加上我真係唔想面對佢住。 所以我冇聽佢電話，冇覆佢whatsapp，自我將同佢嘅連繫斷絕。 我一直以為唔理佢，唔聽佢電話，就會慢慢冇咁掛住佢。直至到有日，突然有個陌生電話打黎，但係我見係6字頭，應該唔係咩推銷電話，所以我就聽咗。 「小…小涼！俾20秒我，唔好收線啊！」點知都係佢黎... 其實一聽到佢把聲我有啲想喊..原來我真係..好掛好掛住佢，我甚至已經分唔清我掛住佢多啲定係嬲佢多啲。 「我..我有好多嘢同你講啊！聽日2點…你屋企樓下等啊！」 我唔敢出聲，我驚俾佢聽到我嘅啜泣聲。 「我…講完啦。」 然後我就即刻收線，聽多一秒我都驚會崩潰。 到咗第二日我一直好掙扎落唔落去好，我好想見佢，但係一諗起佢同小霖我就.. 可能佢嘅掙扎同躊躇嘅特質都傳染咗我。 一直喺廳到徘徊咗好耐，直至見到個天落曬大雨咁，加上聽到樓下嘅一句：「林小涼！你落黎啦！」 我即刻衝咗落去，就算件事未解決都唔想佢一直淋雨..我唔忍心。 喺搭緊LIFT落去果陣，我一直對住塊鏡練習..練習一個最目無表情嘅樣。 「你走啦….」我叫佢..見到佢咁我都好心疼。 「你聽我講咗先啦！」 「我已經聽咗你講好多次啦！每一次你都話做事會諗後果，我信你架！然後又係呃我！」我再一次激動起來。 「我唔係要你完全臣服於我，但係唔通連兩個人好好共處都咁難咩？」 我只係想佢可以做任何嘢之前都會諗一諗我炸...我只係想兩個人相處可以誠誠實實炸！ 「唔通你做事之前諗下我感受真係咁難咩？」 之後我就跑咗番去，我怕再望多兩眼真係會心軟。

阿楓視角 放完榜就番屋企同佢地講番個分，等佢地都安心啲，特別係阿媽，佢最擔心。 我坐喺房到，不停望住部電話：「問唔問下佢個分好呢…」 一日唔知佢個分，一日都會玀玀攣咁，我怕佢會觸礁…. 但係最後我都係冇勇氣send個訊息過去，我仍然冇勇氣去搵佢。 呢個暑假，原本我已經有曬計劃點樣去同小涼度過，其實我都可以照去做我計劃嘅活動，但係身邊冇咗小涼..咩都冇意義。 其實我一直都仲好掛住佢，但係我對佢傷害實在太大，所以要佢原諒我，睬番我係好難嘅事。 漸漸地，我地就好似變咗連萍水相逢都講唔上嘅陌生人，佢就好似喺我生命消失咁。 唯一清楚嘅係，我每一日都仲會諗起佢，無論做緊咩，食緊咩，去緊邊。 好多地方都充滿住我地嘅回憶，令我一直忘記唔到佢。 忘記唔到佢令我怦然心動嘅笑容，忘記唔到我地一齊果陣嘅時光。 「仲未搵番小涼啊？」有一次成班人出街果陣阿晴問。 我擰頭。 「你為咗佢落曬形啦，一啲都唔似費子楓。」阿言講。 「件事都隔咗咁耐，佢都落咗啖氣啦。」佢繼續講。 「我覺得自己好對唔住佢，所以我唔敢…」 「其實佢仲好掛住你架！佢都為咗你成個人都灰曬。」阿靜講。 「你點知架？」我問。 「佢為咗唔俾佢老豆起疑，所以成日要扮有街出，但係唔通一個人出咩，所以咪搵我同阿晴陪佢。」 「佢仲係咁為你著想，嬲極都有限啦。」 「你..講真架？」 「呃你托咩！其實佢都知你對佢係點，但係唔知點樣面對你，始終你條仆街…」 佢好似唔敢再講落去。 「係..我真係個大仆街..」 「而且..佢就黎去外國啦…..」 下?! 「咩…咩去外國啊？咁突然？！」我大吃一驚.. 「佢DSE炒咗科中文啊，所以要去外國讀書。」 唔係啊嘛..真係過唔到呢關？ 「你快啲去搵番佢啦，我怕你後…」 阿晴未講完我已經跑走咗..即刻跑去搵佢。 我嘗試打俾佢，一直心急如焚。 再隔兩個禮拜打俾佢，唔知佢聽唔聽呢？ 「喂..？」佢聽咗啊！終於聽咗啦！ 「喂，林小涼！巴渣妹！你喺邊啊？」 「我..喺屋企囉..」 「我而加過黎搵你！你一定要落黎啊！」 「哦..」之後我就收咗線，然後就一直全速去佢到，我恨不得自己有瞬間轉移嘅能力。 隔咗一陣..其實我都唔知幾耐，因為我淨係諗住佢…總之終於去到佢屋企樓下。 佢落黎之後，望到佢個樵粹曬嘅樣，我直程係心如刀割。 我二話不說，即刻攬住咗佢。 「我好掛住你..」我講..我真係好掛住佢。 「我都係……」佢又好似開始啜泣。 「唔好走….」 「走？走去邊？」 「你唔係要去外國..？」 「去咩外國？？」「阿靜話你DSE衰咗要去外國…」...「唉..唔係咁講我諗佢都唔會做嘢。」阿靜講。「希望佢好好珍惜機會啦。」阿月講。「你仲好講，唔係你？！」「得啦得啦，我已經好內疚架啦。」「係喎，小霖呢？冇叫佢出黎嘅？」「唔知喎，打咗俾佢啊，佢話有嘢做喎。」..「我DSE衰咗？我有28分喎。」「佢話你科中文炒咗..」「我中文有4啊，冇炒啊。」「即係你會留番喺香港..？」「會啦梗係..你好想我走咩？」「唔想唔想！你唔好再離開我，我頂唔順呢啲日子啊！」我再一次攬住佢，牢牢的。佢唔洗走啊屌！！「我冇話原諒你喎死人頭！」「唔原諒你又落黎..」「落黎睇你幾時死啊！」就算係死..死之前可以見到你一面我都死得瞑目。我知道佢肯落黎，即係已經算肯原諒我。「其實係因為呢封野….」佢拎住一封信。「所以因為睇完呢封信你就明白曬所有嘢？」我睇完之後問。「嗯..我知道其實只係你心腸軟…」「小涼..我希望以後我地都可以誠誠實實咁，所以我都唔想呃你..」「其實番到黎之後..我係有少少對佢嘅錯覺..不過只係好短好短時間架炸..我講真架！」「都好難怪嘅..有個咁好嘅女仔喺自己身邊咁多日..」係咪咁通情達理啊？「不過唔代表我放過你啊！你始終對我唔住！」都估到冇咁簡單。「係係係..對唔住小涼大人！」我自己扭住自己耳仔係咁講對唔住。「我應承你，以後同任何女仔都保持一定嘅距離，做任何事都諗下我屋企人，要顧後果，做一個有擔帶嘅男人！」「吓…淨係你屋企人？咁我呢？」「你咪都係我屋企人~」「噗哧」佢忍唔住笑出黎，但係好快又扮番嚴肅。「我唔理啊！呢排你要守行為！」「但係..守行為之前可唔可以俾我去..話曬..」「我明你講乜，我陪你去啦，我都想同佢去講聲對唔住。」冇錯，我地要去搵嘅人就係小霖。「行啦。」我講，然後再拖住佢隻手。我終於可以再次拖起小涼隻手，離開佢屋企樓下，繼續行我同佢嘅路。呢個地方，見證住我地一齊、初次約會、鬧交、到重逢嘅時刻，每一次企喺呢到個感受都唔同。我地一齊果陣，係我心情最複雜嘅時候。果一日我喺呢到傷害咗一個女仔，但同時得到一份愛情。我唔了解呢種患得患失嘅感覺，究竟呢個遊戲邊個贏邊個輸？我地初次約會果陣，我記得我企喺呢個位，望到小涼嘅樸素果陣嘅急速心跳，仲有佢為我準備嘅早餐..仲有我地第一次嘅接吻。仲有上一次鬧交，我淋住雨咁，聽住佢鬧我嘅每一字每一句，比起雨水嘅潑打更加無情，比雨淋下最多病，但係比佢一針見血咁鬧係一種痛入心扉嘅感覺。我第一次知道咩叫心酸。直至今次嘅久別重逢，教識我嘅係珍惜，珍惜佢對我嘅愛，珍惜佢喺我身邊嘅時刻。佢對我嘅付出唔係必然同應份，我再唔好好珍惜倒不如死咗去好過。可是..我地去到小霖屋企果陣，不斷按門鐘都冇人應，睇到地上啲灰塵痕..佢或者已經唔喺度。我即刻打電話俾佢，但係就一直都未能接通。我再打俾阿言佢地，佢地都唔知小霖嘅事，亦都一直連絡唔到小霖。「冇辦法啦..遲啲再連絡佢啦。」我講。「好啦。」到我番到去之後，我開信箱，同樣都發現咗封信…

給小涼的信 Hi 小涼，你收到呢封信唔好覺得奇怪啊，雖然呢個年頭寫信真係有啲怪。 原來我地都識咗年幾啦，我好開心喺中學生涯最後嘅階段可以識到你呢個好姊妹。講起上黎都要多謝阿楓呢。 其實一開始我對你係有啲敵意架，我覺得你好似搶走阿楓咁。 但係後來諗諗下，根本阿楓就唔係鐘意我，就算冇你出現都未必輪到我啦。 同你相處落，覺得你其實係一個好純品嘅女仔，而且對阿楓好好，見到你考試果陣咁幫佢，都令我有啲自愧不如。 最近你同阿楓嘅拗撬，其實係因為我，其實真係唔關阿楓事架。 我一定要講出黎，當係我走之前唯一嘅補償.. 我就黎要搬屋啦，仲會搬去新界區，以後我地就會隔好遠先見到啦。 其實最近我地去旅行果陣，我同阿楓要求想搵下童年回憶，其實只係我想靠近佢嘅藉口。 佢係天生對人好，易對人心軟先冇拒絕我，佢對人果份好…都係我地鐘意佢嘅原因吧。 我係好鐘意佢架，但係我始終取諦唔到佢喺你心目中嘅位置。 喺呢到我想同你講一聲對唔住，因為我一時嘅自私而搞到咁大件事，仲爭啲令到你地分手..真係好對唔住，好對唔住.. 希望你可以原諒佢..如果真係要犧牲一個人嘅話..你盡情去嬲我啦，等我去做呢個衰人。我相信以後都冇嘢分得開你地架啦，希望你地可以永遠開開心心啦！ 小霖字

給阿楓的信 當你見到呢封信，你唔洗搵我啦，我已經搬走咗，成個新界區咁大，你都唔會知我搬到去邊，至於電話..我都唔會聽。 其實搬屋嘅決定係我父母決定，因為係工作關係。 我開頭有諗住話俾你聽，但係後來都係覺得呢個係一個好機會。 我已經決心去離開你、忘記你。離開我地由細到大成長嘅地方，忘記對你嘅愛。 我曾經以為自己可以忘記你，去接受阿豪，後來發現，就算我同佢一齊，我諗嘅都係你。而且成日見住你同小涼一齊，我嘅醋意根本好難去消除。 我以為我可以默默咁祝福你地，只要喺你身邊就夠，但係由得到一個旅行嘅機會。 開頭我一直遏止自己嘅欲望，不過一望到你，我就不由自主咁，想佔有你，想同你一齊。 其實果次旅程我真係好開心，好似發咗場夢咁。 無論係幫你抹汗，幫你吹頭，瞓喺你身邊，同你影相，我中暑你照顧我，幫我拎行李，每一件事我都永遠唔會忘記。 但係夢歸夢，番到香港就要夢醒，我知道嘅。 自從你同小涼鬧交，我一直都好自責，我覺得係我間接拆散你地咁。特別係見到你一日樵粹過一日。 所以我已經幫你同小涼解釋清楚，我知道我唔同佢講清楚，以你性格你可能一世都唔會搵番佢，你條廢紙！ 你要記住我係全世界最了解你嘅人！ 我終有一日會番黎，當我已經忘記你嘅時候！ 希望果陣係黎出席你地嘅婚禮。 放心啦，我都會去追尋我嘅幸福。 願我的出現會成為流星，在你生命旅程中留下軌跡。 小霖上

睇完封信之後，唔知點解有種好大嘅失落感同黯然。一直喺自己身邊扶持自己，陪伴自己嘅人十幾年嘅好朋友就咁就離開咗自己？仲要係無聲無息咁就離開咗。雖然唔係話去到外國，仍然仲喺香港，但係喺呢個彈丸之地，要搵一個人都唔容易。何況佢係有心逃避自己。我隱約件到封信係有少少漬，係眼淚？無論係唔係…我都覺得係我迫走咗佢，令到佢咁痛不欲生。「信我收到了，祝你在新生活中可以找到幸福。」佢應該冇Block我電話，所以我send咗個whatsapp俾佢。大約半個鐘後，就換來咗佢送俾我嘅兩個藍剔…估唔到呢個就係佢送俾我嘅最後一份禮物。我將呢封信收咗喺個好埋嘅地方，塵封住佢。就好似收埋喺我心底，永遠永遠都唔會忘記。「喂？」我打番俾阿言。「點啊，搵到小霖未？」佢問。「唔洗搵啦…佢走咗。」「哦…」佢好似已經明白我講咩咁，都冇再追問。果晚，我身體好似注入咗寂寞嘅咖啡因，久久都唔可以瞓得著。＊寧願從來沒有她　今晚不必習慣　輾轉反側都想她　方知傷痛那麼大　寧願從來沒有她　應該一早習慣　孤單都不識孤單　方知放棄那麼慢 無論如何，日子都還是要過。 喺小霖走咗之後，我並冇好頹廢咁過日子，反之過得更加積極。佢嘅離開更加令我學識珍惜眼前嘅嘢，包括我身邊嘅人，同埋我嘅人生。 我唔知幾時會再有身邊嘅嘢突然消失，我亦唔希望會有咁嘅事。所以我做任何嘢都變得小心翼翼，凡事都諗清諗楚。 大概..呢啲就係叫成長。..「阿楓，你落唔落自修室啊？」小涼打過黎問我。 「唉..估唔到入到U都要去自修室..好啦好啦。」 之後我地就約咗喺果到見面。 話說回來，自從JUPAS放埋結果後，我地都入到唔錯嘅科。 最正最正嘅係，我地都入埋同一間U，仲要係薄扶林果間。 我地當中入到G-BUS嘅又有，入到BBA嘅又有，連DENTAL都有。 而我小涼..就一齊入咗social science，估唔到我地竟然可以入到同一科，讀住同一樣嘅嘢。 至於小霖..我地都撞唔翻佢。 我地再重返自修室，就係因為要做SEM功課。 再一次落到自修室，心情都有所唔同。 「啊..第一次落黎係唔洗溫書，感覺都輕鬆好多。」小涼落到去就講。 「係囉！之前次次落黎都死溫爛溫，冇咗你我諗我悶死咗。」 「嘻嘻，知我好呢！呢到永遠都係屬於我地嘅地方。」 「講得冇錯。」我搭住佢隻手，望住佢水汪汪嘅眼睛講。 佢挨咗埋黎，我地望出窗，見到蔚藍嘅藍天，對未來充滿住無限嘅憧憬。 我相信我地以後都會面對好多難關，但係我相信我地一定可以捱過去。_____________________________________________________我只不過喺自修室溫書，點知比我遇番佢。(完)

「你快啲啦！咁慢架你！仲慢過我！」一朝早，小涼就喺我屋企係咁催我。 佢已經可以喺我屋企自出自入，我阿媽配咗條鎖匙俾佢，當正佢新抱咁。 今日係我好緊張嘅一日，所以我希望自己可以以最示正嘅形象見人。 「得啦得啦，我都急架。嘩，睇真啲，咁靚嘅你今日？」 著起姊妹裙嘅佢，簡約又不失高貴，淡淡地嘅妝更將佢五官嘅精緻突顯出黎。 「淨係今日咩？！死人頭你都好示正嘛。」 「洗乜講，唔係點襯起你。」 然後我地就拖住手出門口，唔係我自吹自擂，但係我地拖埋一齊真係珠聯璧合，襯到絕。 我去拎咗車之後就馬上去會合阿星。 啊！唔記得講番，今日我地要出席嘅係一個世紀聯婚。 自從大學畢業之後，我地都各自有各自嘅事業，但係唔變嘅係，我地可以周不時就有聚會聚埋一齊，所有大家感情仍然好好。 今日係阿月同阿靜，阿言同阿晴嘅聯婚，一次過出席兩個婚禮，我都係第一次。 不過大家係兄弟，有咩所謂。 伴郎同伴娘，自然落喺我同阿星，子妮同小涼身上。 一去到，當然就係玩新郎嘅環節。 「開門利是，九萬九千九百九十九！」一開到門，班姊妹就講。 「濕碎！拎去！」娶老婆真係唔可以慳呢啲。 「嘩，娜姐好靚喎今日！」我一入到去就講。 娜姐身為阿晴家姐，亦都係我地眾人嘅大家姐，佢見證住我地咁多對情侶嘅卜離合合，當然擔起姊妹團首領。 「洗乜講，唔好以為我淨係識匿喺星矢吧先得架。」 我地呢班兄弟團都真係俾佢搞到好甘，不過為咗兄弟，我地無懼！ 幾經辛苦，先接到兩位新娘子。 「嘩..好靚啊老婆！」阿月同阿言見到佢地老婆都驚訝到呆咗。 識佢地咁多年，本身佢地都已經係顏值超高嘅女神級人物，但係今日第一次見到佢地真係打扮起黎，真係靚絕京華。 然後我地就去咗影相，然後就去咗酒店。 細節其實同上次阿王結婚差不多，都係大同小異。 唔同嘅係，今日更加似我地中學嘅聚會，好多好耐冇見嘅中學同學都見得番。 「喂！阿楓好耐冇見！」突然有人叫一叫我。 「你係..阿堅！喂好耐冇見好耐冇見！」 講起上黎，都要多謝佢，唔係得佢借個電話黎，我都聯絡唔到小涼，都唔會有機會俾小涼指出我咁多嘅缺點。 同阿堅傾咗一陣，阿豪就嗌：「阿楓阿堅，你地快啲黎睇下邊個黎咗。」 「喂喂喂！成班嘩鬼好耐冇見！」因為佢出現，我地成班6A嘅都聚曬埋去。 「挑，成日都見架啦，等我仲以為係邊個。」 「死人頭！又串你表姐夫啦！」小涼喺隔離罵我。 冇錯啊，黎嘅人就係阿王，所以我地先聚咗埋去。 「都係小涼有人性！」阿王講，含住兩泡眼淚咁款。 「哈哈，幾時到你地啊？」表姐問，佢都陪埋阿王黎。 上次就係我地去佢地個婚禮，估唔到咁快就幾年，而佢地都仲係如膠似漆。 講到結婚嘅問題，小涼即刻紅都面曬：「唔好講呢啲住啦！」 「怕醜呢..好啦好啦我地去搵阿月影相先。」表姐講，實在太尷尬，呢個圓場係由佢自己打番。 突然，所有人都聚焦喺個入口… 「咯咯咯..」清脆嘅高跟鞋聲徐徐響起，吸引眾人嘅目光。 而令我注意嘅，當然係佢果張久違而又熟悉嘅面孔。 「嗨，咁多位！」 「小霖！！」個個都嗌佢。 闊別幾年，小霖外表冇乜大轉變，依然好外冷內熱嘅感覺。不過人大咗，識打扮咗，配搭埋一陣陣成熟嘅韻味，起碼比以前吸引咗兩倍。 雖一美中不足嘅係..始終避唔過產生一種陌生感。 「咁耐唔見，去咗邊啊？」執邊啲花生友問。 呢幾年我除咗可以喺IG睇到佢嘅近況，就無辦法知道佢嘅消息。 「冇啊，除咗做嘢，得閒周圍去囉，頭先都係啱啱落機。」佢講。 「小霖..」小涼眼濕濕咁嗌住佢。 「小涼，好耐冇見。」佢地久別重逢就攬住咗，可能一個擁抱比起千言萬語更容易表達情感。 「嗨，阿楓。」之後佢都有同我打招呼。 「小霖..你好。」 我對住佢笑一笑，雖然我有好多嘢想同佢講，但係唔知點解呢一刻都講唔出口。 「係呢，小霖你有冇男朋友啊？」唔知邊條水魚問咗條咁嘅問題，不過我都想知。 「我..有啊，佢住我隔離架，朝見口晚見面就..」佢提起佢男朋友，就好冧咁笑。 「真係好啊，你終於搵到你嘅幸福。」阿晴突然標出黎講，其實唔止佢，其餘三個主角都行咗過黎。 「阿晴！阿靜！」佢行過去攬住佢地，三個都喊咗出黎，中學嘅友誼唔怪得咁彌足珍貴。 我地喺隔離都睇到眼濕濕。 「恭喜你地啊，估唔到你地可以行到最後。」佢講。 「所以你咁忙要黎飲囉！冇咗你點得！」阿月講。 「好啦，開始入席啦，搵番你地嘅位坐啦。」阿言講，佢越來越成熟了。 「能夠娶到佢…」佢地輪流喺台上面致詞，身為佢地愛情長跑嘅見證者，我心底裏一直有種好抽搐嘅感覺，冇法，我真係太感動太感動。 佢地兩pair人搞婚禮，一定係世紀嘅婚禮，因為阿月阿靜阿言都係有家底嘅，喺個婚禮一定唔會用得少錢。 亦都證實咗，只要係有心，就算好似阿言同阿晴呢對王子與灰姑娘，都係可以突破所有困難，喺埋一齊。 當然佢地都有佢地面對嘅問題，但係見到佢地可以修成正果，真係非常開心。 亦令我突然萌生咗一種念頭。

「得閒聯絡多啲，出黎食下飯啦。」個婚禮完咗之後我講，同小霖講。 「好啊，我話過我搵到幸福就會番黎搵你。」 「咁下次帶埋你男友出黎啦。」小涼喺我隔離講。 「嗯，一定會。」 其實我有懷疑過小霖講嘅嘢到底係真定係假，但係見到佢而加過得咁志在，咁輕鬆，都戥佢開心。 或者當初佢離開我嘅決定真係正確嘅。 希望你真係得到幸福啦，汪映霖。...「見到佢地咁幸福真係好。」小涼講。 我地之後去咗海濱長廊散步，而家我地坐咗喺到背靠住背咁坐喺到傾計。 「我都覺..乜你而家好唔幸福咩？」 「嗯..哈哈，問你一樣嘢啊。」 「知唔知點解當初我會鐘意你啊？」 「因為我靚仔囉。」 「死啦你，無厘正經！」 「好啦，唔玩你啦，講真真係唔太知喎，點解啊？」 「你記唔記得細個果陣去遊樂室啊？」 「會所果個？成日去架啦。」 「咁你又記唔記得你救過個女仔？」 「救過女仔..？」我個腦海入面啲回憶不停回放，搜索番果段回憶。..「你聽日係咪會再翻黎呢到玩架？」小女孩問。「會，一定會！我應承你啦。」小男孩答翻個女仔。 我諗番起成日發果個夢..呃！ 「你就係個女仔？！」我恍然大悟。 「嗯..」 「吓？！認真麼？」估唔到我地咁耐以前已經識。 「咁你係點認得我？」我問。 佢一路講番個經過，就將我腦部嘅記憶一塊一塊咁拼湊好。我醒起..果次經歷最後帶俾我好大嘅失落感。 佢一路講，我地就一直眼都唔眨咁望住對方。 原來我地一早就認識，一早就訂下咗緣份。 「唔知點解一喺自修室見番你就有種好熟悉嘅感覺，不過即使我仲未肯定你係咪就係果個男仔，但係我都不知不覺咁..鐘意咗你。」 「加上上次踩完單車之後，我地遇到果幾個爛仔，你奮力去救我嘅畫面更加令肯定係你。」 「由我好細個就認識嘅費子楓係見到不平事就會拔刀相助嘅人，無論對唔識嘅人定對自己朋友都好。」 「雖然..就算細個救我嘅同果日救我嘅唔係同一個人，但係我鐘意嘅都係我而家眼前呢個，傻下傻下嘅費子楓。」 「更何況我就係果個男仔，哈哈。」我講。 「可能冥冥中自有注定，注定我幫嘅係你，注定我地喺自修室見番，注定我地相戀..直到而加。」 「你仲好講！果日你明明話會再黎陪我玩，最後都冇！你失約！」佢突然話我。 「唉啊！果次番到屋企，阿媽見到我塊面瘀到一撻撻，唔俾我落去玩，我一直記得同你嘅約定架，我求咗佢幾日佢先俾我落去，點之等下等下都等你唔到，我以為你失約所以好失落。」 「我開頭仲想將你介紹俾小霖識，你地一定可以做到好朋友。」 「原來係時間嘅錯…我等咗兩日就冇再落過去，我驚再遇到果啲人，又冇人再保護我。」 「唔怪得啦..不過如果果日我地仲有一齊玩，好多嘢都會唔同。」 「可能我對你嘅感覺會同對小霖一樣。」 「可能我地就唔會一齊。」 「邊有咁多如果架！我地應該珍惜而加，活在當下！」佢握住我隻手講。 「係..」我突然企起身。 「做咩啊？」 我單膝跪低，然後講：「你願唔願意..同我追番過去失去咗果10年時間？雖然我而加咩都冇準備，但係時間真係唔等人，我地真係要珍惜每分每秒。」 「嫁俾我啊..巴渣妹！」我講完之後，只係見佢已經喊到缺堤咁款，眼已經紅到無法形容，大概係好感動掛。 「索索..死人頭！咁突然做咩喎..我地一齊咗就黎6年啦，咁仲有4年咪..」 「唔係唔係啊！我地仲有好多好多個10年架！」佢突然咁講，嚇到我當堂驚惶失措。 「噗哧，傻佬，玩下你炸！我嫁啊我嫁啊，我嫁俾你個死人頭啦！！」佢好興奮咁講。 講完之後我地就攬得好實好實，打死都唔會再分開！ 「小涼。」 「嗯？」 「我希望你唔會唔記得，我地喺埋一齊嘅每一日，都係咁開心，我都係咁愛你。」 「嘻嘻，傻佬！」 玻璃之城入面，黎明同舒淇要到人生最後一刻先可以喺埋一齊，就等我地去彌補番呢個遺憾，繼續延續我地嘅故事….. <我只不過喺自修室溫書，點知比我遇番佢>真係完。 

叫我呼聲啦，好似親切啲。 143648字一個我想都想像唔到嘅數目，我連學校作文作千幾字都嗌曬救命，竟然可以作到篇十幾萬字嘅故。 我睇咗唔同嘅故都有幾年，大大話話都睇咗4,50個故，每睇一個故都好羨慕咁多作者作故嘅能力咁強，令自己都躍躍欲試，希望創造一個屬於自己嘅世界觀，令自己筆下嘅人物喺網路世界生存。 今次只係小弟第一次作故，估唔到可以開到第三個POST，紙言都每日有好穩定嘅人數去睇，呢樣真係令我受寵若驚。 畢竟呢個故只係個平平無奇，啲情節老套到極點嘅愛情故，啲起承轉合又做得唔好，令到個結尾非常突兀，又唔會有啲咩高潮迭起嘅情節。 咁樣你地都肯睇，真係大恩不言謝。 我會好好記得每一個支持小涼或者小霖嘅讀者，無論你地支持邊個讀者都係支持緊我呼聲。 Btw呢個故已經挑起我寫作嘅癮，我會好快再同大家見面，各位有緣再會。 最後關注下我嘅Facebook Page啦！https://www.facebook.com/thevoiceofthelastera呼聲字

自從出完呢個故就手都痕 冇文打好唔慣所以唔等啦 新故 「無啦啦..有隻女鬼跟住我!」已出希望大家再支持下小弟！
我只不過喺自修室溫書，點知比我遇番佢。